
	1.ՀՀ ներքին գործերի նախարարություն
	28.04.2026 թ.

	
	N 43/6/107808-26

	1․ Նախագծի հավելված 1-ի 1-ին կետի համաձայն՝ որդեգրել ցանկացող սուբյեկտներ են հանդիսանում նաև Հայաստանի Հանրապետությունից դուրս բնակվող ՀՀ քաղաքացիները, ինչպես նաև օտարերկրացիները, այդ թվում՝ քաղաքացիություն չունեցող անձինք։
Նախագծի հավելված 1-ի 20-22-րդ կետերով սահմանվում է, որ որդեգրել ցանկացող անձին հաշվառելու նպատակով իրականացվում է գրանցում տեղեկատվական համակարգում՝ ներկայացնելով մի շարք փաստաթղթեր, այդ թվում՝ անձը հաստատող փաստաթուղթ։
Առաջարկվում է նշված անձանց համար պարտադիր ներկայացվող փաստաթղթերի ցանկում ներառել նաև բնակության երկրի օրենսդրությամբ սահմանված կարգով տրված՝ օրինական բնակությունը հավաստող փաստաթուղթ (օրինակ՝ կացության կարգավիճակ)։
Նույն պահանջը նպատակահարմար ենք համարում սահմանել նաև Նախագծի 110-րդ կետում, որով կարգավորվում է երեխայի որդեգրման նպատակահարմարության վերաբերյալ Կենտրոնական մարմին ներկայացվող փաստաթղթերի շրջանակը։
	1. Չի ընդունվել է: Վկայակոչված կետերը վերաբերում են ՀՀ քաղաքացիներին և գտնվում են «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻ ՀԱՆԴԻՍԱՑՈՂ ԵՐԵԽԱ ՈՐԴԵԳՐԵԼ ՑԱՆԿԱՑՈՂ` ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՄՇՏԱՊԵՍ ԲՆԱԿՎՈՂ` ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻՆԵՐԻ ՀԱՇՎԱՌՈՒՄԸ» վերտառությամբ գլխի կետերին: 

	2․ Նախագծի 45-րդ կետով նախատեսված՝ այլ պետության իրավասու մարմնի կողմից տրամադրված փաստաթղթերի դեպքում առաջարկվում է սահմանել ապոստիլով վավերացման պարտադիր պահանջ, եթե միջազգային պայմանագրերով այլ բան նախատեսված չէ։
	2. Ընդունվել է ի գիտություն: Դրա անհրաժեշտությունը բացակայում է և ապոստիլը կկիրառվի միայն այն դեպքում, երբ դա ուղղակիորեն ամրագրված լինի ՀՀ օրենսդրությամբ:

	3․ Նախագծի հավելված 1-ի 67-րդ կետն առաջարկում է լրացնել հետևյալ բովանդակությամբ նոր ենթակետով՝
«11) երեխայի պարտադիր կրթության ստացման, ինչպես նաև օգտակար զբաղվածության ապահովումը․»:
	3.Չի ընդունվել: Նման կարիքը համադրման համատեքստում էական չի կարող լինել, քանի որ ՀՀ-ում կրթության պարտադիր լինելն ամրագրված է օրենքով, ինչը ենթադրում է, որ դրա առնչությամբ պետությունն ունի պարտականություն դա ապահովելու, այլ ոչ թե որդեգրման դեպքում որդեգրելու ցանկություն հայտնած անձի հետ դրա համադրումը կատարելու:

	4․ Նախագծի հավելված 1-ի 125-րդ կետի վերջին մասում «ում կողմից» բառերն առաջարկվում է փոխարինել «որ մարմնի կողմից» բառերով՝ հնարավոր տարընթերցումներից խուսափելու նպատակով։
	4.Ընդունվել է:

	5․ Նախագծի հավելված 1-ի 127-րդ կետով սահմանվում է, որ եթե կենսաբանական ծնողը նախապես տվել է գրավոր համաձայնություն սույն կարգի 124-րդ կետում նշված տեղեկության տրամադրման վերաբերյալ, ապա լիազոր մարմինը որդեգրված երեխայի 18 տարին լրանալուց հետո՝ համապատասխան դիմումը ստանալուց հետո, մեկամսյա ժամկետում հայտնաբերում է տվյալ համաձայնությունը տված կենսաբանական ծնողին և պարզում նախկինում տրված համաձայնության կիրառման հարցը։ Եթե կենսաբանական ծնողը չի ցանկանում, որ իր կողմից նախկինում տրված համաձայնությունը կիրառվի, ապա նա հետ է վերցնում այն, և տեղեկությունը դիմող անձին տրամադրվում է ապանձնավորված ձևով։
Սակայն նշված կարգավորումից դուրս է մնում այն իրավիճակը, երբ հնարավոր չի լինում հայտնաբերել կենսաբանական ծնողին։ Առաջարկվում է սահմանել նման դեպքերում գործի հետագա ընթացքը կարգավորող դրույթներ։
	5.Ընդունվել է:

	6․ Նախագծի հավելված 2-ի 4-րդ կետի 3-րդ ենթակետում և 6-րդ կետում, որպես որդեգրել ցանկացող սուբյեկտներ, նշված են նաև երկքաղաքացիները։ Այս առումով առաջարկվում է համապատասխան լրացում կատարել Նախագծի հավելված 1-ի 1-ին կետում՝ ներառելով նշված կատեգորիայի անձանց։
Հարկ է նշել, որ Նախագծի կարգավորումներից դուրս են մնացել տարբեր հանգամանքներում խնամքի կենտրոններում հայտնված օտարերկրյա երեխաների որդեգրման հետ կապված հարաբերությունները, մասնավորապես՝ այն դեպքերում, երբ նրանք չեն հանդիսանում «Երեխաների պաշտպանության և օտարերկրյա որդեգրման բնագավառում համագործակցության մասին» կոնվենցիայի անդամ պետությունների քաղաքացիներ։ Առաջարկում ենք լրացնել Նախագիծը՝ նախատեսելով նաև նշված դեպքերի կարգավորումները։
Միաժամանակ, անհրաժեշտ է դիտարկել Ոստիկանության հասանելիության ապահովման հարցը համապատասխան տեղեկատվական համակարգում:
	6.Ընդունվել է մասնակի:
Երկքաղաքացիների և օտարերկրացի երեխաների վերաբերյալ լրացումներն իրականացվել են, սակայն ոստիկանության հասանելիության հարցը տեղեկատվական համակարգին հատուկ շեշտադրելու կարիք չկա:

	2. ՀՀ կրթության, գիտության, մշակույթի և սպորտի նախարարություն
	27.04.2026 թ.

	
	N 01/18.2/13577-2026

	Ձեզ եմ ներկայացնում Կրթության, գիտության, մշակույթի և սպորտի նախարարության առաջարկությունները «Որդեգրման և որդեգրման վերահսկողության իրականացման կարգը սահմանելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ.
   1. Նախագծի N 1 հավելվածի 20-րդ կետի 2-րդ ենթակետում «զբաղեցրած պաշտոնի մասին տեղեկություն կամ համապատասխան տեղեկանք» բառերը առաջարկում ենք խմբագրել, քանի որ նշվածից պարզ չէ, նշված պահանջը վերաբերելի է միայն պաշտոն զբաղեցնող անձանց, թե՝ որդեգրելու ցանկություն հայտնող Հայաստանի Հանրապետության տարածքում մշտապես բնակվող Հայաստանի Հանրապետության քաղաքացուն:

	



1.Ընդունվել է մասնակի՝ նույն կետում նշված է, որ դա վերաբերում է որդեգրելու ցանկություն հայտնող Հայաստանի Հանրապետության տարածքում մշտապես բնակվող Հայաստանի Հանրապետության քաղաքացուն: Սակայն ավելացվել է նաև աշխատանքի մասին տեղեկանքը:

	2. Նախագծի հավելվածներում (11-րդ, 97-րդ, 117-րդ, 19-րդ, 20-րդ կետեր և այլն) նախատեսվում է տարբեր նպատակների համար համապատասխան արձանագրություններ և դիմումներ կազմելու և ներկայացնելու մասին պահանջներ, հետևաբար առաջարկում ենք նշված Նախագծով սահմանել դրանց ձևերը իրավական ակտերի միատեսակ կիրառությունը ապահովելու համար:
	2.Ընդունվել է ի գիտություն: Ձևերը սահմանվելու են ՀՀ աշխատանքի և բարեկեցության նախարարի հրամանով՝ լիազորող նորմի պահանջներին համապատասխան:

	   3. Նախագծի N 2 հավելվածի 5-րդ կետում «2-րդ կետով» բառերը առաջարկում ենք փոխարինել «2-րդ ենթակետով» բառերով:
	3.Ընդունվել է:

	3. ՀՀ ֆինանսների նախարարություն

	19.05.2026

	
	 N 01/11-4/12166-2026

	4Ի պատասխան Ձեր սույն թվականի ապրիլի 18-ի N ԱԹ/ԱԿ-2-4/14709-2026 գրության՝ ՀՀ ֆինանսների նախարարությունն ուսումնասիրել է «Որդեգրման և որդեգրման վերահսկողության իրականացման կարգը սահմանելու մասին» ՀՀ կառավարության որոշման նախագիծը (այսուհետ՝ Նախագիծ) և հայտնում է հետևյալը.
Նախագծով առաջարկվում է կատարելագործել որդեգրման ընթացակարգերը՝ ներդնելով թվային լուծումներ և խստացնելով երեխայի պաշտպանության մեխանիզմները: Մասնավորապես՝ գործընթացն ամբողջությամբ թվայնացվում է, ինչը կապահովի տվյալների թափանցիկությունն ու արագ փոխանակումը, միաժամանակ ներդրվում է որդեգրողների պարտադիր և անվճար ուսուցման համակարգ:
Այս կապակցությամբ հայտնում ենք, որ չնայած Նախագծին կից ներկայացված հիմնավորմամբ սահմանված պնդմանը, որ Նախագծի ընդունմամբ լրացուցիչ ֆինանսական միջոցների անհրաժեշտություն չկա, և պետական բյուջեի եկամուտներում և ծախսերում փոփոխություններ չեն նախատեսվում, պարզաբանման կարիք ունի՝ արդյո՞ք Նախագծով առաջարկվող փոփոխությունները, հատկապես թվային համակարգի սպասարկումն ու անվճար դասընթացների կազմակերպումը ՀՀ պետական բյուջեի համար լրացուցիչ ծախսերի հանգեցնող գործընթացներ չեն պարունակում: Նման ծախսեր նախատեսվելու պարագայում խնդրում ենք հստակեցնել դրանց չափը և ֆինանսավորման աղբյուրները, ինչպես նաև, տեղեկացնել՝ արդյո՞ք առկա ծրագրային ապահովումը բավարար է նախատեսվող փոփոխությունների համար, թե անհրաժեշտ է լինելու լրացուցիչ միջոցներ ներգրավել նոր համակարգերի մշակման կամ գործողների արդիականացման նպատակով։
	Ընդունվել է ի գիտություն:
Թվային համակարգի ներդրումն ու սպասարկումն իրականացվում է ընթացիկ տարեկան բյուջեի շրջանակում, իսկ անվճար դասընթացներն իրականացվել և կազմակերպվել են, ինչպես նաև ներկայումս կազմակերպվում են ՀՀ ԱՍՀՆ-ի կողմից:

	4. ՀՀ էկոնոմիկայի նախարարություն
	27.04.2026 թ.

	
	 N 01/10702-2026

	Ի պատասխան Ձեր 2026 թվականի ապրիլի 18-ի N ԱԹ/ԱԿ-2-4/14709-2026 գրության՝ Էկոնոմիկայի նախարարությունն ուսումնասիրելով «Որդեգրման և որդեգրման վերահսկողության իրականացման կարգը սահմանելու մասին» Հայաստանի Հանրապետության կառավարության որոշման նախագիծը հայտնում է, որ սկզբունքային առաջարկություններ չունի։
	Ընդունվել է ի գիտություն:

	5. ՀՀ տարածքային կառավարման և ենթակառուցվածքների նախարարություն

	25.05.2026

	
	N ԴԽ/15.4/19857-2026

	Ձեզ ենք ներկայացնում «Որդեգրման և որդեգրման վերահսկողության իրականացման կարգերը հաստատելու մասին» Հայաստանի Հանրապետության կառավարության որոշման նախագծի վերաբերյալ Երևանի քաղաքապետարանի կողմից ներկայացված առաջարկությունները։
	Ընդունվել է ի գիտություն:

	5.1 Երևանի քաղաքապետարան

	25.05.2026

	
	N ԴԽ/15.4/19857-2026

	            Ի պատասխան Ձեր՝ 2026 թվականի ապրիլի 18-ի թիվ ԴԽ/15.4/15356-2026 գրության՝ հայտնում ենք, որ «Որդեգրման և որդեգրման վերահսկողության իրականացման կարգերը հաստատելու մասին» Հայաստանի Հանրապետության կառավարության որոշման նախագծի վերաբերյալ հայտնում ենք հետևյալը.
1. Նախագծի N 1 Հավելվածի (այսուհետ՝ Կարգ) 5-րդ կետում «բժշկական օգնություն և սպասարկում իրականացնողները» բառերն առաջարկում ենք փոխարինել «բժշկական օգնություն և սպասարկում իրականացնող հաստատությունները» բառերով:
	




1. Ընդունվել է մասնակի: Ձևակերպումը փոփոխվել է ՀՀ առողջապահության նախարարության առաջարկին համապատասխան:

	2. Կարգի 8-րդ կետում օգտագործվում է «գտնված /ընկեցիկ/» տերմինը, սակայն տերմինի օրենսդրական բացատրությունը այս մասով առկա չէ:

	2.Ընդունվել է ի գիտություն: Եզրույթն օգտագործվում է ՀՀ ընտանեկան օրենսգրքի 112-րդ հոդվածի 2.2-րդ մասին համապատասխան և այդ կարգավորման համատեքստում:

	3. Կարգի 9-րդ կետում նշվում է, որ եթե նույն կարգի 6-8-րդ կետերում նշված երեխան խնամք ու դաստիարակություն է ստանում խնամակալի կամ հոգաբարձուի ընտանիքում, ապա նրա հաշվառման համար անհրաժեշտ է նաև այդ երեխայի խնամակալի կամ հոգաբարձուի գրավոր համաձայնությունը: Սույն կետով նախատեսված համաձայնության բացակայությունը խոչընդոտ չէ երեխային որդեգրման ենթակա երեխա հաշվառելու համար, եթե այդ հաշվառումը և ապագա որդեգրումը բխում են երեխայի լավագույն շահերից: 
Այս առումով երեխայի հաշվառումը և ապագա որդեգրումը երեխայի լավագույն շահերից բխելու մասով գնահատելու անհրաժեշտությամբ պայմանավորված անհրաժեշտ է հստակեցնել ուսումնասիրության շրջանակները, ինչպես նաև այն իրականացնողների շրջանակները: 
Միաժամանակ, առաջարկվող կարգավորումներն անհրաժեշտ է դիտարկել Հայաստանի Հանրապետության ընտանեկան օրենսգրքի 120-րդ հոդվածում ամրագրված կարգավորումների համատեքստում, համաձայն որոնց՝ խնամակալության (հոգաբարձության) տակ գտնվող երեխաներին որդեգրելու համար անհրաժեշտ է նրանց խնամակալների (հոգաբարձուների) գրավոր համաձայնությունը։ Դատարանը կարող է, առանց նույն հոդվածի 1-ին մասում նշված անձանց համաձայնության, ելնելով երեխայի լավագույն շահերից, վճիռ կայացնել նրան որդեգրելու մասին։ 
Հայաստանի Հանրապետության ընտանեկան օրենսգրքի գործող և նախագծով ներկայացվող կարգավորումներից բխում է, որ խնամակալի կամ հոգաբարձուի ընտանիքում գտնվող երեխայի որդեգրման գործընթացում խնամակալի/հոգաբարձուի համաձայնությունը պետք է և՛ որդեգրման հաշվառման փուլում, և՛ որդեգրման փուլում, քանի որ որդեգրման հաշվառման փուլում համաձայնության բացակայությունը չի կարող քննվել դատական կարգով և առանց հաշվառման վճիռ կայացվել երեխայի որդեգրելու վերաբերյալ: Այս համատեքստում անհրաժեշտ է հստակեցնել գործընթացները, քննարկելով երկու փուլում համաձայնության առկայության նպատակահարմարության հարցը՝ առաջարկվող կարգավորումները համապատասխանեցնելով Հայաստանի Հանրապետության ընտանեկան օրենսգրքի 120-րդ հոդվածի տրամաբանությանը:
	3.Ընդունվել է ի գիտություն:
Երեխայի խնամակալի կամ հոգաբարձուի գրավոր համաձայնությունն անհրաժեշտ է փաստաթղթերի գրանցման փուլից, քանի որ ՀՀ ընտանեկան օրենսգրքի 120-րդ հոդվածի 1-ին մասի համաձայն՝ խնամակալության (հոգաբարձության) տակ գտնվող երեխաներին որդեգրելու համար անհրաժեշտ է նրանց խնամակալների (հոգաբարձուների) գրավոր համաձայնությունը: Երեխային որդեգրելու համար անհրաժեշտ փաստաթղթերը և տվյալները հավաքագրվում են ի սկզբանե: Առավել ևս քննարկվող համաձայնությունը շատ կարևոր է, քանի որ կարող է լինել ճակատագրական երեխայի համար: Ավելին, նման համաձայնության բացակայությունը կարող է արդարացվել միայն երեխայի լավագույն շահերից ելնելով, որը պետք է գնահատվի աշխատակազմի կողմից: 
ՀՀ ընտանեկան օրենսգրքի 120-րդ հոդվածի 2-րդ մասով նախատեսված կարգավորումն առ այն, որ դատարանը կարող է, առանց սույն հոդվածի 1-ին մասում նշված անձանց համաձայնության, ելնելով երեխայի լավագույն շահերից, վճիռ կայացնել նրան որդեգրելու մասին, վերաբերում է դատարանին՝ նրան հնարավորություն ընձեռելով համաձայնության բացակայության պայմաններում միևնույն է հաստատել որդեգրումը: Սակայն, այդ հաստատման համար անհրաժեշտ է մասնագիտական կարծիք, որը պետք է ձևավորված լինի դեռ երեխայի և նրան հաշվառելու համար անհրաժեշտ փաստաթղթերը հաշվառելու փուլում:

	4. Կարգի 9-րդ կետում նշված համաձայնության բացակայության դեպքում՝ Կարգի 11-րդ կետով սահմանված արձանագրության կազմման գործառույթը նպատակահարմար է վերապահել խնամակալության և հոգաբարձության մարմնին: 
	4.Ընդունվել է: 

	5. Կարգի 10-րդ կետի 2-րդ ենթակետում խնամակալի/հոգաբարձուի համաձայնության մասին դիրքորոշման վերաբերյալ կարգավորումը ներկայացված է նաև 9-րդ կետում: Միաժամանակ, ժամկետների բաշխման համատեքստում անհասկանալի է «համաձայնությունը ստանալուց հետո` երեք աշխատանքային օրվա ընթացքում, իսկ համաձայնության բացակայության դեպքում, եթե այդ հաշվառումը և որդեգրումը բխում են երեխայի լավագույն շահերից` համաձայնություն տրամադրելու մերժումը ստանալուց հետո` 48 ժամվա ընթացքում» հաշվառելու վերաբերյալ պահանջը, մասնավորապես՝ համաձայնության բացակայությունն ավելի շատ գործողությունների շրջանակ է /անհրաժեշտ է սահմանել նաև գործողությունների շրջանակը/ ենթադրում աշխատակազմի կողմից, սակայն տրամադրվում է 48 ժամ հաշվառում իրականացնելու համար, մինչդեռ համաձայնության առկայության պարագայում առավել երկար ժամկետ է տրամադրվոմ` երեք աշխատանքային օր: Ավելին` եթե համաձայնության բացակայության փաստը հայտնի է դառնում ուրբաթ օրը, ապա գործընթացի իրականացումը սահմանված ժամկետում անիրատեսական է: 
	5.Ընդունվել է մասնակի:
Համաձայնության ստանալու մասով անդրադարձել ենք 3-րդ կետում, իսկ 48 ժամը փոխարինվել է 7 աշխատանքային օրով, որպեսզի իրականացվի երեխայի լավագույն շահերի գնահատումն ու համապատասխան արձանագրության կազմումը:

	6. Կարգի 10-րդ կետում, ինչպես նաև մյուս կետերում նշվում է տեղեկատվական համակարգի մասին, սակայն Կարգում անդրադարձ չի կատարվում թե ի՞նչ իրավական ակտի հիման վրա է ձևավորվելու այն:

	6.Ընդունվել է ի գիտություն:
Տեղեկատվական համակարգի գործունեությունը կարգավորվելուն պես այն կներկայացվի բոլոր շահագրգիռ կողմերի: Ավելին, տեղեկատվական համակարգի, մասնագիտացված սոցիալական աշխատողի և այլ կարգավորումներն ավելի ուշ ժամկետում ուժի մեջ մտնելով է պայմանավորված նաև այն փաստը, որ նախագծով առաջարկվող որոշումն ունի 2028թ.-ի հունվարի 1-ից Արարատի մարզում, իսկ 2029թ.-ի հունվարի 1-ից ՀՀ ողջ տարածքում ուժի մեջ մտնելու ժամկետ:

	7. Կարգի 10-րդ կետի 3-րդ ենթակետում հղում է կատարվում նույն կարգի 7-րդ կետով նախատեսված դեպքին` նշելով, որ հաշվառումն իրականացվում է գրավոր հրաժարումից առնվազն 6 ամիս հետո: 
Այս առումով հարկ է ընդգծել, որ 7-րդ կետով նախատեսված դեպքում ՀՀ ընտանեկան օրենսգիրքը գրավոր հրաժարում չի պահանջում, այլ 118-րդ հոդվածի 2-րդ մասում խոսվում է ծնողի գրավոր համաձայնության մասին, երբ երեխան որդեգրվում է խորթ հոր կամ խորթ մոր կողմից: Ավելին` միայն ՀՀ ընտանեկան օրենսգրքի 61-րդ հոդվածի 6-րդ մասով է, որ անդրադարձ է կատարվում որդեգրման թույլտվությանը՝ ծնողական իրավունքներից զրկելու մասին դատարանի վճռի օրինական ուժի մեջ մտնելու պահից վեց ամիս հետո: Այս համատեքստում հիշյալ կետը խմբագրման և ՀՀ ընտանեկան օրենսգրքին համապատասխանեցման անհրաժեշտություն ունի: Միաժամանակ, նշված 6 ամիս ժամկետը չի բխում երեխայի լավագույն շահերից:
	7.Ընդունվել է, 3-րդ ենթակետը խմբագրվել է, սակայն ավելացվել է նաև 4-րդ ենթակետ, որը վերաբերվում է ծնողական իրավունքների հրաժարմանը:

	8. Կարգի 11-րդ կետով նշված որդեգրումը որդեգրման ենթակա երեխայի շահերից բխելու հիմնավորման ուղղությամբ անհրաժեշտ ուսումնասիրությունների շրջանակի բացակայության հարցին նախորդիվ սույն գրությամբ արդեն իսկ անդրադարձ կատարվել է, ուստի սույն կետում նույնպես այն հստակեցման և կարգավորման կարիք ունի:
	8.Ընդունվել է ի գիտություն: Երեխայի լավագույն շահերի գնահատումն իրականացվելու է միասնական ուղեցույցի միջոցով: 

	9. Կարգի 12-րդ կետում նշված հաշվառման տեղեկանքի ձևավորումը հիշատակել միայն բավարար չէ, անհրաժեշտ է անդրադարձ կատարել կենտրոնացված հաշվառմանը, որովհետև Լիազոր մարմնի կողմից հաստատված հաշվառման տեղեկանքը կարող է արտացոլել միայն տվյալ մարզի, Երևանում` Երևան քաղաքի հաշվառումը, մինչդեռ մշտապես կարևոր է լինելու հանրապետության մասշտաբով ունենալ տվյալ տարում հաշվառված որդեգրման ենթակա երեխաների թիվը, որը կարող է արտացոլվել կենտրոնացված հաշվառման համարում: Այս մասով, եթե տեղեկատվական համակարգում գործառույթ նախատեսված չէ, ապա առաջարկում ենք նախատեսել, եթե նախատեսված է՝ պարզապես նույն կետում ներառված չէ, ապա առաջարկում ենք ներառել: 
	9.Չի ընդունվել: Առանձին կենտրոնական հաշվառում ՀՀ ընտանեկան օրենսգրքով նախատեսված չէ: Եվ բոլոր հաշվառումները գեներացվելու են տեղեկատվական համակարգում:

	10. ՀՀ ընտանեկան օրենսգրքի 112.1-ին հոդվածի 14-րդ մասի համաձայն՝ որդեգրել ցանկացող անձի և որդեգրման ենթակա երեխայի հաշվառման կարգը, հաշվառման փաստաթղթային և էլեկտրոնային տեղեկատվական համակարգի շահագործման և օգտվելու կարգը հաստատում է Հայաստանի Հանրապետության կառավարությունը: ՀՀ ընտանեկան օրենսգրքի 114-րդ հոդվածի 2-րդ մասի համաձայն՝ երեխաներ որդեգրել ցանկացող անձանց հաշվառումն իրականացվում է փաստաթղթային և էլեկտրոնային եղանակով: Երեխաներ որդեգրել ցանկացող անձանց հաշվառման կարգը սահմանում է Հայաստանի Հանրապետության կառավարությունը: Նախագծի նախաբանում հղում է կատարվում ՀՀ ընտանեկան օրենսգրքի 114-րդ հոդվածի 2-րդ մասին, մինչդեռ նախագծում վերոնշյալ հաշվառումների փաստաթղթային եղանակներին ընդհանրապես անդրադարձ չկա, իսկ էլեկտրոնային հաշվառումն էլ ամբողջապես կարգավորված չէ:  

	10.Ընդունվել է ի գիտություն: ՀՀ ընտանեկան օրենսգրքի 114-րդ հոդվածի 2-րդ մասը նախատեսում է հաշվառման երկու եղանակ հիմք ընդունելով այն փաստը, որ թղթային հաշվառումն իրականացվում է ներկայումս՝ ՀՀ կառավարության 2010 թվականի մարտի 18-ի «Որդեգրման կարգը և Հայաստանի Հանրապետության դիվանագիտական ներկայացուցչություններում կամ հյուպատոսական հիմնարկներում օտարերկրյա քաղաքացիների, քաղաքացիություն չունեցող անձանց և Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների կողմից որդեգրված` Հայաստանի Հանրապետության քաղաքացի հանդիսացող երեխայի հաշվառման կարգը հաստատելու, Հայաստանի Հանրապետության կառավարության 2002 թվականի նոյեմբերի 28-ի N 1919-Ն որոշման մեջ լրացում կատարելու և Հայաստանի Հանրապետության կառավարության մի շարք որոշումներ ուժը կորցրած ճանաչելու մասին» թիվ 269-Ն որոշմանը համապատասխան: 2028 թվականի հունվարի 1-ից Արարատի մարզում, իսկ 2029 թվականի հունվարի 1-ից՝ ՀՀ ողջ տարածքում գործելու է էլեկտրոնային հաշվառումը, իսկ փաստաթղթային տարբերակը կվերանա՝ ՀՀ ընտանեկան օրենսգրքում համապատասխան փոփոխություն կատարելով: 

	11. Անհասկանալի է Կարգի 13-րդ կետում նշված «երեխային որդեգրելու համար իրենց տված գրավոր հրաժարումը կամ համաձայնությունը ծնողների կամ միակ ծնողի կողմից հետ վերցնելու դեպքում» ձևակերպումը, ուստի, ելնելով ՀՀ ընտանեկան օրենսգրքի 118-րդ հոդվածի 1-ին մասի տրամաբանությունից, առաջարկում ենք այն փոխարինել «ծնողների կամ միակ ծնողի երեխայի նկատմամբ ծնողական իրավունքներից տված գրավոր հրաժարումը կամ միակ ծնողի գրավոր համաձայնությունը երեխային որդեգրման տալու վերաբերյալ հետ վերցնելու դեպքում» ձևակերպմամբ: Միաժամանակ` գրավոր հրաժարման կամ համաձայնության տրման գործընթացը սահմանված է ՀՀ ընտանեկան օրենսգրքի 118-րդ հոդվածի 5-րդ մասով, մինչդեռ նույն կետով նախատեսված գրավոր հրաժարման կամ համաձայնության հետ վերցնելու գործընթացը սահմանված չէ: 
	11.Ընդունվել է:

	12. Կարգի 14-րդ կետում նշվում է, որ աշխատակազմը դիմում է երեխայի բնակության կամ գտնվելու վայրի բժշկական հաստատություն, մինչդեռ չի կարգավորվում թե աշխատակազմն ի՞նչ եղանակով է դիմում /օրինակ` տեղեկատվական համակարգի միջոցով/ բժշկական հաստատությանը, ինչպես նաև անդրադարձ չի կատարվում թե կոնկրետ ինչպե՞ս է բուժհաստատությունն ընտրում, քանի որ բնակության կամ գտնվելու վայրում կարող է գտնվել միաժամանակ մի քանի բուժհաստատություն կամ լինել պայմանական մեկ հաստատություն, որը չունենա մասնագիտական կամ տեխնիկական անհրաժեշտ հագեցվածություն երեխայի առողջական վիճակի լիարժեք գնահատումն իրականացնելու համար: Նշված չեն երեխայի առողջական վիճակի վերաբերյալ տեղեկատվություն ստանալու ժամկետները:

	12.Ընդունվել է մասնակի: ՀՀ առողջապահության նախարարության առաջարկով արդեն իսկ նշվել է, որ աշխատակազմը դիմելու է այն առողջության առաջնային պահպանման ծառայություններ մատուցող բժշկական կազմակերպություն, որտեղ երեխան սահմանված կարգով գրանցված է: Իսկ դիմելու ձևն իրականացվելու է օրենսդրությամբ սահմանված կարգով: Որդեգրման ենթակա երեխայի առողջական վիճակի մասին եզրակացության տրամադրման ժամկետը նշված է հաջորդ՝ 15-րդ կետում:

	13. Կարգի 15-րդ կետով նախատեսված երեխայի առողջական վիճակով պայմանավորված ախտորոշման և բժշկական առանձնահատուկ մեթոդների, այդ թվում` նորագույն և բարդ բժշկական տեխնոլոգիաների վրա հիմնված բժշկական օգնության և սպասարկման անհրաժեշտության դեպքում գործընթացը ո՞ր կառույցն է իրականացնելու, ի՞նչ ընթացակարգով, ի՞նչ եղանակով է իրականացնելու, հաստատության ընտրությունն ինչպե՞ս է իրականացվելու: Միաժամանակ, հաշվի առնելով, որ նորագույն և բարդ բժշկական տեխնոլոգիաների վրա հիմնված բժշկական օգնություն կարող են տալ ոչ բոլոր հաստատությունները, իսկ տալու դեպքում կարող են ենթադրել լրացուցիչ ֆինանսական միջոցներ, անհրաժեշտ է անդրադարձ կատարել նաև այս հարցին: Այս համատեքստում կարևոր է նաև չբացառել որոշակի բժշկական ստուգումների ՀՀ-ում անցնելու հնարավորության բացակայության խնդիրը և այս դեպքում գործընթացի իրականացման ընթացակարգը` անդրադարձ կատարելով սույն կետում նշված հարցադրումներին: 
	13.Ընդունվել է ի գիտություն: Բժշկական օգնության և սպասարկման գործընթացը կազմակերպում է բուժհաստատությունը: Գործընթացի մանրամասները սահմանվելու են ՀՀ Աշխատանքի և բարեկեցության և ՀՀ Առողջապահության նախարարների համատեղ հրամանով: 

	14. Կարգի 15-րդ կետում նշվում է, որ համապատասխան բժշկական ստուգումների իրականացման ժամանակ նույն կետում նշված ժամկետով աշխատակազմը կասեցնում է հաշվառման հետ կապված գործողությունների կատարումը: Այստեղ երկու խնդիր է առկա. Առաջին. նույն կետում նշված ժամկետ ասելով, ո՞ր ժամկետն ի նկատի ունենք, այն պետք է հստակեցվի, իսկ երկրորդ խնդիրն այն է, որ 14-րդ և 15-րդ կետերով նախատեսված գործառույթներն իրականացվում են որդեգրման ենթակա երեխայի հաշվառելուց հետո, մինչդեռ 15-րդ կետում ասվում է, որ աշխատակազմը կասեցնում է հաշվառման հետ կապված գործողությունների կատարումը:
	14.Ընդունվել է ի գիտություն: Կասեցման ժամկետը վերաբերում է այդ կետում նշված երկու ժամկետներին էլ, այսինքն՝ եթե լինի ժամկետի երկարաձգման անհրաժեշտություն, ապա կասեցումն իրականացվելու է այդ երկարաձգված ժամկետով: Իսկ հաշվառման հետ կապված գործողությունների  շարունակման համար անհրաժեշտ է բժշկական ստուգումների արդյունքը:

	15. Կարգի 14-րդ և 15-րդ կետերը պետք է համադրել և դիտարկել ՀՀ ընտանեկան օրենսգրքի 112-րդ հոդվածի 6-րդ մասով նախատեսված իրավական ակտի հետ:

	15.Ընդունվել է ի գիտություն: Որդեգրման ենթակա երեխաների առողջական վիճակի մասին գնահատականը տրվում է ՀՀ աշխատանքի և բարեկեցության և առողջապահության նախարարների համատեղ հրամանով սահմանված կարգով: Այդ հրամանը մանրամասնելու է ընթացակարգային հարցեր և չի կրկնելու սույն նախագծով նախատեսված կարգավորումները:

	16. Կարգի 16-րդ կետի 2-րդ ենթակետում անհասկանալի է թե գրավոր համաձայնությունը անձը ե՞րբ է տալիս:
	16.Ընդունվել է: Ենթակետն առհասարակ հանվել է:

	17. Կարգի 2-րդ գլխում առաջարկում ենք անդրադարձ կատարել ՀՀ ընտանեկան օրենսգրքի 118-րդ հոդվածի 5-րդ մասով սահմանված փաստաթղթի, որը կազմվում է երեխայի գտնվելու վայրի կամ դրա անհնարինության դեպքում՝ ծնողի գտնվելու վայրի համապատասխան մասնագետի ներկայությամբ, ներկայացման ժամանակ երեխայի գտնվելու վայրի մասնագետի ներկայանալու անհնարինության հիմնավորման հարցին /ո՞ր դեպքում և ի՞նչ ձևաչափով ներկայացված հիմնավորումը կարող է համարվել իրավաչափ/: Նշված խնդրին անդրադարձ կատարվել է 05.03.2026թ. հ. 03.3/27883-26 գրությամբ:
	17.Ընդունվել է ի գիտություն: Դա բխում է վկայակոչված ՀՀ ընտանեկան օրենսգրքի 118-րդ հոդվածի 5-րդ մասով նորմից, որի համաձայն՝ Ծնողների կամ միակ ծնողի՝ երեխայի նկատմամբ ծնողական իրավունքներից հրաժարումը կամ ծնողի՝ երեխային որդեգրման տալու վերաբերյալ գրավոր համաձայնությունն արտահայտվում է դիմումով, որը կազմվում է երեխայի գտնվելու վայրի կամ դրա անհնարինության դեպքում՝ ծնողի գտնվելու վայրի համայնքի սոցիալական աշխատողի ներկայությամբ, հաստատվում այն կազմակերպության ղեկավարի կողմից, որտեղ գտնվում է երեխան, կամ նոտարի կողմից, եթե դիմումը կազմվում է երեխայի խնամատար ընտանիքի, երեխայի խնամակալի (հոգաբարձուի) կամ ծնողների գտնվելու վայրում:

	18. Կարգի 2-րդ գլխում առաջարկում ենք ներառել նաև 05.12.2025թ. հ. 03.3/162744-25 գրությամբ բարձրաձայնված խնդրի լուծումը՝ այլ երկրի քաղաքացի հանդիսացող անձանց կողմից երեխայի ծնողական իրավունքներից հրաժարման դիմումը ներկայացնելու գործընթացի առանձնահատկությունների /ի՞նչ լեզվով պետք է ներկայացվի դիմումը /հայերեն, թե լեզվակիր/, հայերեն ներկայացնելու դեպքում ո՞վ պետք է ապահովի դիմումի լրացման գործընթացը, թարգմանության անհրաժեշտության դեպքում ո՞ր կառույցը պետք է ներգրավի թարգմանչին և ի՞նչ միջոցների հաշվին, ինչպե՞ս պետք է իրականացվի թարգմանության վավերացումը/ վերաբերյալ: Նշված գրության առնչությամբ ՀՀ աշխատանքի և սոցիալական հարցերի նախարարությունից ներկայացված դիրքորոշման համաձայն խնդրի լուծմանն անդրադարձ կկատարվի Ընտանեկան օրենսգրքից բխող ենթաօրենսդրական իրավական ակտերի նախագծերի մշակման շրջանակներում: Գտնում ենք, որ սույն ենթաօրենսդրական իրավական ակտի նախագծի կարգավորման շրջանակները համապատասխանում են տվյալ կարգավորման ներառմանը:
	18.Չի ընդունվել: Առաջարկը դուրս է տվյալ նախագծի կարգավորման առարկայից:

	19. Կարգի 17-րդ կետն անհրաժեշտ է վերանայել և վերախմբագրել:
	19.Ընդունվել է:

	20. Կարգի 18-րդ կետում «անձ» բառը հիշատակված է, ուստի տվյալ կետի բոլոր ենթակետերից «անձ» բառն առաջարկում ենք հանել:

	20. Չի ընդունվել, կրկնությունն անհրաժեշտ է նախադասության սահունությունն ու միտքն արտահայտելու համար, բացի այդ կիրառվում է «անձ» բառի տարբեր հոլովաձևերը:

	[bookmark: _Hlk229659662]21. Ելնելով ՀՀ ընտանեկան օրենսգրքի 114-րդ հոդվածի 1.1 մասից, ինչպես նաև հաշվի առնելով Կարգի 28-րդ կետը` Կարգի 18-րդ կետի 3-րդ, 12-րդ, 13-րդ, 14-րդ ենթակետերը վերաձևակերպել` հանելով ամուսնուն վերաբերելի հատվածը, քանի որ 18-րդ կետի յուրաքանչյուր ենթակետ վերաբերելի է ամուսնության մեջ գտնվող անձանցից յուրաքանչյուրին: Այս համատեքստում համապատասխան շեշտադրումը կարող է արվել 19-րդ կետում, ինչն արված է, պարզապես այն պետք է տարածել 18-րդ կետի բոլոր ենթակետերի վրա:  
	21.Ընդունվել է ի գիտություն: 18-րդ կետում նշված 4 ենթակետերը ներկայացված են ՀՀ ընտանեկան օրենսգրքի 116-րդ հոդվածին համահունչությունն ապահովելով: 

	22. Կարգի 18-րդ կետի 5-րդ ենթակետում «իրավունքներում» բառը փոխարինել «իրավունքները» բառով:
	22. Չի ընդունվել: Հոլովաձևը համապատասխանեցված է նախադասությանը:

	23. Կարգի 18-րդ կետի 9-րդ ենթակետում «առողջական վիճակով» բառերը փոխարինել «առողջական վիճակով պայմանավորված» բառերով:
	23.Ընդունվել է:

	24. Կարգի 18-րդ կետի 12-րդ ենթակետից հանել վերջին «դատվածություն» բառը, քանի որ նախադասության մեջ կրկնվում է:
	24.Ընդունվել է:

	25. Կարգի 18-րդ կետի 12-րդ և 13-րդ ենթակետերում առկա են կրկնվող ձևակերպումներ, ուստի առաջարկում ենք կամ խմբավորել մեկ ենթակետի տակ կամ կրկնվող հատվածները հանել:
	25. Չի ընդունվել: Այդ եզրույթները ոչ թե կրկնվում են, այլ համահունչ են ՀՀ ընտանեկան օրենսգրքի 116-րդ հոդվածին համահունչությունն ապահովելով:

	26. Կարգի 20-րդ կետում անհասկանալի է, թե դիմումն ո՞ր պահից է հասանելի լինում աշխատակազմին:

	26. Ընդունվել է ի գիտություն: Դա իրականացվելու է ինքնաշխատ եղանակով՝ միասնական տեղեկատվական համակարգի միջոցով անմիջապես:

	27. Կարգի 20-րդ կետից առաջարկում ենք հանել «լրացնում է հետևյալ տեղեկությունը կամ» բառերը` որդեգրել ցանկացող անձից պահանջելով ներբեռնել անհրաժեշտ փաստաթղթերը /անձնագիր կամ նույնականացման քարտ, անձնագիրը ներբեռնելու դեպքում առանձին լրացնելով հանրային ծառայության համարանիշը, 20-րդ կետի 2-րդ ենթակետով նախատեսված տեղեկանքը/:
	27. Չի ընդունվել, քանի որ լինելու թե՛ տվյալների լրացում, թե՛ ներբեռնում:

	28. Կարգի 20-րդ կետի 2-րդ ենթակետում «զբաղեցրած պաշտոնի» բառերից առաջ ավելացնել «աշխատանքի վայրի,» բառերը: 
	28. Ընդունվել է:

	29. Կարգի 20-րդ կետի 3-րդ ենթակետի ձևակերպումը չի համապատասխանում ՀՀ ընտանեկան օրենսգրքի 114-րդ հոդվածի 1.1 մասին, ուստի առաջարկում ենք այն հանել: Ամուսիններից մեկը երեխա կարող է որդեգրել միայն ՀՀ ընտանեկան օրենսգրքի 118-րդ հոդվածի 2-րդ մասով նախատեսված դեպքերում, որի ժամանակ համաձայնություն է պահանջվում երեխայի մասով:
	29. Չի ընդունվել: Հակասոություն առկա չէ, քանի որ այդ կետը վերաբերում է ՀՀ ընտանեկան օրենսգրքի 118-րդ հոդվածի 1-ին մասի 2-րդ ենթակետով նախատեսված համաձայնությանը, որը ծնողի կողմից տրվող համաձայնության միակ տեսակն է որդեգրման գործընթացում:

	30. Հաշվի առնելով խնամատարության գործընթացում պահանջվող ՀՀ կառավարության 19.07.2018թ. N 811-Ն որոշումից բխող փաստաթուղթը` առաջարկում ենք Կարգի 21-րդ կետի 3-րդ ենթակետում ավելացնել նաև հիշյալ որոշումից բխող փաստաթուղթը:

	30. Չի ընդունվել: Քանի որ ՀՀ կառավարության 19.07.2018թ. N 811-Ն որոշման համար հիմք համարվող լիազորող նորմերն ուժը կորցրել են ՀՀ ընտանեկան օրենսգրքի փոփոխությունների արդյունքում, հետևաբար, այդ որոշումից բխող փաստաթուղթ ներկայացնելու կարիք չկա: 

	31. Կարգի 21-րդ կետի 2-րդ ենթակետում տեղեկատվության ներբեռնման մասով խնդիր կարող է առաջանալ այն դեպքում, երբ անձը Հայաստանի Հանրապետության կառավարության համապատասխան որոշումների համաձայն ստուգումներ չի անցել կամ անցել է վաղուց: Ուստի համապատասխան ստուգումներ անցնելու անհրաժեշտությանն առաջարկում ենք անդրադարձ կատարել առանձին, այդ թվում կարգավորել թե ինչպես այն պետք է իրականացվի և անդրադարձ կատարել նաև ֆինանսական միջոցների անհրաժեշտությանը, անհրաժեշտության դեպքում այն կարգավորող սուբյեկտին:
	31. Ընդունվել է ի գիտություն: Եթե դրա վերաբերյալ տեղեկանքում որևէ տվյալ չլինի, ապա նա կանցնի համապատասխան ստուգում, իսկ տեղեկանքների ու ստուգումների ժամկետները դիտարկվելու են ընդհանուր կարգով:

	32. Հստակեցման և կարգավորման կարիք ունի այն հարցը, թե Կարգի 21-րդ կետի ենթակետերով նախատեսված տեղեկատվությունն ինքնաշխատ կերպով դիմումից հետո է ներբեռնվելու, թե աշխատակազմի կողմից համապատասխան հարցումներից հետո, հարցումների պարագայում պետք է անդրադարձ կատարվի նաև հարցման և հարցման պատասխանի ներբեռնման ժամկետներին: Ընդհանուր առմամբ կարգավորումներ կան, որոնք վերաբերելի են և՛ որդեգրության, և՛ խնամատարության գործընթացին և երկու կարգերում տարբեր ձևակերպումներ են տրված, այս համատեքստում երկու գործընթացների նմանօրինակ փուլերին վերաբերող հատվածներն առաջարկում ենք համադրել և համապատասխանեցնել կամ օրինակ խնամատարության կարգով տրված մանրամասն կարգավորումները բերել նաև որդեգրության կարգ:
	32. Ընդունվել է: Տեղեկությունները ներբեռնվելու են: Բացի այդ, ավելացել են ևս 2 կետեր, իսկ 2 կետեր վերախմբագրվել են: Նաև 20-րդ կետում կատարվել է լրացում Հայաստանի Հանրապետության կառավարության 2005 թվականի մայիսի 5-ի N 517-Ն որոշման վերաբերյալ:

	33. Կարգի 21-րդ կետի 5-րդ ենթակետում անդրադարձ է կատարվում պետական եկամուտների կոմիտեի տեղեկատվական համակարգից ներբեռնված եկամուտների մասին տեղեկանքին, իսկ եթե անձն ունի չգրանցված եկամուտ այս դեպքում ինչպե՞ս է գործընթացը կարգավորվելու:

	33. Ընդունվել է ի գիտություն: Չգրանցված եկամուտը նա կարող է ներկայացնել բանկային քաղվածքով, իսկ եթե նրա եկամուտն օրենսդրությամբ սահմանված կարգով չի երևում տեղեկատվական շտեմարանում, ապա նա ներկայացնելու է տեղեկանք աշխատանքի վայրից:

	34. Կարգի 21-րդ կետում նշվում է տեղեկությունների շրջանակ, որոնք համակարգում ներբեռնվելու են ինքնաշխատ կերպով, իսկ 22-րդ կետում միասնական սոցիալական ծառայության տարածքային կենտրոնի ծանուցումը համակարգում թողնվում է աշխատակազմին: Նշվածից ելնելով` առաջարկում ենք ՄՍԾ-ի ծանուցումը ևս լինի ինքնաշխատ եղանակով:

	34. Չի ընդունվել: Դիմումը ներկայացնելուց հետո երկու աշխատանքային օրվա ընթացքում, աշխատակազմը ստուգում է այդ տվյալների ճշտությունը, համադրում է իրար հետ, որից հետո տարածքային կենտրոնին նույն տեղեկատվական համակարգով ծանուցում է որպես որդեգրել ցանկացող անձ՝ Հայաստանի Հանրապետության քաղաքացու բնակելի տարածքը կամ այն տարածքը, որտեղ նա պատրաստվում է բնակվել որդեգրվող երեխայի հետ, այցելելու անհրաժեշտության մասին:

	[bookmark: _Hlk230810307]35. Որդեգրել ցանկացող անձանց հաշվառման համար անհրաժեշտ փաստաթղթերի ցանկում առաջարկում ենք ներառել նաև բնակության հասցեի բնակության փաստը հաստատող կամ թույլատրող փաստաթողթը /սեփ. վկայականի պատճեն, այլ սեփականատիրոջ դեպքում տվյալ հասցեում բնակվելու համաձայնություն, վարձակալության պայմանագրի պատճեն/:
	35. Ընդունվել է: Լրացվել են և՛ 20-րդ, և՛ 21-րդ կետերը:

	36. Կարգի 23-րդ կետով նախատեսված երեխայի զարգացող կարիքներն ինչպե՞ս են գնահատվելու:

	36. Ընդունվել է ի գիտություն: Լրացում կատարելը դուրս է այս նախագծի շրջանակից: Համապատասխան պարզաբանումներ  նախատեսվելու են ուղեցույցի մեջ:

	37. Կարգի 23-րդ կետում «նվազագույն զամբյուղի չափը» տերմինը հավելյալ պարզաբանման կարիք ունի /ինչպես է որոշվում նվազագույն զամբյուղը/: 

	37. Ընդունվել է ի գիտություն: Սույն նախագծի կարգավորման առարկայից դուրս է: Նվազագույն սպառողական զամբյուղի մասին տես՝ https://armstat.am/am/?nid=157&id=1075 

	38. Կարգի 24-րդ կետում «կկարողանան» բառը փոխարինել «պետք է» բառով և նույն կետում նկարագրել, թե ինչպե՞ս է իրականացվելու գործընթացը: Խնդիր է առկա նաև Կարգի 20-րդ կետում, որտեղ վերոնշյալ կետով նախատեսված բնութագիր-երաշխավորությունը չի դիտարկվում որպես պահանջվող փաստաթուղթ:

	38. Չի ընդունվել: Այդ անձինք չունեն պարտականություն բնութագրել որդեգրել ցանկացող անձին, դրա համար նշվել է կարողանալ բառը, իսկ եթե նրանցից մեկը հրաժարվի, ապա որդեգրել ցանկացող անձն օգտահաշվում կփոխի այդ անձի տվյալները: 20-րդ կետի հետ որևէ հակասություն չկա, քանի որ նա չի ներկայացնում այդ փաստաթղթերը, այլ դրանք ձևավորվում են համակարգում հետագայում:

	39. Կարգի 25-րդ կետն անհրաժեշտ է համապատասխանեցնել ՀՀ կառավարության 2019 թվականի մայիսի 23-ի N 630-Ն որոշման պահանջներին: Վերջինիս համաձայն՝ նախապատրաստական դասընթացն անցնելը նախատեսվում է դրական եզրակացություն ստանալուց հետո, մինչդեռ Նախագծով դրական եզրակացության տրամադրումը փոխկապակցվում է դասընթացի վկայականի առկայության հետ:
	39. Չի ընդունվել: ՀՀ կառավարության 2019 թվականի մայիսի 23-ի N 630-Ն որոշումը ենթարկվելու է փոփոխության մինչ այս նախագծի ուժի մեջ մտնելը:

	40. Կարգի 26-րդ կետում, ինչպես նաև բոլոր այն կետերում որտեղ աշխատակազմը տեղեկատվություն է ստանալու՝ առաջարկում ենք, որ յուրաքանչյուր տեղեկատվության ստացումը լինի ծանուցման միջոցով:
	40. Ընդունվել է ի գիտություն: Տեղեկատվական համակարգի միջոցով դա անմիջապես երևալու է և այդ հարցը դուրս է նախագծի կարգավորման առարկայից:

	41. Կարգի 27-րդ կետում «չներկայացված պահանջվող տեղեկությունները» բառերը փոխարինել «պահանջվող տեղեկությունները չեն ներկայացվել» բառերով:
	41. Ընդունվել է:

	42. Կարգի 28-րդ կետի ձևակերպումից ելնելով` անհասկանալի է 18-րդ կետում ամուսինների առանձնացումը:
	42. Չի ընդունվել: 18-րդ կետում ձևակերպումները բխում են ՀՀ ընտանեկան օրենսգրքից և հավելյալ ձևակերպումն անհրաժեշտ է հայցվող փաստաթղթերը ստանալու համար:

	43. Կարգի 28-րդ կետում «որդեգրումն արգելվում է», Կարգի 79-րդ կետում «որդեգրումը չի թույլատրվում» ձևակերպումները վերանայման կարիք ունեն: Միաժամանակ, անհրաժեշտ է Նախագծում հստակեցնել և սահմանել որդեգրման հնարավորության մասին բացասական եզրակացություն տալու բոլոր հիմքերը:

	43. Ընդունվել է ի գիտություն: Եզրույթների բազմազանությունը որևէ խնդիր չի առաջացնում քանի որ կրկնում է ՀՀ ընտանեկան օրենսգրքի ձևակերպումները, իսկ բացասական եզրակացությունը կարող է տրվել դրական եզրակացություն տալու համար նախատեսված հիմքերից որևէ մեկի բացակայության կամ թերի լինելու դեպքում կամ օրենսդրությամբ նախատեսված որևէ արգելքի կամ անթույլատրելիության դեպքում:

	44. Կարգի 29-րդ կետում նշվում է, որ երեխա որդեգրելու հնարավորության մասին դրական եզրակացությունն անմիջապես հասանելի է դառնում որպես որդեգրել ցանկացող հաշվառված անձին, սակայն Կարգում անդրադարձ չկա, թե անձը ե՞րբ և ինչպե՞ս է հաշվառվում, կենտրոնացված հաշվառումն ինչպե՞ս է իրականացվում, որի անհրաժեշտությունն առկա է հանրապետական մասշտաբով պատկեր ունենալու համար: 
	44. Ընդունվել է ի գիտություն: Կենտրոնացված հաշվառում չի լինելու, իսկ հաշվառումն իրականացվելու է օգտահաշվի միջոցով:

	[bookmark: _Hlk230799846]45. Կարգի 29-րդ կետում առաջարկում ենք «հաշվառվում է եզրակացության` նրան հասանելի դառնալու օրվան հաջորդող 00:00-ից» բառերը փոխարինել «հաշվարկվում է եզրակացության տրման օրվանից» բառերով, «տեղեկացվում է» բառից առաջ լրացնել «ինքնաշխատ կերպով» բառերը:
	45. Ընդունվել է:

	46. Կարգի 30-րդ կետն առաջարկում եմ վերաձևակերպել` ներառելով տեղեկատվություն այն մասին, թե անձն ինչպե՞ս և ի՞նչ ժամկետում է տեղեկանում երեխա որդեգրելու բացասական եզրակացության մասին, որում ներառված լինի նաև բացասական եզրակացություն ստանալու պատճառները և տեղեկություն այն մասին, որ պատճառները վերանալու կամ վերացնելու դեպքում անձը կրկին դիմելու հնարավորություն ունի:
	46. Չի ընդունվել: Տեղեկացումներն իրականացվելու են համակարգի միջոցով անմիջապես:

	47. Կարգի 31-րդ կետում նշվում է, որ որդեգել ցանկացող անձի հաշվառումն իրականացվում է դրական եզրակացության վավերականության ժամկետով, սակայն չի նշվում եզրակացությունից հետո քանի՞ օրվա ժամկետում և ինչպե՞ս է իրականացվում հաշվառումը:  
	47. Ընդունվել է:

	48. Կարգի  35-րդ կետում նշվում է, որ քրեական հետապնդման հարուցման մասին տեղեկությունը տեղեկատվական համակարգում ստուգվում է ոստիկանության տեղեկատվական համակարգով, սակայն չի նշվում, թե ո՞ր փուլում է ստուգումն իրականացվում և ոստիկանության կողմից ստուգման արդյունքները ե՞րբ և ո՞ւմ են հասնելի դառնում, հաշվառումից ինչպես է հանվում /օրինակ` ինքնաշխատ եղանակով/: Տվյալ կետով նախատեսված 24 ժամյա կիրառման ապահովումը խնդիր կարող է առաջացնել, եթե տեղեկատվությունն աշխատակազմին հայտնի է դարձել ուրբաթ օրվա ավարտին: Նշվում է, որ աշխատակազմը տեղեկությունը պետք է տրամադրի դատարանին, սակայն չի նշվում ի՞նչ եղանակով է այն տրամադրվում:
	48. Ընդունվել է ի մանակի: Ստուգվում է փաստաթղթերը ներկայացնելու պահին, իսկ հետագայում՝ ցպահանջ: Բացի այդ, քրեական հետապնդում հարուցելը նաև հիմք է հանդիսանում որդեգրման գործընթացը դադարեցնելու համար, հետևաբար որդեգրել ցանկացող անձը պարտավոր է լինելու դրա մասին տեղեկացնել աշխատակազմին: Իսկ 24 ժամվա փոխարեն նշվել է 1 աշխատանքային օրով:

	49. Կարգի 3-րդ գլխում խոսվում է երեխա որդեգրելու հնարավորության մասին եզրակացության տրամադրման ընթացակարգի մասին, սակայն ամբողջ գործընթացն իրականացվում է համակարգով և չի նախատեսվում աշխատակազմի մասնագետների կողմից անձին հանդիպելու փուլ:
	49. Ընդունվել է ի գիտություն: Անձին հանդիպելու կարիքը բացակայում է ապանձնավորված, անաչառ և օբյեկտիվ գործընթացը կազմակերպելու համար: Որդեգրել ցանկացող անձի հետ անմիջական շփում լինելու է համադրման մասնագիտական փուլում բազմամասնագիտական խորհրդի կողմից, որի կազմի մեջ լինելու են նաև աշխատակազմի ներկայացուցիչներ:

	50. Կարգի 37-րդ կետն առաջարկում ենք նախատեսել 27-րդ կետից հետո:

	50. Չի ընդունվել: Ընթացակարգն ամբողջությամբ ներկայացնելուց հետո ներկայացվում են առանձնահատկություններ պարունակող նորմեր:

	51. Կարգի 39-րդ և 40-րդ կետերով նշված համարակալումները համակարգն ինքնաշխատ եղանակով պետք է ապահովի:
	51. Ընդունվել է:

	52. Կարգի 41-րդ կետի շրջանակներում անհրաժեշտ է հաշվի առնել 29-րդ կետի վերաբերյալ դիտարկումները:
	52. Ընդունվել է ի գիտություն:

	53. Կարգի 42-րդ կետով նախատեսված հավառումից հանելու գործընթացը համակարգում ինչպե՞ս է իրականացվում. ինքնաշխատ եղանակով, թե աշխատակազմն է ապահովում:
	53. Ընդունվել է: Նշվել է ինքնաշխատ տարբերակը:

	54. Անհրաժեշտ է հստակեցնել Կարգի 18-րդ կետի 4-րդ, 5-րդ և 6-րդ ենթակետերի վերաբերյալ տեղեկատվությունը և դրա ստացման ընթացակարգը: Միաժամանակ, խնդրահարույց է ՀՀ ընտանեկան օրենսգրքի 116-րդ հոդվածի 1-ին մասի «ա»-«ե» կետերով նախատեսված հիմքերից որևէ մեկի բացառման ուղղությամբ անհրաժեշտ աշխատանքների իրականացման սահմանումը։ 
Ուստի, անհրաժեշտ է հստակ նախատեսել, թե որ մարմինը, ինչպես և որ փուլում պետք է իրականացնի այդ աշխատանքները: Այս հարցին անդրադարձ է կատարվել նաև ՀՀ աշխատանքի և սոցիալական հարցերի նախարարություն 21.08.2024թ. հասցեագրված N 03.3/138968-24 գրությամբ:
	54. Ընդունվել է: Այդ տվյալների պահանջն ու անհրաժեշտությունը բխում է օրենքից, իսկ տեղեկատվության վերաբերյալ որդեգրել ցանկացող անձը կարող է բերել տեղեկանք, ինչի մասին երկու առանձին պարբերություններով նշվել է 18-րդ կետում:

	55. Կարգի 42-րդ կետի 6-րդ ենթակետով նախատեսված տեղեկատվությունը դիտարկել 21-րդ կետի 3-րդ ենթակետի սկզբունքով՝ ՔԿԱԳ-ից ներբեռնելու հնարավորությամբ ինքնաշխատ եղանակով այն դեպքում, եթե նախորդիվ 21-րդ կետի 3-րդ ենթակետի շրջանակներում որդեգրել ցանկացող անձի վերաբերյալ տեղեկատվություն է հայցվել:
	55. Ընդունվել է:

	56. Կարգի 52-րդ կետի 1-ին և 2-րդ ենթակետերն առաջարկում ենք ներառել ներպետական որդեգրման ընթացակարգում ևս, իսկ ինչպես ներպետականի, այնպես էլ նույն կետի 2-րդ ենթակետի դեպքում սահմանել, թե որտեղի՞ց և ի՞նչ կարգով է ստանում այդ տեղեկությունները և ինչպե՞ս է հիմնավորվում, ստուգվում և պաշտոնական փաստաթղթի ձև ստանում /ելնելով ՀՀ կառավարության 18.03.2010թ. հ. 269-Ն որոշմամբ հաստատված կարգի 11-րդ կետի 2-րդ ենթակետից` նշված խնդիրը Երևանի քաղաքապետարանի կողմից ՀՀ աշխատանքի և սոցիալական հարցերի նախարարություն 13.10.2022թ. հասցեագրված N 01/105983-22 գրությամբ բարձրացվել է/: 

	56. Ընդունվել է ի գիտություն: Նման կետեր առանձին նախատեսելու անհրաժեշտություն չկա: 52-րդ կետի 2-րդ ենթակետում նախատեսված պահանջը ներպետական որդեգրման ընթացակարգերում օրենքով չի նախատեսվել, հետևաբար Կառավարության որոշմամբ չի կարող ամրագրվել, իսկ 1-ին ենթակետում նշված պահանջը՝ պահանջվող փաստաթղթերի առնչությամբ, ինքըստինքյան ենթադրվում է:

	57. Կարգի 55-րդ կետը որոշակի փոփոխություններով, համապատասխանեցնելով ներպետական որդեգրմանը, անհրաժեշտ է ներառել նաև ներպետական ընթացակարգում, որոշակի չափով անդրադարձ կա 63-րդ կետում:
	57. Ընդունվել է: 63-րդ կետը խմբագրվել է:

	58. Կարգի 59-րդ կետում, ելնելով 69-րդ կետի կարգավորումից, «տրամադրվում է» բառից հետո լրացնել «ապանձնավորված,» բառը:
	58. Ընդունվել է:

	59. Կարգի 64-րդ կետի կարգավորումն անհրաժեշտ է համադրել ՀՀ ընտանեկան օրենսգրքի 117-րդ հոդվածի հետ, քանի որ որդեգրել ցանկացող անձի կողմից երեխայի տարիքի վերաբերյալ ցանկալի չափանիշ չներկայացնելը դեռևս չի նշանակում, որ նա օրենքով կարող է որդեգրել ցանկացած տարիքի երեխա: ՀՀ ընտանեկան օրենսգրքով սահմանված են որդեգրողի և որդեգրվողի միջև թույլատրելի տարիքային տարբերության հստակ սահմանափակումներ: Այդ սահմանափակումներից նախատեսված է բացառություն այն դեպքերում, երբ որդեգրումը բխում է երեխայի լավագույն շահերից, ինչը յուրաքանչյուր դեպքում ենթակա է առանձին գնահատման և ուսումնասիրության։ Միևնույն ժամանակ, հստակեցման կարիք ունի ՀՀ ընտանեկան օրենսգրքի 117-րդ հոդվածի 1-ին մասի 1.2-րդ կետով նախատեսված բացառության գործնական կիրառման կարգը: Անհրաժեշտ է հստակ սահմանել, թե որ փուլում, որ իրավասու մարմնի կողմից և ինչ չափանիշներով է որոշվում, որ որդեգրումը բխում է երեխայի լավագույն շահերից: Պետք է հստակեցվեն նաև երեխայի խնամքը և դաստիարակությունը պատշաճ կազմակերպելու հնարավորությունը հավաստող անհրաժեշտ փաստաթղթերի և ապացույցների ցանկը:

	59. Ընդունվել է ի գիտություն: Օրենքում նախատեսված կարգավորումները գերակա են և այն, որ անձը ցանկանում է որդեգրել ցանկացած տարիքի երեխա, չի նշանակում, որ դա պետք է իրականցվի օրենքին հակառակ: Բացի այդ, ՀՀ ընտանեկան օրենսգրքի 117-րդ հոդվածի հետ  հակասություն չկա, քանի որ բացի 1-ին մասից, որը նախատեսում է, որ որդեգրել ցանկացող անձի և որդեգրվողի տարիքային տարբերությունը պետք է լինի 18 տարուց ոչ պակաս և 50 տարուց ոչ ավելի, բացառությամբ այն դեպքերի, երբ երեխան որդեգրվում է որդեգրելու նախապատվության իրավունք ունեցող անձանց կողմից, առկա է նաև 1.2-րդ մաս: Այդ մասի համաձայն՝ նույն հոդվածի 1-ին մասով նախատեսված տարիքային տարբերության վերին շեմը կիրառելի չէ այն դեպքերում, երբ որդեգրումը բխում է երեխայի լավագույն շահերից, և որդեգրել ցանկացող անձը ներկայացրել է բավարար ապացույցներ երեխայի խնամքը և դաստիարակությունը պատշաճ կազմակերպելու հնարավորության վերաբերյալ:
Հետևաբար, ցանկացած երեխա ընտրելու հանգամանքը դիտարկվելու է ոչ միայն տարիքային տարբերության շրջանակներում, այլ նաև երեխայի լավագույն շահերից ելնելով:

	60. Կարգի 65-րդ կետի առաջին նախադասության մեջ անհրաժեշտ է լրացնել, թե այդ տվյալներն ո՞ւմ են հասանելի լինելու, «մշտական բնակության վայր» հասկացությունը հստակեցման անհրաժեշտության կարիք ունի: Նշվում է, որ երկքաղաքացու հաշվառման ընթացակարգը որոշվում է հաշվի առնելով նրա մշտական բնակության վայրը, և համադրման համար որդեգրման ենթակա երեխաների տվյալների հասանելիությունը երկքաղաքացուն որոշվում է ըստ նրա կողմից որպես որդեգրել ցանկացող անձ հաշվառվելու ընթացակարգի: ՀՀ ընտանեկան օրենսգրքի 112-րդ հոդվածի 4-րդ մասի համաձայն օտարերկրյա քաղաքացիների, քաղաքացիություն չունեցող անձանց, ինչպես նաև Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների, Հայաստանի Հանրապետության երկքաղաքացիների համար որդեգրման ենթակա երեխաների վերաբերյալ տեղեկությունները հասանելի են դառնում երեխաներին հաշվառման վերցնելուց երրորդ ամսին հաջորդող օրը: Երկքաղաքացիների մասով նշյալ հղումներում առկա է անհամապատասխանություն, սակայն ճիշտ է նախագծով ներկայացված ձևակերպումը, քանի որ միանշանակ չի կարող ասվել, որ երկքաղաքացիների համար որդեգրման ենթակա երեխաների վերաբերյալ տեղեկությունները հասանելի են դառնում երեխաներին հաշվառման վերցնելուց երրորդ ամսին հաջորդող օրը, այլ կախված է երկքաղաքացի հանդիսացող անձի մշտական բնակության վայրից և ըստ այդմ հաշվառման ընթացակարգից: Այս մասով առկա է մեկ այլ խնդիր ևս, որը կարգում հստակեցման անհրաժեշտություն ունի, մասնավորապես անձի մշտական բնակության վայրը որոշելու գործընթացն ինչպե՞ս է իրականացվում, ո՞ւմ կողմից և ուսումնասիրությունների ի՞նչ շրջանակ է ներառում: Այս խնդրին նախորդիվ գրություններով անդրադարձ կատարվել է, այդ թվում՝ վերջին 06.05.2026թ. հ.03.3/57543-26 գրությամբ:  
	60. Ընդունվել է: Կատարվել է համապատասխան լրացում։

	61. Կարգի 66-րդ կետով նախատեսված գործառույթն աշխատակազմի կողմից ինչպե՞ս է իրականացվելու, մասնավորապես ինչպե՞ս է առանձնացվելու որդեգրման ենթակա երեխայի կարիքները:
	61. Ընդունվել է:

	62. Կարգի 67-րդ կետով նշված տեղեկատվություններն ո՞ւմ և ի՞նչ ուսումնասիրությունների հիման վրա է ամբողջացվում:
	62. Ընդունվել է ի գիտություն: Օրենքով չարգելված ցանկացած եղանակով է կատարվելու այդ տեղեկատվության ստուգումն:

	63. Կարգի 62-րդ կետից ելնելով` 66-րդ կետում «իրականացնելու է» բառը փոխարինել «իրականացվելու է» բառով:
	63. Ընդունվել է:

	64. Կարգի 70-րդ կետում նախատեսված դիմումն ի՞նչ դիմում է և ե՞րբ է նեկայացվում անձի կողմից:
	64. Ընդունվել է ի գիտություն: Անձն այդ դիմումը ներկայացնում է անհատական օգտահաշիվը բացելու պահից:

	65. Կարգի 71-րդ կետում «հոգաբարձուների» բառից հետո լրացնել «կամ խնամատար ծնողների» բառերը, «հոգաբարձուներին» բառից հետո լրացնել «կամ խնամատար ծնողներին» բառերը:
	65. Ընդունվել է:

	66. Կարգի 73-րդ կետում «ստացված» բառը փոխարինել «ստացած» բառով: Նույն կետում 71-րդ կետին արված հղումը սխալ է և չի համապատասխանում կետի տրամաբանությանը:
	66. Ընդունվել է:

	67. Կարգի 73-րդ կետում նշվում է, որ երեխայի տվյալները տեղեկատվական համակարգի միջոցով ծանուցում եղանակով հասանելի են դառնում….նախատեսված անձանց: Այս առումով պարզաբանման կարիք ունի այն հարցը, թե միաժամանակ քանի՞ հոգու կարող է տվյալը հասանելի լինել:
	67. Ընդունվել է:

	68. Կարգի 75-րդ կետով նախատեսված տեսաձայնագրությունն ո՞վ է ապահովում, որքա՞ն պարբերականությամբ այն պետք է թարմացվի, ինչպե՞ս և ինչքա՞ն ժամանակով է պահպանվում տեսաձայնագրությունը:
	68. Ընդունվել է:

	69. Կարգի 75-րդ կետը վերանայման անհրաժեշտություն ունի, քանի որ չի համապատասխանում հետևյալ կետերին՝ 71-րդ կետին, որում ասվում է, որ համադրման տեխնիկական փուլում լուսանկար ցույց չի տրվում, 62-րդ կետին, որում ասվում է, որ մասնագիտական փուլն է իրականացնում բազմամասնագիտական խորհուրդը, այլ ոչ 75-րդ կետի տրամաբանությունից բխող տեխնիկական փուլը, իսկ, եթե 75-րդ կետը վերաբերում է համադրման մասնագիտական փուլին, ապա այդ դեպքում էլ այն չի համապատասխանում 76-րդ կետին, որում դեռ խոսվում է համադրման տեխնիկական փուլի մասին:
	69. Ընդունվել է մասնակի: Հստակեցվել է, որ համադրման մասնագիտական փուլը սկսվում է լուսանկար և տեսաձայնագրություն ցույց տալով:

	70. Կարգի 76-րդ կետում նշվածը, որ համադրման մասնագիտական փուլն իրականացվում է աշխատակազմի կողմից մասնագիտական գնահատման և բազմամասնագիտական խորհրդի կողմից չի համապատասխանում 62-րդ կետին: Աշխատակազմն ինչպե՞ս է իրականացնելու մասնագիտական գնահատումը և ի՞նչ է ներառելու այն:

	70. Ընդունվել է ի գիտություն: 76-րդ կետը ներկայումս ունի հետևյալ տեսքը՝ Համադրման տեխնիկական փուլի հիման վրա երեխայի նախնական ընտրության մասին ծանուցվելուց հետո երկու աշխատանքային օրվա ընթացքում աշխատակազմը նախաձեռնում է երեխայի կարծիքը լսելու գործընթացը, իսկ հինգ աշխատանքային օրում՝ համադրման մասնագիտական փուլը: Հայաստանի Հանրապետությունում մշտապես բնակվող Հայաստանի Հանրապետության քաղաքացիների և որդեգրման ենթակա երեխաների համադրման մասնագիտական փուլն իրականացվում է աշխատակազմի կողմից մասնագիտական գնահատման և բազմամասնագիտական խորհրդի միջոցով:

	71. Կարգի 76-րդ կետի ենթակետերով նախատեսված յուրաքանչյուր գնահատումը ինչպե՞ս է իրականացվելու բազմամասնագիտական խորհրդի յուրաքանչյուր անդամի կողմից և վերջում ինչպե՞ս է ամբողջացվելու յուրաքանչյուրի գնահատումը:

	71. Ընդունվել է: Տրվել է հետևյալ կարգավորումը՝ Բազմամասնագիտական խորհրդի յուրաքանչյուր անդամի գնահատման արդյունքները համադրվում են բազմամասնագիտական խորհրդի այլ անդամների գնահատման արդյունքների հետ, քննարկվում և սույն կետում նշված յուրաքանչյուր չափանիշների վերաբերյալ անց է կացվում բաց քվեարկություն՝ ձայների պարզ մեծամասնությամբ որոշելով որդեգրել ցանկացող յուրաքանչյուր անձի՝ սույն կետով նշված յուրաքանչյուր չափորոշիչին համապատասխանությունը:

	72. Կարգի 78-րդ կետով նախատեսված տեղեկությունն ի՞նչ եղանակով է ստանում աշխատակազմը:

	72. Ընդունվել է ի գիտություն: Արդեն նշված է, որ ստացվելու է որդեգրել ցանկացող անձի միջոցով:

	73. Կարգի 78-րդ կետի 2-րդ ենթակետում խնամատարության պայմանագրի լուծման մասով շեշտադրել այն դեպքում, երբ խնամատար ծնողի կողմից երեխայի խնամքի և դաստիարակության անբարենպաստ պայմաններ են առաջացել և այդ հիմքով  պայմանագիրը լուծվել է, հակառակ դեպքում ըստ ՀՀ ընտանեկան օրենսգրքի 137.1 հոդվածի 6-րդ մասի կան խնամատարության պայմանագրի լուծման այլ դեպքեր ևս, երբ խնամատար ծնողի՝ իր պարտականությունների ոչ պատշաճ կատարման հիմքով չէ պայմանագիրը լուծվել:
	73. Ընդունվել է ի գիտություն: Անձի նկատմամբ բացասական հետևանքներ կարող են առաջանալ բացառապես իր մեղավորությամբ կատարված արարքների համար, հետևաբար օրենքով իրենց վրա դրված պարտականությունները ոչ պատշաճ կատարելը կարող է բացասաբար հետևանք առաջացնի այդ անձի համար:

	74. ՀՀ ընտանեկան օրենսգրքի 112.1-ին հոդվածի 6-րդ մասի համաձայն որդեգրել ցանկացող անձի համար նույն օրենսգրքի 116-րդ հոդվածի 1-ին մասի «գ»-«ե» կամ «թ»-«ժա» կետերով նախատեսված պայմաններն ու հանգամանքները վերաբերում են նաև որդեգրել ցանկացող անձի հետ համատեղ բնակվող բոլոր չափահաս անձանց: Այդ չափահաս անձանց մոտ նույն օրենսգրքի 116-րդ հոդվածի 1-ին մասով «գ»-«ե» կամ «թ»-«ժա» կետերով նախատեսված պայմանների ու հանգամանքների առկայության դեպքում որդեգրումը չի թույլատրվում: Կարգի 78-րդ կետում թվարկվում է ՀՀ ընտանեկան օրենսգրքի նշյալ հոդվածի «գ»-«ե»- և «թ»-«ժա» կետերը: «Նորմատիվ իրավական ակտերի մասին» օրենքի 16-րդ հոդվածի 2-րդ մասի համաձայն՝ եթե նորմատիվ իրավական ակտում թվարկված բոլոր պայմանների առկայությունը պարտադիր է, ապա չի կարող կիրառվել «կամ» շաղկապը: Վերոգրյալի համատեքստում առկա է անհամապատասխանություն, սակայն կարևորելով «գ»-«ե» և «թ»-«ժա» կետերով նախատեսված պայմանների պահպանումը երեխայի լավագույն շահի համատեքստում, գտնում ենք, որ վերանայման անհրաժեշտություն ունի ՀՀ ընտանեկան օրենսգրքի նշյալ հոդվածը «կամ» շաղկապի մասով:

	74. Չի ընդունվել: ՀՀ ընտանեկան օրենսգրքի 112.1-ին հոդվածի 6-րդ մասի համաձայն՝ որդեգրել ցանկացող անձի համար սույն օրենսգրքի 116-րդ հոդվածի 1-ին մասի «գ»-«ե» կամ «թ»-«ժա» կետերով նախատեսված պայմաններն ու հանգամանքները վերաբերում են նաև որդեգրել ցանկացող անձի հետ համատեղ բնակվող բոլոր չափահաս անձանց: Այդ չափահաս անձանց մոտ սույն օրենսգրքի 116-րդ հոդվածի 1-ին մասով «գ»-«ե» կամ «թ»-«ժա» կետերով նախատեսված պայմանների ու հանգամանքների առկայության դեպքում որդեգրումը չի թույլատրվում:
Օրենսդիրը կիրառում է «կամ» շաղկապը, ինչը շատ ճիշտ է, և նշանակում է, որ թվարկված պայմաններից կամ հանգամանքներից որևէ մեկի առկայությունը բավարար է, որ որդեգրումն արգելվի: առաջարկվող «և» շաղկապի կիրառումը, քննարկվող նորմը կդարձնի անկիրառելի, քանի որ պահանջելու է, որ թվարկված բոլոր պայմաններն ու հանգամանքները միաժամանակ առկա լինեն, ինչը գործնականում անհնարին է:

	75. Կարգի 79-րդ կետի 1-ին նախադասության մեջ «անձ» բառը փոխարինել «անձը» բառով, երկրորդ նախադասության մեջ «մեկը» բառը փոխարինել «մեկի» բառով:
	75. Ընդունվել է:

	76. Կարգի 82-րդ կետում նշված համադրման չափանիշներն ու չափորոշիչները, եթե միայն 67-րդ կետի պահանջները չեն ներառում, ապա պետք է Կարգում նախատեսել դրանց ամբողջական շրջանակը:
	76. Ընդունվել է ի գիտություն: 67-րդ կետի պահանջները սպառիչ են:

	77. Կարգի 83-րդ կետով նախատեսված մասնագիտական գրականության, ուղեցույցների մշակման պատասխանատուն ովքե՞ր են և ո՞վ է դրանք տրամադրում աշխատակազմին:
	77. Ընդունվել է: Կետը խմբագրվել է:

	78. Կարգի 84-րդ կետում նշվում է, որ եթե նույն կարգի 67-րդ կետի յուրաքանչյուր ենթակետի առնչությամբ հնարավոր չէ պարզել անհրաժեշտ տեղեկությունները, ապա նշվում է կոնկրետ կարիքի բավարարման անհնարինության մասին: Այս մասով հարկ է նշել, որ ոչ միշտ է, որ հնարավոր չէ պարզելը նշանակում է կոնկրետ կարիքի բավարարման անհնարինություն և հիմնավորում: Նույն կետում հղում կատարված 67-րդ կետի տեղեկությունները ինչպե՞ս և ի՞նչ տեսքով են հավաքագրվելու:
	78. Ընդունվել է: 84-րդ կետն առհասարակ հանվել է։

	79. Կարգի 85-րդ կետում խոսվում է հանդիպումներ կազմակերպելու մասին, սակայն անդրադարձ չկա հավաքագրված ամբողջական տեղեկատվության վերջնական գնահատումն ո՞վ է իրականացնում մինչև հանդիպում կազմակերպելը:

	79. Ընդունվել է ի գիտություն: Մինչև հանդիպում կազմակերպելը որևէ վերջնական գնահատում չի կատարվում, քանի որ հանդիպումները համադրման մասնագիտական փուլի բաղկացուցիչներից են: Եվ միայն հանդիպումների արդյունքում հնարավոր կլինի ավարտել համադրման մասնագիտական փուլը: 

	80. Կարգի 87-րդ կետում հղում է կատարվում 81-րդ կետին և նշվում է, որ այդ կետով նշված տեղեկությունը պարբերաբար տեսնելուց հետո, մինչդեռ 81-րդ կետով նախատեսված տեղեկությունը պարբերականություն չի ենթադրում: Հասկանալի չէ հանդիպումների կազմակերպման ժամանակահատվածի սահմանափակումը /քանի հանդիպում, քանի ամիս/, ինչպես նաև անդրադարձ չի կատարվում երեխայի կամ որդեգրողի կարծիքը հաշվի առնելուն:
	80. Ընդունվել է, 81-րդ կետը հանվել է, թողնվել է միայն 86-րդ կետը:

	81. Կարգի 88-րդ կետում կիրառված «դրական եզրակացություն» ձևակերպումը վերանայել՝ ելնելով 87-րդ կետից: 88-րդ կետի ձևակերպումից բխում է, որ պետք է տրվի 87-րդ կետի 1-ին ենթակետով նախատեսված եզրակացությունը:
	81. Ընդունվել է:

	88. Հաշվի առնելով, որ ՀՀ ընտանեկան օրենսգրքի 112.1-ին հոդվածի 5-րդ մասի համաձայն երեխայի պաշտպանության բազմամասնագիտական խորհրդի կազմավորման և գործունեության կարգը սահմանում է Հայաստանի Հանրապետության կառավարությունը՝ կարևոր է նկատի ունենալ, որ նշյալ իրավական ակտում արտացոլված լինի Կարգի խորհրդին վերաբերելի կետերի մանրամասները /օրինակ՝ 89-րդ կետով նախատեսված եզրակացության կազման պատասխանատուն, 87-րդ կետով նախատեսված եզրակացությունների ձևերը և այլն/:
	88 (համարակալումը ներկայացվում է ըստ կարծիքի կետերի համարակալման). Ընդունվել է ի գիտություն: Եզրակացությունները կազմվելու են գրավոր, իսկ բազմամասնագիտական խորհրդին վերաբերող կարգավորումները նախատեսվելու է «Երեխայի պաշտպանության բազմամասնագիտական խորհրդի կազմավորման և գործունեության կարգը, տրամադրվող եզրակացության և տեղեկանքի ձևերը սահմանելու մասին» ՀՀ կառավարության որոշմամբ:

	89. Կարգի 91-րդ կետում նշվում է, որ աշխատակազմը կազմում է եզրակացություն համադրման մասնագիտական փուլի մասին, իսկ 89-րդ կետում նշվում է, որ 87-րդ կետով նշված եզրակացությունները կազմվում են բազմամասնագիտական խորհրդի կողմից: Անհրաժեշտ է հստակեցնել ո՞վ է կազմում տվյալ եզրակացությունները: Կրկնակի իրականացման անհրաժեշտությունը հիմնավորված չէ:

	89.Ընդունվել է ի գիտություն: Սկզբնական եզրակացությունը կազմում է բազմամասնագիտական խորհուրդը, իսկ դատարան ներկայացնելու համար եզրակացությունը կազմում է աշխատակազմը՝ հիմք ընդունելով բազմամասնագիտական խորհրդի եզրակացությունը և անձնական գործում առկա այլ տեղեկություններն ու տվյալները:

	90. Կարգի 91-րդ կետի 2-րդ ենթակետից հանել «այն տրամադրում» բառերը:
	90.Ընդունվել է:

	91. Կարգի 91-րդ կետի 3-րդ ենթակետում հստակեցման կարիք ունի աշխատակազմի կողմից անհամապատասխանությունների վերացման ընթացակարգը:

	91.Ընդունվել է ի գիտություն: Աշխատակազմի կողմից անհամապատասխանությունների վերացումն իրականացվելու է կախված այդ անհամապատասխանության տեսակից, բնույթից և այլ հանգամանքներից ու որոշվելու է կոնկրետ դեպքերով՝ հարցում, տվյալների համադրում և այլն:

	92. Կարգի 95-րդ կետն անհրաժեշտ է համադրել Կարգի 136-րդ կետի հետ, ինչպես նաև ՀՀ ընտանեկան օրենսգրքի 113-րդ հոդվածի 3-րդ մասի 2-րդ և 3-րդ պարբերությունների հետ և 95-րդ կետով նախատեսված գործառույթը հանել:
	92.Ընդունվել է: 95-րդ կետը հանվել է:

	93. Կարգի 101-րդ կետի առաջին նախադասության մեջ անհասականալի է ի՞նչ աշխատանքային խմբի մասին է խոսվում:
	93.Ընդունվել է ի գիտություն: Խոսքը 48-րդ կետում նշված աշխատանքային խմբի մասին է:

	94. Կարգի 104-րդ կետում անհասկանալի է ի՞նչ ուսումնասիրություն և ի՞նչ նպատակով պետք է իրականացվի:

	94.Ընդունվել է ի գիտություն: Խոսքը 52-րդ կետի 2-րդ ենթակետում նշված բացասաբար բնութագրող հատկանիշների մասին ուսումնասիրության մասին է:

	95. Կարգի 108-րդ կետում անհասկանալի է ի՞նչ առաջարկությունների մասին է խոսքը: Նույն դիտարկումը վերաբերվում է նաև 93-րդ կետին: Նախագծի 5-րդ գլխի կարգավորումներից ելնելով՝ եզրակացություն է տրվում, այլ ոչ առաջարկություն:
	95.Ընդունվել է ի գիտություն: Միջազգային որդեգրումներին վերաբերող կոնվենցիոն կարգավորումների մասին է:

	96. Կարգի 93-րդ կետի, 108-րդ կետի գործառույթներն աշխատակազմի դաշտ բերելու նպատակահարմարության և հիմնավորվածության հարցն առանձին քննարկման առարկա պետք է դառնա, անհասկանալի է 76-րդ և 78-րդ կետերով նախատեսված գործընթացների իրականացման հնարավորությունն աշխատակազմի կողմից 93-րդ և 108-րդ կետերում նախատեսված դեպքերում: 
	96. Ընդունվել է: Այդ լիազորությունը դրվել է խնամակալության և հոգաբարձության մարմնի վրա:

	97. Կարգի 111-րդ, 112-րդ կետերում ներկայացվող գործընթացում բաց է մնում դատական փուլը:

	97.Ընդունվել է ի գիտություն: Գործընթացը բաց չի մնում, այն չունի որևէ հատուկ կարգավորում, ինչից ելնելով առանձին կարգավորումներ նախագծում նախատեսված չեն և դա իրականացվում է ՀՀ քաղաքացիական դատավարության օրենսգրքին համապատասխան:

	98. Կարգի 115-րդ հոդվածում հղում է կատարվում 20-23-րդ կետերին, որտեղ աշխատակազմին վերաբերելի դրույթներ կան, եթե քաղաքացին է հավաքում և համակարգից հանում այդ փաստաթղթերը, այդ դեպքում 21-րդ  և 23-րդ կետերով աշխատակազմին վերաբերելի մասն ինչպես է ապահովվում, ավելին՝ 23-րդ կետով նախատեսված գործառույթի իրականացման ժամանակ փաստաթղթի տեսք ստանալու փուլ նշված չէ: 

	98. Չի ընդունվել: Հայաստանի Հանրապետությունում մշտապես բնակվող օտարերկրացիները Կոնվենցիայի անդամ օտարերկրյա պետություններից երեխա որդեգրելու համար որպես որդեգրել ցանկացող անձ հաշվառվելու նպատակով դիմում են Կենտրոնական մարմին՝ ներկայացնելով սույն կարգի 20-23-րդ կետերով նախատեսված փաստաթղթերը և իր քաղաքացիության պետության իրավասու մարմնի թույլտվությունը կամ երաշխավորագիրը Հայաստանի Հանրապետությունում որպես որդեգրել ցանկացող անձ հաշվառվելու վերաբերյալ։ Կարգի 20-23 կետերին հղումը վերաբերում է փաստաթղթերին, այլ ոչ թե դրանց հավաքագրման կարգին, ինչից ելնելով այդ փաստաթղթերը հավաքելու է ՀՀ-ում մշտապես բնակվող օտարերկրացին և ներկայացնելու է դրանք Կենտրոնական մարմին:

	99. Կարգի 117-րդ կետով նախատեսված գործառույթի աշխատակազմի կողմից իրականացումն աննպատակահարմար է, քանի որ 114-րդ և 115-րդ կետերից բխում է, որ Միասնական սոցիալական ծառայությունն արդեն իսկ իրականացրել է տվյալ ուսումնասիրությունը: Ավելին՝ ներպետական ընթացակարգում էլ այս մասով աշխատակազմի կողմից ուսումնասիրության իրականացում առանձնացված չէ:
	99.Ընդունվել է: Ուսումնասիրությունն իրականացվելու է ՄՍԾ-ի կողմից:

	100. Կարգի 123-րդ կետում նշված գործառույթը ե՞րբ և ինչպե՞ս է իրականացվում և ինչպե՞ս է փաստվելու, որ տվյալ նախազգուշացումն իրականացված է:

	100.Ընդունվել է ի գիտություն: Նորմը սահմանվել է հետևյալ կերպ. Սույն կարգի 122-րդ կետում նշված անձինք համարվում են նախազգուշացված, որ երեխայի որդեգրման կամ որդեգրման գործընթացի գաղտնիք հրապարակելու դեպքում, պատասխանատվություն են կրում օրենքով սահմանված կարգով՝ հիմք ընդունելով Հայաստանի Հանրապետության ընտանեկան օրենսգրքի 128-րդ հոդվածի և Հայաստանի Հանրապետության քրեական օրենսգրքի 244-րդ հոդվածի կարգավորումները

	101. Կարգի 124-րդ կետը խմբագրման անհրաժեշտություն ունի այն տեսանկյունից, որ անձը ցանկացած դեպքում իրավունք ունի դիմելու, այլ հարց է տեղեկատվության տրամադրելը:
	101.Ընդունվել է:

	102. Կարգի 125-րդ կետով նախատեսված համաձայնությունն առանձին համաձայնություն է, թե ՀՀ աշխատանքի և սոցիալական հարցերի նախարարի 02.08.2024թ. h. 114-հրամանով հաստատված դիմումի ձևում արտացոլված համաձայնությունը բավարար է: Այս մասով տվյալ կետը հստակեցման անհրաժեշտություն ունի:
	102.Ընդունվել է ի գիտություն: Դա նույն համաձայնությունն է:

	103. Կարգի 126-րդ կետում նշված գրավոր համաձայնությունը կենսաբանական ծնողն ո՞ւմ և ի՞նչ կարգով պետք է ներկայացնի:

	103.Ընդունվել է ի գիտություն: Համաձայնության տրամադրման կարգավորումները նույնն են, և սույն նախագծի կարգավորման առարկայից դուրս են:

	104. Կարգի 127-րդ կետի տրամաբանությունը չի համապատասխանում 124-րդ և 125-րդ կետերին: 124-րդ և 125-րդ կետերում ասվում է, որ աշխատակազմը, լիազոր մարմինը կամ մասնագիտացված սոցիալական աշխատողը, եթե առկա է կենսաբանական ծնողից նախկինում տրված համաձայնություն, ապա տեղեկատվությունը տալիս է, մինչդեռ 127-րդ կետում ասվում է, որ նախկին տված համաձայնությունից հետո նորից պետք է տա ծնողը համաձայնություն:
	104.Ընդունվել է: Հատուկ շեշտվել է, որ 125-րդ կետով նախատեսված կարգավորումը կիրառելիս հաշվի է առնելու կարգի 127-րդ կետում նշված կարգավորումները:

	105. Կարգի 127-րդ կետում նշվում է, որ, եթե կենսաբանական ծնողը չի ցանկանում, որ նախկինում տրված համաձայնությունը կիրառվի, ապա կենսաբանական ծնողը հետ է վերցնում այդ համաձայնությունը: Ինչպե՞ս է վերցնում այդ համաձայնությունը, հատկապես, եթե ներկայիս գործող ընթացակարգով համաձայնությունը տրվում է ՀՀ աշխատանքի և սոցիալական հարցերի նախարարի 02.08.2024թ. h. 114-հրամանով հաստատված ձևին համապատասխան, որը միասնական փաստաթուղթ է և ըստ ՀՀ ընտանեկան օրենսգրքի 118-րդ հոդվածի 1-ին մասի հանդիսանում է երեխայի որդեգրման ենթակա հաշվառման հիմքը, ինչպե՞ս կարող է այն հետ վերցնել: 
	105.Ընդունվել է ի գիտություն: Նոր դիմում գրվելու է ՀՀ ԱՍՀՆ-ին, աշխատակազմին կամ մասնագիտացված սոցիալական աշխատողին, սակայն պատասխանները տրվելու է մասնագիտացված սոցիալական աշխատողին:

	106. Կարգի 128-րդ կետում նշված վերանայված դիմումն է անձին տրամադրվում, թե վերանայված դիմումի հիման վրա տեղեկատվությունը:
	106.Ընդունվել է մասնակի: Այլ խմբագրում է կատարվել և կետն ունի հետևյալ տեսք՝ Կենսաբանական ծնողը կարող է հետ չվերցնել նախկինում տված համաձայնությունը, սակայն փոփոխել այն՝ վերանայելով տրամադրման ենթակա անձնական տվյալների շրջանակը, որի դեպքում հայցող անձին տրամադրվում է  միայն այն տեղեկությունը, որի առնչությամբ կենսաբանական ծնողը վերահաստատել է իր համաձայնությունը:

	107. Կարգի 129-րդ կետում վերանայելու անհրաժեշտություն ունի «ամբողջ ծավալով» ձևակերպումը, քանի որ նախարարի ներկայումս գործող վերոնշյալ իրավական ակտում առանձնացվում են տողեր տրամադրվող տեղեկատվության վերաբերյալ, որոնք կարող են բոլորը նշված/ընտրված չլինել կենսաբանական ծնողի/ծնողների կողմից, ուստի տեղեկատվությունը տրվում է ոչ թե ամբողջ ծավալով, այլ այնքանով, որքանով առկա է համաձայնություն:
	107.Ընդունվել է:

	108. Կարգի 130-րդ կետի ձևակերպումը չի համապատասխանում 125-րդ կետին, քանի որ 125-րդ կետում նշվում է, որ աշխատակազմը, մասնագիտացված սոցիալական աշխատողը ևս կարող են տրամադրել տեղեկատվություն:
	108.Ընդունվել է: 125-րդ կետում կատարվել է փոփոխություն, և տեղեկատվությունը տրամադրելու է միայն մասնագիտացված սոցիալական աշխատողը:

	109. Կարգի 132-րդ կետը վերաձևակերպման անհրաժեշտություն ունի այն տեսանկյունից, որ ազգային անվտանգության ծառայությունը, պետական վերահսկողական ծառայությունը, դատախազության, նախաքննության և հետաքննության մարմիններն որդեգրման գործընթացին անմիջական մասնակցող մարմիններ չեն, իրենց անվանումները կարող են առանձին նշվել որպես տեղեկություններին հասանելիություն ունեցող մարմիններ:
	109.Ընդունվել է: 132-րդ կետում կատարվել է լրացում:

	110. Նախագծի N 2 հավելվածի 18-րդ կետի 2-րդ ենթակետում «խոչընդոտները.» բառից հետո լրացնել «,եթե դրանք առկա են» բառերը:
	110.Ընդունվել է: Նշվել է այլ խմբագրությամբ:

	111. Նախագծի N 2 հավելվածի 30-րդ կետում «բժշկական օգնության» բառերի փոխարեն նշել «վերականգնողական բժշկական ծառայությունների տրամադրում» բառերը:

	111.Չի ընդունվել: Թվարկվել են երեխայի հիմնական պահանջմունքները, որոնց չապահովելը համարվում է անտեսում՝ համաձայն «Ընտանեկան և կենցաղային բռնության կանխարգելման ու ընտանեկան և կենցաղային բռնության ենթարկված անձանց պաշտպանության մասին» օրենքի:

	112. Նախագծի N 2 հավելվածի 32-րդ կետում դիտարկել նաև այլ ծառայություններ ուղղորդելու անհրաժեշտությունը:

	112.Չի ընդունվել՝ առաջարկի՝ նախագծի առարկայի սահմանափակ լինելու հիմքով, քանի որ այլ ուղղորդումներ կարող են նախատեսվել այլ իրավական ակտերով, օրինակ՝ բռնության դեպքում, սոցիալական աջակցություն ստանալու համար և այլն:

	Միաժամանակ տեղեկացնում ենք, որ վարչական շրջաններից հավաքագրված տեղեկատվության համաձայն վերջիններս վերոնշյալ նախագծի վերաբերյալ դիտողություններ և առարկություններ չունեն:
	Ընդունվել է ի գիտություն:


	6. ՀՀ առողջապահության նախարարություն

	08.05.2026

	
	N ԱԱ/03.2/14980-2026

	«Որդեգրման և որդեգրման վերահսկողության իրականացման կարգերը հաստատելու մասին» ՀՀ աշխատանքի և սոցիալական հարցերի նախարարի հրամանի նախագծի (այսուհետ՝ Նախագիծ) վերաբերյալ առաջարկում եմ հետևյալը .
1. Նախագծի հավելված 1-ի 5-րդ կետի «բժշկական օգնություն և սպասարկում իրականացնողները (այսուհետ՝ բժշկական հաստատություն)» բառերը փոխարինել «բժշկական օգնություն և սպասարկում իրականացնող բժշկական կազմակերպություն (այսուհետ՝ բժշկական կազմակերպություն)» բառերով:
	



1.Ընդունվել է մասնակի, փակագծերում գրվածը պահպանվել է:

	[bookmark: _Hlk229417957]2.Նախագծի հավելված 1-ի 14-րդ կետի «երեխայի բնակության կամ գտնվելու վայրի բժշկական հաստատություն» բառերը փոխարինել   «այն առողջության առաջնային պահպանման ծառայություններ մատուցող բժշկական կազմակերպություն, որտեղ երեխան սահմանված կարգով գրանցված է» բառերով: Նույն կետի 2-րդ նախադասությունը առաջարկում ենք ձևակերպել նոր խմբագրությամբ.
[bookmark: _Hlk229417996]«Սույն կետում նշված գնահատման ընթացքում, կամ դրանից հետո ըստ անհրաժեշտության առողջության առաջնային բժիշկը կարող է կազմակերպել երեխայի ուղեգրումը` նեղ մասնագիտական բժշկական օգնություն և սպասարկում ստանալու նպատակով»:
	2.Ընդունվել է:

	[bookmark: _Hlk229418065]3.Նախագծի հավելված 1-ի 119-րդ կետի 9-րդ ենթակետում «բժշկական քարտը» բառերը փոխարինել` «առողջական վիճակի վերաբերյալ բժշկական եզրակացություն» բառերով` հիմք ընդունելով ՀՀ առողջապահության նախարարի 06.12.2021թ. թիվ 88-Ն հրամանի 1-ին կետի 12-րդ ենթակետը:
	3.Ընդունվել է:

	4.Նախագծի հավելված 2-ի 17-րդ կետի 2-րդ ենթակետում «բժշկական հետազոտություններ» բառերը փոխարինել  «բժշկական զննություն» բառերով կամ «ախտորոշիչ հետազոտություններ»  բառերով` հիմք ընդունելով «Բնակչության բժշկական օգնության և սպասարկման մասին» օրենքը»:
	4.Ընդունվել է:

	5.Լրացուցիչ առաջարկում եմ սահմանել Նախագծի հավելված 1-ի 48-րդ կետում ներկայացված Կենտրոնական մարմնի ղեկավարի հրամանով ստեղծված միջգերատեսչական աշխատանքային խմբի կողմից իրականացվող ուսումնասիրության արդյունքում դրական կամ բացասական եզրակացության տրամադրման հստակ չափանիշներ:
	5.Ընդունվել է ի գիտություն: Դա որոշվում է միջազգային կարգավորումներին և կենտրոնական մարմինների համագործակցության շրջանակում:

	7. ՀՀ մարդու իրավունքների պաշտպանի գրասենյակ
	13.05.2026

	
	N 01/13.4/2209-2026

	«Որդեգրման և որդեգրման վերահսկողության իրականացման կարգը սահմանելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) վերաբերյալ ՀՀ մարդու իրավունքների պաշտպանի աշխատակազմի նկատառումները հանգում են հետևյալին․  
1. Նախագծի հավելված 1-ի 6-րդ կետի 5-րդ ենթակետի համաձայն՝ որդեգրման ենթակա է առանց ծնողական խնամքի մնացած այն երեխան, որի ծնողները կամ միակ ծնողը դատարանի կողմից ճանաչվել են անգործունակ:
Մարդու իրավունքների պաշտպանը՝ որպես «Հաշմանդամություն ունեցող անձանց իրավունքների մասին» ՄԱԿ-ի կոնվենցիայի դրույթների կիրառության մշտադիտարկում իրականացնող պաշտոնատար անձ, խիստ կարևորում է, որ անգործունակության ինստիտուտի չվերանայված կարգավորումները, որոնց մասին Պաշտպանը բարձրաձայնել է բազմիցս տարբեր հարթակներում, հիմք չհանդիսանան ինքնաշխատ եղանակով որդեգրման ենթակա երեխա դիտարկելու համար, այն ծնողների կամ միակ ծնողի երեխային, ում խնամքը երեխայի լավագույն շահին համապատասխան փաստացի իրականացնելու հնարավորություն ունի ներկայիս կարգավորումների համաձայն՝ անգործունակ ճանաչված ծնողը։ 
	




1.Ընդունվել է ի գիտություն: Նախագծի հավելված 1-ի 6-րդ կետի 5-րդ ենթակետը կրկնում է ՀՀ ընտանեկան օրենսգրքի 116-րդ հոդվածի 1-ին մասի ա ենթակետը, ինչից ելնելով ենթաօրենսդրական ակտում օրենսգրքին հակասող կարգավորում չենք կարող նախատեսել: 
Բացի այդ, ՀՀ քաղաքացիական օրենսգրքի 31-րդ հոդվածի համաձայն՝ քաղաքացին, որը հոգեկան խանգարման հետևանքով չի կարող հասկանալ իր գործողությունների նշանակությունը կամ ղեկավարել դրանք, կարող է դատարանով անգործունակ ճանաչվել` Հայաստանի Հանրապետության քաղաքացիական դատավարության օրենսգրքով սահմանված կարգով: Նրա նկատմամբ սահմանվում է խնամակալություն:
Նաև, անգործունակ ճանաչված քաղաքացու անունից գործարքներ է կնքում նրա խնամակալը:

	2. Նախագծի հավելված 1-ի 9-րդ կետի համաձայն՝ եթե սույն կարգի 6-8-րդ կետերում նշված երեխան խնամք ու դաստիարակություն է ստանում խնամակալի կամ հոգաբարձուի ընտանիքում, ապա նրա հաշվառման համար անհրաժեշտ է նաև այդ երեխայի խնամակալի կամ հոգաբարձուի գրավոր համաձայնությունը։ Սույն կետով նախատեսված համաձայնության բացակայությունը խոչընդոտ չէ երեխային որդեգրման ենթակա երեխա հաշվառելու համար, եթե այդ հաշվառումը և ապագա որդեգրումը բխում են երեխայի լավագույն շահերից:
Նշված կարգավորման վերլուծությունից հետևում է, որ երեխայի խնամակալի կամ հոգաբարձուի գրավոր համաձայնության բացակայությունը խոչընդոտ չէ երեխային որդեգրման ենթակա երեխա հաշվառելու համար, եթե այդ հաշվառումը և ապագա որդեգրումը բխում են երեխայի լավագույն շահերից։ Մինչդեռ՝ բացակայում են հստակ կարգավորումներն առ այն, թե ովքեր են գնահատում իրականացնող սուբյեկտները, օրինակ, արդյո՞ք այն իրականացվելու է բազմամասնագիտական թիմի կողմից, ի՞նչ ընթացակարգով և այլն: 
Հետևաբար՝ առաջարկվում է հստակ սահմանել, թե առնվազն ում կողմից և ինչպիսի ընթացակարգով է իրականացվելու երեխայի լավագույն շահի գնահատումն այս պարագայում: 
	2.Ընդունվել է մասնակի: Կատարվել է լրացում համաձայն որի՝ քննարկվող կետով նախատեսված համաձայնության բացակայության դեպքում երեխային որդեգրման ենթակա երեխա հաշվառելու և ապագա որդեգրման՝ երեխայի լավագույն շահերից բխելու մասին եզրակացություն տրամադրում է աշխատակազմը: երեխայի լավագույն շահի գնահատումը չի մանրամասնվել, քանի որ հիմք ընդունելով համապատասխան լիազորող նորմերը դա կարգավորվելու է այլ իրավական ակտով:

	3. Նախագծի հավելված 1-ի 16-րդ կետի երկրորդ ենթակետի համաձայն՝ աշխատակազմն առողջական վիճակի մասին եզրակացություն չի պահանջում և հետագայում նաև համադրում չի իրականացնում, եթե որդեգրել ցանկացող անձը գրավոր համաձայնություն է հայտնել ցանկացած հիվանդության բացահայտման դեպքում որդեգրել այդ երեխային:
Երեխայի առողջական վիճակի մասին տեղեկացված լինելու հանգամանքը կարևոր նախապայման է երեխայի խնամքի ճիշտ կազմակերպումը երաշխավորելու տեսանկյունից։ Այսպիսի պայմաններում լրացուցիչ հիմնավորման անհրաժեշտություն ունի որոշակի հանգամանքներով պայմանավորված երեխայի առողջական վիճակի մասին եզրակացություն չտալու վերաբերյալ կարգավորում նախատեսելու հարցը։ 
	3. Ընդունվել է: Ենթակետն առհասարակ հանվել է: 

	4. Նախագծի հավելված 1-ի 18-րդ կետի երրորդ ենթակետի համաձայն՝ աշխատակազմն անձին չի կարող հաշվառվել որպես որդեգրել ցանկացող անձ, եթե՝ անձի ամուսինը դատարանի կողմից ճանաչվել է անգործունակ կամ սահմանափակ գործունակ:
Անձի ամուսնու անգործունակ կամ սահմանափակ գործունակ ճանաչված լինելու հանգամանքը, որպես որդեգրել ցանկացող անձ հաշվառելու միանշանակ արգելքը կարող է խնդրահարույց լինել այն բանի հաշվառմամբ, որ կարող են լինել իրավիճակներ, երբ թեև անձի ամուսինը հնարավորություն չունի իրականացնել երեխայի խնամքը, ներկայիս կարգավորումների հիման վրա ճանաչված է անգործունակ կամ սահմանափակ գործունակ, սակայն անձը փաստացի իրական հնարավորություն ունի ստանձնելու և իրականացնելու երեխայի խնամքը։ 
Հաշվի առնելով վերոգրյալը՝ առաջարկում ենք որպես որդեգրել ցանկացող անձ հաշվառելու միանշանակ արգելքը սահմանելիս հաշվի առնել երեխայի խնամքն իրականացնելու իրական հնարավորությունը։ 
	4.Ընդունվել է ի գիտություն: Նախագծի հավելված 1-ի 18-րդ կետի 3-րդ ենթակետը կրկնում է ՀՀ ընտանեկան օրենսգրքի 116-րդ հոդվածի 1-ին մասի բ ենթակետը, ինչից ելնելով ենթաօրենսդրական ակտում օրենսգրքին հակասող կարգավորում չենք կարող նախատեսել:
Բացի այդ, ՀՀ քաղաքացիական օրենսգրքի 31-րդ հոդվածի համաձայն՝ քաղաքացին, որը հոգեկան խանգարման հետևանքով չի կարող հասկանալ իր գործողությունների նշանակությունը կամ ղեկավարել դրանք, կարող է դատարանով անգործունակ ճանաչվել` Հայաստանի Հանրապետության քաղաքացիական դատավարության օրենսգրքով սահմանված կարգով: Նրա նկատմամբ սահմանվում է խնամակալություն:
Նաև, անգործունակ ճանաչված քաղաքացու անունից գործարքներ է կնքում նրա խնամակալը:

	5. Նախագծի հավելված 1-ի 28-րդ կետի համաձայն՝ ամուսնության մեջ գտնվող անձանցից յուրաքանչյուրը պարտավոր է սույն կարգի 20-26-րդ կետերով նախատեսված ընթացակարգով հաշվառվել որպես որդեգրել ցանկացող անձ և ստանալ որդեգրման հնարավորության մասին դրական եզրակացություն: Որդեգրումն արգելվում է, եթե ամուսնության մեջ գտնվող՝ որդեգրել ցանկացող անձանց որդեգրելու իրավունքը սահմանափակող կամ որդեգրումն արգելող նորմը կիրառելի է ամուսիններից առնվազն մեկի նկատմամբ:
Նշված նորմի վերլուծությունից հետևում է, որ որդեգրումն արգելվում է, այն դեպքում, երբ ամուսնության մեջ գտնվող՝ որդեգրել ցանկացող անձանց որդեգրելու իրավունքը սահմանափակող կամ որդեգրումն արգելող նորմը կիրառելի է ամուսիններից առնվազն մեկի նկատմամբ։ Մինչդեռ՝ Նախագծով նախատեսվում է նաև ամուսիններից մեկի կողմից երեխային որդեգրելու հնարավորություն։ Այսպիսի պայմաններում լրացուցիչ հիմնավորման, իսկ անհրաժեշտության դեպքում նաև նորմի հստակեցման կարիք կա այն հանգամանքով պայմանավորված, որ հստակ չէ, թե որդեգրման նման արգելք սահմանող նորմը վերաբերում է նաև ամուսիններից մեկի կողմից երեխա որդեգրելուն, թե ոչ։ 
	5. Ընդունվել է ի գիտություն: Ամուսիններից մեկի կողմից որդեգրման մեխանիզմը գործում է բացառապես խորթ հոր կամ խորթ մոր կողմից երեխայի որդեգրման դեպքում և տրամաբանական է, որ կենսաբանական հոր կամ մոր նկատմամբ այս կարգավորումները տարածվել չեն կարող, քանի որ այն որդեգրող անձ չի կարող լինել:

	6. Նախագծի հավելված 1-ի 32-րդ կետի համաձայն՝ սույն կարգի 25-րդ կետում նշված դասընթացը կազմակերպվում է անվճար, բացառությամբ օտարերկրացիների համար կազմակերպվող դասընթացի, որը Հայաստանի Հանրապետությունում կազմակերպվում է վճարովի հիմունքներով` օտարերկրյա պետությունում նման դասընթացներին մասնակցելը հավաստող փաստաթղթի բացակայության դեպքում:
Նախագծի հավելված 1-ի 33-րդ կետը սահմանում է, որ սույն կարգի 25-րդ կետում նշված դասընթացներին մասնակցելու պայմանը չի տարածվում և համապատասխան վկայական չի պահանջվում՝
1) օտարերկրացիների, Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների կամ երկքաղաքացիների վրա, եթե նրանք իրենց բնակության վայրի պետության օրենսդրությամբ սահմանված կարգով անցել են համապատասխան դասընթաց և ներկայացնում են այդ փաստը հավաստող վկայական, հավաստագիր կամ տեղեկանք,
2) այն անձանց նկատմամբ, որոնք երեխային որդեգրում են ծնողի գրավոր համաձայնության հիման վրա:
Նշված նորմերի վերլուծությունից հետևում է, որ որդեգրել ցանկացող անձի համար հոգեբանական, մանկավարժական և իրավական աջակցություն տրամադրելու նպատակով դասընթացի անցակումը պարտադիր չէ այն դեպքում, երբ երեխային որդեգրում են ծնողի գրավոր համաձայնության հիման վրա։ 
Նշվածի առնչությամբ հարկ է փաստել, որ դասընթացների կազմակերպումն ինքնանպատակ չէ, այլ ուղղված է երաշխավորելու որդեգրել ցանկացող անձի համար հոգեբանական, մանկավարժական, իրավական աջակցության ու որդեգրվող երեխայի պատշաճ խնամքի տրամադրումը։ 
Հաշվի առնելով վերոգրյալը՝ առաջարկում ենք որդեգրել ցանկացող անձի համար հոգեբանական, մանկավարժական և իրավական աջակցություն տրամադրելու նպատակով դասընթացի անցակումը չպայմանավորել ծնողի գրավոր համաձայնության հետ։
Բացի այդ, նշված նորմերի վերլուծությունից հետևում է նաև այն որ որդեգրել ցանկացող անձի համար հոգեբանական, մանկավարժական և իրավական աջակցություն տրամադրելու նպատակով դասընթացի անցակումը պարտադիր չէ այն դեպքում, երբ առկա է օտարերկրյա պետությունում նման դասընթացներին մասնակցելը հավաստող փաստաթուղթ։  
Մինչդեռ՝ հատկանշական է, որ օտարերկրյա պետությունում անցկացվող դասընթացները կարող են էապես տարբերվել այն դասընթացի նպատակից ու մեթոդաբանությունից, որը կազմակերպվելու է Հայաստանի Հանրապետության քաղաքացի հանդիսացող երեխային որդեգրել ցանկացող անձանց համար ՀՀ-ում։ 
Հետևաբար՝ առաջարկվում է սահմանել դասընթացների մասնակցության պարտադիր պահանջ, այդ թվում՝ առցանց եղանակով մասնակցելու հնարավորություն, այն բոլոր անձանց համար, ովքեր ցանկանում են որդեգրել Հայաստանի Հանրապետության քաղաքացի հանդիսացող երեխայի:
	6.Չի ընդունվել: Ծնողի համաձայնությամբ որդեգրումը թույլատրվում է բացառապես խորթ հոր կամ խորթ մոր կողմից, ում հետ այդ երեխան արդեն իսկ համատեղ բնակվում է, ինչից ելնելով դասընթացի պարտադիր լինելու հանգամանքը չի նախատեսվել: Նաև այստեղ կարևորվում է այն հանգամանքը, որ այդ անձը, երեխայի կենսաբանական ծնողի հետ համատեղ, արդեն իսկ իրականացնում է այդ խնամքը:

	7. Նախագծի Հավելված 1-ի 104-րդ կետի համաձայն՝ համադրման տեխնիկական փուլից հետո Կենտրոնական մարմինը երեխայի անձնական գործը և անհրաժեշտ այլ փաստաթղթերն տեղեկատվական համակարգի միջոցով անհապաղ հասանելի է դարձնում Ոստիկանության համար, որը համապատասխան ուսումնասիրության արդյունքների մասին 10 աշխատանքային օրվա ընթացքում տեղեկատվական համակարգում տեղեկանք է կազմում։
Նախագծի, ինչպես նաև նշված նորմի վերլուծությունից պարզ չէ, թե ինչպե՞ս է իրականացվելու, ի՞նչ հանգամանքներ են ենթակա պարզման Ոստիկանության ուսումնասիրության իրականացման ընթացքում և ո՞րն է այս պարագայում Ոստիկանության հիմնական գործառույթը։ 
Հաշվի առնելով վերոգրյալը՝ առաջարկվում ենք վերանայել կարգավորումները՝ հստակեցնելով Ոստիկանության գործառույթները քննարկվող դեպքում:
	7.Ընդունվել է ի գիտություն: Ուսումնասիրությունն իրականացվում է որդեգել ցանկացող անձանց առնչությամբ՝ բացասաբար բնութագրող հատկանիշների վերաբերյալ:

	8. Նախագծի հավելված 1-ի 106-րդ կետի համաձայն՝ Ոստիկանության տեղեկանքում դրական կարծիք արտահայտվելու դեպքում Կենտրոնական մարմինը որդեգրել ցանկացող օտարերկրացու կամ Հայաստանի Հանրապետության սահմաններից դուրս բնակվող Հայաստանի Հանրապետության քաղաքացու անձնական գործը հասանելի է դառնում որդեգրման ենթակա երեխայի բնակության կամ գտնվելու վայրի աշխատակազմին՝ համադրման մասնագիտական փուլը կազմակերպելու համար:
Նախագծի, ինչպես նաև նշված նորմի վերլուծությունից պարզ չէ, թե ի՞նչ կազմով և ինչ մեթոդաբանությամբ պետք է իրականացվի համադրման մասնագիտական փուլը նշված դեպքում։ Արդյո՞ք այդ գործընթացում պետք է ներգրավվեն նաև այն երկրների իրավասու մարմինների ներկայացուցիչները, որտեղ բնակվում են որդեգրել ցանկացող օտարերկրացու կամ Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիները, տվյալ երկրի ներկայացուցիչների ներգրավվման կամ համատեղ մասնագիտական փուլի կազմակերպման անհնարինությունը ի՞նչ հետևանքներ կարող է առաջացնել և այլն։ 
Հաշվի առնելով վերոգրյալը՝ առաջարկում ենք նշված հարցի առնչությամբ նախատեսել առավել որոշակի և երեխայի լավագույն շահից բխող կարգավորումներ։
	8.Ընդունվել է ի գիտություն: Համադրման մասնագիտական փուլն իրականացվում է բազմամասնագիտական խորհրդի կողմից, և այդ կազմի մեջ չեն ներառվում օտարերկրյա պետության ներկայացուցիչներ: Այն իրականացվում է ընդհանուր կարգով: Բազմամասնագիտական խորհրդի գործողություններ նկարագրված են Նախագծի հավելված 1-ում:

	9. Նախագծի հավելված 2-ի 2-րդ կետի համաձայն՝ որդեգրողի ընտանիքում որդեգրված երեխայի խնամքի նկատմամբ վերահսկողությունն իրականացվում է որդեգրման մասին դատարանի վճիռն օրինական ուժի մեջ մտնելուց հետո երեք տարվա ընթացքում:
Նախագծի հավելված 2-ի 16-րդ կետի համաձայն՝ վերահսկող մարմինն առաջին այցելությունն իրականացնում է երեխային որդեգրելու մասին դատարանի վճիռն օրինական ուժի մեջ մտնելուց հետո մեկ ամսվա ընթացքում, դրանից հետո՝ առնվազն 6 ամիսը մեկ անգամ: Երեխային որդեգրելու մասին դատարանի վճիռն օրինական ուժի մեջ մտնելուց հետո հինգ այցելություն կատարելուց հետո, եթե վերահսկող մարմինը երեխայի խնամքի, դաստիարակության, իրավունքների պաշտպանության որևէ խախտում չի հայտնաբերել, իսկ որդեգրված երեխայի զարգացումն իրականացվում է նրա տարիքին համապատասխան, ապա կարող է հետագա այցելությունները չիրականացնել՝ ելնելով երեխայի լավագույն շահերից:
Վերահսկողության համար սահմանված վերը նշված ժամկետների ու հաճախականության նախատեսումը ունի լրացուցիչ հիմնավորման անհրաժեշտություն, քանի որ այն կարող է բավարար չլինել որդեգրված երեխայի խնամքի պատշաճ կազմակերպման հարցում ամբողջական պատկեր ձևավորելու և երեխայի լավագույն շահը գնահատելու համար։
Հաշվի առնելով վերոգրյալը՝ առաջարկում ենք նախատեսել առավել երկար նվազագույն վերահսկողության ժամանակահատված, երեխայի լավագույն շահի հաշվառմամբ այցելությունների իրականացման հաճախականություն և սահմանված ժամանակահատվածից հետո, ըստ անհրաժեշտության, վերահսկողությունը շարունակելու պարտավորություն։ 
	9. Չի ընդունվել: Վերահսկողության տևողությունը սահմանվել է ՀՀ ընտանեկան օրենսգրքի 128.1-ին հոդվածի 3-րդ մասին համապատասխան և չի կարող հակասի օրենսդրական կարգավորմանը: Ինչ վերաբերում է հաճախականությանը, ապա առնվազն 6 ամիսը մեկ դա կատարելը չի սահմանափակում առավել հաճախ դրա իրականացումը, եթե դրա կարիքն առկա է:

	10. Նախագծի հավելվածի 2-ի 15-րդ կետի համաձայն՝ վերահսկող մարմինը տեղեկատվական համակարգի միջոցով նախնական պայմանավորվածություն է ձեռք բերում հանդիպումների, հարցազրույցների և այցելությունների ժամկետների մասին, եթե որդեգրողի կամ որդեգրված երեխայի հետ հանդիպումը, հարցազրույցի իրականացումը կամ որդեգրողի ընտանիք այցելությունը պայմանավորված չէ որդեգրված երեխայի կյանքը կամ առողջությունը վտանգող անմիջական սպառնալիքը կանխելու անհրաժեշտությամբ կամ որդեգրված երեխայի խնամքի և դաստիարակության վերաբերյալ ունեցած այնպիսի տեղեկություններով, որոնք ենթադրում են հրատապ միջամտություն և այդ ժամկետների վերաբերյալ նախնական պայմանավորվածության ձեռքբերումը չի խոչընդոտի որդեգրված երեխայի խնամքի և դաստիարակության վերաբերյալ տեղեկությունների ամբողջական և օբյեկտիվ կերպով ձեռքբերմանը: Հանդիպումների, հարցազրույցների և այցելությունների նախնական պայմանավորվածություն ձեռք բերելու համար մասնագիտացված սոցիալական աշխատողը տեղեկատվական համակարգի միջոցով առաջարկում է հանդիպման, հարցազրույցի կամ այցելության երեք տարբերակներ՝ նշելով օրը և ժամը: Որդեգրած անձը պարտավոր է մեկ աշխատանքային օրվա ընթացքում ընտրել այդ երեք տարբերակներից մեկը և տեղեկատվական անհատական օգտահաշվի միջոցով ամրագրել այդ օրն ու ժամը:
Նշված նորմի վերլուծությունից հետևում է, որ վերահսկողության ընթացքում որդեգրողի ընտանիք առանց նախնական պայմանավորվածության այցելություն կարող է իրականացվել, եթե առկա է որդեգրված երեխայի կյանքը կամ առողջությունը վտանգող անմիջական սպառնալիքը կանխելու անհրաժեշտություն կամ առկա է որդեգրված երեխայի խնամքի և դաստիարակության վերաբերյալ ունեցած այնպիսի տեղեկություն, որը ենթադրում է հրատապ միջամտություն և այդ ժամկետների վերաբերյալ նախնական պայմանավորվածության ձեռքբերումը կխոչընդոտի որդեգրված երեխայի խնամքի և դաստիարակության վերաբերյալ տեղեկությունների ամբողջական և օբյեկտիվ կերպով ձեռքբերմանը:
Մինչդեռ՝ վերահսկողության պատշաճ իրականացման տեսանկյունից կարևոր կլիներ առանց նախնական պայմանավորվածության որդեգրողի ընտանիք այցելություն իրականացնելու հնարավորության նախատեսումը՝ անկախ վերը նշված հիմքերի առկայությունից։  
Հաշվի առնելով վերոգրյալը՝ առաջարկում ենք քննարկման առարկա դարձնել առանց նախնական պայմանավորվածության որդեգրողի ընտանիք այցելություն իրականացնելու հիմքերի ընդլայնման հարցը։ 
	10.Ընդունվել է ի գիտություն: Հաշվի առնելով, որ որդեգիր ընտանիքը կենսաբանական ընտանիքին փոխարինող միավորն է, այդ ընտանեկան կյանքին միջամտությունը պետք է հասցվի նվազագույնի, իսկ նախնական պայմանավորվածության ձեռքբերումը նպատակ է հետապնդում այդ միջամտություններով ընտանեկան բնականոն ընթացքը չխոչընդոտելը: Բացի այդ, հատուկ շեշտվել է, որ պայմանավորվածության կարիք չկա նաև  հրատապ միջամտություն ենթադրող իրավիճակներում:

	11.Մարդու իրավունքների պաշտպանը նաև խիստ կարևորում է օտարերկրացիների, Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների պարագում որպես որդեգրել ցանկացող անձ հաշվառվելու դեպքում Նախագծով հստակ և գործուն մեխանիզմների նախատեսումը, որը կերաշխավորի հետագայում որդեգրված երեխայի կյանքի պայմանների նկատմամբ վերահսկողության պարտավորության պատշաճ կատարումն ու այդ պարտավորության պատշաճ կատարման վտանգի դեպքում երեխայի որդեգրումը բացառելը։ 
	11.Ընդունվել է ի գիտություն: Նման գործընթացներն իրականացվում են «Երեխաների պաշտպանության և օտարերկրյա որդեգրման բնագավառում համագործակցության մասին» կոնվենցիայով նախատեսված ընթացակարգերով: 

	8. ՀՀ բարձր տեխնոլոգիական արդյունաբերությունների նախարարություն

	30.04.2026

	
	N 01/15.3/3081-2026 

	Ի պատասխան 2026 թվականի ապրիլի 18-ի Ձեր թիվ ԱԹ/ԱԿ-2-4/14709-2026 գրության՝ հայտնում եմ, որ «Որդեգրման և որդեգրման վերահսկողության իրականացման կարգը սահմանելու մասին» Հայաստանի Հանրապետության կառավարության որոշման նախագծի վերաբերյալ ՀՀ բարձր տեխնոլոգիական արդյունաբերության նախարարությունն իր իրավասությունների շրջանակներում կատարված ուսումնասիրության արդյունքում առաջարկություններ և դիտողություններ չունի:
	Ընդունվել է ի գիտություն:

	9. ՀՀ արդարադատության նախարարություն

	03.06.2026

	
	N/10.1.3/27088-2026 

	Ի պատասխան Ձեր՝ 2026 թվականի ապրիլի 18-ի թիվ ԱԹ/ԱԿ-2-4/14709-2026 գրության՝ հայտնում ենք, որ Արդարադատության նախարարությունն ուսումնասիրել է «Որդեգրման և որդեգրման վերահսկողության իրականացման կարգը սահմանելու մասին» Կառավարության որոշման նախագիծը (այսուհետ՝ Նախագիծ), որի վերաբերյալ ներկայացվում են հետևյալ դիտարկումներն ու առաջարկությունները.
1. Նախագծի 3-րդ կետով նախատեսվում է՝ 2028 թվականի հունվարի 1-ից Արարատի մարզում, իսկ 2029 թվականի հունվարի 1-ից Հայաստանի Հանրապետության ամբողջ տարածքում ուժը կորցրած ճանաչել Հայաստանի Հանրապետության կառավարության 2010 թվականի մարտի 18-ի «Որդեգրման կարգը և Հայաստանի Հանրապետության դիվանագիտական ներկայացուցչություններում կամ հյուպատոսական հիմնարկներում օտարերկրյա քաղաքացիների, քաղաքացիություն չունեցող անձանց և Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների կողմից որդեգրված` Հայաստանի Հանրապետության քաղաքացի հանդիսացող երեխայի հաշվառման կարգը հաստատելու, Հայաստանի Հանրապետության կառավարության 2002 թվականի նոյեմբերի 28-ի N 1919-Ն որոշման մեջ լրացում կատարելու և Հայաստանի Հանրապետության կառավարության մի շարք որոշումներ ուժը կորցրած ճանաչելու մասին» թիվ 269-Ն որոշումը: 
Հարկ է նկատել, որ փաստացի նախատեսվում է վերոնշյալ իրավական ակտը ուժը կորցրած ճանաչելու փուլային գործընթաց, մինչդեռ բացակայում է նման տարբերակված մոտեցման կիրառման իրավական հիմնավորումը: Նշվածից ստացվում է, որ պիլոտային մոտեցում է կիրառվում, սակայն, վերջինիս կիրառման նպատակներին անդրադարձ չկա։ Մասնավորապես, չի պարզաբանվում փուլային կիրառման նպատակը, դրա անհրաժեշտությունը, ինչպես նաև այն չափանիշները, որոնց հիման վրա ընտրվել է հենց Արարատի մարզը՝ որպես սկզբնական կիրառման տարածք։ Բացի այդ, ներկայացված չէ, թե ինչ խնդիրների լուծմանն է միտված նման կարգավորման կիրառումը և արդյոք գնահատված են բոլոր ռիսկերը: Ելնելով վերոգրյալից՝ առաջարկվում է վերանայել Նախագծի 3-րդ և 4-րդ կետերը։
	






1. Ընդունվել է: Հիմնավորման մեջ կատարվել է լրացում:

	2. Նախագծի 5-րդ կետն առաջարկվում է վերանայել՝ նախ նկատի ունենալով, որ «գործողության մեջ դնելը» ձևակերպման կիրառման պայմաններում հնարավոր չի լինում ապահովել մտքի բովանդակային ամբողջականությունը։
Բացի այդ, ստացվում է, որ եթե անձը հաշվառվել է մինչ Նախագծով նախատեսվող իրավական ակտի ուժի մեջ մտնելը, ապա վերջինիս նկատմամբ կիրառելի է լինելու այս պահին գործող կարգը, սակայն, հարկ է նկատել, որ այս պահին գործող կարգը նախատեսվում է ուժը կորցրած ճանաչել, իսկ գործընթացի առանձնահատկություններից կախված՝ կարող են առաջանալ այնպիսի խնդրահարույց իրավիճակներ, երբ մինչև որդեգրման պահի վրա հասնելը գործող կարգն արդեն իսկ ուժը կորցրած լինի: Այսինքն, նշված կարգավորման արդյունքում ստացվում է, որ նախկինում գործընթաց սկսած անձի նկատմամբ գործընթացի ավարտին հնարավոր է կիրառելի լինի այնպիսի իրավական ակտ, որն առկա չէ։
	2.Ընդունվել է ի գիտություն: «Նորմատիվ իրավական ակտերի մասին» օրենքի 28-րդ հոդվածի 4-րդ մասի համաձայն՝ ուժը կորցրած նորմատիվ իրավական ակտի կամ դրա մասի գործողությունը տարածվում է մինչև դրա ուժը կորցնելու օրը գործող հարաբերությունների վրա, եթե օրենքով կամ ակտն ուժը կորցրած ճանաչելու մասին նորմատիվ իրավական ակտով այլ բան նախատեսված չէ:
Բացի այդ, նույն հոդվածի 2-րդ մասի համաձայն՝  Սահմանադրության 73-րդ հոդվածին համապատասխան` անձի իրավական վիճակը վատթարացնող օրենքները և այլ իրավական ակտերը հետադարձ ուժ չունեն, իսկ անձի իրավական վիճակը բարելավող օրենքները և այլ իրավական ակտերը հետադարձ ուժ ունեն, եթե դա նախատեսված է այդ ակտերով:
Քանի որ Նախագծով սահմանվում է անհատական օգտահաշվով գործընթացի նախաձեռնումը, պահանջվում են հավելյալ տեղեկատվություն այլ համակարգերից, որոնք գործող կարգավորումներով չեն պահանջվում, ստեղծվելու է բազմամասնագիտական խորհուրդ, որն այս պահին չկա, ինչպես նաև որդեգրել ցանկացող անձի համար ստեղծված են այլ կարգավորումներ, որոնք հավելյալ բեռ են լինելու այդ անձի համար, այդ իսկ պատճառով սահմանվել է, որ եթե անձը որպես որդեգրել ցանկացող անձ հաշվառվել է մինչև սույն որոշման 4-րդ կետով սահմանված՝ դրա ուժի մեջ մտնելը նախորդող ժամանակահատվածում, ապա որդեգրման գործընթացն իրականացվում է ՀՀ կառավարության 2010 թվականի մարտի 18-ի N 269-Ն որոշմամբ նախատեսված կարգավորումներով:

	3. Նախագծի 2-րդ կետով հաստատվող հավելված 1-ով սահմանված Որդեգրման կարգի (այսուհետ՝ Կարգ 1) 1-ին կետով առաջարկվում է օտարերկրյա որդեգրումը սահմանել որպես օտարերկրյա քաղաքացիների ու քաղաքացիություն չունեցող անձանց և Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների կողմից որդեգրում։ Համապատասխանաբար, Կարգ 1-ով նախատեսվում են օտարերկրյա որդեգրման ընթացակարգին վերաբերելի մի շարք դրույթներ, որոնց շրջանակներում սահմանվում է Կենտրոնական մարմնի կողմից օտարերկրյա որդեգրման գործընթացների հիմնական մասի ապահովումը և համագործակցությունն այլ պետությունների կենտրոնական մարմինների հետ։ Միաժամանակ, Կարգ 1-ի 7-րդ գլուխը վերնագրվել է «Որդեգրման ենթակա՝ Հայաստանի Հանրապետության քաղաքացի հանդիսացող երեխաների որդեգրումն օտարերկրացիների կամ Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների կողմից, ինչպես նաև օտարերկրյա որդեգրման առանձնահատկությունները»։ Հարկ է նկատել, որ նշված գլխով կամ Նախագծի այլ դրույթներով չեն սահմանվել Հայաստանի Հանրապետության տարածքում բնակվող օտարերկրացիների կողմից Հայաստանի Հանրապետության քաղաքացի երեխաների որդեգրման առանձնահատկությունները։
Այս առումով պետք է նշել, որ «Երեխաների պաշտպանության և օտարերկրյա որդեգրման բնագավառում համագործակցության մասին» կոնվենցիայի (այսուհետ՝ Կոնվենցիա) 2-րդ հոդվածի համաձայն՝ Կոնվենցիան կիրառվում է, երբ մի Պայմանավորվող պետությունում (ծագման Պետություն) մշտապես բնակվող երեխան տեղափոխվել, տեղափոխվում կամ պետք է տեղափոխվի այլ Պայմանավորվող պետություն (ընդունող Պետություն)` ծագման Պետությունում ամուսինների կամ ընդունող պետությունում սովորաբար բնակվող անձի կողմից նրա որդեգրումից հետո կամ ընդունող Պետությունում կամ ծագման Պետությունում նման որդեգրման նպատակներով:
Ըստ այդմ, այն դեպքում, երբ Հայաստանի Հանրապետությունում մշտապես բնակվող օտարերկրացին նպատակ չունի որդեգրումից հետո փոխելու իր (և հետևաբար որդեգրված երեխայի) մշտական բնակության վայրը, Կոնվենցիայի դրույթները չեն կարող կիրառելի լինել նրա կողմից Հայաստանի Հանրապետության քաղաքացի երեխայի որդեգրման նկատմամբ և այդ դեպքում որդեգրումը պետք է իրականացվի ներպետական որդեգրման համար նախատեսված ընթացակարգով՝ այն տարբերությամբ, որ Հայաստանի Հանրապետության իրավասու մարմիններին ոչ հասանելի անհրաժեշտ տեղեկությունները կարող են հայցվել օտարերկրյա պետության իրավասու մարմիններից։
Վերոգրյալից ելնելով՝ առաջարկվում է Նախագիծը լրամշակել՝ սահմանելով Հայաստանի Հանրապետությունում մշտապես բնակվող օտարերկրացիների և քաղաքացիություն չունեցող անձանց կողմից Հայաստանի Հանրապետության քաղաքացի երեխայի որդեգրման առանձնահատկությունները՝ վերոգրյալ մոտեցմանը համապատասխան։
Հարկ է նշել նաև, որ Կարգ 1-ի 1-ին կետի բովանդակության մեջ «որդեգրմանն առնչվող հարակից այլ հարաբերություններ» ձևակերպումն իր բնույթով լայն է և ընդգրկում է ինչպես Կարգ 1-ի կարգավորման առարկային առնչվող, այնպես էլ այլ իրավական ակտերով կարգավորվող հարաբերություններ։ Նման ընդհանրական ձևակերպումը չի ապահովում իրավական որոշակիության բավարար մակարդակ և կարող է հանգեցնել իրավական ակտի կիրառության շրջանակի լայն մեկնաբանման։ Հաշվի առնելով վերոգրյալը՝ առաջարկվում է վերանայել նշված ձևակերպումը:
	3.Ընդունվել է: Օտարերկրյա որդեգրման առանձնահատկության վերաբերյալ լրացում կատարվել է եզրափակիչ դրույթներում՝ նոր 141-րդ կետի տեսքով, իսկ 1-ին կետից հանվել է «այլ» բառը:

	4. Կարգ 1-ի 5-րդ կետով սահմանվում է որդեգրման գործընթացում ներգրավված մարմինների շրջանակը։ Նշված կետում առաջարկվում է «մարզպետի աշխատակազմը» բառերից առաջ լրացնել «մարզերում՝» բառը։ 
Բացի այդ, հարկ է նշել, որ վերոնշյալ կարգավորումը ենթադրում է որդեգրման գործընթացում անձնական տվյալների, այդ թվում՝ հատուկ կատեգորիայի և կենսաչափական անձնական տվյալների հավաքագրում, պահպանում, օգտագործում, փոխանցում և այլ մշակում՝ «Անձնական տվյալների պաշտպանության մասին» օրենքի (այսուհետ՝ ԱՏՊ օրենք) իմաստով։
Հարկ է նաև նկատել, որ նշված կետում «օրենքով նախատեսված այլ մարմիններ կամ կազմակերպություններ» ձևակերպումը բավականին լայն է և բավարար չափով չի որոշակիացնում որդեգրման գործընթացում անձնական տվյալներ մշակող կամ դրանց հասանելիություն ունեցող սուբյեկտների ամբողջական շրջանակը։ Նման պայմաններում կարգավորումը կարող է հանգեցնել անձնական տվյալների անհամաչափ և օրենքով ուղղակիորեն ու հստակ չնախատեսված մշակման, ինչպես նաև տվյալներին հասանելիության և տվյալների փոխանցման լիազորությունների ոչ բավարար կանխատեսելիության։
ԱՏՊ օրենքի 4-րդ և 5-րդ հոդվածների համաձայն՝ անձնական տվյալները պետք է մշակվեն օրինական և որոշակի նպատակներով, իսկ տվյալների մշակումը պետք է լինի պիտանի, անհրաժեշտ և չափավոր։ Միաժամանակ, անձնական տվյալներ մշակողը պարտավոր է մշակել միայն այն նվազագույն քանակի անձնական տվյալները, որոնք անհրաժեշտ են տվյալ մշակման օրինական նպատակին հասնելու համար։
Այսպիսով, ելնելով վերոգրյալից՝ առաջարկվում է Նախագծի 5-րդ կետում հստակեցնել «օրենքով նախատեսված այլ մարմիններ կամ կազմակերպություններ» ձևակերպումը՝ հնարավորինս որոշակիացնելով որդեգրման գործընթացում ներգրավվող այլ մարմինների և կազմակերպությունների շրջանակը կամ սահմանելով, որ այդպիսի մարմինների և կազմակերպությունների ներգրավումը կարող է իրականացվել միայն օրենքով ուղղակիորեն նախատեսված դեպքերում և ծավալով։ Միաժամանակ, անհրաժեշտ է հստակեցնել յուրաքանչյուր ներգրավված մարմնի կամ կազմակերպության լիազորությունների սահմանները, մշակման ենթակա անձնական տվյալների շրջանակը, ինչպես նաև տվյալների փոխանցման և դրանց նկատմամբ հասանելիության տրամադրման պայմանները։
	4.Ընդունվել է: «մարզերում՝» բառն ավելացվել է, իսկ «օրենքով նախատեսված այլ մարմիններ կամ կազմակերպություններ» բառերից հետո լրացվել է «օրենքով նախատեսված դեպքերում» բառերը, և եթե այդ մարմիններն ու կազմակերպություններն օրենքով չունենան նման լիազորություն, ապա այդ տեղեկությունները նրանց հասանելի չեն լինի:

	5. Կարգ 1-ի 6-րդ կետով սահմանվում են այն հիմքերը, որոնց առկայության դեպքում երեխան համարվում է որդեգրման ենթակա։ Մասնավորապես, նախատեսվում է, որ որդեգրման ենթակա է առանց ծնողական խնամքի մնացած այն երեխան, որի ծնողները կամ միակ ծնողը՝ անհայտ են, մահացել են, ճանաչվել են անհայտ բացակայող, մահացած կամ անգործունակ, զրկվել են ծնողական իրավունքներից և այլն։
Միևնույն ժամանակ, Օրենսգրքի 112-րդ հոդվածի 1․1-ին մասի համաձայն՝ որդեգրման ենթակա է առանց ծնողական խնամքի մնացած այն երեխան, որի ծնողները կամ միակ ծնողը մահացել են, ճանաչվել են մահացած, զրկվել են ծնողական իրավունքներից, հրաժարվել են երեխայից կամ, սույն օրենսգրքի 118-րդ հոդվածի 1-ին մասի 2-րդ կետի համաձայն, երեխայի ծնողը հայտնել է իր համաձայնությունը երեխային որդեգրման տալու վերաբերյալ: 
Համեմատելով Օրենսգրքով և Կարգ 1-ի 6-րդ կետով սահմանված հիմքերը՝ հարկ է նկատել, որ վերջիններիս միջև առկա են էական բովանդակային տարբերություններ։ Մասնավորապես, Կարգով նախատեսվել են լրացուցիչ հիմքեր (օրինակ՝ ծնողների կամ ծնողի անհայտ լինելը, դատարանի կողմից անհայտ բացակայող ճանաչվելը, դատարանով անհարգելի ճանաչված պատճառներով մեկ տարուց ավելի երեխայի հետ համատեղ չապրելը և նրան դաստիարակելուց ու ապրուստը հոգալուց (ներառյալ՝ ալիմենտ վճարելուց) խուսափելը, երեխայի նկատմամբ ծնողական իրավունքներից հրաժարվելը և այլն), որոնք ուղղակիորեն ամրագրված չեն Օրենսգրքի 112-րդ հոդվածի 1․1-ին մասում։ Նման պայմաններում առաջանում է հակասություն՝ նկատի ունենալով, որ ենթաօրենսդրական իրավական ակտով հնարավոր չէ ընդլայնել օրենքով սահմանված՝ որդեգրման ենթակա երեխաների շրջանակը։ Հետևաբար, առաջարկվում է Կարգ 1-ի 6-րդ կետով նախատեսված հիմքերը համապատասխանեցնել Օրենսգրքի 112-րդ հոդվածի 1․1-ին մասով սահմանված հիմքերին՝ ապահովելով Սահմանադրության 5-րդ հոդվածի 2-րդ մասի պահանջներն առ այն, որ օրենքները պետք է համապատասխանեն սահմանադրական օրենքներին, իսկ ենթաօրենսդրական նորմատիվ իրավական ակտերը՝ սահմանադրական օրենքներին և օրենքներին:
	5.Ընդունվել է: Հանվել է՝ «անհայտ են», «ճանաչվել են անհայտ բացակայող» և «դատարանով անհարգելի ճանաչված պատճառներով մեկ տարուց ավելի երեխայի հետ համատեղ չեն ապրում և խուսափում են նրան դաստիարակելուց ու ապրուստը հոգալուց, ներառյալ՝ ալիմենտ վճարելուց» վերաբերող ձևակերպումը:

	6. Հարկ է նկատել, որ Կարգ 1-ի 7-րդ կետով ևս սահմանվում է հիմք, որի առկայության դեպքում երեխան համարվում է որդեգրման ենթակա։ Մինչդեռ, Կարգ 1-ի 6-րդ կետն արդեն իսկ նախատեսում է որդեգրման ենթակա երեխայի կարգավիճակի առաջացման հիմքերի ամբողջական շրջանակը։ Հետևաբար՝ առաջարկվում է Կարգ 1-ի 7-րդ կետով նախատեսված հիմքը նույնպես ընդգրկել այդ կետում։
	6.Չի ընդունվել: 6-րդ կետը վերաբերում է առանց ծնողական խնամքի մնացած երեխաներին, իսկ 7-րդ կետը՝ այն երեխային, որի ծնողն Օրենսգրքի 118-րդ հոդվածի 1-ին մասի 2-րդ կետի համաձայն հայտնել է իր համաձայնությունը երեխային որդեգրման տալու վերաբերյալ, հետևաբար այդ երեխան առանց ծնողական խնամքի մնացած չէ և 6-րդ կետում չի կարող ներառվել:

	7. Կարգ 1-ի 8-րդ կետն առաջարկվում է խմբագրել՝ ապահովելով վերջինիս համապատասխանությունը Օրենսգրքի 112-րդ հոդվածի 2․2-րդ մասին։
	7.Ընդունվել է: Կետը համապատասխանում է, սակայն խմբագրված է տառացի Օրենսգրքի 112-րդ հոդվածի 2.2-րդ մասն անհարկի չկրկնելու համար:

	8. Կարգ 1-ի 9-րդ կետի համաձայն՝ եթե սույն կարգի 6-8-րդ կետերում նշված երեխան խնամք ու դաստիարակություն է ստանում խնամակալի կամ հոգաբարձուի ընտանիքում, ապա նրա հաշվառման համար անհրաժեշտ է նաև այդ երեխայի խնամակալի կամ հոգաբարձուի գրավոր համաձայնությունը։ Սույն կետով նախատեսված համաձայնության բացակայությունը խոչընդոտ չէ երեխային որդեգրման ենթակա երեխա հաշվառելու համար, եթե այդ հաշվառումը և ապագա որդեգրումը բխում են երեխայի լավագույն շահերից:
Հարկ է նկատել, որ որդեգրման ողջ գործընթացի հիմքում դրված է երեխայի լավագույն շահի գերակայության սկզբունքը։ Նշված կարգավորմամբ մի դեպքում երեխայի խնամակալի կամ հոգաբարձուի գրավոր համաձայնությունը ներկայացվում է որպես հաշվառման պարտադիր նախապայման, մինչդեռ մյուս դեպքում դրա բացակայությունը չի դիտարկվում որպես խոչընդոտ, եթե երեխայի հաշվառումը և ապագա որդեգրումը բխում են երեխայի լավագույն շահերից։ Փաստացի, տվյալ դեպքում սահմանված պահանջի կիրառելիությունը պայմանավորվում է ապագայում հնարավոր իրավական հետևանքների և գնահատողական հանգամանքների առկայությամբ, ինչի արդյունքում խնամակալի կամ հոգաբարձուի համաձայնության պահանջը կարող է կրել առավելապես ձևական բնույթ։ Ընդ որում, «երեխայի լավագույն շահը» տվյալ դեպքում դիտարկվում է որպես սահմանված պահանջը չկիրառելու կամ այն շրջանցելու հիմք, մինչդեռ վերոնշյալ սկզբունքը պետք է ծառայի երեխայի իրավունքների և շահերի պաշտպանության ապահովմանը, ոչ թե ընթացակարգային գործընթացների բացառմանը։ Հետևաբար՝ գտնում ենք, որ նշված կետը վերանայման կարիք ունի:
Բացի այդ, վերոգրյալով պայմանավորված՝ առաջարկվում է վերանայել Կարգ 1-ի 10-րդ կետի 2-րդ ենթակետը։
	8.Ընդունվել է ի գիտություն: Օրենսգրքի 120-րդ հոդվածի 1-ին մասի համաձայն՝ խնամակալության (հոգաբարձության) տակ գտնվող երեխաներին որդեգրելու համար անհրաժեշտ է նրանց խնամակալների (հոգաբարձուների) գրավոր համաձայնությունը։ Նույն հոդվածի 2-րդ մասի համաձայն՝ դատարանը կարող է, առանց սույն հոդվածի 1-ին մասում նշված անձանց համաձայնության, ելնելով երեխայի լավագույն շահերից, վճիռ կայացնել նրան որդեգրելու մասին։
Դատարանը նման վճիռ կայացնելու համար պետք է ունենա լավագույն շահերից բխելու մասին դիրքորոշում: Նման դիրքորոշումը մասնագիտական է և դատարանը նման եզրահանգման ինքնուրույն չի կարող գալ, այն կարող է տրվել բացառապես սոցիալական աշխատողի կամ հոգեբանի կողմից: Ավելին, նման գործընթացը պետք է իրականացնել որդեգրման գործընթացի սկզբնական փուլից՝ հասկանալու համար, որդեգրումը բխելու է երեխայի լավագույն շահերից, թե՝ ոչ: Դա անհրաժեշտ է նրա համար, որ անիմաստ չկատարվեն ծավալուն աշխատանքներ և միայն դատարանում՝ որդեգրման եզրափակիչ փուլում, քննարկվի այդ համաձայնության բացակայության հարցը, քանի որ եթե այդ որդեգրումը չբխի երեխայի լավագույն շահերից, սակայն գործընթացն իրականացվի՝ ընդհուպ մինչև դատարան հասնելը, դա խիստ տրավմատիկ կարող է լինել երեխայի համար:

	9. Կարգ 1-ի 10-րդ կետով սահմանվում են աշխատակազմի կողմից որդեգրման ենթակա երեխային տեղեկատվական համակարգում հաշվառելու ժամկետները։ 10-րդ կետի 3-րդ ենթակետով նախատեսվում է Կարգ 1-ի 7-րդ կետով նախատեսված դեպքում երեխայի հաշվառումը կատարել գրավոր հրաժարումից առնվազն 6 ամիս հետո։ 
Հարկ է նկատել, որ ժամկետը նշված ենթակետում սահմանվում է նվազագույն շեմով («առնվազն 6 ամիս հետո»), այսինքն չի հստակեցվում կոնկրետ վերջնաժամկետը, որի ընթացքում պետք է իրականացվի երեխայի հաշվառումը, ինչը կարող է հանգեցնել գործընթացի անհարկի երկարաձգման։ Ուստի, առաջարկվում է վերանայել նշված ենթակետը՝ հստակեցնելով նախատեսված ժամկետը։
	9.Չի ընդունվել: Ձևակերպումը տառացի կրկնօրինակում է ՀՀ ընտանեկան օրենսգրքի 118-րդ հոդվածի 2.1-ին մասը, որի համաձայն՝ սույն հոդվածի 1-ին մասի 1-ին կետով նախատեսված դեպքում երեխայի ծնողների կամ միակ ծնողի գրավոր հրաժարումը համարվում է համաձայնություն երեխայի որդեգրման վերաբերյալ՝ գրավոր հրաժարումից առնվազն 6 ամիս անց: Որդեգրման հնարավորության մասին ծնողները կամ միակ ծնողը նախազգուշացվում են գրավոր հրաժարումը ներկայացնելու պահին:

	10. Կարգ 1-ի 12-րդ կետի համաձայն՝ որդեգրման ենթակա երեխայի հաշվառման դեպքում տեղեկատվական համակարգում ձևավորվում է Լիազոր մարմնի կողմից հաստատված՝ հաշվառման տեղեկանք։ 
Հարկ է նկատել, որ տեղեկանքն իր բնույթով փաստաթուղթ է, որը հավաստում կամ արտացոլում է առկա փաստերը կամ կարգավիճակը։ Միաժամանակ, նշված կարգավորումից պարզ չէ, թե անձին հաշվառելուց հետո ինչ նպատակով է կազմվում «Լիազոր մարմնի կողմից հաստատված՝ հաշվառման տեղեկանքը»։
	10.Ընդունվել է: «Լիազոր մարմնի կողմից հաստատված» ձևակերպումը հանվել է:

	11. Կարգ 1-ի 13-րդ կետի համաձայն՝ սույն կարգի 6-րդ կետի 8-րդ ենթակետում կամ 7-րդ կետում նախատեսված պայմանների հիմք հանդիսացող՝ երեխային որդեգրելու համար իրենց տված գրավոր հրաժարումը կամ համաձայնությունը ծնողների կամ միակ ծնողի կողմից հետ վերցնելու դեպքում, երեխան հանվում է հաշվառումից, եթե գրավոր հրաժարումը կամ համաձայնությունը հետ վերցնելն իրականացվել է մինչև երեխային որդեգրելու մասին դատարանի վճիռն օրինական ուժի մեջ մտնելը: 
Հարկ է նկատել, որ նշված կետի բովանդակային ձևակերպումը վերանայման կարիք ունի՝ հաշվի անելով, որ վերջինս խառնաշփոթ է առաջացնում։
Բացի այդ, հստակեցման կարիք ունի՝ արդյոք մյուս կողմը՝ որդեգրել ցանկացող անձը, պատշաճ տեղեկացված է, որ որդեգրման գործընթացում մինչև դատարանի վճիռն օրինական ուժի մեջ մտնելը նման հետևանք կարող է ծագել՝ հաշվի առնելով, որ նման իրազեկման մեխանիզմի բացակայությունը կարող է բացասաբար անդրադառնալ որդեգրման գործընթացի կանխատեսելիության վրա, քանի որ որդեգրել ցանկացող անձը կարող է արդեն իսկ ձեռնարկած լինել կազմակերպչական, սոցիալական, ֆինանսական բնույթի գործողություններ, և որդեգրման վերջնարդյունքի նկատմամբ ձևավորած լինի ակնկալիք։
	11.Չի ընդունվել:
ՀՀ ընտանեկան օրենսգրքի 118-րդ հոդվածի 7-րդ մասի համաձայն՝ ծնողները կամ միակ ծնողը կարող են հետ վերցնել երեխային որդեգրելու համար իրենց տված գրավոր հրաժարումը կամ համաձայնությունը մինչև նրան որդեգրելու մասին դատարանի վճիռն օրինական ուժի մեջ մտնելը: 13-րդ կետը ներկայացնում է այդ կարգավորումից բխող ընթացակարգեր, ինչից ելնելով հավելյալ օրենքը տեղեկացնելու կարիք չկա, քանի որ որդեգրման գործընթացին նա ի սկզբանե ծանոթանում է ինքնուրույն: Բացի այդ, քանի որ երեխայի խնամքը և դաստիարակությունը կենսաբանական ընտանիքում բխում է նրա լավագույն շահերից, այդ հետ վերցնելը հստակ կարգավորվել է օրենսգրքով և լրացուցիչ կարգավորման կարիք չունի:  

	[bookmark: _Hlk232674495]12․ Կարգ 1-ի 16-րդ կետով նախատեսվում է, որ աշխատակազմն առողջական վիճակի մասին եզրակացություն չի պահանջում և հետագայում նաև համադրում չի իրականացնում, եթե երեխայի խնամքն իրականացվում է որդեգրել ցանկացող անձի կողմից կամ որդեգրել ցանկացող անձը գրավոր համաձայնություն է հայտնել ցանկացած հիվանդության բացահայտման դեպքում որդեգրել այդ երեխային: 
Հարկ է նկատել, որ նշված կարգավորումը հիմնավորման կարիք ունի՝ հաշվի առնելով երեխայի լավագույն շահի և որդեգրման գործընթացի անվտանգության ապահովման անհրաժեշտությունը։ Մասնավորապես, պարզ չէ, թե արդյոք ներկայացվելու են համապատասխան հիմնավորումներ առողջական խնդիրներ ունեցող երեխա որդեգրելու ռիսկերի գիտակցման և դրա համար պատասխանատվություն կրելու պատրաստակամության մասին։
	12.Ընդունվել է: Հիմնավորման մեջ կատարվել են փոփոխություններ:

	13. Կարգ 1-ի 20-րդ կետում «դիմում» բառից հետո առաջարկվում է լրացնել «(այսուհետ՝ Դիմում)» բառերը և Կարգ 1-ի ամբողջ տեքստում ապահովել կիրառվող ձևակերպումների միատեսակությունը։
	13.Ընդունվել է:

	14. Կարգ 1-ի 22-րդ կետում առաջարկվում է հանել «որպես» բառը, իսկ «անձ» բառը փոխարինել «անձի մասին․» բառերով։ 
Միևնույն ժամանակ, նշված կետով նախատեսվում է, որ որդեգրել ցանկացող Հայաստանի Հանրապետության քաղաքացու բնակելի տարածքը կամ այն տարածքը, որտեղ նա պատրաստվում է բնակվել որդեգրվող երեխայի հետ, պետք է համապատասխանի Լիազոր մարմնի ղեկավարի հրամանով սահմանված սանիտարական կամ տեխնիկական պահանջներին, որի վերաբերյալ տրամադրվում է տեղեկանք։ Հետևաբար, հստակության ապահովման համար անհրաժեշտ է հղում կատարել Լիազոր մարմնի ղեկավարի հրամանով հաստատված այն կարգին, որով սահմանվում են սանիտարական կամ տեխնիկական պահանջները։
Նույն կետում նաև չի հստակեցվում՝ որդեգրել ցանկացող անձի ընտանիքի սոցիալական գնահատման վերաբերյալ արդյոք տրամադրվում է տեղեկանք, թե՝ եզրակացություն։ Ինչպես նաև անհրաժեշտ է պարզաբանել, թե ինչ կարգով է իրականացվում նշված եզրակացության ձևավորումը։ 
Վերոնշյալի համատեքստում՝ առաջարկվում է վերանայել Կարգ 1-ի 22-րդ կետը։
	14. Ընդունվել է մասնակի:
1-ին ենթակետով առաջարկվող բառերը փոխարինվել են:
Որդեգրել ցանկացող անձի ընտանիքի սոցիալական գնահատում իրականացնելու արդյունքում տրամադրվելու է կենսապայմանների գնահատման մասին եզրակացություն:
Իսկ  բնակելի տարածքը կամ այն տարածքը, որտեղ նա պատրաստվում է բնակվել որդեգրվող երեխայի հետ, Լիազոր մարմնի ղեկավարի հրամանով սահմանված սանիտարական կամ տեխնիկական պահանջներին համապատասխանության մասով փոփոխություն չի կատարվել, քանի որ նման հրամանը դեռ մշակման փուլում է, իսկ ՀՀ ընտանեկան օրենսգրքի 116-րդ հոդվածի 1-ին մասի «ը» կետով նախատեսված նորմին համապատասխան ձևակերպում նշելով Կառավարության որոշման մեջ ձևակերպում նշելը ստեղծում է ներքին կապ իրավական ակտերի միջև: Միաժամանակ, հարկ է նշել, որ ՀՀ կառավարության համապատասխան որոշման նախագիծը մշակվելու է հիմք ընդունելով ՀՀ վարչապետի 2025 թվականի փետրվարի 10-ի «Երեխայի իրավունքների և երեխայի պաշտպանության համակարգի մասին» 2026 թվականի հոկտեմբերի 22-ի ՀՕ-364-Ն և «Հայաստանի Հանրապետության ընտանեկան օրենսգրքում փոփոխություններ և լրացումներ կատարելու մասին» 2025 թվականի հոկտեմբերի 22-ի ՀՕ-363-Ն օրենքների կիրարկումն ապահովող միջոցառումների ցանկը և ժամանակացույցը հաստատելու մասին» N 101-Ա որոշման հավելվածի 16-րդ կետը, իսկ այդ կետի համար նախատեսված ժամկետն է 2026 թվականի նոյեմբերի երրորդ տասնօրյակը:

	15․ Կարգ 1-ի 24-րդ կետի համաձայն՝ որդեգրել ցանկացող անձն անհատական օգտահաշվում պարտավոր է նշել առնվազն երեք անձանց անուն, ազգանուն, հայրանուն և էլեկտրոնային հասցե, որոնք կկարողանան բնութագրել որդեգրել ցանկացող անձին՝ կազմելով բնութագիր-երաշխավորություն:
Հարկ է նկատել, որ նշված կետով նախատեսվում է որդեգրել ցանկացող անձի կողմից իրեն բնութագրող անձանց վերաբերյալ տվյալների ներկայացում։
Վերոնշյալ կարգավորումը, մի կողմից, կարող է ունենալ որդեգրել ցանկացող անձի գնահատման նպատակ, սակայն մյուս կողմից՝ ԱՏՊ օրենքի տեսանկյունից առաջացնում է երրորդ անձանց անձնական տվյալների մշակման իրավական հիմքի և համաչափության հետ կապված խնդիրներ։ Մասնավորապես, Կարգ 1-ով չի հստակեցվում, թե ինչ տվյալներ են ներկայացվելու այդ անձանց վերաբերյալ, ինչ նպատակով և ծավալով են դրանք մշակվելու, ինչպես նաև արդյոք ապահովվում է այդ անձանց համաձայնությունը կամ տվյալների մշակման այլ իրավական հիմք։
Բացի այդ, որդեգրել ցանկացող անձին նման տվյալներ ազատորեն ներկայացնելու հնարավորություն տրամադրելը կարող է խնդրահարույց լինել նաև գնահատման օբյեկտիվության տեսանկյունից, քանի որ ներկայացվող տեղեկությունների աղբյուրը և տվյալների ընտրությունը կախված են անձի հայեցողությունից։
Այսպիսով, ելնելով վերոգրյալից՝ առաջարկվում է վերանայել Նախագծի 24-րդ կետի կարգավորումը՝ սահմանելով, որ որդեգրել ցանկացող անձին բնութագրող տեղեկությունների հավաքագրումն իրականացվում է որդեգրման գործընթացում ներգրավված իրավասու մարմնի կողմից՝ անհրաժեշտության դեպքում համապատասխան հարցումների միջոցով։
Միաժամանակ, անհրաժեշտ է ապահովել, որ հարցվող անձանց անձնական տվյալների մշակումը իրականացվի ԱՏՊ օրենքով նախատեսված իրավական հիմքի առկայությամբ, իսկ համաձայնության հիմքով մշակման դեպքում՝ այդ անձանց համաձայնությունը ստանալու և դրա փաստը հաստատելու հնարավորությամբ։
	15.Ընդունվել է մասնակի:
Երեք անձանց վերաբերյալ տվյալների առնչությամբ կատարվել է լրացում, իսկ այն, որ որդեգրել ցանկացող անձն իր հայեցողությամբ պետք է որոշի այն անձանց, ովքեր կհանդիսանան երաշխավոր բխում է թե՛ որդեգրման գաղտնիությունից, թե՛ նրան առավել լավ ճանաչող անձանց շրջանակ սահմանելուց, իսկ աշխատակազմի կողմից նման հարցումները միանշանակ հանգեցնելու են որդեգրման մասին տվյալների հանրայնացման՝ առավել ևս, որ որդեգրման գաղտնիությունը ներառում է նաև որդեգրման նախապատրաստական փուլերը նույնպես: Նման երաշխավորություններ կամ բնութագրեր պահանջվում են նաև այլ պետությունների օրենսդրությամբ, մասնավորապես՝ Իտալիա, Ֆրանսիա, Չինաստան, Հնդկաստան և այլն:

	16․ Կարգ 1-ի 25-րդ կետով նախատեսվում է դրույթ երեխա որդեգրել ցանկացող անձի համար հոգեբանական, մանկավարժական և իրավական աջակցություն տրամադրելու նպատակով նախապատրաստական դասընթացի կազմակերպման և վերջինիս կողմից դրան մասնակցությունն ապահովելու մասին, որպիսի դասընթացն արդյունավետորեն անցնելու դեպքում որդեգրել ցանկացող անձը ստանում է դասընթացն ավարտելու մասին վկայական։ 
Այս կապակցությամբ հարկ է նկատել, որ հստակեցման կարիք ունի, թե ինչ չափանիշներով և ինչ ընթացակարգով է գնահատվում դասընթացի «արդյունավետ» ավարտը։ Բացի այդ, կարգավորմամբ նախատեսված չէ դասընթացը չհաղթահարելու կամ չավարտելու դեպքում այն կրկին անցնելու հնարավորությունը, ինչը կարող է անհամաչափ սահմանափակել անձի՝ որդեգրման գործընթացին մասնակցելու հնարավորությունը։ Հետևաբար՝ առաջարկվում է վերանայել նշված կետը։ 
Միաժամանակ, նույն կետում առաջարկվում է «պատճեն» բառը փոխարինել «պատճենը» բառով։
	16.Ընդունվել է:
Բարձրաձայնված հարցերը կարգավորվելու են ՀՀ աշխատանքի և բարեկեցության նախարարի հրամանով, որտեղ մանրամասն նկարագրվելու են թե գնահատման հարցերը, թե դասընթացը չհաղթահարելու հետևանքները:
«պատճեն» բառը փոխարինվել է «պատճենը» բառով։


	17. Կարգ 1-ի 27-րդ կետում «չներկայացված» բառն առաջարկվում է փոխարինել «չեն ներկայացվել» բառերով՝ ապահովելով մտքի բովանդակային ճիշտ ձևակերպումը։
	17.Ընդունվել է:

	18. Կարգ 1-ի 28-րդ կետի համաձայն՝ ամուսնության մեջ գտնվող անձանցից յուրաքանչյուրը պարտավոր է Կարգ 1-ի 20-26-րդ կետերով նախատեսված ընթացակարգով հաշվառվել որպես որդեգրել ցանկացող անձ և ստանալ որդեգրման հնարավորության մասին դրական եզրակացություն: Որդեգրումն արգելվում է, եթե ամուսնության մեջ գտնվող՝ որդեգրել ցանկացող անձանց որդեգրելու իրավունքը սահմանափակող կամ որդեգրումն արգելող նորմը կիրառելի է ամուսիններից առնվազն մեկի նկատմամբ:
Հարկ է նկատել, որ վերոնշյալ ձևակերպմամբ որպես որդեգրել ցանկացող անձ հաշվառվելու և որդեգրման հնարավորության մասին դրական եզրակացություն ստանալու պարտադիր պահանջը նախատեսվում է միայն ամուսնության մեջ գտնվող անձանց համար։ Արդյունքում, որդեգրել ցանկացող մյուս սուբյեկտների մասով վերոնշյալ պահանջների կիրառելիությունը մնում է չհստակեցված, ինչը գործնականում կարող է խնդիրներ առաջացնել։ Հետևաբար՝ առաջարկվում է վերանայել նշված կարգավորումը։ 
Միաժամանակ, նույն կետում հստակեցման կարիք ունի «ամուսիններից առնվազն մեկի նկատմամբ» ձևակերպումը։
	18. Չի ընդունվել:
ՀՀ ընտանեկան օրենսգրքի 114-րդ հոդվածի 1.1-ին մասի համաձայն՝ ամուսնության մեջ գտնվող անձանցից յուրաքանչյուրը պարտավոր է հաշվառվել որպես որդեգրել ցանկացող անձ:
ՀՀ ընտանեկան օրենսգրքի 116-րդ հոդվածի 8-րդ մասի համաձայն՝ որդեգրումն արգելվում է, եթե որդեգրել ցանկացող անձանց որդեգրելու իրավունքը սահմանափակող կամ որդեգրումն արգելող նորմը կիրառելի է ամուսիններից առնվազն մեկի նկատմամբ:
Այսինքն, Կարգ 1-ի 28-րդ կետը ներկայացնում է օրենսգրքով նախատեսված կարգավորումները:
Ինչ վերաբերում է այլ անձանց համապատասխան պահանջներ ներկայացնելուն, ապա Կարգ 1-ի 78-րդ կետի համաձայն՝ մասնագիտական համադրման փուլում աշխատակազմը որդեգրել ցանկացող անձի միջոցով ստանում է որդեգրել ցանկացող անձի հետ համատեղ բնակվող բոլոր չափահաս անձանց վերաբերյալ հետևյալ տեղեկությունները՝
1) դատական կարգով ծնողական իրավունքներից զրկված չեն կամ նրանց ծնողական իրավունքները սահմանափակված չեն.
2) օրենքով իրենց վրա դրված պարտականությունները ոչ պատշաճ կատարելու համար խնամակալի կամ հոգաբարձուի պարտականություններից հեռացված չեն եղել կամ նրանց հետ խնամատարության պայմանագիրը չի լուծվել.
3) նախկին որդեգրողներ չեն, եթե որդեգրումը դատարանով վերացվել է նրանց մեղքով.
4) որդեգրման պահին չունեն դատվածություն մարդու դեմ ուղղված կամ հասարակական կարգի և բարոյականության դեմ ուղղված ծանր կամ առանձնապես ծանր հանցագործության, ինչպես նաև բնակչության առողջության դեմ ուղղված հանցագործության համար.
5) երբեք դատապարտված չեն եղել մարդու կամ հասարակական կարգի և բարոյականության դեմ ուղղված ծանր կամ առանձնապես ծանր հանցագործության, ընտանիքի և երեխայի շահերի դեմ ուղղված հանցագործության համար՝ անկախ դատվածությունը հանված կամ մարված լինելու հանգամանքից․
6) «Ընտանեկան և կենցաղային բռնության կանխարգելման ու ընտանեկան և կենցաղային բռնության ենթարկված անձանց պաշտպանության մասին» օրենքով սահմանված կարգով կանխարգելիչ հաշվառված չեն որպես ընտանեկան և կենցաղային բռնություն գործադրած անձինք:
Այդ տվյալների պահանջը նույնպես ամրագրված է ՀՀ ընտանեկան օրենսգրքով:

	19. Կարգ 1-ի 29-րդ կետով նախատեսվում է, որ որդեգրել ցանկացող հաշվառված անձը տեղեկացվում է դրական եզրակացության ուժի մեջ մտնելու 18 ամիս ժամկետի մասին, որը հաշվառվում է եզրակացության՝ նրան հասանելի դառնալու օրվան հաջորդող 00:00-ից։
Հարկ է նկատել, որ հիշյալ ձևակերպումը վերանայման կարիք ունի։ Նույն դիտարկումը վերաբերում է նաև Կարգ 1-ի 49-րդ կետին։
	19.Ընդունվել է:

	20. Կարգ 1-ի 32-րդ կետով կարգավորվում են որդեգրել ցանկացող անձանց վերապատրաստման դասընթացին առնչվող հարցեր (դասընթացի վճարովիության վերաբերյալ)։ Միաժամանակ, հարկ է նկատել, որ նշված դասընթացին առնչվող կարգավորում նախատեսվում է նաև Կարգ 1-ի 25-րդ կետով։ Հաշվի առնելով վերոգրյալը՝ առաջարկվում է վերանայել Կարգ 1-ի կառուցվածքային տրամաբանությունը և 32-րդ կետով առաջարկվող կարգավորումը նախատեսել Կարգ 1-ի 25-րդ կետից հետո՝ ապահովելով իրավական ակտի բովանդակային մտքի հաջորդականությունը, կարգավորումների համակարգվածությունը և ամբողջականությունը։ 
Նույն դիտարկումը վերաբերում է Կարգ 1-ի բոլոր այն կետերին, որոնցում առկա է նախատեսվող դրույթների հաջորդականության ընդհատում։
Միևնույն ժամանակ, հարկ է նկատել, որ նշված կետի համաձայն՝ «նշված դասընթացը կազմակերպվում է անվճար, բացառությամբ օտարերկրացիների համար կազմակերպվող դասընթացի (…)»: Առաջարկվում է հստակեցնել, որ անվճար են ՀՀ քաղաքացիների համար կազմակերպված դասընթացները՝ ավելորդ տարակարծություններից խուսափելու համար:
Բացի այդ, նույն կետի համաձայն՝ օտարերկրացիների համար վերապատրաստման դասընթացը Հայաստանի Հանրապետությունում կազմակերպվում է վճարովի հիմունքներով, սակայն հիշյալ կարգավորմամբ հստակեցված չէ վճարման կարգը, վճարի չափը կամ այն սահմանող իրավական հիմքը։ Ուստի, նպատակահարմար է վերանայել նշված կետը։
	20.Ընդունվել է մասնակի:
Կարգում ընդհանրական նկարագրվել է ընթացակարգային շղթան, որից հետո սկսվել են ներկայացվել բացառությունները: Կարգ 1-ի 32-րդ կետն այդ բացառություններից մեկն է: Քանի որ այդ կետում ուղղակի նշված է, որ սույն կարգի 25-րդ կետում նշված դասընթացը կազմակերպվում է անվճար, բացառությամբ օտարերկրացիների համար կազմակերպվող դասընթացի, որը Հայաստանի Հանրապետությունում կազմակերպվում է վճարովի հիմունքներով` օտարերկրյա պետությունում նման դասընթացներին մասնակցելը հավաստող փաստաթղթի բացակայության դեպքում, տրամաբանական է, որ այն վերաբերում է ՀՀ քաղաքացիներին կամ այն երկքաղաքացիներին, ովքեր որդեգրմանը գործընթացին մասնակցում են որպես ՀՀ քաղաքացիներ, այդ իսկ պատճառով նշվել է օտարերկրացիներին վերաբերող բացառության տեսքով: Նաև բացառություն նախատեսված է Կարգ 1-ի 33-րդ կետում:
Վճարման կարգին և չափին վերաբերող կարգավորումներ լրացվել են:

	21. Կարգ 1-ի 33-րդ կետով նախատեսվում է անձանց շրջանակ, ում նկատմամբ չի տարածվում Կարգ 1-ի 25-րդ կետով նշված դասընթացներին մասնակցելու պայմանը և համապատասխանաբար չի պահանջվում դասընթացի ավարտին տրվող վկայականը։ Մասնավորապես՝ Կարգ 1-ի 33-րդ կետի 1-ին ենթակետով նախատեսվում է, որ եթե օտարերկրացիները, Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիները կամ երկքաղաքացիները իրենց բնակության վայրի պետության օրենսդրությամբ սահմանված կարգով անցել են համապատասխան դասընթացը, ապա ներկայացնում են այդ փաստը հավաստող վկայական, հավաստագիր կամ տեղեկանք։ 
Հարկ է նկատել, որ նշված կարգավորմամբ հստակեցված չէ, թե ինչ ընթացակարգով և ինչ չափանիշներով է գնահատվում տվյալ դասընթացների համարժեքությունը Հայաստանի Հանրապետությունում կազմակերպվող դասընթացներին։ Մասնավորապես, կարգավորված չեն ներկայացվող փաստաթղթերի բովանդակային և ձևական պահանջները, դրանց վավերականության, ժամկետների, բնօրինակ լինելու, ինչպես նաև դասընթացն իրականացրած մասնագետների մասնագիտական համապատասխանության հետ կապված հարցերը։ Բացի այդ, հստակեցված չէ նաև, թե որ մարմինն է իրականացնում ներկայացված փաստաթղթերի և դասընթացների համապատասխանության գնահատումը և ինչ չափորոշիչների հիման վրա։
Միևնույն ժամանակ, Կարգ 1-ի 33-րդ կետի 2-րդ ենթակետով նախատեսվում է, որ վերոնշյալ պահանջը չի տարածվում այն անձանց նկատմամբ, որոնք երեխային որդեգրում են ծնողի գրավոր համաձայնության հիման վրա։ 
Հարկ է նկատել, որ վերապատրաստման դասընթացները կազմակերպվում են երեխա որդեգրել ցանկացող անձին հոգեբանական, մանկավարժական և իրավական գիտելիքներ և հմտություններ տրամադրելու նպատակով՝ ապահովելու երեխայի լավագույն շահի պաշտպանությունը։ Հաշվի առնելով վերոգրյալը՝ հարկ է նշել, որ անհասկանալի է նշված ենթակետով նախատեսված բացառության նախատեսման տրամաբանությունը, քանի որ ծնողի գրավոր համաձայնությունը ինքնին չի փաստում որդեգրել ցանկացող անձի համապատասխան գիտելիքների և պատրաստվածության մասին։ 
Հետևաբար, առաջարկվում է վերանայել նշված կարգավորումը։
	21. Ընդունվել է ի գիտություն:
Եթե օտարերկրացիները, Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիները կամ երկքաղաքացիներն իրենց բնակության վայրի պետության օրենսդրությամբ սահմանված կարգով անցել են համապատասխան դասընթացը, ապա ներկայացնում են այդ փաստը հավաստող վկայական, հավաստագիր կամ տեղեկանք, ապա միջազգային որդեգրման շրջանակներում փոխօգնության համաձայն, այդ փաստաթղթերը ներկայացվում են Կենտրոնական մարմնին: Տվյալ դասընթացների համարժեքությունը Հայաստանի Հանրապետությունում կազմակերպվող դասընթացներին ստուգելու գործընթաց միջազգային ակտերով նախատեսված չէ, և հաշվի առնելով, որ  ներկայացվող փաստաթղթերի բովանդակային և ձևական պահանջները, դրանց վավերականության, ժամկետների, բնօրինակ լինելու, ինչպես նաև դասընթացն իրականացրած մասնագետների մասնագիտական համապատասխանության հետ կապված հարցերը դուրս են ՀՀ իրավասությունից, Կառավարության որոշման կարգում նման հարցեր հնարավոր չէ նախատեսել։ 
Ենթակետով նախատեսված բացառության նախատեսման տրամաբանությունը նրանում է, որ ծնողի գրավոր համաձայնությունը տրվում է միայն խորթ հոր կամ խորթ մոր որդեգրման դեպքում, ինչը ենթադրում է, որ այդ երեխան և խորթ ծնողն արդեն տևական ժամանակ համատեղ բնակվում են միմյանց հետ ու այդ երեխայի նկատմամբ խորթ ծնողն իրականացնում է թե՛ խնամք, թե՛ դաստիարակություն, թե՛ միգուցե հանդիսանում է որդեգրվող երեխայի քույրերի կամ եղբայրների կենսաբանական ծնողը, հետևաբար արհեստականորեն բարդացնել այդ երեխայի որդեգրումը նպատակահարմար չէ:

	22. Կարգ 1-ի 37-րդ կետի համաձայն՝ սույն Կարգ 1-ի 20-23-րդ կետերում նախատեսված փաստաթղթերում անհրաժեշտ տեղեկություններն ամբողջական չլինելու, դրանցում այլ թերություններ կամ անհամապատասխանություններ հայտնաբերելու դեպքում աշխատակազմը դիմողին գրավոր առաջարկում է 20-օրյա ժամկետում ներկայացնել պահանջվող տեղեկությունները կամ ուղղել ներկայացված փաստաթղթերում առկա թերությունները կամ անհամապատասխանությունները: 
Այս առումով հարկ է նշել, որ Կառավարության 2010 թվականի մարտի 18-ի թիվ 269-Ն որոշմամբ հաստատված Հավելված 1-ի 10-րդ կետով վերոնշյալ գործողությունների կատարման համար նախատեսված է 30-օրյա ժամկետ, մինչդեռ Կարգ 1-ի 37-րդ կետով սահմանվում է 20-օրյա ժամկետ։ Հետևաբար, հարկ է պարզաբանել, թե արդյոք ժամկետի կրճատման պարագայում չեն առաջանա խնդրահարույց իրավիճակներ՝ նկատի ունենալով գործընթացի բարդությամբ պայմանավորված թերի փաստաթղթերի լրացման իրատեսական հնարավորությունը։
	22. Ընդունվել է:
30-օրյա ժամկետի փոխարինումը 20-օրյա ժամկետով պայմանավորված է գործնական անհրաժեշտությամբ: Նախևառաջ, գործող կարգի պայմաններում որդեգրել ցանկացող անձինք հնարավորինս կարճ ժամկետում են վերացնում բացահայտված թերությունները, և մեծամասնությունն ընդամենը 3-5 օրվա ընթացքում են կարգավորում այն: Բացի այդ, 30-օրյա ժամկետ սահմանելն իրատեսական չէ նաև հայցվող փաստաթղթերի հասանելիության ու դրանց հավաքման գործընթացների պարզեցման պայմաններում, որն իրականացվել է վերջին տարիներին փաստաթղթաշրջանառության և տարբեր մարմինների ու գերատեսչությունների գործավարության փոփոխության պայմաններում:

	23. Կարգ 1-ի 42-րդ կետով նախատեսվում են որդեգրել ցանկացող անձին հաշվառումից հանելու հիմքերը։ Նշված կետի՝
1) 2-րդ ենթակետում «18 ամիսը» ձևակերպումը առաջարկվում է փոխարինել «գործողության ժամկետը» ձևակերպմամբ. 
2) 3-րդ ենթակետն առաջարկվում է վերանայել և խմբագրել՝ ապահովելով բովանդակային մտքի ամբողջականությունը. 
3) 6-րդ ենթակետում «եթե նա մահացել է» բառերը փոխարինել «մահվան դեպքում» բառերով։
	23. Ընդունվել է:

	24. Կարգ 1-ի 43-րդ կետի համաձայն՝ Կոնվենցիայի շրջանակում համագործակից պետությունում մշտապես բնակվող և Հայաստանի Հանրապետության քաղաքացի հանդիսացող երեխային որդեգրել ցանկացող օտարերկրացու կամ Հայաստանի Հանրապետության քաղաքացու առկայության դեպքում՝ նրան որպես որդեգրել ցանկացող անձ հաշվառվելու նպատակով համապատասխան պետության կենտրոնական մարմինը կամ հավատարմագրված կազմակերպությունը Կենտրոնական մարմնին է ներկայացնում այն զեկույցի հերթական համարը, որով նկարագրված երեխային տվյալ անձը ցանկանում է որդեգրել, ինչպես նաև Կոնվենցիայի 15-րդ հոդվածով նախատեսված զեկույցը, հավելվածի 20-22-րդ կետով նախատեսված փաստաթղթերը կամ այլ պետության օրենսդրությամբ դրանց փոխարինող փաստաթղթերը, տվյալ պետության իրավասու մարմնի թույլտվությունը կամ երաշխավորագիրը Հայաստանի Հանրապետությունում որպես որդեգրել ցանկացող անձ հաշվառվելու վերաբերյալ, իսկ բնակության վայրի պետության օրենսդրությամբ սահմանված կարգով հոգեբանական, մանկավարժական և իրավական աջակցություն տրամադրելու նպատակով նախապատրաստական դասընթաց անցած լինելու դեպքում՝ նաև այդ հանգամանքը հավաստող փաստաթուղթը։ 
Միաժամանակ, Հայաստանի Հանրապետությունում մշտապես բնակվող Հայաստանի Հանրապետության քաղաքացիների հաշվառման պարագայում Կարգ 1-ի 24-րդ կետով նախատեսված է նաև լրացուցիչ պահանջ: Մասնավորապես, սահմանված է, որ որդեգրել ցանկացող անձն անհատական օգտահաշվում պարտավոր է նշել առնվազն երեք անձանց անուն, ազգանուն, հայրանուն և էլեկտրոնային հասցե, որոնք կկարողանան բնութագրել որդեգրել ցանկացող անձին՝ կազմելով բնութագիր-երաշխավորություն:
Հարկ է նկատել, որ բնութագիր-երաշխավորություն տրամադրելու պահանջը Հայաստանի Հանրապետության գործող օրենսդրությամբ կիրառելի է նաև օտարերկրյա որդեգրման դեպքում։ Այսպես, Կառավարության 2010 թվականի մարտի 18-ի թիվ 269-Ն որոշման հավելված N 1-ի 19-րդ կետի համաձայն՝ Կոնվենցիայի անդամ երկրներում բնակվող՝ որդեգրել ցանկացող օտարերկրացիները, Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիները որպես որդեգրել ցանկացող անձ հաշվառվելու նպատակով դիմում են համապատասխան երկրի կենտրոնական մարմին` ներկայացնելով նշված Կարգ 1-ի 7-րդ կետով նախատեսված փաստաթղթերը, որդեգրել ցանկացող անձի կենսապայմանների ուսումնասիրության մասին ակտը, ինչպես նաև տվյալ երկրի իրավասու մարմնի թույլտվությունը կամ երաշխավորագիրը Հայաստանի Հանրապետությունում որպես որդեգրել ցանկացող անձ հաշվառվելու վերաբերյալ։ Նույն Կարգ 1-ի 7-րդ կետի 5-րդ ենթակետով տրամադրվող փաստաթղթերի ցանկում նախատեսվում է անձի պատշաճ վարքագծի մասին անձնական երաշխավորությունը՝ տրված կազմակերպության կամ առնվազն երեք անձանց կողմից։
Գործնականում նշված երաշխավորագրերը կարևոր նշանակություն ունեն Արդարադատության նախարարության կողմից որդեգրել ցանկացող անձանց հաշվառումը կատարելու ընթացքում պատշաճ գնահատում իրականացնելու տեսանկյունից։ Ընդ որում, կարծում ենք, որ ներպետական որդեգրման դեպքում երաշխավորագիր ներկայացնելու պահանջը նախատեսված լինելու դեպքում նպատակահարմար և հիմնավոր չէ նույնական պահանջի չնախատեսումը օտարերկրյա որդեգրման պարագայում, քանի որ այն հավասարապես կարևոր, եթե ոչ ավելի էական նշանակություն ունի Հայաստանի Հանրապետության սահմաններից դուրս բնակվող անձի կողմից երեխա որդեգրելու հնարավորության մասին եզրակացության հանգելու տեսանկյունից։
Վերոգրյալից ելնելով՝ առաջարկվում է Նախագծում կատարել համապատասխան լրացումներ՝ սահմանելով, որ օտարերկրյա որդեգրման պարագայում որդեգրել ցանկացող անձը պետք է ներկայացնի երեք անձանց կողմից տրված բնութագիր-երաշխավորություններ։
	24. Ընդունվել է:

	25. Կարգ 1-ի 45-րդ կետի համաձայն՝ օտարերկրյա որդեգրման համար անհրաժեշտ փաստաթղթերը Կենտրոնական մարմնին ներկայացվում են թարգմանչի ստորագրությամբ հաստատված հայերեն թարգմանությամբ կամ դիվանագիտական ծառայության մարմնի կատարած և հաստատած հայերեն թարգմանությամբ կամ օտարերկրյա պետության՝ համապատասխան իրավասություն ունեցող թարգմանչի ստորագրությամբ՝ հյուպատոսական օրինականացման առկայության դեպքում, եթե Հայաստանի Հանրապետության միջազգային պայմանագրերով այլ բան նախատեսված չէ։ 
«Քաղաքացիական կացության ակտերի գրանցման մասին» օրենքի 10-րդ հոդվածի 2-րդ մասի համաձայն՝ օտարերկրյա պետության իրավասու մարմնի տված փաստաթղթերը ներկայացվում են որակավորման վկայական ունեցող թարգմանչի ստորագրությամբ հաստատված հայերեն թարգմանությամբ կամ դիվանագիտական ծառայության մարմնի կատարած և հաստատած հայերեն թարգմանությամբ կամ օտարերկրյա պետության՝ համապատասխան իրավասություն ունեցող (երդվյալ, որակավորված) թարգմանչի ստորագրությամբ՝ հյուպատոսական օրինականացման առկայության դեպքում, եթե Հայաստանի Հանրապետության միջազգային պայմանագրերով այլ բան նախատեսված չէ:
[bookmark: _Hlk232684555]Ըստ այդմ, առաջարկվում է Կարգ 1-ի 45-րդ կետում լրացնել, որ համապատասխան փաստաթղթերը ներկայացվում են որակավորված թարգմանչի ստորագրությամբ հաստատված հայերեն թարգմանությամբ՝ վերոգրյալ օրենսդրական կարգավորմանը համահունչ։
	25. Ընդունվել է:

	26. Կարգ 1-ի 48-րդ կետի 2-րդ նախադասությունն առաջարկվում է շարադրել առանձին կետով։
	26.Ընդունվել է մասնակի: Ներկայացվել է ոչ թե առանձին կետով, այլ առանձին կետի պարբերությամբ:

	27. Կարգ 1-ի 49-րդ կետում հստակեցման կարիք ունի, թե համադրման տեխնիկական փուլն ում նկատմամբ է իրականացվում, ուստի, նպատակահարմար է «համադրման» բառից առաջ լրացնել «որդեգրման ենթակա երեխայի և որդեգրել ցանկացող անձի» բառերը։
	27.Չի ընդունվել: Կարգ 1-ի 3-րդ կետում արդեն նշվել է, որ որդեգրումն իրականացվում է ելնելով որդեգրման ենթակա երեխայի լավագույն շահերից` որդեգրման ենթակա երեխայի և որդեգրել ցանկացող անձի համադրման (այսուհետ՝ համադրում), հետևաբար համադրումը կրկին բացելու կարիք չկա:

	28. Կարգ 1-ի 55-րդ կետի համաձայն՝ այն դեպքերում, երբ երեխային որդեգրելու ցանկություն է հայտնել Հայաստանի Հանրապետության սահմաններից դուրս բնակվող երեխայի խորթ հայրը կամ խորթ մայրը կամ երեխայի մերձավոր ազգականը, որդեգրման նպատակով երեխայի հաշվառումից հետո 3 աշխատանքային օրվա ընթացքում Լիազոր մարմինը Կենտրոնական մարմնի համար հասանելիություն է տալիս տվյալ երեխայի անձնական գործին։ Այդ դեպքերում որդեգրման ենթակա երեխայի տվյալներն այլ անձանց չեն տրամադրվում։ Որդեգրել ցանկացող անձի կողմից տվյալ երեխայի որդեգրումից հրաժարվելու դեպքում երեխան հանվում է հաշվառումից։ 
Հարկ է նկատել, որ նշված կարգավորումը վերանայման կարիք ունի, քանի որ նշված դրույթում թվարկված անձանց կողմից երեխայի որդեգրումից հրաժարվելու դեպքում պարզ չէ, թե ինչ է ենթադրում երեխային պարզապես հաշվառումից հանելը՝ հատկապես այն հաշվառմամբ, որ նման բնույթի կարգավորումը չի բխում երեխայի լավագույն շահի ապահովման սկզբունքից։ 
	28. Ընդունվել է ի գիտություն: Երեխայի խորթ հայրը կամ խորթ մայրը, եթե հրաժարվում են որդեգրումից, ապա նրա կենսաբանական հոր կամ կենսաբանական մոր առկայությունը բացառում է այդ երեխայի որդեգրումն այլ անձանց կողմից, ինչից ելնելով երեխան հանվում է հաշվառումից:

	29. Կարգ 1-ի 56-րդ կետի համաձայն՝ անձնական գործում առկա տեղեկությունները (անունը, ազգանունը, հայրանունը, բնակության վայրը, անձնական գործի համարը) Կենտրոնական մարմնի կողմից կարող են գրանցվել նաև հաշվառման մատյանում՝ ելնելով որդեգրել ցանկացող անձի բնակության վայրի պետության առանձնահատկություններից։ Հարկ է նկատել, որ նշված կետում հստակեցված չէ, թե բնակության վայրի պետության ինչ առանձնահատկությունների մասին է խոսքը և որ դեպքերում է անհրաժեշտ հաշվառման մատյանում գրանցում կատարել։
	29. Ընդունվել է:

	30. Կարգ 1-ի 58-րդ կետի համաձայն՝ որդեգրել ցանկացող անձը հաշվառումից հանվում է Կարգ 1-ի 42-րդ կետով նախատեսված դեպքերում, ինչպես նաև իր մշտական բնակության պետությունը փոխելու դեպքում։ 
Հարկ է նշել, որ նշված կետում մշտական բնակության վայրի փոփոխության հիմքով որդեգրել ցանկացող անձին հաշվառումից հանելը լրացուցիչ հիմնավորման կարիք ունի՝ նկատի ունենալով, որ բնակության վայրի փոփոխությունն ինքնին չի կարող վկայել անձի կողմից երեխա որդեգրելու հնարավորության կամ իրավունքի բացակայության մասին։ Ավելին, նման փոփոխությունը կարող է պայմանավորված լինել հենց որդեգրման ենթակա երեխայի լավագույն շահերի ապահովմամբ՝ այդ թվում երեխայի համար առավել բարենպաստ սոցիալական, կենցաղային կամ ընտանեկան պայմանների ստեղծման նպատակով։
	30. Ընդունվել է: Այդ պայմանը հանվել է:

	31. Կարգ 1-ի 59-րդ կետում առաջարկվում է «ցանկալի չափանիշներին» ձևակերպումը փոխարինել «նախընտրելի չափանիշներին» ձևակերպմամբ։ Նույն դիտարկումը վերաբերում է Կարգ 1-ի նույնաբովանդակ կարգավորումներին։
Միաժամանակ հստակեցման կարիք ունի երեխայի «իրավական կարգավիճակը» որպես նախընտրելի չափանիշ սահմանելը՝ հաշվի առնելով, որ կարգավորմամբ բացահայտված չէ վերջինիս բովանդակությունը և ինչ իրավական կարգավիճակի մասին է խոսքը։ 
Միևնույն ժամանակ, նույն կետով սահմանվում է, որ որդեգրել ցանկացող հաշվառված անձի կողմից կարող են ներկայացվել սույն կետում չնախատեսված ցանկալի այլ չափանիշներ, եթե նա ունի առանձնահատուկ պահանջներ որդեգրման ենթակա երեխայի նկատմամբ։
Հարկ է նկատել, որ «առանձնահատուկ պահանջներ» ձևակերպումը ևս հստակեցման կարիք ունի, քանի որ կարգավորմամբ սահմանված չէ, թե ինչպիսի պահանջները կարող են համարվել առանձնահատուկ, ինչպես նաև դրանց թույլատրելիության և գնահատման չափանիշները։ Նման պայմաններում առկա են սուբյեկտիվ մոտեցումների և ոչ միատեսակ կիրառման ռիսկեր։ Հետևաբար՝ առաջարկվում է հստակեցնել «առանձնահատուկ պահանջներ» հասկացության բովանդակությունը կամ սահմանել դրանց գնահատման չափանիշները։
	31. Ընդունվել է: «ցանկալի չափանիշներին» ձևակերպումը փոխարինել «նախընտրելի չափանիշներին» ձևակերպմամբ։ «իրավական կարգավիճակը» ձևակերպման մեջ կատարվել է խմբագրում, իսկ «առանձնահատուկ պահանջներ» ձևակերպման մեջ կատարվել է լրացում:

	32. Կարգ 1-ի 65-րդ կետում առաջարկվում է վերանայել «հաշվառման վերցվելու» ձևակերպումը։ 
Նույն դիտարկումը վերաբերում է Կարգ 1-ի նշված ձևակերպումը բովանդակող մյուս կարգավորումներին։
Միաժամանակ, նույն կետով սահմանվում է, որ Հայաստանի Հանրապետությունում մշտապես բնակվող Հայաստանի Հանրապետության քաղաքացիների և որդեգրման ենթակա երեխաների համադրման գործընթացը կազմակերպելու համար որդեգրման ենթակա երեխաների տվյալները հասանելի են երեխայի հաշվառվելուց հետո երրորդ ամսին հաջորդող օրը։ 
Նշված հատվածում հստակեցման կարիք ունի «երրորդ ամսին հաջորդող օրը» ձևակերպումը՝ նկատի ունենալով, որ այն հստակ ժամկետ չի սահմանում և կարող է գործնականում խնդիրներ առաջացնել։ 
Հարկ է նաև նկատել, որ նույն կետի 2-րդ նախադասությունը խմբագրման կարիք ունի՝ հաշվի առնելով, որ բովանդակային միտքն ընկալելի չէ։
	32. Ընդունվել է մասնակի:
«հաշվառման վերցվելու» ձևակերպումը վերանայվել է, իսկ «երրորդ ամսին հաջորդող օրը» ձևակերպումը տառացի վերցված է ՀՀ ընտանեկան օրենսգրքի 112.1-ին հոդվածի 2-րդ մասից, հետևաբար չի կարող տարբերվի սույն կարգում:
Երկրորդ նախադասությունը խմբագրվել է:

	33. Կարգ 1-ի 67-րդ կետի՝
1) 1-ին ենթակետում առաջարկվում է «բնակության վայրով» ձևակերպումը փոխարինել «բնակության վայրին» ձևակերպմամբ, «սենյակով» բառից հետո հանել «,» կետադրական նշանը, իսկ «ապահովվածությունը» բառը փոխարինել «ապահովվածությանը» բառով։ 
Միաժամանակ, նույն ենթակետում «բնակության վայրի անվտանգությանն ու պայմաններին» ձևակերպումը վերանայման կարիք ունի՝ հաշվի առնելով, որ բնակության վայրի պայմանները հավաքական ձևակերպում է, որի մեջ պետք է ներառեն նաև անվտանգությանը վերաբերող չափանիշները.
2) 10-րդ ենթակետում հստակեցման կարիք ունի «այլ հնարավոր պայմաններ» ձևակերպումը՝ նկատի ունենալով, որ վերջինս ունի ընդհանրական և անորոշ բնույթ։ Մասնավորապես, պարզ չէ, թե երեխայի կոնկրետ ինչ վիճակով պայմանավորված՝ որ կարիքների ապահովման մասին է խոսքը։
	33. Ընդունվել է:

	34. Կարգ 1-ի 69-րդ կետում առաջարկվում է «ընձեռում» բառից հետո լրացնել «,» կետադրական նշանը, «որպես» բառը փոխարինել «որ» շաղկապով, «հաշվառված անձին» բառերը փոխարինել «հաշվառված անձը» բառերով, իսկ «ծանոթանալ» բառը «ծանոթանա» բառով՝ կարգավորման բովանդակային մտքի ամբողջականությունն ապահովելու համար։
	34. Ընդունվել է:

	35. Կարգ 1-ի 70-րդ կետի համաձայն՝ եթե համադրման տեխնիկական փուլի արդյունքում պարզվում է, որ որդեգրման ենթակա կոնկրետ երեխային համապատասխանում են մի քանի որդեգրել ցանկացող անձ, ապա համադրման մասնագիտական փուլի նախապատվությունը տրվում է ավելի վաղ հաշվառված անձին, իսկ եթե այդ անձինք հաշվառման են վերցվել նույն օրը, ապա որդեգրման համար դիմումն ավելի վաղ ներկայացրած անձին: 
Հարկ է նկատել, որ երեխայի որդեգրումը հաշվառման օրվա կամ դիմումը ներկայացնելու ժամանակահատվածով պայմանավորելը լրացուցիչ հիմնավորման կարիք ունի՝ նկատի ունենալով, որ Կարգ 1-ով, ինչպես նաև օրենսդրությամբ որդեգրման գործընթացի հիմքում դրվում է երեխայի լավագույն շահի ապահովումը։ Մասնավորապես, պարզ չէ, թե ինչու է առավելությունը տրվում ժամանակային չափանիշներին, այլ ոչ թե երեխայի կարիքներին, սոցիալ-հոգեբանական համատեղելիությանը, ընտանեկան միջավայրի համապատասխանությանը կամ այլ բովանդակային հանգամանքներին։ Հետևաբար՝ առաջարկվում է վերանայել նշված կարգավորումը։ 
	35. Ընդունվել է ի գիտություն: Առավելությունը տրվում է ժամանակային չափանիշներին միայն այն դեպքում, երբ արդեն իսկ երեխայի լավագույն շահերից ելնելով ընտրվել են մի քանի որդեգրել ցանկացող անձինք: Եթե որդեգրել ցանկացող անձանցից մեկնումեկն ունի առավելություն գեթ մեկ հատկանիշով, ապա նրան տրվում է նախապատվություն և սույն կետով քննարկվող կարգավորումն այդ դեպքին վերաբերելի չէ: 

	36. Կարգ 1-ի 71-րդ կետում հստակեցման կարիք ունի «համացանցային աղբյուրներ» բառերը՝ հաշվի առնելով, որ նման ընդհանրական ձևակերպումը կարող է առաջացնել տարբեր մեկնաբանություններ։
	36. Ընդունվել է:

	37. Կարգ 1-ի 65-րդ կետի համաձայն՝ Հայաստանի Հանրապետությունում մշտապես բնակվող Հայաստանի Հանրապետության քաղաքացիների և որդեգրման ենթակա երեխաների համադրման գործընթացը կազմակերպելու համար որդեգրման ենթակա երեխաների տվյալները տեղեկատվական համակարգի միջոցով ծանուցման եղանակով հասանելի են երեխային հաշվառման վերցնելու հաջորդող օրը, իսկ օտարերկրյա որդեգրման դեպքում՝ երեխային հաշվառման վերցնելուց հետո երրորդ ամսին հաջորդող օրը: 
Կարգ 1-ի 72-րդ կետի համաձայն՝ 65-րդ կետում նշված ծանուցումը ստանալուց հետո որդեգրման ենթակա երեխա ընտրելու դեպքում երեք աշխատանքային օրվա ընթացքում Կենտրոնական մարմինը Լիազոր մարմնին տեղեկատվական համակարգի միջոցով տեղեկացնում է դրա մասին։
Հարկ է նկատել, որ նշված ձևակերպումից այնքան էլ հասկանալի չէ՝ սահմանված եռօրյա ժամկետը նախատեսվել է որդեգրել ցանկացող անձի կողմից երեխա ընտրելու համար, թե երեխա ընտրելուց հետո այդ մասին Կենտրոնական մարմնի տեղեկանալու պահից եռօրյա ժամկետում ծանուցման համար։
Միաժամանակ, Կարգի 73-րդ կետի համաձայն՝ եթե 65-րդ կետում նշված ծանուցումը ստանալուց հետո մեկ աշխատանքային օրվա ընթացքում ծանուցում ստացած և հաշվառված՝ որդեգրել ցանկացող անձը որդեգրման ենթակա երեխա չի ընտրում, ապա այդ երեխայի տվյալները տեղեկատվական համակարգի միջոցով ծանուցում եղանակով հասանելի են դառնում Կարգի 71-րդ կետով նախատեսված անձանց։ 
Քանի որ նշված կետում բացառություններ չեն սահմանվել օտարերկրյա որդեգրման դեպքերի համար, դրա ձևակերպումից բխում է, որ օտարերկրյա որդեգրման շրջանակներում ևս որդեգրել ցանկացող անձը պետք է 1 աշխատանքային օրվա ընթացքում հայտնի երեխա ընտրելու մասին։ Այնուամենայնիվ, հաշվի առնելով, որ օտարերկրյա որդեգրման պարագայում Հայաստանի Հանրապետության տարածքից դուրս բնակվող որդեգրել ցանկացող անձը երեխային չի ընտրում տեղեկատվական համաԿարգ 1-ի միջոցով, այլ վերջինիս երեխայի վերաբերյալ տվյալները հասանելի են դառնում այն բանից հետո, երբ Հայաստանի Հանրապետության Կենտրոնական մարմինը դրանք փոխանցում է օտարերկրյա պետության կենտրոնական մարմնին կամ հավատարմագրված կազմակերպությանը կամ դրա ներկայացուցչին կամ ներկայացուցչությանը, իսկ վերջինս իր հերթին դրանք փոխանցում է որդեգրել ցանկացող անձին՝ գտնում ենք, որ ինչպես 72-րդ կետում նախատեսված եռօրյա ժամկետը, այնպես էլ 73-րդ կետում նախատեսված մեկօրյա ժամկետը խիստ սեղմ են։ 
Ըստ այդմ, օտարերկրյա որդեգրման պարագայում նշված ընթացակարգի բազմափուլային բնույթը հաշվի առնելով՝ առաջարկվում է սահմանել յուրաքանչյուր փուլի համար առանձին ժամկետներ, այն է՝ Կենտրոնական մարմնի կողմից տվյալները փոխանցելու ժամկետ, դրանից հետո օտարերկրյա պետության համապատասխան մարմնի արձագանքման ժամկետ և Կենտրոնական մարմնի կողմից այդ արձագանքի վերաբերյալ Լիազոր մարմնին տեղեկատվական համակարգի միջոցով տեղեկացնելու ժամկետ։ Միաժամանակ, առաջարկվում է օտարերկրյա պետության համապատասխան մարմնի կամ կազմակերպության արձագանքի համար նախատեսել առնվազն հինգ աշխատանքային օր ժամկետ։
	37. Ընդունվել է:

	38. Կարգ 1-ի 73-րդ կետում հստակեցման կարիք ունի, թե կոնկրետ որ անձանց պետք է հասանելի դառնան որդեգրման ենթակա երեխայի տվյալները, քանի որ նշված կետում վկայակոչված է Կարգ 1-ի 71-րդ կետը, որտեղ ընդհանրական կերպով կիրառվում է միայն «որդեգրել ցանկացող անձ» ձևակերպումը՝ առանց համապատասխան անձանց շրջանակի հստակեցման։
	38. Ընդունվել է:

	39․ Կարգ 1-ի 75-րդ և 86-րդ կետերի շրջանակում կարող են մշակվել երեխայի լուսանկարներ, տեսաձայնագրություններ, հանդիպումների արձանագրություններ, հոգեբանական կարծիքներ և նմանատիպ այլ տեղեկություններ։ Նշված տվյալները կարող են պարունակել հատուկ կատեգորիայի և կենսաչափական անձնական տվյալներ, ինչպես նաև երեխայի անձնական կյանքի, առողջական, հոգեբանական և սոցիալական վիճակին վերաբերող տեղեկություններ։
Հետևաբար, դրանց մշակումը պետք է իրականացվի առավել խիստ երաշխիքներով՝ հաշվի առնելով ինչպես ԱՏՊ օրենքի պահանջները, այնպես էլ՝ երեխայի լավագույն շահի պաշտպանության սկզբունքը։
Միաժամանակ, Նախագծում բավարար չափով հստակեցված չեն նշված տվյալների պահպանման ժամկետները, հասանելիության սահմանափակումները, արտահոսքի կանխարգելման միջոցառումները, պատճենահանման, լուսապատճենահանման, ներբեռնման կամ փոխանցման սահմանափակումները, ինչպես նաև տվյալների ոչնչացման կամ ուղեփակման կարգը։
Այսպիսով, ելնելով վերոգրյալից՝ առաջարկվում է Կարգում առանձին դրույթով կամ համապատասխան կետերում սահմանել հատուկ կատեգորիայի և կենսաչափական անձնական տվյալների, այդ թվում՝ լուսանկարների և տեսաձայնագրությունների մշակման հատուկ երաշխիքներ։
Մասնավորապես, անհրաժեշտ է սահմանել նշված տվյալներին հասանելիություն ունեցող անձանց կամ մարմինների շրջանակը, հասանելիության տրամադրման ժամկետները և հիմքերը, տվյալների պահպանման անհրաժեշտ ժամկետները, վերահսկվող մուտքի և տվյալների օգտագործման գործողությունների հաշվառման պահանջները, պատճենահանման, լուսապատճենահանման, ներբեռնման կամ փոխանցման սահմանափակումները, տվյալների տեխնիկական պաշտպանության պահանջները, ինչպես նաև մշակման նպատակի ավարտից հետո տվյալների ոչնչացման կամ ուղեփակման կարգը։
	39. Ընդունվել է ի գիտություն: Սույն կարգում նախատեսված ցանկացած տեղեկություն, որը մասնավորապես վերաբերում է որդեգրման ենթակա երեխային, որդեգրել ցանկացող անձին, նրանց համադրմանը և այլն, համարվում է որդեգրման գաղտնիք և պաշտպանված է ոչ միայն ԱՏՊ օրենքով, այլ նաև ՀՀ ընտանեկան և քրեական օրենսգրքերով:

	40. Կարգ 1-ի 79-րդ կետի համաձայն՝ Կարգ 1-ի 78-րդ կետում նշված տվյալները՝ համապատասխան մարմիններից ստացված տեղեկանքների ձևով տեղեկատվական համակարգ ներբեռնում է որդեգրել ցանկացող անձը: Կարգ 1-ի 78-րդ կետով նախատեսված հանգամանքներից որևէ մեկի վերաբերյալ հակառակ տեղեկության առկայության կամ համապատասխան տեղեկանքների չներկայացնելու դեպքում համադրման մասնագիտական փուլը չի իրականացվում և որդեգրումը չի թույլատրվում:
Միևնույն ժամանակ, Կարգ 1-ի 78-րդ կետով նախատեսվում է, որ վերոնշյալ տվյալները մասնագիտական համադրման փուլում աշխատակազմը ստանում է որդեգրել ցանկացող անձի միջոցով։ 
Հաշվի առնելով վերոգրյալը՝ հարկ է նշել, որ հստակեցման կարիք ունի տվյալների ներկայացման և փոխանցման կարգը, քանի որ կարգավորումներից միանշանակ չի բխում՝ տվյալները ներկայացվում են բացառապես տեղեկատվական համակարգ ներբեռնելու միջոցով, թե հնարավոր է նաև թղթային տարբերակով ներկայացում։
Բացի այդ, նույն կետով նախատեսվում է նաև, որ Կարգ 1-ի 78-րդ կետով նախատեսված հանգամանքներից որևէ մեկի վերաբերյալ հակառակ տեղեկության առկայությունը կամ համապատասխան տեղեկանքները չներկայացնելը հանգեցնում է համադրման մասնագիտական փուլի չիրականացման և որդեգրում չի թույլատրվում։ Հետևաբար՝ հստակեցման կարիք ունի, թե ինչ կարգով և ինչ աղբյուրների հիման վրա է հավաստվում «հակառակ տեղեկության» առկայությունը։ 
Միաժամանակ, տեղեկանքները չներկայացնելն անմիջապես առաջացնում է երեխայի որդեգրման գործընթացի դադարեցում՝ չնախատեսելով թերությունները վերացնելու կամ պահանջվող փաստաթղթերը լրացնելու հնարավորություն։ Նման կարգավորումը կարող է լինել անհամաչափ և չապահովել վարչարարության արդյունավետության ու անձի իրավունքների պաշտպանության միջև հավասարակշռությունը, ինչը չի բխում «Վարչարարության հիմունքների և վարչական վարույթի մասին» օրենքի պահանջներից։
	40. Ընդունվել է մասնակի: Տվյալները ներբեռնվում են բացառապես տեղեկատվական համակարգում և թղթային տարբերակով չեն ներկայացվում, իսկ Կարգ 1-ի 78-րդ կետում նշված ստանալը վերաբերում է որդեգրել ցանկացող անձին: Այսինքն, որդեգրել ցանկացող անձն իր հետ համատեղ բնակվող բոլոր չափահաս անձանց վերաբերյալ ստանում է նրանցից կետում նշված տեղեկությունները և ներբերռնում իր օգտահաշվով տեղեկատվական համակարգ:
Եթե ներկայացված տեղեկանքներով պարզվում է, որ անձն ունի դատվածություն, «Ընտանեկան և կենցաղային բռնության կանխարգելման ու ընտանեկան և կենցաղային բռնության ենթարկված անձանց պաշտպանության մասին» օրենքով սահմանված կարգով կանխարգելիչ հաշվառված է, նախկին որդեգրող է և այլն, ապա որդեգրումն արգելվում է: հավելյալ ստուգման մեխանիզմներ նախատեսված չեն: իսկ եթե անձը կեղծի վերը նշված տեղեկություններից որևէ մեկը, նա կենթարկվի պատասխանատվության օրենքով սահմանված կարգով, իսկ որդեգրումը կրկին չի իրականացվի:
Տեղեկությունների ներբեռնման համար նախատեսվել է 10 աշխատանքային օր:

	41. Կարգ 1-ի 83-րդ կետում հստակեցման կարիք ունի «անհրաժեշտության դեպքում» ձևակերպումը՝ հատկապես մասնագիտական գրականության և ուղեցույցներ տրամադրելու մասով։ Մասնավորապես, անհասկանալի է՝ ինչ չափանիշների հիման վրա է որոշվում նման նյութերի տրամադրման անհրաժեշտությունը։ Միաժամանակ, հաշվի առնելով, որ մասնագիտական գրականությունն ու ուղեցույցները կարող են նպաստել որդեգրման գործընթացի պատշաճ ընկալմանը, երեխայի և ընտանիքի արդյունավետ համակեցության ապահովմանը, ինչպես նաև երեխայի լավագույն շահի իրացմանը, հիմնավորման կարիք ունի դրանց տրամադրումը միայն «անհրաժեշտության դեպքում» պայմանավորելը։
	41. Ընդունվել է: Կետը խմբագրվել է։

	42. Կարգ 1-ի 84-րդ կետի համաձայն՝ աշխատակազմը, իր լիազորությունների շրջանակներում կամ տարածքային կենտրոնի միջոցով հավաքագրում է Կարգ 1-ի 67-րդ կետում նախատեսված կարիքների բավարարման մասին ամբողջական տեղեկությունը՝ սույն Կարգ 1-ի 67-րդ կետի յուրաքանչյուր ենթակետի համար լրացնելով համապատասխան տվյալներ, որի արդյունքում որոշում է կայացնում Կարգ 1-ի 67-րդ կետի յուրաքանչյուր ենթակետի առնչությամբ ամբողջությամբ կամ մասնակի բավարարվելու են այդ կարիքները, թե չեն բավարարվելու ամբողջությամբ: Եթե Կարգ 1-ի 67-րդ կետի յուրաքանչյուր ենթակետի առնչությամբ հնարավոր չէ պարզել անհրաժեշտ տեղեկությունները, ապա նշվում է կոնկրետ կարիքի բավարարման անհնարինության մասին, ինչը ենթադրում է, որ այդ կարիքն ամբողջությամբ չի բավարարվելու: Որդեգրել ցանկացող Հայաստանի Հանրապետությունում մշտապես բնակվող Հայաստանի Հանրապետության քաղաքացին կարող է աջակցել աշխատակազմին Կարգ 1-ի 67-րդ կետով նախատեսված տեղեկությունների ձեռքբերմանը:
Հարկ է նկատել, որ վերոնշյալ կետում Կարգ 1-ի 67-րդ կետով նախատեսված կարիքների բավարարման մասին ամբողջական տեղեկությունը հավաքագրվում է աշխատակազմի կամ տարածքային կենտրոնի կողմից։ Սակայն Կարգ 1-ի 84-րդ կետում հստակեցված չէ, թե տեղեկությունների հավաքագրման պարտականությունը որ մարմնի վրա է դրված, իսկ եթե տարբերակված մոտեցում կա ըստ ոլորտի, ապա հստակեցման կարիք ունի, թե որ տեղեկությունները որ մարմնի կողմից պետք է հավաքագրվեն։ Հակառակ դեպքում, նման ձևակերպումը կարող է տարբեր մեկնաբանությունների առիթ հանդիսանալ և գործնականում խնդիրներ առաջացնել։
Բացի այդ, նախատեսվում է, որ որդեգրել ցանկացող Հայաստանի Հանրապետությունում մշտապես բնակվող Հայաստանի Հանրապետության քաղաքացին կարող է աջակցել աշխատակազմին Կարգ 1-ի 67-րդ կետով նախատեսված տեղեկությունների ձեռքբերման գործընթացում։ Այս առումով նշված աջակցության շրջանակին առնչվող դրույթները հստակեցման կարիք ունեն՝ նկատի ունենալով, որ պարզ չէ, թե ինչ բովանդակություն և սահմաններ կարող է ունենալ նման «աջակցությունը»։ Հետևաբար, առաջարկվում է վերանայել նշված կարգավորումը։
	42. Ընդունվել է:

	43. Հարկ է նշել, որ Կարգ 1-ի 87-րդ կետն ունի վերանայման կարիք՝ նկատի ունենալով, որ կիրառված տարբեր ձևակերպումներ առաջացնում են իրավական անորոշություն։ 
Մասնավորապես, անհասկանալի է «աշխատակազմը (...) տեղեկությունը պարբերաբար տեսնելուց հետո» ձևակերպման բովանդակությունը, հաշվի առնելով, որ հստակ չէ, թե ինչ է ենթադրում «պարբերաբար տեսնելը», ինչ հաճախականությամբ և ինչ նպատակով է դա իրականացվում։ Այս առումով, նպատակահարմար է հստակեցնել աշխատակազմի գործողությունների բովանդակությունը։
Միաժամանակ, «հանդիպումները սկսելուց հետո մինչև 1 ամիս հետո» ձևակերպումը նույնպես ժամկետային անորոշություն է առաջացնում, որը վերանայման կարիք ունի։ 
Բացի այդ, հիշյալ կարգավորմամբ նախատեսվում է, որ բազմամասնագիտական խորհուրդը նիստ հրավիրելու արդյունքում տալիս է որդեգրման հիմնավորվածության և երեխայի լավագույն շահերին համապատասխանության վերաբերյալ եզրակացություն։ Սակայն հարկ է նկատել, որ որդեգրման գործընթացի տարբեր փուլերում արդեն իսկ նախատեսվում է աշխատակազմի կողմից տարբեր բնույթի եզրակացությունների տրամադրում, այդ թվում՝ որդեգրման հնարավորության վերաբերյալ։ Նման պայմաններում հստակեցման կարիք ունի բազմամասնագիտական խորհրդի եզրակացության իրավական նշանակությունը և դրա հարաբերակցությունը նախկինում տրված եզրակացությունների հետ, քանի որ ներկայիս ձևակերպումից կարող է տպավորություն ստեղծվել, թե նույն հանգամանքների վերաբերյալ բազմակի եզրակացություններ են տրվում տարբեր փուլերում։ 
Նույն դիտարկումը վերաբերում է նաև Կարգ 1-ի 91-րդ կետին։
	43. Ընդունվել է: Երկու ենթակետերով ներկայացված առաջարկն ընդունվել է, իսկ բազմամասնագիտական խորհրդի եզրակացությունն անհրաժեշտ է, քանի որ այդ մարմինն է ամփոփում բոլոր տվյալները, համադրում աշխատակազմի ստացված տվյալները, երեխայի կարիքներն ու որդեգրել ցանկացող անձի հնարավորությունները, նրանց միջև տեղի ունեցած տեսակցությունների արդյունքներն ու այլ հանգամանքներ: բացի այդ, ՀՀ ընտանեկան օրենսգրքով համադրման մասնագիտական փուլը դրված է բազմամասնագիտական խորհրդի վրա:  

	44. Կարգ 1-ի 88-րդ կետում առաջարկվում է «կենտրոնի» բառից հետո լրացնել «կողմից» բառը, իսկ «գնահատման» բառից հետո լրացնել «եզրակացության» բառը՝ հաշվի առնելով, որ Կարգ 1-ի 22-րդ կետով նախատեսվում է տարածքային մարմնի կողմից ընտանիքի սոցիալական գնահատման եզրակացության տրամադրում՝ միաժամանակ ապահովելով տերմինաբանական միասնությունը։
	44. Ընդունվել է:

	45․ Կարգ 1-ի 89-րդ և 90-րդ կետերը առաջարկվում է տեղափոխել 87-րդ կետից հետո՝ իրավական ակտի բովանդակային մտքի հաջորդականությունը, կարգավորումների համակարգվածությունը և ամբողջականությունն ապահովելու համար։ 
Միաժամանակ 90-րդ կետում «անհամապատասխանատվությունները» բառն առաջարկվում է փոխարինել «անհամապատասխանությունները» բառով։ 
Նույն կետում հստակեցման կարիք ունի «չբավարարող կամ մասնակի նշված տեղեկությունը» ձևակերպումը, հաշվի առնելով, որ ինչպես «բավարարող» այնպես էլ «մասնակի բավարարող» տեղեկությունները նույն տեղեկությունների ոչ ամբողջական լինելու իմաստն են արտահայտում։
	45. Ընդունվել է:

	[bookmark: _Hlk232695146]46. Կարգ 1-ի 94-րդ կետում վերանայման կարիք ունի «որդեգրումը հատուկ վարույթի՝ քաղաքացիական դատավարության օրենսդրությամբ սահմանված կարգով հաստատելու համար» ձևակերպումը։ Մասնավորապես առաջարկվում է ձևակերպումը սահմանել հետևյալ կերպ. «(...) որդեգրումը քաղաքացիական դատավարության օրենսգրքով սահմանված՝ հատուկ վարույթի կարգով հաստատելու համար»:
	46. Ընդունվել է:

	47. Կարգ 1-ի 95-րդ կետով նախատեսվում է, որ դատարանում որպես երրորդ անձ ներգրավված մասնագիտացված սոցիալական աշխատողը դատարանի՝ իրեն հասանելի բոլոր դատական ակտերը, ներառյալ՝ որդեգրման մասին վճիռը, ներբեռնում է տեղեկատվական համակարգ՝ այն հասանելի դարձնելով միայն Լիազոր մարմնին: 
Նշված կետում հստակեցման կարիք ունի «իրեն հասանելի բոլոր դատական ակտեր» ձևակերպումը։
	47. Ընդունվել է: Կետն առհասարակ հանվել է:

	48. Կարգ 1-ի 96-րդ կետով նախատեսվում է, որ մասնագիտացված սոցիալական աշխատողի մասնակցությունը դատարանում պարտադիր է Հայաստանի Հանրապետությունում մշտապես բնակվող Հայաստանի Հանրապետության քաղաքացիների կողմից երեխաներ որդեգրելու դեպքում։
Հարկ է նկատել, որ Կարգ 1-ով նախատեսվում է ինչպես Հայաստանի Հանրապետությունում մշտապես բնակվող Հայաստանի Հանրապետության քաղաքացների կողմից, այնպես էլ օտարերկրացիների և Հայաստանի Հանրապետության սահմաններից դուրս ապրող Հայաստանի Հանրապետության քաղաքացիների կողմից երեխա որդեգրելու հնարավորություն։ Այս պայմաններում հաշվի առնելով, որ օտարերկրյա որդեգրման գործընթացում երեխայի իրավունքների պաշտպանության, հետագա վերահսկողության և երեխայի լավագույն շահերի ապահովման ռիսկերն առավել զգայուն և բազմաշերտ են, երեխայի լավագույն շահի պաշտպանության տեսանկյունից պարզ չէ, թե ինչու է մասնագիտացված սոցիալական աշխատողի մասնակցությունը դատարանում պարտադիր համարվում միայն Հայաստանի Հանրապետությունում մշտապես բնակվող Հայաստանի Հանրապետության քաղաքացիների կողմից երեխաներ որդեգրելու դեպքում։ Բացի այդ, օտարերկրյա որդեգրումների կամ Հայաստանի Հանրապետության սահմաններից դուրս բնակվող Հայաստանի Հանրապետության քաղաքացու կողմից որդեգրման դեպքերում հստակեցված չէ մասնագիտացված սոցիալական աշխատողի գործառույթներն այլ սուբյեկտի մասնակցությամբ փոխարինելու հարցը։
	48. Չի ընդունվել: Նորմը բխում է ՀՀ ընտանեկան օրենսգրքի 113-րդ հոդվածի 1-ին մասի կարգավորումները: Այդ մասի համաձայն՝ որդեգրումը կատարում է դատարանը՝ երեխային որդեգրել ցանկացող անձի (անձանց) դիմումով։ Երեխայի որդեգրումը հաստատելու մասին գործի քննությունը դատարանը կատարում է հատուկ վարույթի՝ քաղաքացիական դատավարության օրենսդրությամբ սահմանված կարգով։
Երեխայի որդեգրումը հաստատելու մասին գործերը դատարանը քննում է՝
1) որդեգրել ցանկացող անձի ու խնամակալության և հոգաբարձության մարմնի պարտադիր մասնակցությամբ՝ Հայաստանի Հանրապետությունում մշտապես բնակվող Հայաստանի Հանրապետության քաղաքացիների կողմից երեխաներ որդեգրելու դեպքում.
2) որդեգրել ցանկացող անձի ու Կենտրոնական մարմնի պարտադիր մասնակցությամբ` օտարերկրյա քաղաքացիների և քաղաքացիություն չունեցող անձանց, ինչպես նաև Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների կողմից Հայաստանի Հանրապետության քաղաքացի երեխաներ որդեգրելու դեպքում:


	49. Կարգ 1-ի 97-րդ կետի համաձայն՝ աշխատակազմը, որդեգրման ենթակա երեխայի խնամակալի կամ հոգաբարձուի կամ երեխայի խնամքի հաստատության կամ կազմակերպության աշխատակազմի միջոցով երեխայի տարիքին և զարգացվածությանը համապատասխան տեղեկացնում է նրան՝ որդեգրել ցանկացող անձին դրական եզրակացություն տրամադրելու մասին, ինչի մասին կրկին ճշտվում է նաև որդեգրվող երեխայի կարծիքը և համաձայնությունն ու կազմվում է համապատասխան արձանագրություն՝ դատարանում գնահատվելու նպատակով:
Նշված կետում հստակեցման կարիք ունի, թե ում է տեղեկացնում աշխատակազմը որդեգրել ցանկացող անձին դրական եզրակացություն տրամադրելու մասին՝ նկատի ունենալով, որ կիրառված «նրան» դերանունը անորոշություն է առաջացնում կարգավորման մեջ։
Միաժամանակ, հստակեցման կարիք ունի «կրկին ճշտվում է նաև որդեգրվող երեխայի կարծիքը և համաձայնությունը» ձևակերպումը՝ հաշվի առնելով, որ պարզ չէ, թե նախապես որ փուլում և ինչ ընթացակարգով է արդեն իսկ ճշտվել երեխայի կարծիքը և համաձայնությունը, որի արդյունքում առաջանում է կրկին ճշտելու անհրաժեշտություն։
	49. Ընդունվել է:

	50. Կարգ 1-ի 99-րդ կետում առաջարկվում է «առաջնային» բառը փոխարինել «առաջինը» բառով։
	50. Ընդունվել է:

	51. Կարգ 1-ի 100-րդ կետը վերանայման կարիք ունի՝ նկատի ունենալով, որ հստակեցման կարիք ունի, թե որ իրավական ակտով է սահմանվում օտարերկրյա որդեգրման ենթակա երեխաների ապանձնավորված տվյալների վերաբերյալ զեկույցները տրամադրելու կարգը։ 
Նույն դիտարկումը վերաբերում է նաև Կարգ 1-ի 108-րդ կետին։
	51.Ընդունվել է ի գիտություն: Դա բխում է ՀՀ ընտանեկան օրենսգրքի 113.1-ին հոդվածի 6-րդ մասից, սակայն կարգում հատուկ նորմը չի ցիտվել:

	52. Կարգ 1-ի 101-րդ կետի համաձայն՝ որդեգրել ցանկացող հաշվառված անձանց փաստաթղթերի ուսումնասիրության արդյունքում Աշխատանքային խումբը կատարում է համադրման տեխնիկական փուլը՝ այդ մասին առաջարկություններ ներկայացնելով Կենտրոնական մարմնին։ Միաժամանակ, Կարգ 1-ի 43-րդ կետի համաձայն՝ Կոնվենցիայի շրջանակում համագործակից պետություններում մշտապես բնակվող և Հայաստանի Հանրապետության քաղաքացի հանդիսացող երեխայի որդեգրել ցանկացող օտարերկրացու կամ Հայաստանի Հանրապետության քաղաքացու առկայության դեպքում՝ նրան որպես որդեգրել ցանկացող անձ հաշվառելու նպատակով Հայաստանի Հանրապետության Կենտրոնական մարմնին, ի թիվս այլնի, ներկայացվում է այն զեկույցի հերթական համարը, որով նկարագրված երեխային տվյալ անձը ցանկանում է որդեգրել։ Իսկ Կարգ 1-ի 48-րդ կետի համաձայն՝ Կենտրոնական մարմնի ղեկավարի հրամանով ստեղծված միջգերատեսչական աշխատանքային խումբը 10 աշխատանքային օրվա ընթացքում ուսումնասիրում է հաշվառման նպատակով ներկայացված փաստաթղթերը և Կենտրոնական մարմնին ներկայացնում առաջարկություններ՝ որդեգրել ցանկացող անձին հաշվառելու խոչընդոտների, իսկ 43-րդ կետով նախատեսված դեպքում՝ նաև նրա նշած զեկույցի հերթական համարի հիման վրա համապատասխան երեխայի հետ համադրման տեխնիկական փուլի արդյունքների վերաբերյալ։ 
Նկատի ունենալով, որ Կարգ 1-ի 43-րդ կետով նախատեսված անձանց դեպքում տեխնիկական համադրումն իրականացվում է հաշվառմանը զուգահեռ, առաջարկվում է Կարգ 1-ի 101-րդ կետի առաջին նախադասությունը սահմանել հետևյալ խմբագրությամբ՝ 
[bookmark: _Hlk232696939]«Կոնվենցիայի անդամ պետությունում բնակվող որդեգրել ցանկացող անձանց դեպքում՝ նրանց հաշվառմանը զուգահեռ, իսկ այլ պետություններում բնակվող որդեգրել ցանկացող անձանց դեպքում՝ նրանց հաշվառումից հետո Աշխատանքային խումբը տվյալ անձանց փաստաթղթերի ուսումնասիրության արդյունքում կատարում է համադրման տեխնիկական փուլը՝ այդ մասին առաջարկություններ ներկայացնելով Կենտրոնական մարմնին։»։
	52. Ընդունվել է:

	53. Կարգ 1-ի 104-րդ կետում հստակեցման կարիք ունի «անհրաժեշտ այլ փաստաթղթերը ձևակերպումը՝ նկատի ունենալով, որ այն սահմանում է անորոշ և ոչ սպառիչ փաստաթղթերի շրջանակ։
	53. Ընդունվել է:

	54. Կարգ 1-ի 105-րդ կետով նախատեսվում է, որ Ոստիկանության տեղեկանքում բացասական կարծիք արտահայտվելու դեպքում Կենտրոնական մարմինը քննարկման արդյունքում կարող է կասեցնել որդեգրման գործընթացը։ 
Այսպես, Կարգ 1-ի 104-րդ կետով սահմանվում է, որ համադրման տեխնիկական փուլից հետո Կենտրոնական մարմինը երեխայի անձնական գործը և անհրաժեշտ այլ փաստաթղթերը տեղեկատվական համակարգի միջոցով անհապաղ հասանելի է դարձնում Ոստիկանությանը, որը համապատասխան ուսումնասիրություն է կատարում և արդյունքների վերաբերյալ տրամադրում է տեղեկանք։ Սակայն հարկ է նկատել, որ Կարգ 1-ի ինչպես 104-րդ, այնպես էլ 105-րդ կետով չի բացահայտվում, թե Ոստիկանությունն ընդհանուր առմամբ ինչ ուսումնասիրություն է կատարում, ինչ տեղեկություն է ստուգում և ինչ չափանիշների հիման վրա է ձևավորում իր կարծիքը։
Միաժամանակ, հստակեցման կարիք ունի «Կենտրոնական մարմինը քննարկման արդյունքում կարող է կասեցնել» ձևակերպումը՝ նկատի ունենալով, որ նշված կարգավորումից պարզ չէ, թե ում հետ և ինչ ընթացակարգով է Կենտրոնական մարմինը քննարկում որդեգրման գործընթացը կասեցնելու հարցը։ Բացի այդ, նշված կետում չեն սահմանվում կասեցման հիմքերը և դրա ժամկետները։
	54. Ընդունվել է:

	55. Կարգ 1-ի 107-րդ կետի համաձայն՝ աշխատակազմն օտարերկրյա որդեգրման դեպքում համադրման մասնագիտական փուլն իրականացնում է սույն Կարգ 1-ի 5-րդ գլխի կարգավորումներին համապատասխան այն տարբերությամբ, որ որդեգրման ենթակա երեխայի և որդեգրել ցանկացող անձի միջև հանդիպումներ չեն իրականացվում մինչև համադրման ավարտը, բացառությամբ այն դեպքերի, երբ հանդիպման կազմակերպումը բխում է երեխայի լավագույն շահերից:
Հարկ է նշել, որ որդեգրման ողջ գործընթացի հիմքում դրված է երեխայի լավագույն շահի ապահովման սկզբունքը։ Նշված կետում առկա է ներքին հակասություն, քանի որ մի կողմից որպես ընդհանուր կանոն սահմանվում է օտարերկրյա որդեգրման դեպքում մինչև համադրման ավարտը երեխայի և որդեգրել ցանկացող անձի միջև հանդիպումներ չկազմակերպելը, իսկ մյուս կողմից նախատեսվում է բացառություն այն դեպքերի համար, երբ հանդիպման կազմակերպումը բխում է երեխայի լավագույն շահերից։
Այս առումով հստակ չէ, թե ինչու է նշված կետում հանդիպումների բացառումը սահմանվում որպես ընդհանուր կանոն և այնուհետև նշվում, որ կոնկրետ դեպքում հանդիպումը կարող է կայանալ, երբ բխում է երեխայի լավագույն շահերից։ Հետևաբար՝ նշված կարգավորումը վերանայման կարիք ունի՝ հաշվի առնելով, որ այն խնդրահարույց է և երեխայի լավագույն շահի ապահովման տեսանկյունից ռիսկեր է ներառում։
	55.Չի ընդունվել: Համադրման մասնագիտական փուլում երեխայի և օտարերկրյա որդեգրողի միջև հանդիպումների բացակայությունը բխում է երեխայի լավագույն շահերից, քանի որ նախապես նման հանդիպումները կարող են երեխայի մոտ սին հույսեր ստեղծեն որդեգրման առնչությամբ, այն դեպքում, երբ թե ոստիկանությունը, թե այլ պետության կենտրոնական մարմինները և այլ մարմիններ կարող են դադարեցնել որդեգրման գործընթացը: Բացառություն նախատեսված է այն դեպքերի համար, երբ երեխայի լավագույն շահերից ելնելով բխում է հակառակը՝ հանդիպում կազմակերպելը, օրինակ երեխայի տարիքային կամ հոգեբանական առանձնահատկություններով պայմանավորված նրա կարծիքը հաշվի առնելու համար, կամ օրինակ, եթե որդեգրումն իրականացվում է խորթ հոր կամ խորթ մոր կողմից:

	56․ Կարգ 1-ի 109-րդ կետի համաձայն՝ երեխա որդեգրելու հնարավորության մասին Կենտրոնական մարմնի դրական եզրակացությունը և երեխայի վերաբերյալ զեկույցը ստանալուց հետո օտարերկրյա պետության կենտրոնական մարմնի կամ հավատարմագրված կազմակերպության կամ դրա ներկայացուցչի կամ ներկայացուցչության կողմից որդեգրումն իրականացնելու նպատակահարմարության և որդեգրել ցանկացող անձի կողմից տվյալ երեխային որդեգրելու վերաբերյալ համաձայնություն ներկայացնելու դեպքում, իսկ Կարգ 1-ի 44-րդ կետով նախատեսված դեպքում՝ որդեգրել ցանկացող անձի կողմից տվյալ երեխային որդեգրելու վերաբերյալ համաձայնություն ներկայացնելու դեպքում Կենտրոնական մարմինն այդ մասին նշում է կատարում տեղեկատվական համակարգում, որն անմիջապես հասանելի է դառնում Լիազոր մարմնին։ Լիազոր մարմինն ապահովում է որդեգրման ենթակա երեխայի և որդեգրել ցանկացող անձի հանդիպումը՝ նախապես տեղեկացնելով հանդիպումների մասին որդեգրման ենթակա երեխայի խնամակալին կամ հոգաբարձուին կամ երեխայի խնամքի հաստատության կամ կազմակերպության աշխատակազմին։ Հանդիպման վերաբերյալ տեղեկանքները տեղեկատվական համակարգում հասանելի են դարձվում Կենտրոնական մարմնին։
Հարկ է նկատել, որ Կարգով չի սահմանվում երեխային հանդիպելուց հետո որդեգրել ցանկացող անձի կողմից որդեգրումից հրաժարվելու հնարավորություն, մինչդեռ գործնականում նման դեպքեր հնարավոր են, քանի որ մինչև երեխային հանդիպելը երեխայի հետ համադրելիության հետ կապված որոշ հանգամանքներ կարող են ամբողջությամբ հասկանալի չլինել որդեգրել ցանկացող անձին։ Ըստ այդմ, առաջարկվում է Նախագծում լրացնել որդեգրել ցանկացող անձի իրավունքը՝ որդեգրման ենթակա երեխային հանդիպելուց հետո եռօրյա ժամկետում հրաժարվելու որդեգրումից։ Միաժամանակ, առաջարկվում է լրացնել դրույթներ որդեգրման ենթակա երեխայի տարիքին և զարգացվածությանը համապատասխան նրանից որդեգրման վերաբերյալ կարծիք հարցնելու վերաբերյալ։
Բացի այդ, նշված կետում հարկ է հստակեցնել, թե հանդիպման վերաբերյալ տեղեկանքները ում կողմից են տեղեկատվական համակարգով տրամադրվում Կենտրոնական մարմնին։
	56. Ընդունվել է: Կարգ 1-ում լրացվել է ընդհանուր դրույթ՝ 135. Որդեգրել ցանկացող անձը որդեգրման ցանկացած փուլում իրավունք ունի հրաժարվել որդեգրումից, իսկ որդեգրման ենթակա երեխային հանդիպելու դեպքում հրաժարման մասին կարող է հայտնել հանդիպումից հետո երեք աշխատանքային օրվա ընթացքում։ 
Որդեգրման ենթակա երեխան համաձայնություն հայտնում է 97-րդ կետի համաձայն, և միակ բացառությունը նախատեսված է 98-րդ կետում, որի համաձայն ՝ Եթե մինչև որդեգրման համար դիմում տալը երեխան ապրել է որդեգրողի ընտանիքում և նրան համարում է իր ծնողը, ապա որդեգրումը բացառության կարգով կարող է կատարվել առանց որդեգրվող երեխայի համաձայնությունն ստանալու։
Տեղեկանքները տեղեկատվական համակարգում ձևավորվելուց հետո միանգամից հասանելի են լինելու Կենտրոնական մարմին:


	57. Կարգ 1-ի 112-րդ կետում առաջարկվում է «քաղաքացիական կացության ակտերի գրանցման մարմիններում» ձևակերպումը վերանայել՝ համապատասխանեցնելով «Քաղաքացիական կացության ակտերի գրանցման մասին» օրենքում կիրառվող ձևակերպումներին։
	57. Ընդունվել է:

	[bookmark: _Hlk232698133]58. Կարգ 1-ի 113-րդ կետի համաձայն՝ Կենտրոնական մարմինը դիմումը ստանալուց հետո երեք աշխատանքային օրվա ընթացքում տրամադրում է միջպետական որդեգրումը հավաստող վկայական։ Նկատի ունենալով, որ վկայականի ձևը սահմանվելու է «Որդեգրման ենթակա երեխաների տվյալներն օտարերկրյա կենտրոնական մարմիններին կամ հավատարմագրված կազմակերպություններին տրամադրելու, նրանց որդեգրելու ցանկություն հայտնած որդեգրել ցանկացող անձանց հետ աշխատանքներն իրականացնելու, տվյալները հետ կանչելու կարգը սահմանելու մասին» Կառավարության որոշմամբ՝ առաջարկվում է Կարգ 1-ի 113-րդ կետում լրացնել, որ Կենտրոնական մարմինը տրամադրում է միջպետական որդեգրումը հավաստող վկայական՝ ըստ Հայաստանի Հանրապետության կառավարության սահմանած ձևի։  
	58. Ընդունվել է: Քանի որ վկայակոչված  որոշումը դեռ ընդունված չէ, դրա վավերապայմանները նշված չեն:

	59. Կարգ 1-ի 119-րդ կետի՝ 
[bookmark: _Hlk232698225]1) 7-րդ ենթակետում «տվյալներ» բառից հետո առաջարկվում է լրացնել «(առկայության դեպքում)» բառերը․
2) 10-րդ ենթակետում հստակեցման կարիք ունի «այլ մերձավոր ազգականների հետ հարաբերությունների մասին» տեղեկություններ տրամադրելու պահանջը՝ հաշվի առնելով, որ նշված ձևակերպումն ընդհանրական է և չի բացահայտում այն անձանց շրջանակը ում հետ ունեցած հարաբերությունների մասին պետք է տեղեկություն տրամադրի որդեգրել ցանկացող անձը․
3) 15-րդ ենթակետը չի համապատասխանում Կարգ 1-ի 119-րդ կետի առաջին պարբերության տրամաբանությանը, որով նախատեսվում է որդեգրել ցանկացող անձի վերաբերյալ զեկույցի կազմումը և թե ինչ տեղեկություններ այն պետք է ներառի, մինչդեռ նշված ենթակետում սահմանվում է տեղեկությունների հավաքագրում որդեգրված երեխային Հայաստանի Հանրապետություն մուտք գործելու և բնակվելու թույլտվության մասին, ինչը վերաբերում է արդեն որդեգրված երեխայի կարգավիճակին։
	59. Ընդունվել է մասնակի:
1-ին և 3-րդ ենթակետերով նախատեսված առաջարկություններն ընդունվել են, իսկ 2-րդ ենթակետով նախատեսված առաջարկը՝ ոչ: «մերձավոր ազգականներ» եզրույթը կիրառվում է ՀՀ ընտանեկան օրենսգրքին համահունչ:

	60․ Կարգ 1-ի 123-րդ կետով նախատեսվում է, որ Կարգ 1-ի 122-րդ կետում նշված անձինք նախազգուշացվում են երեխայի որդեգրման կամ որդեգրման գործընթացի գաղտնիք հրապարակելու դեպքում պատասխանատվության օրենքով սահմանված կարգով կրելու մասին։ 
Հարկ է նկատել, որ պարզ չէ՝ ինչպես է իրականացվում նախազգուշացումը, ինչպես նաև որդեգրման գործընթացի որ փուլում են Կարգ 1-ի 122-րդ կետում նշված անձինք նախազգուշացվում որդեգրման գաղտնիքի պահպանման պարտականության մասին։
	60. Ընդունվել է: Կետը խմբագրվել է հետևյալ կերպ՝ 123. Սույն կարգի 122-րդ կետում նշված անձինք համարվում են նախազգուշացված, որ երեխայի որդեգրման կամ որդեգրման գործընթացի գաղտնիք հրապարակելու դեպքում, պատասխանատվություն են կրում օրենքով սահմանված կարգով՝ հիմք ընդունելով Հայաստանի Հանրապետության ընտանեկան օրենսգրքի 128-րդ հոդվածի և Հայաստանի Հանրապետության քրեական օրենսգրքի 244-րդ հոդվածի կարգավորումները։


	61. Կարգ 1-ի 124-րդ կետի համաձայն՝ եթե որդեգրված երեխայի կենսաբանական ծնողի կողմից նախապես տրվել է գրավոր համաձայնություն որդեգրման և որդեգրման գործընթացի մասին տվյալները կենսաբանական երեխային հայտնելու մասին, ապա որդեգրված երեխան 18 տարին լրանալու դեպքում իրավունք ունի դիմել Լիազոր մարմնին, աշխատակազմին կամ մասնագիտացված սոցիալական աշխատողին՝ իր որդեգրման փաստի, ծննդավայրի և ժամանակի, ինչպես նաև կենսաբանական ծնողի անձնական տվյալների, այդ թվում` ազգության, արյան խմբի, հիվանդությունների վերաբերյալ տեղեկություններ ստանալու: 
Միաժամանակ, Կարգ 1-ի 125-րդ կետով նախատեսվում է, որ վերոնշյալ տեղեկությունները կարող են տրամադրվել միայն կենսաբանական ծնողի կողմից նախապես տրված գրավոր համաձայնության դեպքում։
Հարկ է նկատել, որ չեն կարգավորվում այն դեպքերը, երբ երեխան հաշվառվել է որպես որդեգրման ենթակա երեխա իր կենսաբանական ծնողների մահվան կամ մահացած ճանաչվելու արդյունքում։ Մասնավորապես, նման դեպքերում օբյեկտիվորեն բացակայում է կենսաբանական ծնողի կողմից նախնական գրավոր համաձայնություն տրամադրելու հնարավորությունը, ինչի պայմաններում անորոշ է մնում՝ արդյոք որդեգրված երեխան կարող է օգտվել իր ծագման վերաբերյալ տեղեկություններ ստանալու իրավունքից։ Հետևաբար՝ առաջարկվում է վերանայել նշված դրույթները։
Առաջարկվում է նաև Կարգ 1-ի 124-րդ կետում «ստանալու» բառից հետո լրացնել «համար» բառը։
	61. Ընդունվել է մասնակի: «ստանալու» բառից հետո լրացնել է «համար» բառը, իսկ մահացած ծնողների առնչությամբ փոփոխություն չի իրականացվել, քանի որ քննարկվող կարգավորումը բխում է ՀՀ ընտանեկան օրենսգրքի 128-րդ հոդվածից, որի համաձայն ծնողի գրավոր համաձայնությունը պարտադիր է։

	62. Կարգ 1-ի 127-րդ կետով նախատեսվում է, որ կենսաբանական ծնողի նախապես Կարգ 1-ի 124-րդ կետում նշված տեղեկության տրամադրման վերաբերյալ գրավոր համաձայնության առկայության դեպքում Լիազոր մարմինը որդեգրված երեխայի 18 տարեկանը լրանալուց հետո այդ անձից տեղեկություն ստանալու դիմումը ստանալուց հետո՝ մինչև մեկամսյա ժամկետում, հայտնաբերում է նշված համաձայնությունը տված կենսաբանական ծնողին և պարզում նախկինում տրված գրավոր համաձայնության կիրառումը:
Միևնույն ժամանակ, չեն կարգավորվում այն դեպքերը, երբ նախապես գրավոր համաձայնություն տված ծնողը մահացել է, ճանաչվել է անհայտ բացակայող կամ պարզապես հնարավոր չէ պարզել նրա գտնվելու վայրը։ Նման պայմաններում անորոշ է, թե ինչ ընթացակարգով և ինչ հիմքով պետք է լուծվի որդեգրված երեխային համապատասխան տեղեկությունների տրամադրման հարցը։ Միաժամանակ, հստակ չէ նաև, թե նման դեպքերում նախկինում տրված գրավոր համաձայնությունը շարունակում է պահպանել իր իրավական ուժը, թե ամեն դեպքում անհրաժեշտ է կրկնակի համաձայնություն։ 
	62. Ընդունվել է: Կետը լրացվել է հետևյալ նախադասությամբ՝ Եթե մեկամսյա ժամկետում կենսաբանական ծնողը չի հայտնաբերվում կամ գտնվում է Հայաստանի Հանրապետությունից դուրս, ապա կիրառվում է նախկինում տրված գրավոր համաձայնությունը: 


	63. Կարգ 1-ի 128-րդ կետից առաջարկվում է հանել «հաշվի առնելով» ձևակերպումը։
	63. Ընդունվել է:

	64. Կարգ 1-ի 9-րդ բաժնով ներկայացվում են եզրափակիչ դրույթները։ Հարկ է նշել, որ նախորդ բաժինը նույնպես համարակալված է որպես 9-րդ բաժին։ Հետևաբար՝ առաջարկվում է վերանայել Կարգ 1-ի բաժինների համարակալումը։
	64. Ընդունվել է:

	65. Կարգ 1-ի 135-րդ կետում առաջարկվում է «քաղաքացիական օրենսգրքի» բառերը փոխարինել «քաղաքացիական դատավարության օրենսգրքի» բառերով՝ նկատի ունենալով, որ Քաղաքացիական դատավարության օրենսգրքի 261-րդ հոդվածով է նախաատեսվում, որ երեխա որդեգրելու վերաբերյալ դիմումը տրվում է որդեգրվող երեխայի հաշվառման, իսկ հաշվառման վայր չունենալու դեպքում՝ բնակության վայրի առաջին ատյանի դատարան:
	65. Ընդունվել է:

	66. Կարգ 1-ում միաժամանակ կիրառվում են «քաղաքացիական կացության ակտերի գրանցման գործակալություն» և «քաղաքացիական կացության ակտերի գրանցման մարմին» ձևակերպումները։ Այս առումով հարկ է նկատել, որ «Նորմատիվ իրավական ակտեր մասին» օրենքի (այսուհետ՝ Օրենք) 15-րդ հոդվածի 2-րդ մասի համաձայն՝ նորմատիվ իրավական ակտում միևնույն միտքն արտահայտելիս կիրառվում են միևնույն բառերը, տերմինները կամ բառակապակցությունները` որոշակի հերթականությամբ: Հետևաբար՝ առաջարկվում է հստակեցնել նշված մարմնի անվանումը։
	66. Ընդունվել է:

	67. Կարգ 1-ի 137-րդ կետի համաձայն՝ երեխայի որդեգրումից հետո կամ որդեգրման հնարավորության մասին դրական եզրակացության ժամկետը լրանալուց հետո անձնական գործերն արխիվացվում են և պահվում Հայաստանի Հանրապետության օրենսդրությամբ սահմանված կարգով: 
Հարկ է նշել, որ չի հստակեցվում, թե երեխայի որդեգրումից հետո կամ որդեգրման հնարավորության մասին դրական եզրակացության ժամկետը լրանալուց հետո անձնական գործերի արխիվացումը որ մարմնի կողմից է իրականացվում։ Ուստի, առաջարկվում է վերանայել նշված կետը։
	67. Ընդունվել է: 

	68. Կարգ 1-ի 139-րդ կետով նախատեսվում է, որ Կենտրոնական մարմինը կարող է անհրաժեշտության դեպքում պահանջել երեխայի վերաբերյալ լրացուցիչ տեղեկատվության տրամադրում։ 
Հարկ է նշել, որ հստակեցման կարիք ունի, թե ինչպես է գնահատվելու «անհրաժեշտության» առկայությունը՝ հաշվի առնելով, որ Նախագծով այս հարցը չի կարգավորվում։
	68. Ընդունվել է:

	69. Նախագծի 2-րդ կետով նախատեսված Հավելված 2-ով հաստատվում է որդեգրման վերահսկողության իրականացման Կարգը (այսուհետ՝ Կարգ 2), որի 3-րդ կետում պարզ չէ, թե որոնք են «վերահսկողության փաստաթղթերը»։ Ուստի, առաջարկվում է վերանայել նշված ձևակերպումը և հստակեցնել այդ փաստաթղթերի շրջանակը։
	69. Ընդունվել է:

	70. Կարգ 2-ի 7-րդ կետի համաձայն՝ եթե որդեգրված երեխան տեղափոխվել է օտարերկրյա պետություն, ապա մասնագիտացված սոցիալական աշխատողի միջնորդության կամ հարցման դեպքում Հայաստանի Հանրապետությունում մշտապես բնակվող Հայաստանի Հանրապետության քաղաքացիների կողմից որդեգրված երեխայի խնամքի նկատմամբ վերահսկողությունն իրականացնում է Կենտրոնական մարմինը՝ օտարերկրյա պետությունից ստացված՝ երեխայի խնամքի իրականացման վերաբերյալ կազմված փաստաթղթերն ու տեղեկությունները փոխանցելով մասնագիտացված սոցիալական աշխատողին:
Նշված կետում չի տարանջատվում, թե կոնկրետ որ դեպքերում է մասնագիտացված սոցիալական աշխատողը ներկայացնում միջնորդություն կամ հարցում։ Մասնավորապես, հիշյալ կարգավորումից չի բխում նշված երկու գործողությունների տարբերությունը, դրանց կիրառման հիմքերը և իրավական նշանակությունը։ Հետևաբար՝ առաջարկվում է վերանայել նշված կարգավորումը։
	70. Ընդունվել է ի գիտություն: Ձևակերպումը բխում է ՀՀ ընտանեկան օրենսգրքի 128.1-րդ հոդվածի 1.1-ին մասից, իսկ որ դեպքում է լինելու միջնորդություն կամ հարցում որոշվելու է կոնկրետ դեպքերով անհատապես: 

	71. Կարգ 2-ի 10-րդ կետով սահմանվում է, որ որդեգրողի ընտանիքում որդեգրված երեխայի խնամքի նկատմամբ վերահսկողություն իրականացնելիս մասնագիտացված սոցիալական աշխատողը չի հետապնդում պատժողական մոտեցումների կիրառում։
Նշված կարգավորման մեջ հարկ է հստակեցնել, արդյոք մասնագիտացված սոցիալական աշխատողն ունի պատժողական մոտեցումների կիրառման լիազորություններ։ Այնուամենայնիվ, գործող ձևակերպումից կարող է տպավորություն ստեղծվել, թե մասնագիտացված սոցիալական աշխատողն ունի նման լիազորություններ, սակայն դրանք տվյալ դեպքում չի իրականացնում։
	71. Ընդունվել է:

	72. Կարգ 2-ի 16-րդ կետով նախատեսվում է, որ երեխային որդեգրելու մասին դատարանի վճիռն օրինական ուժի մեջ մտնելուց հետո հինգ այցելություն կատարելուց հետո, եթե վերահսկող մարմինը երեխայի խնամքի, դաստիարակության, իրավունքների պաշտպանության որևէ խախտում չի հայտնաբերել, իսկ որդեգրված երեխայի զարգացումն իրականացվում է նրա տարիքին համապատասխան, ապա կարող է հետագա այցելությունները չիրականացնել՝ ելնելով երեխայի լավագույն շահերից:
Հարկ է նկատել, որ «կարող է հետագա այցելությունները չիրականացնել» ձևակերպումը վերահսկող մարմնին վերապահում է լայն հայեցողական լիազորություն՝ առանց համապատասխան չափանիշների և ընթացակարգային երաշխիքների սահմանման, ինչը կարող է հանգեցնել տարբեր մեկնաբանություններ։ Միաժամանակ, հստակեցված չէ նաև, թե ինչ հանգամանքների առկայության դեպքում երեխայի լավագույն շահերից կարող է բխել հետագա վերահսկողական այցելությունների դադարեցումը, հատկապես հաշվի առնելով, որ վերահսկողության նպատակը երեխայի իրավունքների շարունակական պաշտպանությունն է։
	72. Ընդունվել է: Կետը շարադրված է հետևյալ խմբագրությամբ՝ Վերահսկող մարմինն առաջին այցելությունն իրականացնում է երեխային որդեգրելու մասին դատարանի վճիռն օրինական ուժի մեջ մտնելուց հետո մեկ ամսվա ընթացքում, դրանից հետո՝ առնվազն 6 ամիսը մեկ անգամ:

	73. Կարգ 2-ի 19-րդ կետի համաձայն՝ վերահսկող մարմնի կողմից ամփոփվում են ձեռք բերված տեղեկությունները և դրանց հիման վրա, տեղեկատվական համակարգում անմիջապես կազմվում է վերահսկողության ընթացիկ արդյունքների վերաբերյալ արձանագրություն։ 
Նշված կետում հստակեցման կարիք ունի վերահսկողության ընթացիկ արդյունքների վերաբերյալ արձանագրությունը կազմելու ժամկետները։
	73. Ընդունվել է:

	74. Կարգ 2-ի 22-րդ կետով նախատեսվում են որդեգրած ընտանիք այցելություններ կազմակերպելու հիմքերը։ Ի թիվս այլնի՝ 3-րդ ենթակետով նախատեսվում է այցելություն, եթե կա ահազանգ որդեգրած ընտանիքում երեխայի իրավունքների խախտման, առողջական վիճակի վատթարացման, նրա խնամքի կամ դաստիարակության ոչ պատշաճ կատարման մասին։ 
Հարկ է նկատել, որ հստակեցման կարիք ունի, թե ում է ահազանգ կատարվելու, ինչպես նաև անորոշ է ահազանգի իրականացման ձևը։ Մասնավորապես, կարգավորումից պարզ չէ, թե արդյոք ահազանգ կատարվում է վերահսկողությունն իրականացնող մարմնին։ Միևնույն ժամանակ, բացակայում են կոնտակտային տվյալները, հաղորդման եղանակների և ահազանգերի ընդունման մեխանիզմների վերաբերյալ կարգավորումները։ Նման անորոշ ձևակերպումը խնդրահարույց է և հստակեցման կարիք ունի։ 
Նույն կետի 4-րդ ենթակետով նախատեսվում է, որ այցելություն կազմակերպվում է, եթե առկա են հիմնավոր պատճառներ որդեգրած ընտանիքում երեխայի վիճակը ռիսկային համարելու համար՝ երեխայի պաշտպանության դեպք վարելով։ Նշված ենթակետում անհասկանալի է պատճառների վերհանման ընթացակարգը, միևնույն ժամանակ ինչ չափանիշների հիման վրա է երեխայի վիճակը ռիսկային գնահատվում։ Ուստի, առաջարկվում է վերանայել Կարգ 2-ի 22-րդ կետի 3-րդ և 4-րդ ենթակետերը։
	74. Ընդունվել է ի գիտություն: 3-րդ ենթակետը հատուկ է լայն գրվել, քանի որ ցանկացած անձից ցանկացած ահազանգ պետք է լինի ուշադրության կենտրոնում, քանի որ խոսքը վերաբերում է որդեգրված երեխայի, ում իրավունքների և ազատությունների պաշտպանությունը պետության առաջնահերթություններից է:
4-րդ ենթակետի համար հիմք է հանդիսանում «Երեխայի իրավունքների և երեխայի պաշտպանության համակարգի մասին» օրենքի 3-րդ հոդվածի 1-ին մասի 14-րդ կետը, որի համաձայն՝ երեխայի պաշտպանության դեպք է երեխայի նկատմամբ բռնության, դրա ռիսկի կամ երեխայի ընտանիքում ապրելու իրավունքի իրացման խախտման դեպք, որը պահանջում է օրենսդրությամբ նախատեսված միջամտություն երեխայի պաշտպանության նպատակով: հետևաբար, նման ռիսկերի առկայությունը հանգեցնելու է այցելության կազմակերպման:

	75. Կարգ 2-ի 26-րդ կետի համաձայն՝ որդեգրած անձի և որդեգրված երեխայի հետ հանդիպումները և հարցազրույցներն իրականացվում են միմյանց ներկայությամբ, բացառությամբ այն դեպքերի, երբ միմյանց ներկայությամբ հանդիպումը չի բխում երեխայի լավագույն շահերից: 
Հարկ է նկատել, որ նշված կետը լրացուցիչ հիմնավորման և հստակեցման կարիք ունի՝ հաշվի առնելով, որ մի կողմից որպես ընդհանուր կանոն նախատեսվում է որդեգրած ծնողի և որդեգրված երեխայի ներկայությամբ իրականացնել հանդիպումները և հարցազրույցները, իսկ մյուս կողմից՝ երեխայի լավագույն շահերից ելնելով նախատեսվում է այդ կանոնից բացառություն։ Ըստ էության, կարգավորման մեջ կա ներքին հակասություն, քանի որ անհասկանալի է, թե արդյոք առաջին դեպքում՝ միմյանց ներկայությամբ հարցազրույցների իրականացումը, ինքնին համարվում է երեխայի լավագույն շահերից բխող մոտեցում, և եթե այո՝ ինչ հիմնավորումներով։ Միաժամանակ հստակ չէ, թե ինչ չափանիշների և գնահատման հիման վրա է որոշվում, որ կոնկրետ դեպքում երեխայի լավագույն շահերից չի բխում հանդիպումների կամ հարցազրույցների իրականացումը միմյանց ներկայությամբ։
	75. Չի ընդունվել: Որդեգրած անձի և որդեգրված երեխայի հետ հանդիպումները և հարցազրույցներն միմյանց ներկայությամբ իրականացնելու անհրաժեշտությունը բխում է այն փաստից, որ որդեգրողը համարվում է երեխայի ծնող, ով պարտականություն ու իրավունք ունի ներկա գտնվել իր երեխայի մասնակցությամբ կատարվող ցանկացած գործողություններին: Բացի այդ, որդեգրման գաղտնիքը երբեմն պահվում է նաև որդեգրված երեխայի առնչությամբ, ով իմանում է իր՝ որդեգրված լինելու մասին, միայն 18 տարեկանը լրանալուց հետո, հետևաբար առնվազն երեխայի համար տարօրինակ կլինի, որ երեխայի հետ հարցազրույց իրականացնի սոցիալական աշխատողը՝ ծնողի բացակայությամբ: Այն դեպքում, երբ առկա կլինեն հակառակ տվյալներ առ այն, որ որդեգրած անձի և որդեգրված երեխայի հետ հանդիպումները և հարցազրույցներն միմյանց ներկայությամբ վնասում է երեխային, մասնագիտացված սոցիալական աշխատողը կկարողանա արդյունավետորեն իրականացնել իր գործառույթները: Քանի որ նման դեպքերը հստակ ու սպառիչ սահմանել հնարավոր չէ, և անհամեմատ մեծ է վտանգը որևէ հանգամանք բաց թողնել, այդ իսկ պատճառով նման դեպքերը թողնված են գործնական քննարկման՝ առավել ևս, որ այցելությունների ու վերահսկողական միջոցների քանակը սահմանափակված չէ վերահսկող անձի համար: Բացի այդ, երեխայի լավագույն շահերի ապահովումը Երեխայի իրավունքների մասին կոնվենցիայով ու ՀՀ ընտանեկան օրենսգրքով երաշխավորված սկզբունքներից է, որը մասնագիտացված սոցիալական աշխատողը պարտավոր է ապահովել երեխայի հետ աշխատանքի ցանկացած դեպքում:

	76. Կարգ 2-ի 30-րդ կետի համաձայն՝ եթե վերահսկողության արդյունքում, վերահսկող մարմինը հայտնաբերում է երեխայի իրավունքների էական խախտում կամ որդեգրած ծնողը չի ապահովում որդեգրված երեխայի հիմնական պահանջմունքները, ներառյալ` սննդի, հագուստի, կոշիկի, հիգիենայի պարագաների, բնակության վայրի, բժշկական օգնության և սպասարկման, միջնակարգ կրթության, բնակարանային կոմունալ ծառայությունների, ապա վերահսկող մարմինը տրամադրում է 30 օր՝ բացահայտված թերությունները վերացնելու համար, բացառությամբ եթե երեխայի կյանքին և առողջությանն անմիջական վտանգ է սպառնում:
Նշված կետում հստակեցման կարիք ունի, թե ինչ հիմքերով է վերահսկող մարմինը երեխայի իրավունքների խախտումները տարբերակում «էականի» և «ոչ էականի»։ 
	76. Ընդունվել է: «էական» բառը հանվել է:

	77. Կարգ 2-ի 3-րդ կետով նախատեսվում է, որ երեխայի կյանքին կամ առողջությանը վտանգ սպառնալու դեպքում երեխան անմիջապես վերցվում է ընտանիքից։ 
Մինչդեռ, Կարգ 2-ի 30-րդ կետով նախատեսվում են այնպիսի հանգամանքներ, որոնք իրենց բնույթով ևս կարող են վտանգ ներկայացնել երեխայի կյանքին կամ առողջությանը (օրինակ՝ ծնողի կողմից չեն ապահովվում երեխայի հիգիենայի պարագաների, բնակության վայրի, բժշկական օգնության և սպասարկման և այլ պահանջմունքները), սակայն վերահսկող մարմինը նշված դեպքերում տրամադրում է 30 օր՝ բացահայտված թերությունները վերացնելու համար։ 
Հարկ է նկատել, որ նշված կարգավորումների միջև առկա է բովանդակային անհամապատասխանություն և իրավական անորոշություն, քանի որ հստակ չէ, թե ինչ չափանիշներով է որոշվում, թե որ դեպքերում է երեխայի կյանքին կամ առողջությանը սպառնացող վտանգը համարվում անմիջական՝ երեխային ընտանիքից անհապաղ վերցնելու համար, իսկ որ դեպքերում նույնաբնույթ հանգամանքների առկայության պայմաններում տրվում է 30-օրյա ժամկետ թերությունները վերացնելու համար։ Հետևաբար, առաջարկվում է հստակեցնել նշված կետը։
	77. Ընդունվել է: Կարգի 30-րդ կետի համաձայն՝ եթե վերահսկողության արդյունքում, վերահսկող մարմինը հայտնաբերում է երեխայի իրավունքների խախտում կամ որդեգրած ծնողը չի ապահովում որդեգրված երեխայի հիմնական պահանջմունքները, ներառյալ` սննդի, հագուստի, կոշիկի, հիգիենայի պարագաների, բնակության վայրի, բժշկական օգնության և սպասարկման, միջնակարգ կրթության, բնակարանային կոմունալ ծառայությունների, ապա վերահսկող մարմինը տրամադրում է 30 օր՝ բացահայտված թերությունները վերացնելու համար, բացառությամբ եթե երեխայի կյանքին և առողջությանն անմիջական վտանգ է սպառնում: 
Կարգի 31-րդ կետի համաձայն՝ երեխայի կյանքի կամ առողջությանը վտանգ սպառնալու դեպքում երեխան անմիջապես վերցվում է ընտանիքից:  30-րդ կետում նշված հանգամանքները, եթե հանգեցնեն 31-րդ կետում նշված սպառնալիքի, ապա  կիրառվելու է 31-րդ կետով նախատեսված կարգավորումը: Համապատասխան լրացումը կատարվել է 30-րդ կետում:

	78. Կարգ 2-ի 38-րդ կետում հստակեցման կարիք ունի «դատապարտված անձի կողմից՝ հաստատված որդեգրման վերացման հայցով» ձևակերպումը։
	78. Ընդունվել է:

	79. Կարգ 2-ի 39-րդ կետի համաձայն՝ եթե որդեգրող ծնողը չարամտորեն խուսափում է ծնողական պարտականությունները կատարելուց, ապա այդ խուսափելու փաստը Ոստիկանության, դատարանի կամ այլ իրավասու մարմնի կողմից արձանագրելուց հետո՝ մեկ ամսվա ընթացքում, մասնագիտական սոցիալական աշխատողը դիմում է դատարան՝ որդեգրման վերացման հայցով:
Նշված կետում հստակեցման կարիք ունի, թե կոնկրետ որ մարմինների կողմից և ինչ ընթացակարգով է արձանագրում ծնողական պարտականություններից չարամտորեն խուսափելու փաստը։
	79. Ընդունվել է:

	80. Հարկ է նկատել, որ Կարգ 2-ի ուսումնասիրության արդյունքում պարզ է դառնում, որ Կարգ 2-ի 6-րդ կետով նախատեսվում է Կենտրոնական մարմնի կողմից վերահսկողության իրականացում օտարերկրացիների և Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների, երկքաղաքացիների կողմից որդեգրման դեպքում, եթե որդեգրողի ընտանիքը գտնվում է Հայաստանի Հանրապետությունից դուրս։ Այնուամենայնիվ, հարկ է նշել, որ Կարգում բաց են մնում օտարերկրյա որդեգրման դեպքում վերահսկողության իրականացման ընթացակարգային մանրամասները։
	80. Ընդունվել է ի գիտություն: Դա իրականացվում է ստանձնած միջազգային պարտավորությունների շրջանակում: Եվ ՀՀ կառավարության որոշմամբ չի կարող սահմանվել օտարերկրյա պետությունում վերահսկողություն իրականացնելու կարգ ու Կենտրոնական մարմինն իրականացնում է դա միջազգային փաստաթղթերի համաձայն:

	81․ Հարկ է նկատել, որ Նախագծում բավարար չափով կարգավորված չեն որդեգրման գործընթացում մշակվող անձնական տվյալների պահպանման, արխիվացման, ուղեփակման և ոչնչացման հարցերը։
Հաշվի առնելով, որ որդեգրման գործընթացի շրջանակներում կարող են մշակվել մեծ ծավալի անձնական տվյալներ՝ ներառյալ երեխայի, որդեգրողների, կենսաբանական ծնողների, ընտանիքի անդամների, առողջական, հոգեբանական, սոցիալական և այլ զգայուն տեղեկություններ, անհրաժեշտ է Նախագծով կամ դրանից բխող կարգավորումներով հստակ սահմանել այդ տվյալների պահպանման առավելագույն ժամկետները, արխիվացման կարգը կամ համապատասխան հղումը արխիվային օրենսդրությանը, ինչպես նաև տվյալների ոչնչացման կամ ուղեփակման ընթացակարգերը։
Բացի այդ, անհրաժեշտ է սահմանել համապատասխան մարմիններում աշխատակիցների մակարդակով տվյալներին հասանելիության կանոնները, հասանելիության սահմանները և վերահսկման մեխանիզմները՝ բացառելու համար տվյալների ոչ իրավաչափ կամ անհրաժեշտից ավելի լայն շրջանակի հասանելիությունը։
Այսպիսով, առաջարկվում է Նախագիծը լրացնել անձնական տվյալների պահպանման, արխիվացման, ուղեփակման և ոչնչացման վերաբերյալ հստակ կարգավորումներով՝ ԱՏՊ օրենքով սահմանված օրինականության, համաչափության, տվյալների նվազագույնացման և անվտանգության պահանջների պահպանմամբ։
Բացի այդ, հարկ է տեղեկացնել, որ Արդարադատության նախարարության կողմից մշակվում են «Օտարերկրյա պետության քաղաքացու կողմից Հայաստանի Հանրապետության քաղաքացի համարվող և Հայաստանի Հանրապետության տարածքից դուրս ապրող երեխայի որդեգրման նախնական համաձայնության տրամադրման համար երեխայի որդեգրման գործն ուսումնասիրելու և Հայաստանի Հանրապետության կառավարության քննարկմանը ներկայացնելու կարգը սահմանելու մասին» Կառավարության որոշման և «Որդեգրման ենթակա երեխաների տվյալներն օտարերկրյա կենտրոնական մարմիններին կամ հավատարմագրված կազմակերպություններին տրամադրելու, նրանց որդեգրելու ցանկություն հայտնած որդեգրել ցանկացող անձանց հետ աշխատանքներն իրականացնելու, տվյալները հետ կանչելու կարգը սահմանելու մասին» Կառավարության որոշման նախագծերը, որոնք կարող են ընդհանուր կետեր ունենալ Նախագծի հետ:
	81. Ընդունվել է ի գիտություն: Ներկայացված հարցերը դուրս են կարգի կարգավորման առարկայից:

	Միաժամանակ, հայտնում ենք, որ Նախագիծը Օրենքի 6-րդ հոդվածով նախատեսված կարգով պետական-իրավական փորձաքննության ներկայացնելու դեպքում ԱՆ իրավական ակտերի փորձաքննության գործակալության կողմից դրա վերաբերյալ կտրամադրվի փորձագիտական եզրակացություն:
	Ընդունվել է ի գիտություն:

	10. ՀՀ պետական եկամուտների կոմիտե

	05.06.2026

	
	N 01/3-4/34514-2026 

	Հայաստանի Հանրապետության պետական եկամուտների կոմիտեն քննարկել է «Որդեգրման և որդեգրման վերահսկողության իրականացման կարգը սահմանելու մասին» Հայաստանի Հանրապետության կառավարության որոշման նախագիծը, որի վերաբերյալ հայտնում ենք, որ սկզբունքային առաջարկություններ չկան:
Միաժամանակ հայտնում ենք, որ նախագծով հաստատվող հավելված 1-ի 21-րդ կետի 5-րդ ենթակետի համաձայն` ինքնաշխատ կերպով տեղեկատվական համակարգում ներբեռնվում են հետևյալ տեղեկությունները, մասնավորապես` պետական եկամուտների կոմիտեի տեղեկատվական համակարգից ներբեռնված տեղեկանք եկամուտների մասին՝ անհատական օգտահաշիվ ստեղծելուն նախորդող երկու տարվա վերաբերյալ՝ ըստ ամիսների: Այդ կապակցությամբ հայտնում ենք, որ տեղեկանքի ինքնաշխատ կերպով ներբեռնումը ենթադրում է ծրագրային ապահովում, որի իրականացման համար անհրաժեշտ ժամանակահատվածի գնահատումը կիրականացվի Որոշումը ընդունվելուց հետո։
	Ընդունվել է ի գիտություն:

	11.ՀՀ արդարադատության նախարարություն
պետական փորձագիտական եզրակացություն
	23.06.2026 թ.

	
	N /27.4/33124-26

	Ի պատասխան Ձեր՝ 2026 թվականի հունիս 2-ի թիվ ԱԹ/ԱԿ-2-4/20961-2026 գրության՝ հայտնում ենք, որ համաձայն «Նորմատիվ իրավական ակտերի մասին» օրենքի 6-րդ հոդվածի 6-րդ մասի պահանջների՝ «Որդեգրման և որդեգրման վերահսկողության իրականացման կարգը սահմանելու մասին» Հայաստանի Հանրապետության կառավարության որոշման նախագծի վերաբերյալ պետական փորձագիտական եզրակացություն տրամադրելու ժամկետը երկարաձգվում է 10 աշխատանքային օրով, հաշվի առնելով այն հանգամանքը, որ սույն նախագիծն ունի լրացուցիչ ուսումնասիրության կարիք։
	Ընդունվել է ի գիտություն:


	12.ՀՀ արդարադատության նախարարություն
պետական փորձագիտական եզրակացություն
	16.07.2026 թ.

	
	N /27.0.1/35815-2026

	«Որդեգրման և որդեգրման վերահսկողության իրականացման կարգը սահմանելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը՝
1․ Նախագծի 3-րդ կետով նախատեսվում է՝ 2028 թվականի հունվարի 1-ից Արարատի մարզում, իսկ 2029 թվականի հունվարի 1-ից Հայաստանի Հանրապետության ամբողջ տարածքում ուժը կորցրած ճանաչել Հայաստանի Հանրապետության կառավարության 2010 թվականի մարտի 18-ի «Որդեգրման կարգը և Հայաստանի Հանրապետության դիվանագիտական ներկայացուցչություններում կամ հյուպատոսական հիմնարկներում օտարերկրյա քաղաքացիների, քաղաքացիություն չունեցող անձանց և Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների կողմից որդեգրված` Հայաստանի Հանրապետության քաղաքացի հանդիսացող երեխայի հաշվառման կարգը հաստատելու, Հայաստանի Հանրապետության կառավարության 2002 թվականի նոյեմբերի 28-ի N 1919-Ն որոշման մեջ լրացում կատարելու և Հայաստանի Հանրապետության կառավարության մի շարք որոշումներ ուժը կորցրած ճանաչելու մասին» թիվ 269-Ն որոշումը: 
Փաստացի նախատեսվում է Հայաստանի Հանրապետության կառավարության 2010 թվականի մարտի 18-ի թիվ 269-Ն որոշումն ուժը կորցրած ճանաչելու փուլային գործընթաց, մինչդեռ Նախագծին կից ներկայացված հիմնավորմամբ պարզաբանված չէ նման մոտեցման նպատակահարմարությունը: Մասնավորապես, չի պարզաբանվում փուլային կիրառման նպատակը, դրա անհրաժեշտությունը, ինչպես նաև այն չափանիշները, որոնց հիման վրա ընտրվել է հենց Արարատի մարզը՝ որպես սկզբնական կիրառման տարածք։ Բացի այդ, ներկայացված չէ, թե ինչ խնդիրների լուծմանն է միտված նման կարգավորման կիրառումը և արդյոք գնահատված են բոլոր ռիսկերը: 
Այս կապակցությամբ հարկ է նկատի ունենալ, որ հիմնավորումը բնորոշվում է որպես իրավական ակտի այնպիսի բաղադրատարր, որը պարզաբանում է այդ ակտի ընդունման նպատակը՝ իրավական կարգավորումները հավելելով ավելի լայն բացվածքով ներկայացված տեղեկատվությամբ և անհրաժեշտ այլ նշումներով, որոնք կարող են նաև նպաստել այդ ակտի իրավական կարգադրությունների ճիշտ ընկալմանը: Ըստ այդմ, իրավական ակտի ընդունման հիմնավորումը կատարում է երկու կարևորագույն գործառույթ. 
1) իրավական ակտի նախագծման փուլում այն հիմք է դրա քննարկումների և հաստատումների (հավանությունների) համար, քանի որ պարզաբանում է այն նպատակը, որով պայմանավորված է իրավական ակտի ընդունումը, 
2) իրավական ակտի գործողության ժամանակ այն ստանում է մեկնաբանողական դեր և նշանակություն, քանի որ հիմնավորման միջոցով հնարավոր է լինում բացահայտել օրենսդրի կամքը, այն մշակողների գաղափարները և սահմանված նորմերի հիմքերում ընկած մտքերը: Հետևաբար` իրավական ակտի պատշաճ հիմնավորումը կարող է լինել դրա հաջող ընդունման և հետագայում՝ նաև կիրառման գրավականը: 
Ուստի անհրաժեշտ է խմբագրել Նախագծի հիմնավորումը և վերանայել Նախագծի 3-րդ և 4-րդ կետերը։
	



1.Ընդունվել է մասնակի:
Հիմնավորման մեջ կատարվել է համապատասխան լրացում, իսկ Որոշման 3-րդ և 4-րդ կետերը չեն փոխվել, քանի որ դրանց բովանդակությունը բխում է «Երեխայի իրավունքների և երեխայի պաշտպանության համակարգի մասին» օրենքի 31-րդ հոդվածի 5-րդ մասից:

	2. Նախագծի 2-րդ կետով հաստատվող հավելված 1-ով սահմանված Որդեգրման կարգի (այսուհետ՝ Կարգ 1) 1-ին կետով առաջարկվում է օտարերկրյա որդեգրումը սահմանել որպես օտարերկրյա քաղաքացիների ու քաղաքացիություն չունեցող անձանց և Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների կողմից որդեգրում։ Համապատասխանաբար, Կարգ 1-ով նախատեսվում են օտարերկրյա որդեգրման ընթացակարգին վերաբերելի մի շարք դրույթներ, որոնց շրջանակներում սահմանվում է Կենտրոնական մարմնի կողմից օտարերկրյա որդեգրման գործընթացների հիմնական մասի ապահովումը և համագործակցությունն այլ պետությունների կենտրոնական մարմինների հետ։ Միաժամանակ, Կարգ 1-ի 7-րդ գլուխը վերնագրվել է «Որդեգրման ենթակա՝ Հայաստանի Հանրապետության քաղաքացի հանդիսացող երեխաների որդեգրումն օտարերկրացիների կամ Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների կողմից, ինչպես նաև օտարերկրյա որդեգրման առանձնահատկությունները»։ Հարկ է նկատել, որ նշված գլխով կամ Նախագծի այլ դրույթներով չեն սահմանվել Հայաստանի Հանրապետության տարածքում բնակվող օտարերկրացիների կողմից Հայաստանի Հանրապետության քաղաքացի երեխաների որդեգրման առանձնահատկությունները։
Այս առումով պետք է նշել, որ «Երեխաների պաշտպանության և օտարերկրյա որդեգրման բնագավառում համագործակցության մասին» կոնվենցիայի (այսուհետ՝ Կոնվենցիա) 2-րդ հոդվածի համաձայն՝ Կոնվենցիան կիրառվում է, երբ մի Պայմանավորվող պետությունում (ծագման Պետություն) մշտապես բնակվող երեխան տեղափոխվել, տեղափոխվում կամ պետք է տեղափոխվի այլ Պայմանավորվող պետություն (ընդունող Պետություն)` ծագման Պետությունում ամուսինների կամ ընդունող պետությունում սովորաբար բնակվող անձի կողմից նրա որդեգրումից հետո կամ ընդունող Պետությունում կամ ծագման Պետությունում նման որդեգրման նպատակներով:
Ըստ այդմ, այն դեպքում, երբ Հայաստանի Հանրապետությունում մշտապես բնակվող օտարերկրացին նպատակ չունի որդեգրումից հետո փոխելու իր (և հետևաբար որդեգրված երեխայի) մշտական բնակության վայրը, Կոնվենցիայի դրույթները չեն կարող կիրառելի լինել նրա կողմից Հայաստանի Հանրապետության քաղաքացի երեխայի որդեգրման նկատմամբ և այդ դեպքում որդեգրումը պետք է իրականացվի ներպետական որդեգրման համար նախատեսված ընթացակարգով՝ այն տարբերությամբ, որ Հայաստանի Հանրապետության իրավասու մարմիններին ոչ հասանելի անհրաժեշտ տեղեկությունները կարող են հայցվել օտարերկրյա պետության իրավասու մարմիններից։
Վերոգրյալից ելնելով՝ առաջարկվում է Նախագիծը լրամշակել՝ սահմանելով Հայաստանի Հանրապետությունում մշտապես բնակվող օտարերկրացիների և քաղաքացիություն չունեցող անձանց կողմից Հայաստանի Հանրապետության քաղաքացի երեխայի որդեգրման առանձնահատկությունները՝ վերոգրյալ մոտեցմանը համապատասխան։
Հարկ է նշել նաև, որ Կարգ 1-ի 1-ին կետի բովանդակության մեջ «որդեգրմանն առնչվող հարակից այլ հարաբերություններ» ձևակերպումն իր բնույթով լայն է և ընդգրկում է ինչպես Կարգ 1-ի կարգավորման առարկային առնչվող, այնպես էլ այլ իրավական ակտերով կարգավորվող հարաբերություններ։ Նման ընդհանրական ձևակերպումը չի ապահովում իրավական որոշակիության բավարար մակարդակ և կարող է հանգեցնել իրավական ակտի կիրառության շրջանակի լայն մեկնաբանման։ Հաշվի առնելով վերոգրյալը՝ առաջարկվում է վերանայել նշված ձևակերպումը: 
	2.Ընդունվել է: 
Նախագիծը լրացվել է հետևյալ բովանդակությամբ նոր 142-րդ կետով՝ Այն դեպքում, երբ Հայաստանի Հանրապետությունում մշտապես բնակվող օտարերկրացին նպատակ չունի որդեգրումից հետո փոխելու իր և հետագայում նաև որդեգրված երեխայի մշտական բնակության վայրը, Կոնվենցիայի դրույթները չեն  կիրառվում նրա կողմից Հայաստանի Հանրապետության քաղաքացի երեխայի որդեգրման նկատմամբ և այդ որդեգրումն իրականացվում է ներպետական որդեգրման համար նախատեսված ընթացակարգով, բացառությամբ, որ Հայաստանի Հանրապետության իրավասու մարմիններին ոչ հասանելի անհրաժեշտ տեղեկությունները կարող են հայցվել օտարերկրյա պետության իրավասու մարմիններից։
Իսկ 1-ին կետից հանվել է «այլ» բառով:



	3․ Կարգ 1-ի 2-րդ կետի համաձայն՝ որդեգրումը չի համարվում այլընտրանքային խնամք և առանց ծնողական խնամքի մնացած երեխայի խնամքի և դաստիարակության կազմակերպման նախապատվելի ձև է:
Այս կապակցությամբ հարկ է նշել, որ «Երեխայի իրավունքների մասին» կոնվենցիայի 20-րդ հոդվածի համաձայն՝ մասնակից պետություններն իրենց ներպետական օրենքներին համապատասխան ապահովում են այլընտրանքային խնամք այդպիսի երեխայի համար: Այդպիսի խնամքը կարող է ներառել, ի թիվս այլ միջոցների, խնամակալության սահմանումը, «ղաֆալան»՝ ըստ իսլամական իրավունքի, որդեգրումը կամ, անհրաժեշտության դեպքում, երեխաների խնամքի համար նախատեսված համապատասխան հաստատություններում տեղավորելը:
Ինչպես նաև ՀՀ ընտանեկան օրենսգրքի 111-րդ հոդվածի 1-ին մասով սահմանվում է, որ առանց ծնողական խնամքի մնացած և այլընտրանքային խնամքի կարիք ունեցող այլ երեխաների խնամքը և դաստիարակությունը կազմակերպվում են որդեգրման կամ խնամակալության (հոգաբարձության) միջոցով կամ խնամատար ընտանիքում, իսկ նման հնարավորության բացակայության դեպքում` շուրջօրյա խնամք տրամադրող կազմակերպություններում:
Ուստի, ելնելով վերոգրյալ իրավանորմերի վերլուծությունից, առաջարկում ենք նշված կետի կարգավորումը վերանայել՝ համապատասխանեցնելով օրենսգրքի և կոնվենցիայի պահանջներին։
	3.Չի ընդունվել:
ՀՀ ընտանեկան օրենսգրքի 111-րդ հոդվածի 1-ին մասով սահմանվում է, որ առանց ծնողական խնամքի մնացած և այլընտրանքային խնամքի կարիք ունեցող այլ երեխաների խնամքը և դաստիարակությունը կազմակերպվում են որդեգրման կամ խնամակալության (հոգաբարձության) միջոցով կամ խնամատար ընտանիքում, իսկ նման հնարավորության բացակայության դեպքում` շուրջօրյա խնամք տրամադրող կազմակերպություններում: Սակայն, այդ հոդվածը չի նշում, որ որդեգրումն այլընտրանքային խնամքի ձևերից է: 
Ավելին, «Երեխայի իրավունքների և երեխայի պաշտպանության համակարգի մասին» օրենքի 3-րդ հոդվածի 1-ին մասի 3-րդ կետի համաձայն՝ երեխայի այլընտրանքային խնամք է կենսաբանական ընտանիքում երեխայի ապրելու անհնարինության դեպքում կազմակերպվող խնամք, որն իրականացվում է խնամակալության կամ հոգաբարձության, խնամատարության, իսկ դրանց անհնարինության դեպքում՝ շուրջօրյա խնամք տրամադրող հաստատություններում կամ ընտանեկան միջավայրին մոտ տներում խնամք տրամադրող կազմակերպություններում խնամքի կազմակերպման եղանակներով:
Այսինքն, նախագիծը համապատասխանում է ՀՀ օրենքներին:
Իսկ ինչ վերաբերում է Երեխայի իրավունքների մասին կոնվենցիայի 20-րդ հոդվածին, ապա հարկ է նշել, որ այդ հոդվածի 3-րդ մասի համաձայն՝ Այլընտրանքային խնամքը կարող է ներառել, ի թիվս այլ միջոցների, խնամակալության սահմանումը, «ղաֆալան»՝ ըստ իսլամական իրավունքի, որդեգրումը կամ, անհրաժեշտության դեպքում, երեխաների խնամքի համար նախատեսված համապատասխան հաստատություններում տեղավորելը: Այս կամ այն լուծումն ընտրելիս պատշաճ կերպով հաշվի է առնվում երեխայի դաստիարակության հաջորդայնությունն ապահովելու ցանկալիությունն ու նրա էթնիկական ծագումը, կրոնական ու մշակութային պատկանելությունը և մայրենի լեզուն:
Այսինքն, կոնվենցիան նախատեսում է հնարավորություն, որ որդեգրումն իրականացվի որպես խնամք, այլ ոչ թե որդեգրումը համարում է այլընտրանքային խնամք: Բացի այդ, Կոնվենցիայի բազմաթիվ մեկնաբանություններն ուղղակի նշում են, որ որդեգրումը կենսաբանական ընտանիքին փոխարինող կայուն և տևական խնամք է և այլընտրանքային խնամք չէ: Նման մոտեցումը նախատեսված է նաև ՄԱԿ-ի Այլընտրանքային խնամքի ուղեցույցում:

	4. Կարգ 1-ի 5-րդ կետով սահմանվում է որդեգրման գործընթացում ներգրավված մարմինների շրջանակը։ Նշված կետում առաջարկվում է «մարզպետի աշխատակազմը» բառերից առաջ լրացնել «մարզերում՝» բառը։ 
Բացի այդ, հարկ է նշել, որ վերոնշյալ կարգավորումը ենթադրում է որդեգրման գործընթացում անձնական տվյալների, այդ թվում՝ հատուկ կատեգորիայի և կենսաչափական անձնական տվյալների հավաքագրում, պահպանում, օգտագործում, փոխանցում և այլ մշակում՝ «Անձնական տվյալների պաշտպանության մասին» օրենքի (այսուհետ՝ ԱՏՊ օրենք) իմաստով։
Հարկ է նաև նկատել, որ նշված կետում «օրենքով նախատեսված այլ մարմիններ կամ կազմակերպություններ» ձևակերպումը բավականին լայն է և բավարար չափով չի որոշակիացնում որդեգրման գործընթացում անձնական տվյալներ մշակող կամ դրանց հասանելիություն ունեցող սուբյեկտների ամբողջական շրջանակը։ Նման պայմաններում կարգավորումը կարող է հանգեցնել անձնական տվյալների անհամաչափ և օրենքով ուղղակիորեն ու հստակ չնախատեսված մշակման, ինչպես նաև տվյալներին հասանելիության և տվյալների փոխանցման լիազորությունների ոչ բավարար կանխատեսելիության։
ԱՏՊ օրենքի 4-րդ և 5-րդ հոդվածների համաձայն՝ անձնական տվյալները պետք է մշակվեն օրինական և որոշակի նպատակներով, իսկ տվյալների մշակումը պետք է լինի պիտանի, անհրաժեշտ և չափավոր։ Միաժամանակ, անձնական տվյալներ մշակողը պարտավոր է մշակել միայն այն նվազագույն քանակի անձնական տվյալները, որոնք անհրաժեշտ են տվյալ մշակման օրինական նպատակին հասնելու համար։
Այսպիսով, ելնելով վերոգրյալից՝ առաջարկվում է Նախագծի 5-րդ կետում հստակեցնել «օրենքով նախատեսված այլ մարմիններ կամ կազմակերպություններ» ձևակերպումը՝ հնարավորինս որոշակիացնելով որդեգրման գործընթացում ներգրավվող այլ մարմինների և կազմակերպությունների շրջանակը կամ սահմանելով, որ այդպիսի մարմինների և կազմակերպությունների ներգրավումը կարող է իրականացվել միայն օրենքով ուղղակիորեն նախատեսված դեպքերում և ծավալով։ Միաժամանակ, անհրաժեշտ է հստակեցնել յուրաքանչյուր ներգրավված մարմնի կամ կազմակերպության լիազորությունների սահմանները, մշակման ենթակա անձնական տվյալների շրջանակը, ինչպես նաև տվյալների փոխանցման և դրանց նկատմամբ հասանելիության տրամադրման պայմանները։ 
	4.Ընդունվել է: «մարզերում՝» բառն ավելացվել է, իսկ «օրենքով նախատեսված այլ մարմիններ կամ կազմակերպություններ» բառերից հետո լրացվել է «օրենքով նախատեսված դեպքերում» բառերը, և եթե այդ մարմիններն ու կազմակերպություններն օրենքով չունենան նման լիազորություն, ապա այդ տեղեկությունները նրանց հասանելի չեն լինի:

	5. Հարկ է նկատել, որ Կարգ 1-ի 7-րդ կետով ևս սահմանվում է հիմք, որի առկայության դեպքում երեխան համարվում է որդեգրման ենթակա։ Մինչդեռ, Կարգ 1-ի 6-րդ կետն արդեն իսկ նախատեսում է որդեգրման ենթակա երեխայի կարգավիճակի առաջացման հիմքերի ամբողջական շրջանակը։ Հետևաբար՝ առաջարկվում է Կարգ 1-ի 7-րդ կետով նախատեսված հիմքը նույնպես ընդգրկել այդ կետում։
	5. Չի ընդունվել: 6-րդ կետը վերաբերում է առանց ծնողական խնամքի մնացած երեխաներին, իսկ 7-րդ կետը՝ այն երեխային, որի ծնողն Օրենսգրքի 118-րդ հոդվածի 1-ին մասի 2-րդ կետի համաձայն հայտնել է իր համաձայնությունը երեխային որդեգրման տալու վերաբերյալ, հետևաբար այդ երեխան առանց ծնողական խնամքի մնացած չէ և 6-րդ կետում չի կարող ներառվել:

	6. Կարգ 1-ի 8-րդ կետն առաջարկվում է խմբագրել՝ ապահովելով վերջինիս համապատասխանությունը Օրենսգրքի 112-րդ հոդվածի 2․2-րդ մասին։
	6.Ընդունվել է: Այդ կետում հղումը կատարված է հենց Օրենսգրքի 112-րդ հոդվածի 2.2-րդ մասին:

	7. Կարգ 1-ի 10-րդ կետով սահմանվում են աշխատակազմի կողմից որդեգրման ենթակա երեխային տեղեկատվական համակարգում հաշվառելու ժամկետները։ 10-րդ կետի 4-րդ ենթակետով նախատեսվում է Կարգ 1-ի 7-րդ կետով նախատեսված դեպքում երեխայի հաշվառումը կատարել գրավոր հրաժարումից առնվազն 6 ամիս հետո։ 
Հարկ է նկատել, որ ժամկետը նշված ենթակետում սահմանվում է նվազագույն շեմով («առնվազն 6 ամիս հետո»), այսինքն չի հստակեցվում կոնկրետ վերջնաժամկետը, որի ընթացքում պետք է իրականացվի երեխայի հաշվառումը, ինչը կարող է հանգեցնել գործընթացի անհարկի երկարաձգման։ Ուստի, առաջարկվում է վերանայել նշված ենթակետը՝ հստակեցնելով նախատեսված ժամկետը։ իրավ ապ
	7. Չի ընդունվել: Ձևակերպումը տառացի կրկնօրինակում է ՀՀ ընտանեկան օրենսգրքի 118-րդ հոդվածի 2.1-ին մասը, որի համաձայն՝ սույն հոդվածի 1-ին մասի 1-ին կետով նախատեսված դեպքում երեխայի ծնողների կամ միակ ծնողի գրավոր հրաժարումը համարվում է համաձայնություն երեխայի որդեգրման վերաբերյալ՝ գրավոր հրաժարումից առնվազն 6 ամիս անց: Որդեգրման հնարավորության մասին ծնողները կամ միակ ծնողը նախազգուշացվում են գրավոր հրաժարումը ներկայացնելու պահին:

	8․  Կարգ 1-ի 10-րդ կետի 2-րդ ենթակետով սահմանվում է, որ երեխան տեղեկատվական համակարգում հաշվառվում է որպես որդեգրման ենթակա երեխա աշխատակազմի կողմից՝ համաձայնություն տրամադրելու մերժումը ստանալուց հետո՝ յոթ աշխատանքային օրվա ընթացքում՝ ապահովվելով սույն կարգի 9-րդ կետում նշված արձանագրության կազմումը։ Մինչդեռ հարկ է նշել, որ 9-րդ կետում սահմանվում է, որ համաձայնության բացակայության դեպքում երեխային որդեգրման ենթակա երեխա հաշվառելու և ապագա որդեգրման՝ երեխայի լավագույն շահերից բխելու մասին եզրակացություն տրամադրում է աշխատակազմը։ Ուստի ելնելով վերոգրյալից և հիմք ընդունելով «Նորմատիվ իրավական ակտերի մասին» օրենքի 13-րդ հոդվածի 8-րդ մասի կարգավորումները՝ անհրաժեշտ է նշված դրույթները համապատասխանեցնել միմյանց։ 
	8. Ընդունվել է: Կարգ 1-ի 10-րդ կետի 2-րդ ենթակետում նշվել է եզրակացություն՝ արձանագրության փոխարեն:

	9. Կարգ 1-ի 12-րդ կետի համաձայն՝ որդեգրման ենթակա երեխայի հաշվառման դեպքում տեղեկատվական համակարգում ձևավորվում է Լիազոր մարմնի կողմից հաստատված՝ հաշվառման տեղեկանք։ 
Հարկ է նկատել, որ տեղեկանքն իր բնույթով փաստաթուղթ է, որը հավաստում կամ արտացոլում է առկա փաստերը կամ կարգավիճակը։ Միաժամանակ, նշված կարգավորումից պարզ չէ, թե անձին հաշվառելուց հետո ինչ նպատակով է կազմվում «Լիազոր մարմնի կողմից հաստատված՝ հաշվառման տեղեկանքը»։ 
	9.Ընդունվել է: «Լիազոր մարմնի կողմից հաստատված» ձևակերպումը հանվել է:

	10․ Կարգ 1-ի 13-րդ կետում անհրաժեշտ է պարզաբանել «այլ մասնագետների հավաստմամբ» կարգավորումը՝ հստակ սահմանելով, ինչ մասնագետների մասին է խոսքը, ինչ չափորոշիչներով է որոշվում նրանց իրավասությունը՝ հավաստելու նման կարևոր իրավական հետևանքներ ունեցող գործողությունը:
	10. Ընդունվել է:

	11․ Կարգ 1-ի 15-րդ կետում անհրաժեշտ է պարզաբանել հաշվառման հետ կապված գործողությունների կասեցման դեպքում երեխայի տվյալները տեսանելի են լինում համակարգում, թե ոչ։
	11.Ընդունվել է:

	12. Կարգ 1-ի 16-րդ կետով նախատեսվում է, որ աշխատակազմն առողջական վիճակի մասին եզրակացություն չի պահանջում և հետագայում նաև համադրում չի իրականացնում, եթե երեխայի խնամքն իրականացվում է որդեգրել ցանկացող անձի կողմից կամ որդեգրել ցանկացող անձը գրավոր համաձայնություն է հայտնել ցանկացած հիվանդության բացահայտման դեպքում որդեգրել այդ երեխային: 
Հարկ է նկատել, որ նշված կարգավորումը հիմնավորման կարիք ունի՝ հաշվի առնելով երեխայի լավագույն շահի և որդեգրման գործընթացի անվտանգության ապահովման անհրաժեշտությունը։ Մասնավորապես, պարզ չէ, թե արդյոք ներկայացվելու են համապատասխան հիմնավորումներ առողջական խնդիրներ ունեցող երեխա որդեգրելու ռիսկերի գիտակցման և դրա համար պատասխանատվություն կրելու պատրաստակամության մասին։ Միևնույն ժամանակ հարց է առաջանում, թե արդյոք նման իրավիճակում վերահսկողության ընթացքում կարող են խնդիրներ առաջանալ, թե ոչ՝ հաշվի առնելով, որ համադրում տեղի չի ունեցել։
Ինչպես նաև հարկ է նշել, որ ընտանեկան օրենսգրքի 112-ի 2.1-րդ մասի համաձայն՝ Կենտրոնական նյարդային համակարգի, օրգանական և ֆունկցիոնալ ախտահարումներ, բնածին, ձեռքբերովի մտավոր և ֆիզիկական խնդիրներ ունեցող երեխայի որդեգրում թույլատրվում է այն դեպքում, երբ որդեգրողի մոտ առկա է երեխային բուժման և խնամքի անհրաժեշտ պայմաններով ապահովելու հնարավորությունը:
	12.Ընդունվել է: Հիմնավորման մեջ կատարվել են փոփոխություններ:

	13․ Կարգ 1-ի 18-րդ կետի 13-րդ կետում, հիմք ընդունելով ՀՀ քրեական օրենսգրքի կարգավորումները, առաջարկում ենք «դատվածությունը հանված կամ մարված լինելու հանգամանքից» բառերը փոխարինել «դատվածությունը վերացված կամ մարված լինելու հանգամանքից» բառերով։ Նշված դիտարկումը վերաբերում է նաև 21-րդ և 78-րդ կետերով սահմանված կարգավորումներին։
	13. Ընդունվել է ի գիտություն:
Նախագծում կիրառվող եզրույթները բխում են ՀՀ ընտանեկան օրենսգրքի 116-րդ հոդվածի 1-ին մասի ժ կետում կիրառվող եզրույթներից և քանի որ Նախագծի լիազորող նորմը ՀՀ ընտանեկան օրենսգրքում է՝ այն չի կարող հակասել այդ օրենսգրքին: Առաջարկին հնարավոր է անդրադառնալ ՀՀ ընտանեկան օրենսգրքում փոփոխություններ կատարելուց հետո, ինչը նախատեսվում է իրականացնել ենթաօրենսդրական ակտերն ավարտելուց հետո:

	14. Կարգ 1-ի 20-րդ կետի 5-րդ ենթակետով նախատեսվում է որդեգրել ցանկացող անձի համաձայնությունը՝ Հայաստանի Հանրապետության կառավարության 2005 թվականի մայիսի 5-ի N 517-Ն որոշմամբ հաստատված ցանկում ներառված հիվանդություններով դիմողի հիվանդ չլինելու հանգամանքը հիմնավորող տեղեկատվությունը Առողջապահության նախարարությունից տեղեկատվական համակարգի միջոցով հայցելու և այդ նպատակով համապատասխան բժշկական հետազոտություններն ու զննություններն անցնելու վերաբերյալ։
Նշված կարգավորումը նպատակահարմար է լրացնել այն հաշվով, որ տեղեկատվական համակարգում ստացվի և պահպանվի ոչ թե դիմողի առողջական վիճակի ամբողջական բժշկական տեղեկատվությունը, այլ միայն որդեգրման իրավունքը սահմանափակող համապատասխան հիվանդությունների առկայության կամ բացակայության վերաբերյալ եզրահանգումը կամ տեղեկանքը։
Առաջարկվում է Նախագծի 20-րդ կետի 5-րդ ենթակետում կամ դրան առնչվող դրույթում հստակ նշել, որ առողջական տվյալների մշակումը կատարվում է բացառապես անձին որպես որդեգրել ցանկացող անձ հաշվառելու իրավական հիմքերի ստուգման նպատակով և չի կարող օգտագործվել այլ նպատակներով։ 
	14.Ընդունվել է:

	15․ Կարգ 1-ի 20-րդ կետում «դիմում» բառից հետո առաջարկվում է լրացնել «(այսուհետ՝ Դիմում)» բառերը և Կարգ 1-ի ամբողջ տեքստում ապահովել կիրառվող ձևակերպումների միատեսակությունը։  Նշված կետում անհրաժեշտ է նաև պարզաբանել ինչ չափանիշներով գնահատվելու մոտիվացիան դրական կամ բավարար է, թե ոչ։
	15. Ընդունվել է:

	16․ Կարգ 1-ի 21-րդ կետի ենթակետերի համարակալումն անհրաժեշտ է վերանայել, քանի որ առկա է երկու 5-րդ ենթակետ։
	16.Ընդունվել է:

	17. Կարգ 1-ի 22-րդ կետով նախատեսվում է, որ որդեգրել ցանկացող Հայաստանի Հանրապետության քաղաքացու բնակելի տարածքը կամ այն տարածքը, որտեղ նա պատրաստվում է բնակվել որդեգրվող երեխայի հետ, պետք է համապատասխանի Լիազոր մարմնի ղեկավարի հրամանով սահմանված սանիտարական կամ տեխնիկական պահանջներին, որի վերաբերյալ տրամադրվում է տեղեկանք։ Հետևաբար, հստակության ապահովման համար անհրաժեշտ է հղում կատարել Լիազոր մարմնի ղեկավարի հրամանով հաստատված այն կարգին, որով սահմանվում են սանիտարական կամ տեխնիկական պահանջները։
Նույն կետում նաև չի հստակեցվում՝ որդեգրել ցանկացող անձի ընտանիքի սոցիալական գնահատման վերաբերյալ արդյոք տրամադրվում է տեղեկանք, թե՝ եզրակացություն։ Ինչպես նաև անհրաժեշտ է պարզաբանել, թե ինչ կարգով է իրականացվում նշված եզրակացության ձևավորումը։ 
Վերոնշյալի համատեքստում՝ առաջարկվում է վերանայել Կարգ 1-ի 22-րդ կետը։
	17.Ընդունվել է ի գիտություն: 
Որդեգրել ցանկացող անձի ընտանիքի սոցիալական գնահատում իրականացնելու արդյունքում տրամադրվելու է կենսապայմանների գնահատման մասին եզրակացություն:
Իսկ  բնակելի տարածքը կամ այն տարածքը, որտեղ նա պատրաստվում է բնակվել որդեգրվող երեխայի հետ, Լիազոր մարմնի ղեկավարի հրամանով սահմանված սանիտարական կամ տեխնիկական պահանջներին համապատասխանության մասով փոփոխություն չի կատարվել, քանի որ նման հրամանը դեռ մշակման փուլում է, իսկ ՀՀ ընտանեկան օրենսգրքի 116-րդ հոդվածի 1-ին մասի ը կետով նախատեսված նորմին համապատասխան ձևակերպում նշելով Կառավարության որոշման մեջ ձևակերպում նշելը ստեղծում է ներքին կապ իրավական ակտերի միջև:

	18․ Կարգ 1-ի 24-րդ կետի համաձայն՝ որդեգրել ցանկացող անձն անհատական օգտահաշվում պարտավոր է նշել առնվազն երեք անձանց անուն, ազգանուն, հայրանուն և էլեկտրոնային հասցե, որոնք կկարողանան բնութագրել որդեգրել ցանկացող անձին՝ կազմելով բնութագիր-երաշխավորություն:
Հարկ է նկատել, որ նշված կետով նախատեսվում է որդեգրել ցանկացող անձի կողմից իրեն բնութագրող անձանց վերաբերյալ տվյալների ներկայացում։
Որդեգրել ցանկացող անձին նման տվյալներ ազատորեն ներկայացնելու հնարավորություն տրամադրելը կարող է խնդրահարույց լինել նաև գնահատման օբյեկտիվության տեսանկյունից, քանի որ ներկայացվող տեղեկությունների աղբյուրը և տվյալների ընտրությունը կախված են անձի հայեցողությունից։
Այսպիսով, ելնելով վերոգրյալից՝ առաջարկվում է վերանայել Նախագծի 24-րդ կետի կարգավորումը՝ սահմանելով, որ որդեգրել ցանկացող անձին բնութագրող տեղեկությունների հավաքագրումն իրականացվում է որդեգրման գործընթացում ներգրավված իրավասու մարմնի կողմից՝ անհրաժեշտության դեպքում համապատասխան հարցումների միջոցով։
Միաժամանակ, անհրաժեշտ է ապահովել, որ հարցվող անձանց անձնական տվյալների մշակումը իրականացվի ԱՏՊ օրենքով նախատեսված իրավական հիմքի առկայությամբ, իսկ համաձայնության հիմքով մշակման դեպքում՝ այդ անձանց համաձայնությունը ստանալու և դրա փաստը հաստատելու հնարավորությամբ։ 
	18.Ընդունվել է ի մասնակի:
Երեք անձանց վերաբերյալ տվյալների առնչությամբ կատարվել է լրացում, իսկ այն, որ որդեգրել ցանկացող անձն իր հայեցողությամբ պետք է որոշի այն անձանց, ովքեր կհանդիսանան երաշխավոր բխում է թե՛ որդեգրման գաղտնիությունից, թե՛ նրան առավել լավ ճանաչող անձանց շրջանակ սահմանելուց, իսկ աշխատակազմի կողմից նման հարցումները միանշանակ հանգեցնելու են որդեգրման մասին տվյալների հանրայնացման՝ առավել ևս, որ որդեգրման գաղտնիությունը ներառում է նաև որդեգրման նախապատրաստական փուլերը նույնպես:

	19. Կարգ 1-ի 27-րդ կետում «չներկայացված» բառն առաջարկվում է փոխարինել «չեն ներկայացվել» բառերով՝ ապահովելով մտքի բովանդակային ճիշտ ձևակերպումը։ 
	19. Ընդունվել է:

	18․ Կարգ 1-ի 29-րդ կետում առաջարկում ենք պարզաբանել, հաշվառումը տեղի է ունենում ինքնաշխատ (համակարգի կողմից), թե աշխատակազմի կողմից որոշակի գործողություն կատարելու արդյունքում, քանի որ «անմիջապես» եզրույթը վարչական վարույթի ժամկետների տեսանկյունից անորոշ է։  Ինչպես նաև առաջարկում ենք այն համապատասխանեցնել Նախագծի 49-րդ կետին,  (օտարերկրյա որդեգրման մասով) ըստ որի նույն 18-ամսյա ժամկետի հաշվարկը սկսվում է եզրակացությունը հասանելի դառնալու «օրվան հաջորդող 00:00-ից։
	18. համարակալումն ըստ եզրակացության մեջ նշված համարակալման
Ընդունվել է:

	19․ Կարգ 1-ի 30-րդ կետով սահմանվում է, որ բացասական եզրակացություն ստանալու դեպքում անձը տեղեկացվում է պատճառները վերանալու կամ վերացնելու դեպքում կրկին դիմելու հնարավորության մասին, սակայն չի հստակեցվում, թե արդյոք կրկնակի դիմումը կարող է ներկայացվել ցանկացած ժամանակ, թե սահմանվում է որոշակի ժամկետ կամ պայման։ Նպատակահարմար է հստակեցնել կրկնակի դիմում ներկայացնելու ժամկետները կամ նախատեսել, որ դիմումը կարող է ներկայացվել անմիջապես այն պահից, երբ վերացվել կամ վերացել են բացասական եզրակացության հիմքում ընկած հանգամանքները։  
	19. համարակալումն ըստ եզրակացության մեջ նշված համարակալման
Ընդունվել է ի գիտություն: Անձն այդ փաստաթղթերը կամ տվյալները կարող է ներկայացնել ցանկացած ժամանակ:

	20. Կարգ 1-ի 32-րդ կետով կարգավորվում են որդեգրել ցանկացող անձանց վերապատրաստման դասընթացին առնչվող հարցեր (դասընթացի վճարովիության վերաբերյալ)։ Միաժամանակ, հարկ է նկատել, որ նշված դասընթացին առնչվող կարգավորում նախատեսվում է նաև Կարգ 1-ի 25-րդ կետով։ Հաշվի առնելով վերոգրյալը՝ առաջարկվում է վերանայել Կարգ 1-ի կառուցվածքային տրամաբանությունը և 32-րդ կետով առաջարկվող կարգավորումը նախատեսել Կարգ 1-ի 25-րդ կետից հետո՝ ապահովելով իրավական ակտի բովանդակային մտքի հաջորդականությունը, կարգավորումների համակարգվածությունը և ամբողջականությունը։ 
Նույն դիտարկումը վերաբերում է Կարգ 1-ի բոլոր այն կետերին, որոնցում առկա է նախատեսվող դրույթների հաջորդականության ընդհատում։

	20. Ընդունվել է ի գիտություն:
Կարգում ընդհանրական նկարագրվել է ընթացակարգային շղթան, որից հետո սկսվել են ներկայացվել բացառությունները: Կարգ 1-ի 32-րդ կետն այդ բացառություններից մեկն է: Քանի որ այդ կետում ուղղակի նշված է, որ սույն կարգի 25-րդ կետում նշված դասընթացը կազմակերպվում է անվճար, բացառությամբ օտարերկրացիների համար կազմակերպվող դասընթացի, որը Հայաստանի Հանրապետությունում կազմակերպվում է վճարովի հիմունքներով` օտարերկրյա պետությունում նման դասընթացներին մասնակցելը հավաստող փաստաթղթի բացակայության դեպքում, տրամաբանական է, որ այն վերաբերում է ՀՀ քաղաքացիներին կամ այն երկքաղաքացիներին, ովքեր որդեգրմանը գործընթացին մասնակցում են որպես ՀՀ քաղաքացիներ, այդ իսկ պատճառով նշվել է օտարերկրացիներին վերաբերող բացառության տեսքով: Նաև բացառություն նախատեսված է Կարգ 1-ի 33-րդ կետում:
Հետևաբար, կարգում պահպանվում է կառուցվածքի տրամաբանությունն առ այն, որ ներկայացվում է ընթացքը, որից հետո տրվում են որևէ նորմից կամ ընթացակարգից բացառությունները կամ առանձնահատկությունները: Սակայն, օրինակ հերթականության փոփոխություն կատարվել է 88-րդ ու 89-րդ կետերի առնչությամբ;

	21. Կարգ 1-ի 33-րդ կետով նախատեսվում է անձանց շրջանակ, ում նկատմամբ չի տարածվում Կարգ 1-ի 25-րդ կետով նշված դասընթացներին մասնակցելու պայմանը և համապատասխանաբար չի պահանջվում դասընթացի ավարտին տրվող վկայականը։ Մասնավորապես՝ Կարգ 1-ի 33-րդ կետի 1-ին ենթակետով նախատեսվում է, որ եթե օտարերկրացիները, Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիները կամ երկքաղաքացիները իրենց բնակության վայրի պետության օրենսդրությամբ սահմանված կարգով անցել են համապատասխան դասընթացը, ապա ներկայացնում են այդ փաստը հավաստող վկայական, հավաստագիր կամ տեղեկանք։ 
Հարկ է նկատել, որ նշված կարգավորմամբ հստակեցված չէ, թե ինչ ընթացակարգով և ինչ չափանիշներով է գնահատվում տվյալ դասընթացների համարժեքությունը Հայաստանի Հանրապետությունում կազմակերպվող դասընթացներին։ Մասնավորապես, կարգավորված չեն ներկայացվող փաստաթղթերի բովանդակային և ձևական պահանջները, դրանց վավերականության, ժամկետների, բնօրինակ լինելու, ինչպես նաև դասընթացն իրականացրած մասնագետների մասնագիտական համապատասխանության հետ կապված հարցերը։ Բացի այդ, հստակեցված չէ նաև, թե որ մարմինն է իրականացնում ներկայացված փաստաթղթերի և դասընթացների համապատասխանության գնահատումը և ինչ չափորոշիչների հիման վրա։
Հետևաբար, առաջարկվում է վերանայել նշված կարգավորումը։
	21. Ընդունվել է ի գիտություն:
Եթե օտարերկրացիները, Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիները կամ երկքաղաքացիներն իրենց բնակության վայրի պետության օրենսդրությամբ սահմանված կարգով անցել են համապատասխան դասընթացը, ապա ներկայացնում են այդ փաստը հավաստող վկայական, հավաստագիր կամ տեղեկանք, ապա միջազգային որդեգրման շրջանակներում փոխօգնության համաձայն, այդ փաստաթղթերը ներկայացվում են Կենտրոնական մարմնին: Տվյալ դասընթացների համարժեքությունը Հայաստանի Հանրապետությունում կազմակերպվող դասընթացներին ստուգելու գործընթաց միջազգային ակտերով նախատեսված չէ, և հաշվի առնելով, որ  ներկայացվող փաստաթղթերի բովանդակային և ձևական պահանջները, դրանց վավերականության, ժամկետների, բնօրինակ լինելու, ինչպես նաև դասընթացն իրականացրած մասնագետների մասնագիտական համապատասխանության հետ կապված հարցերը դուրս են ՀՀ իրավասությունից, Կառավարության որոշման կարգում նման հարցեր հնարավոր չէ նախատեսել։ 
Ենթակետով նախատեսված բացառության նախատեսման տրամաբանությունը նրանում է, որ ծնողի գրավոր համաձայնությունը տրվում է միայն խորթ հոր կամ խորթ մոր որդեգրման դեպքում, ինչը ենթադրում է, որ այդ երեխան և խորթ ծնողն արդեն տևական ժամանակ համատեղ բնակվում են միմյանց հետ ու այդ երեխայի նկատմամբ խորթ ծնողն իրականացնում է թե՛ խնամք, թե՛ դաստիարակություն, թե՛ միգուցե հանդիսանում է որդեգրվող երեխայի քույրերի կամ եղբայրների կենսաբանական ծնողը, հետևաբար արհեստականորեն բարդացնել այդ երեխայի որդեգրումը նպատակահարմար չէ:

	22. Կարգ 1-ի 37-րդ կետի համաձայն՝ սույն Կարգ 1-ի 20-23-րդ կետերում նախատեսված փաստաթղթերում անհրաժեշտ տեղեկություններն ամբողջական չլինելու, դրանցում այլ թերություններ կամ անհամապատասխանություններ հայտնաբերելու դեպքում աշխատակազմը դիմողին գրավոր առաջարկում է 20-օրյա ժամկետում ներկայացնել պահանջվող տեղեկությունները կամ ուղղել ներկայացված փաստաթղթերում առկա թերությունները կամ անհամապատասխանությունները: 
Այս առումով հարկ է նշել, որ Կառավարության 2010 թվականի մարտի 18-ի թիվ 269-Ն որոշմամբ հաստատված Հավելված 1-ի 10-րդ կետով վերոնշյալ գործողությունների կատարման համար նախատեսված է 30-օրյա ժամկետ, մինչդեռ Կարգ 1-ի 37-րդ կետով սահմանվում է 20-օրյա ժամկետ։ Հետևաբար, հարկ է պարզաբանել, թե արդյոք ժամկետի կրճատման պարագայում չեն առաջանա խնդրահարույց իրավիճակներ՝ նկատի ունենալով գործընթացի բարդությամբ պայմանավորված թերի փաստաթղթերի լրացման իրատեսական հնարավորությունը։

	22. Ընդունվել է:
30-օրյա ժամկետի փոխարինումը 20-օրյա ժամկետով պայմանավորված է գործնական անհրաժեշտությամբ: Նախևառաջ, գործող կարգի պայմաններում որդեգրել ցանկացող անձինք հնարավորինս կարճ ժամկետում են վերացնում բացահայտված թերությունները, և մեծամասնությունն ընդամենը 3-5 օրվա ընթացքում են կարգավորում այն: Բացի այդ, 30-օրյա ժամկետ սահմանելն իրատեսական չէ նաև հայցվող փաստաթղթերի հասանելիության ու դրանց հավաքման գործընթացների պարզեցման պայմաններում, որն իրականացվել է վերջին տարիներին փաստաթղթաշրջանառության և տարբեր մարմինների ու գերատեսչությունների գործավարության փոփոխության պայմաններում:

	23․ Կարգ 1-ի Նախագծի 38-րդ, 41-րդ, 53-րդ, 57-րդ և 92-րդ կետերով նախատեսվում է որդեգրել ցանկացող անձի, որդեգրման ենթակա երեխայի և որդեգրող ընտանիքի անձնական գործերի ձևավորում և հասանելի դարձում համապատասխան մարմիններին։
Առաջարկվում է հստակեցնել անձնական գործերում ներառվող տվյալների պահպանման ժամկետները՝ տարբերակելով՝
1. հաշվառումը մերժվելու կամ դիմումը առանց քննության թողնվելու դեպքերը,
2. համադրումը չշարունակվելու դեպքերը,
3. որդեգրումը դատարանի կողմից հաստատվելու դեպքերը,
4. որդեգրումը դատարանի կողմից չհաստատվելու դեպքերը,
5. անձին հաշվառումից հանելու դեպքերը։
Նման հստակեցումը անհրաժեշտ է անձնական տվյալների պահպանման ժամկետի որոշակիության և տվյալների նվազագույն պահպանման սկզբունքի ապահովման համար։
	23.Ընդունվել է: 38-րդ կետում կատարվել է համապատասխան լրացում առ այն, որ անձնական գործերում ներառվող տվյալները տեղեկատվական համակարգում պահվում են դրական եզրակացության գործողության ժամկետով, բացառությամբ, երբ որդեգրել ցանկացող անձի հաշվառումը մերժվում է կամ նրա դիմումը թողնվում է առանց քննության կամ անձը հաշվառումից հանվում է, որոնց դեպքում պահպանման ժամկետները կազմում եմ մեկ ամիս::

	24. Կարգ 1-ի 42-րդ կետով նախատեսվում են որդեգրել ցանկացող անձին հաշվառումից հանելու հիմքերը։ Նշված կետի՝
1) 2-րդ ենթակետում «18 ամիսը» ձևակերպումը առաջարկվում է փոխարինել «գործողության ժամկետը» ձևակերպմամբ. 
2) 6-րդ ենթակետում «եթե նա մահացել է» բառերը փոխարինել «մահվան դեպքում» բառերով։ Ինչպես նաև վերանայել 4-րդ ենթակետը, քանի որ Կարգի 4-րդ գլուխը վերաբերելի է Հայաստանի Հանրապետության սահմաններից դուրս բնակություն հաստատող ՀՀ քաղաքացիների հաշվառմանը։
	24.Ընդունվել է:

	25. Կարգ 1-ի 43-րդ կետի համաձայն՝ Կոնվենցիայի շրջանակում համագործակից պետությունում մշտապես բնակվող և Հայաստանի Հանրապետության քաղաքացի հանդիսացող երեխային որդեգրել ցանկացող օտարերկրացու կամ Հայաստանի Հանրապետության քաղաքացու առկայության դեպքում՝ նրան որպես որդեգրել ցանկացող անձ հաշվառվելու նպատակով համապատասխան պետության կենտրոնական մարմինը կամ հավատարմագրված կազմակերպությունը Կենտրոնական մարմնին է ներկայացնում այն զեկույցի հերթական համարը, որով նկարագրված երեխային տվյալ անձը ցանկանում է որդեգրել, ինչպես նաև Կոնվենցիայի 15-րդ հոդվածով նախատեսված զեկույցը, հավելվածի 20-22-րդ կետով նախատեսված փաստաթղթերը կամ այլ պետության օրենսդրությամբ դրանց փոխարինող փաստաթղթերը, տվյալ պետության իրավասու մարմնի թույլտվությունը կամ երաշխավորագիրը Հայաստանի Հանրապետությունում որպես որդեգրել ցանկացող անձ հաշվառվելու վերաբերյալ, իսկ բնակության վայրի պետության օրենսդրությամբ սահմանված կարգով հոգեբանական, մանկավարժական և իրավական աջակցություն տրամադրելու նպատակով նախապատրաստական դասընթաց անցած լինելու դեպքում՝ նաև այդ հանգամանքը հավաստող փաստաթուղթը։ 
Միաժամանակ, Հայաստանի Հանրապետությունում մշտապես բնակվող Հայաստանի Հանրապետության քաղաքացիների հաշվառման պարագայում Կարգ 1-ի 24-րդ կետով նախատեսված է նաև լրացուցիչ պահանջ: Մասնավորապես, սահմանված է, որ որդեգրել ցանկացող անձն անհատական օգտահաշվում պարտավոր է նշել առնվազն երեք անձանց անուն, ազգանուն, հայրանուն և էլեկտրոնային հասցե, որոնք կկարողանան բնութագրել որդեգրել ցանկացող անձին՝ կազմելով բնութագիր-երաշխավորություն:
Հարկ է նկատել, որ բնութագիր-երաշխավորություն տրամադրելու պահանջը Հայաստանի Հանրապետության գործող օրենսդրությամբ կիրառելի է նաև օտարերկրյա որդեգրման դեպքում։ Այսպես, Կառավարության 2010 թվականի մարտի 18-ի թիվ 269-Ն որոշման հավելված N 1-ի 19-րդ կետի համաձայն՝ Կոնվենցիայի անդամ երկրներում բնակվող՝ որդեգրել ցանկացող օտարերկրացիները, Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիները որպես որդեգրել ցանկացող անձ հաշվառվելու նպատակով դիմում են համապատասխան երկրի կենտրոնական մարմին` ներկայացնելով նշված Կարգ 1-ի 7-րդ կետով նախատեսված փաստաթղթերը, որդեգրել ցանկացող անձի կենսապայմանների ուսումնասիրության մասին ակտը, ինչպես նաև տվյալ երկրի իրավասու մարմնի թույլտվությունը կամ երաշխավորագիրը Հայաստանի Հանրապետությունում որպես որդեգրել ցանկացող անձ հաշվառվելու վերաբերյալ։ Նույն Կարգ 1-ի 7-րդ կետի 5-րդ ենթակետով տրամադրվող փաստաթղթերի ցանկում նախատեսվում է անձի պատշաճ վարքագծի մասին անձնական երաշխավորությունը՝ տրված կազմակերպության կամ առնվազն երեք անձանց կողմից։
Գործնականում նշված երաշխավորագրերը կարևոր նշանակություն ունեն Արդարադատության նախարարության կողմից որդեգրել ցանկացող անձանց հաշվառումը կատարելու ընթացքում պատշաճ գնահատում իրականացնելու տեսանկյունից։ Ընդ որում, կարծում ենք, որ ներպետական որդեգրման դեպքում երաշխավորագիր ներկայացնելու պահանջը նախատեսված լինելու դեպքում նպատակահարմար և հիմնավոր չէ նույնական պահանջի չնախատեսումը օտարերկրյա որդեգրման պարագայում, քանի որ այն հավասարապես կարևոր, եթե ոչ ավելի էական նշանակություն ունի Հայաստանի Հանրապետության սահմաններից դուրս բնակվող անձի կողմից երեխա որդեգրելու հնարավորության մասին եզրակացության հանգելու տեսանկյունից։
Վերոգրյալից ելնելով՝ առաջարկվում է Նախագծում կատարել համապատասխան լրացումներ՝ սահմանելով, որ օտարերկրյա որդեգրման պարագայում որդեգրել ցանկացող անձը պետք է ներկայացնի երեք անձանց կողմից տրված բնութագիր-երաշխավորություններ։ 
	25. Ընդունվել է:

	26․ Կարգ 1-ի 43-րդ, 44-րդ, 47-րդ, 49-րդ, 50-րդ, 53-րդ և 57-րդ կետերով նախատեսվում է օտարերկրյա որդեգրման շրջանակում որդեգրել ցանկացող անձանց վերաբերյալ փաստաթղթերի և տվյալների ստացում, ներբեռնում տեղեկատվական համակարգ, տրամադրում կամ հասանելի դարձում Կենտրոնական մարմնին, Լիազոր մարմնին, օտարերկրյա պետությունների կենտրոնական մարմիններին կամ հավատարմագրված կազմակերպություններին։
Առաջարկվում է տվյալ դրույթներում հստակեցնել, որ օտարերկրյա պետության կենտրոնական մարմնին կամ հավատարմագրված կազմակերպությանը փոխանցվում են միայն այն տվյալները և փաստաթղթերը, որոնք անհրաժեշտ են կոնկրետ որդեգրման կամ հետորդեգրման վերահսկողության գործընթացի համար։ Անհրաժեշտ է նաև նախատեսել, որ փոխանցվող տվյալները չեն կարող օգտագործվել այլ նպատակներով կամ փոխանցվել այլ անձանց, եթե դա ուղղակիորեն չի բխում որդեգրման գործընթացից կամ օրենքով նախատեսված պարտավորությունից։ Նաև ցանկալի է ամրագրել, որ երկրներին փոխանցման դեպքում փոխանցող մարմինը պետք է հաշվի առնի նաև Անձնական տվյալների պաշտպանության գործակալության կողմից անձնական տվյալների պաշտպանության բավարար մակարդակ ունեցող երկրների ցանկը և առաջնորդվի այդ ցանկով։ 
Ինչպես նաև անհրաժեշտ է սահմանել, որ «լիազորված անձը» չի կարող իրականացնել երեխայի ընտրության կամ որդեգրման հանձնելու գործառույթներ, քանի որ նշված խմբագրությամբ սահմանումը կարող է խնդրահարույց լինել Ընտանեկան օրենսգրքի 115-րդ հոդվածի տեսանկյունից, որն արգելում է որդեգրման միջնորդական գործունեությունը:
	26. Ընդունվել է: Լրացվել է նոր 58-րդ կետ՝ հետևյալ բովանդակությամբ՝ Օտարերկրյա պետության կենտրոնական մարմնին կամ հավատարմագրված կազմակերպությանը փոխանցվում են միայն այն տվյալները և փաստաթղթերը, որոնք անհրաժեշտ են կոնկրետ որդեգրման կամ հետորդեգրման վերահսկողության գործընթացի համար՝ առաջնորդվելով Անձնական տվյալների պաշտպանության գործակալության կողմից անձնական տվյալների պաշտպանության բավարար մակարդակ ունեցող երկրների ցանկով։ Օտարերկրյա պետության կենտրոնական մարմնին կամ հավատարմագրված կազմակերպությանը փոխանցվող տվյալները չեն կարող օգտագործվել այլ նպատակներով կամ փոխանցվել այլ անձանց, եթե դա ուղղակիորեն չի բխում որդեգրման գործընթացից կամ օրենքով նախատեսված պարտավորությունից։ Որդեգրել ցանկացող անձի լիազորված անձը չի կարող իրականացնել որդեգրման ենթակա երեխայի ընտրության կամ որդեգրման հանձնելու գործառույթներ:

	27․ Կարգ 1-ի 45-րդ կետի համաձայն՝ օտարերկրյա որդեգրման համար անհրաժեշտ փաստաթղթերը Կենտրոնական մարմնին ներկայացվում են թարգմանչի ստորագրությամբ հաստատված հայերեն թարգմանությամբ կամ դիվանագիտական ծառայության մարմնի կատարած և հաստատած հայերեն թարգմանությամբ կամ օտարերկրյա պետության՝ համապատասխան իրավասություն ունեցող թարգմանչի ստորագրությամբ՝ հյուպատոսական օրինականացման առկայության դեպքում, եթե Հայաստանի Հանրապետության միջազգային պայմանագրերով այլ բան նախատեսված չէ։ 
«Քաղաքացիական կացության ակտերի գրանցման մասին» օրենքի 10-րդ հոդվածի 2-րդ մասի համաձայն՝ օտարերկրյա պետության իրավասու մարմնի տված փաստաթղթերը ներկայացվում են որակավորման վկայական ունեցող թարգմանչի ստորագրությամբ հաստատված հայերեն թարգմանությամբ կամ դիվանագիտական ծառայության մարմնի կատարած և հաստատած հայերեն թարգմանությամբ կամ օտարերկրյա պետության՝ համապատասխան իրավասություն ունեցող (երդվյալ, որակավորված) թարգմանչի ստորագրությամբ՝ հյուպատոսական օրինականացման առկայության դեպքում, եթե Հայաստանի Հանրապետության միջազգային պայմանագրերով այլ բան նախատեսված չէ:
Ըստ այդմ, առաջարկվում է Կարգ 1-ի 45-րդ կետում լրացնել, որ համապատասխան փաստաթղթերը ներկայացվում են որակավորված թարգմանչի ստորագրությամբ հաստատված հայերեն թարգմանությամբ՝ վերոգրյալ օրենսդրական կարգավորմանը համահունչ։ 
	27.Ընդունվել է:

	28․ Կարգ 1-ի 47-րդ կետի համաձայն՝ Եթե 60 օրվա ընթացքում անհրաժեշտ փաստաթղթերը չեն ներկայացվում, դիմումն ինքնաշխատ կերպով ջնջվում է տեղեկատվական համակարգից և թողնվում առանց քննության։ Առաջարկում ենք սահմանել, որ դիմումը մնում է առանց քննության, քանի որ ինքնաշխատ ջնջվելու պարագայում անձը զրկվում է իրավական հետքից և իր իրավունքների պաշտպանության հնարավորությունից, քանի որ պարզ չէ, թե ինչպես պետք է բողոքարկվի տեխնիկական «ջնջման» փաստը։
	28. Ընդունվել է:

	29. Կարգ 1-ի 48-րդ կետի 2-րդ նախադասությունն առաջարկվում է շարադրել առանձին կետով։ Ինչպես նաև առաջարկում ենք հստակեցնել, թե ընդհանուր քանի անդամից է բաղկացած աշխատանքային խումբը։
	29. Ընդունվել է մասնակի: Ներկայացվել է ոչ թե առանձին կետով, այլ առանձին կետի պարբերությամբ և շարադրվել է հետևյալ խմբագրությամբ՝ Աշխատանքային խումբը բաղկացած է 3 անդամից՝ ձևավորվելով Լիազոր մարմնի, Կենտրոնական մարմնի և Ոստիկանության մեկական ներկայացուցիչներից։

	30. Կարգ 1-ի 49-րդ կետում հստակեցման կարիք ունի, թե համադրման տեխնիկական փուլն ում նկատմամբ է իրականացվում, ուստի, նպատակահարմար է «համադրման» բառից առաջ լրացնել «որդեգրման ենթակա երեխայի և որդեգրել ցանկացող անձի» բառերը։ Նշված կետում օգտագործվող «ցանկության դեպքում» բառերը նույնպես անհրաժեշտ է վերանայել, քանի որ Կարգ 1-ի 33-րդ կետի պահանջների համաձայն, կարող են չմասնակցել դասընթացներին, միայն այն դեպքում, երբ օտարերկրացիները, Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիները կամ երկքաղաքացիներն իրենց բնակության վայրի պետության օրենսդրությամբ սահմանված կարգով անցել են համապատասխան դասընթաց և ներկայացնում են այդ փաստը հավաստող վկայական, հավաստագիր կամ տեղեկանք։ Հակառակ դեպքում, Նախագծի կարգավորումներից բխում է, որ դասընթացներին մասնակցությունը պարտադիր է։
	30. Ընդունվել է մասնակի: Կարգ 1-ի 3-րդ կետում արդեն նշվել է, որ որդեգրումն իրականացվում է ելնելով որդեգրման ենթակա երեխայի լավագույն շահերից` որդեգրման ենթակա երեխայի և որդեգրել ցանկացող անձի համադրման (այսուհետ՝ համադրում), հետևաբար համադրումը կրկին բացելու կարիք չկա:
Իսկ «ցանկության դեպքում» բառերը փոխարինվել են «անհրաժեշտության դեպքում» բառերով:

	31. Կարգ 1-ի 55-րդ կետի համաձայն՝ այն դեպքերում, երբ երեխային որդեգրելու ցանկություն է հայտնել Հայաստանի Հանրապետության սահմաններից դուրս բնակվող երեխայի խորթ հայրը կամ խորթ մայրը, որդեգրման նպատակով երեխայի հաշվառումից հետո 3 աշխատանքային օրվա ընթացքում Լիազոր մարմինը Կենտրոնական մարմնի համար հասանելիություն է տալիս տվյալ երեխայի անձնական գործին։ Այդ դեպքերում որդեգրման ենթակա երեխայի տվյալներն այլ անձանց չեն տրամադրվում։ Սույն կետում նշված՝ որդեգրել ցանկացող անձի կողմից տվյալ երեխայի որդեգրումից հրաժարվելու դեպքում երեխան հանվում է հաշվառումից։ 
Հարկ է նկատել, որ նշված կարգավորումը վերանայման կարիք ունի, քանի որ նշված դրույթում թվարկված անձանց կողմից երեխայի որդեգրումից հրաժարվելու դեպքում պարզ չէ, թե ինչ է ենթադրում երեխային պարզապես հաշվառումից հանելը՝ հատկապես այն հաշվառմամբ, որ նման բնույթի կարգավորումը չի բխում երեխայի լավագույն շահի ապահովման սկզբունքից։ 
	31. Ընդունվել է ի գիտություն: Երեխայի խորթ հայրը կամ խորթ մայրը, եթե հրաժարվում են որդեգրումից, ապա նրա կենսաբանական հոր կամ կենսաբանական մոր առկայությունը բացառում է այդ երեխայի որդեգրումն այլ անձանց կողմից, ինչից ելնելով երեխան հանվում է հաշվառումից:

	32․ Կարգ 1-ի 56-րդ կետի համաձայն՝ անձնական գործում առկա տեղեկությունները (անունը, ազգանունը, հայրանունը, բնակության վայրը, անձնական գործի համարը) Կենտրոնական մարմնի կողմից կարող են գրանցվել նաև հաշվառման մատյանում՝ ելնելով որդեգրել ցանկացող անձի բնակության վայրի պետության առանձնահատկություններից։ Նշված կարգավորումը անհրաժեշտ է վերանայել՝ ելնելով իրավական որոշակիության սկզբունքից։
	32.Ընդունվել է:

	33. Կարգ 1-ի 58-րդ կետի համաձայն՝ որդեգրել ցանկացող անձը հաշվառումից հանվում է Կարգ 1-ի 42-րդ կետով նախատեսված դեպքերում, ինչպես նաև իր մշտական բնակության պետությունը փոխելու դեպքում։ 
Հարկ է նշել, որ նշված կետում մշտական բնակության վայրի փոփոխության հիմքով որդեգրել ցանկացող անձին հաշվառումից հանելը լրացուցիչ հիմնավորման կարիք ունի՝ նկատի ունենալով, որ բնակության վայրի փոփոխությունն ինքնին չի կարող վկայել անձի կողմից երեխա որդեգրելու հնարավորության կամ իրավունքի բացակայության մասին։ Ավելին, նման փոփոխությունը կարող է պայմանավորված լինել հենց որդեգրման ենթակա երեխայի լավագույն շահերի ապահովմամբ՝ այդ թվում երեխայի համար առավել բարենպաստ սոցիալական, կենցաղային կամ ընտանեկան պայմանների ստեղծման նպատակով։
	33. Ընդունվել է: Այդ պայմանը հանվել է:

	34. Կարգ 1-ի 61-րդ կետում առաջարկվում է «ցանկալի չափանիշներին» ձևակերպումը փոխարինել «նախընտրելի չափանիշներին» ձևակերպմամբ։ Նույն դիտարկումը վերաբերում է Կարգ 1-ի նույնաբովանդակ կարգավորումներին։
Միաժամանակ հստակեցման կարիք ունի երեխայի «իրավական կարգավիճակը» որպես նախընտրելի չափանիշ սահմանելը՝ հաշվի առնելով, որ կարգավորմամբ բացահայտված չէ վերջինիս բովանդակությունը և ինչ իրավական կարգավիճակի մասին է խոսքը։ 
Միևնույն ժամանակ, նույն կետով սահմանվում է, որ որդեգրել ցանկացող հաշվառված անձի կողմից կարող են ներկայացվել սույն կետում չնախատեսված ցանկալի այլ չափանիշներ, եթե նա ունի առանձնահատուկ պահանջներ որդեգրման ենթակա երեխայի նկատմամբ։
Հարկ է նկատել, որ «առանձնահատուկ պահանջներ» ձևակերպումը ևս հստակեցման կարիք ունի, քանի որ կարգավորմամբ սահմանված չէ, թե ինչպիսի պահանջները կարող են համարվել առանձնահատուկ, ինչպես նաև դրանց թույլատրելիության և գնահատման չափանիշները։ Նման պայմաններում առկա են սուբյեկտիվ մոտեցումների և ոչ միատեսակ կիրառման ռիսկեր։ Հետևաբար՝ առաջարկվում է հստակեցնել «առանձնահատուկ պահանջներ» հասկացության բովանդակությունը կամ սահմանել դրանց գնահատման չափանիշները։
	34. Ընդունվել է: «ցանկալի չափանիշներին» ձևակերպումը փոխարինել «նախընտրելի չափանիշներին» ձևակերպմամբ։ «իրավական կարգավիճակը» ձևակերպման մեջ կատարվել է խմբագրում, իսկ «առանձնահատուկ պահանջներ» ձևակերպման մեջ կատարվել է լրացում:

	35․ Կարգ 1-ի 63-րդ կետով սահմանվում է, որ սույն կետում նշված՝ որդեգրել ցանկացող անձի կողմից տվյալ երեխայի որդեգրումից հրաժարվելու դեպքում երեխան հանվում է հաշվառումից։
Մինչդեռ պարզ է ինչ նպատակ է հետապնդում երեխային առհասարակ որդեգրման ենթակա երեխաների հաշվառումից հանելը և արդյոք դա բխում է երեխայի լավագույն շահերից։
Ինչպես նաև առաջարկում ենք նշված կետում օգտագործվող «խորթ հայր» և «խորթ մայր» հասկացությունները ՀՀ օրենսդրությամբ սահմանված իրավական եզրույթներ չեն։ Իրավական որոշակիության և միասնական տերմինաբանության ապահովման նպատակով առաջարկվում է կիրառել ՀՀ ընտանեկան օրենսդրությանը համապատասխան ձևակերպումներ, օրինակ՝ «ամուսնու (կնոջ) երեխայի որդեգրում» կամ «ծնողի ամուսնու (կնոջ) կողմից երեխայի որդեգրում»։ 
	35. Չի ընդունվել: «խորթ հայր» և «խորթ մայր» հասկացությունները կիրառվում են ՀՀ ընտանեկան օրենսգրքի 55-րդ, 85-րդ, 112-րդ, 112.1-ին, 118-րդ, 124-րդ և այլ հոդվածներում:
Տես նաև 31-րդ առաջարկի պատասխանը:

	36․ Հարկ է նշել նաև, որ Կարգ 1-ի 60-րդ, 61-րդ և 64-րդ կետերի համադրումից պարզ չէ, թե ինչ ընթացակարգով է իրականացվում համադրման տեխնիկական փուլը, երբ որդեգրել ցանկացող անձը որևէ ցանկալի չափանիշ չի ներկայացրել։ Քանի որ տեխնիկական փուլի բովանդակությունը կառուցված է ցանկալի չափանիշներին համապատասխան երեխաների առանձնացման վրա, նպատակահարմար է հստակեցնել տվյալ դեպքում տեխնիկական փուլի իրականացման առանձնահատկությունները կամ սահմանել, որ համադրումն իրականացվում է երեխայի կարիքների և այլ օբյեկտիվ չափանիշների հիման վրա։ 
	36. Ընդունվել է: 64-րդ կետում կատարվել է հետևյալ բովանդակությամբ լրացում՝ Եթե որդեգրել ցանկացող անձը նախընտրելի չափանիշ չի ներկայացրել, ապա համադրման տեխնիկական փուլն իրականացվում է երեխայի կարիքների և այլ օբյեկտիվ չափանիշների հիման վրա:


	37․ Կարգ 1-ի 65-րդ կետում առաջարկվում է վերանայել «հաշվառման վերցվելու» ձևակերպումը։ 
Նույն դիտարկումը վերաբերում է Կարգ 1-ի նշված ձևակերպումը բովանդակող մյուս կարգավորումներին։
Միաժամանակ, նույն կետով սահմանվում է, որ Հայաստանի Հանրապետությունում մշտապես բնակվող Հայաստանի Հանրապետության քաղաքացիների և որդեգրման ենթակա երեխաների համադրման գործընթացը կազմակերպելու համար որդեգրման ենթակա երեխաների տվյալները հասանելի են երեխայի հաշվառվելուց հետո երրորդ ամսին հաջորդող օրը։ 
Նշված հատվածում հստակեցման կարիք ունի «երրորդ ամսին հաջորդող օրը» ձևակերպումը՝ նկատի ունենալով, որ այն հստակ ժամկետ չի սահմանում և կարող է գործնականում խնդիրներ առաջացնել։ 
Հարկ է նաև նկատել, որ նույն կետի 2-րդ նախադասությունը խմբագրման կարիք ունի՝ հաշվի առնելով, որ բովանդակային միտքն ընկալելի չէ։ 
	37. Ընդունվել է մասնակի: «հաշվառման վերցվելու» ձևակերպումը վերանայվել է, իսկ «երրորդ ամսին հաջորդող օրը» ձևակերպումը տառացի վերցված է ՀՀ ընտանեկան օրենսգրքի 112.1-ին հոդվածի 2-րդ մասից, հետևաբար չի կարող տարբերվի սույն կարգում:
Երկրորդ նախադասությունը խմբագրվել է:

	38. Կարգ 1-ի 67-րդ կետի՝
1) 1-ին ենթակետում առաջարկվում է «բնակության վայրով» ձևակերպումը փոխարինել «բնակության վայրին» ձևակերպմամբ, «սենյակով» բառից հետո հանել «,» կետադրական նշանը, իսկ «ապահովվածությունը» բառը փոխարինել «ապահովվածությանը» բառով։ 
Միաժամանակ, նույն ենթակետում «բնակության վայրի անվտանգությանն ու պայմաններին» ձևակերպումը վերանայման կարիք ունի՝ հաշվի առնելով, որ բնակության վայրի պայմանները հավաքական ձևակերպում է, որի մեջ պետք է ներառեն նաև անվտանգությանը վերաբերող չափանիշները.
2) 10-րդ ենթակետում հստակեցման կարիք ունի «այլ հնարավոր պայմաններ» ձևակերպումը՝ նկատի ունենալով, որ վերջինս ունի ընդհանրական և անորոշ բնույթ։ Մասնավորապես, պարզ չէ, թե երեխայի կոնկրետ ինչ վիճակով պայմանավորված՝ որ կարիքների ապահովման մասին է խոսքը։
	38. Ընդունվել է:

	39. Կարգ 1-ի 65-րդ կետի համաձայն՝ Հայաստանի Հանրապետությունում մշտապես բնակվող Հայաստանի Հանրապետության քաղաքացիների և որդեգրման ենթակա երեխաների համադրման գործընթացը կազմակերպելու համար որդեգրման ենթակա երեխաների տվյալները տեղեկատվական համակարգի միջոցով ծանուցման եղանակով հասանելի են երեխային հաշվառման վերցնելու հաջորդող օրը, իսկ օտարերկրյա որդեգրման դեպքում՝ երեխային հաշվառման վերցնելուց հետո երրորդ ամսին հաջորդող օրը: 
Կարգ 1-ի 72-րդ կետի համաձայն՝ 65-րդ կետում նշված ծանուցումը ստանալուց հետո որդեգրման ենթակա երեխա ընտրելու դեպքում երեք աշխատանքային օրվա ընթացքում Կենտրոնական մարմինը Լիազոր մարմնին տեղեկատվական համակարգի միջոցով տեղեկացնում է դրա մասին։
Հարկ է նկատել, որ նշված ձևակերպումից այնքան էլ հասկանալի չէ՝ սահմանված եռօրյա ժամկետը նախատեսվել է որդեգրել ցանկացող անձի կողմից երեխա ընտրելու համար, թե երեխա ընտրելուց հետո այդ մասին Կենտրոնական մարմնի տեղեկանալու պահից եռօրյա ժամկետում ծանուցման համար։
Միաժամանակ, Կարգի 73-րդ կետի համաձայն՝ եթե 65-րդ կետում նշված ծանուցումը ստանալուց հետո մեկ աշխատանքային օրվա ընթացքում ծանուցում ստացած և հաշվառված՝ որդեգրել ցանկացող անձը որդեգրման ենթակա երեխա չի ընտրում, ապա այդ երեխայի տվյալները տեղեկատվական համակարգի միջոցով ծանուցում եղանակով հասանելի են դառնում Կարգի 71-րդ կետով նախատեսված անձանց։ 
Քանի որ նշված կետում բացառություններ չեն սահմանվել օտարերկրյա որդեգրման դեպքերի համար, դրա ձևակերպումից բխում է, որ օտարերկրյա որդեգրման շրջանակներում ևս որդեգրել ցանկացող անձը պետք է 1 աշխատանքային օրվա ընթացքում հայտնի երեխա ընտրելու մասին։ Այնուամենայնիվ, հաշվի առնելով, որ օտարերկրյա որդեգրման պարագայում Հայաստանի Հանրապետության տարածքից դուրս բնակվող որդեգրել ցանկացող անձը երեխային չի ընտրում տեղեկատվական համակարգ 1-ի միջոցով, այլ վերջինիս երեխայի վերաբերյալ տվյալները հասանելի են դառնում այն բանից հետո, երբ Հայաստանի Հանրապետության Կենտրոնական մարմինը դրանք փոխանցում է օտարերկրյա պետության կենտրոնական մարմնին կամ հավատարմագրված կազմակերպությանը կամ դրա ներկայացուցչին կամ ներկայացուցչությանը, իսկ վերջինս իր հերթին դրանք փոխանցում է որդեգրել ցանկացող անձին՝ գտնում ենք, որ ինչպես 72-րդ կետում նախատեսված եռօրյա ժամկետը, այնպես էլ 73-րդ կետում նախատեսված մեկօրյա ժամկետը խիստ սեղմ են։ 
Ըստ այդմ, օտարերկրյա որդեգրման պարագայում նշված ընթացակարգի բազմափուլային բնույթը հաշվի առնելով՝ առաջարկվում է սահմանել յուրաքանչյուր փուլի համար առանձին ժամկետներ, այն է՝ Կենտրոնական մարմնի կողմից տվյալները փոխանցելու ժամկետ, դրանից հետո օտարերկրյա պետության համապատասխան մարմնի արձագանքման ժամկետ և Կենտրոնական մարմնի կողմից այդ արձագանքի վերաբերյալ Լիազոր մարմնին տեղեկատվական համակարգի միջոցով տեղեկացնելու ժամկետ։ Միաժամանակ, առաջարկվում է օտարերկրյա պետության համապատասխան մարմնի կամ կազմակերպության արձագանքի համար նախատեսել առնվազն հինգ աշխատանքային օր ժամկետ։ 
	39. Ընդունվել է:

	40․ Կարգ 1-ի 75-րդ կետով նախատեսվում է որդեգրման ենթակա երեխայի լուսանկարի և առնվազն 3 րոպե տևողությամբ տեսաձայնագրության տրամադրում որդեգրել ցանկացող անձին։ Միաժամանակ նախագծով չեն կարգավորվում տեսաձայնագրության բովանդակությանը, պատրաստման պայմաններին, երեխայի մասնակցության կարգին, տեսանյութի պահպանման, հասանելիության, պատճենահանման, տարածման արգելքի և ոչնչացման հետ կապված հարցերը։ Հաշվի առնելով, որ տեսաձայնագրությունը պարունակում է երեխայի կենսաչափական տվյալներ և կարող է հանգեցնել երեխայի նույնականացման, նպատակահարմար է նախատեսել համապատասխան գաղտնիության և անձնական տվյալների պաշտպանության լրացուցիչ երաշխիքներ։ 
Բացի այդ, պարզ չէ «առնվազն 3 րոպե» տևողության պահանջի հիմնավորումը։ Տեսաձայնագրության օգտակարությունը պայմանավորված է ոչ թե դրա տևողությամբ, այլ ներկայացվող տեղեկատվության բովանդակությամբ։ Այդ պատճառով նպատակահարմար է սահմանել տեսաձայնագրության բովանդակային նվազագույն պահանջներ (օրինակ՝ երեխայի հաղորդակցման առանձնահատկություններ, զարգացման մակարդակ, առօրյա վարքագծի որոշ դրսևորումներ և այլն), այլ ոչ միայն դրա նվազագույն տևողությունը։
	40. Ընդունվել է: Կետը լրացվել է հետևյալ երկու նախադասություններով՝ Տեսաձայնագրությունը պետք է ներկայացնի որդեգրման ենթակա երեխայի  արտաքին տեսքի առանձնահատկությունները, հաղորդակցման առանձնահատկությունները, զարգացման ֆիզիկական և հոգեբանական մակարդակը, առօրյա վարքագծի որոշ դրսևորումներ: Սույն կետում նշված լուսանկարը և տեսաձայնագրությունը կցվում են անձնական գործին և համարվում են դրա բաղկացուցիչ մաս:

	41․ Կարգ 1-ի 78-րդ կետով նախատեսվում է հավաքագրել որդեգրել ցանկացող անձի հետ համատեղ բնակվող բոլոր չափահաս անձանց վերաբերյալ տեղեկություններ, որոնք ներառում են նրանց դատվածության, ծնողական իրավունքների, խնամակալության, ընտանեկան բռնության կանխարգելիչ հաշվառման և այլ հանգամանքների վերաբերյալ տվյալներ։ Միաժամանակ նախագծից պարզ չէ, թե ինչ իրավական հիմքով են այդ տվյալները հավաքագրվում այն անձանց վերաբերյալ, որոնք որդեգրման գործընթացի անմիջական մասնակից չեն, ինչպես նաև ինչ ընթացակարգով է ապահովվում նրանց տվյալների ստացման, մշակման և փոխանցման իրավաչափությունը։
Բացի այդ, նախագծով չի հստակեցվում, թե արդյոք իրականացվում է տվյալների հավաքագրման անհրաժեշտության և համաչափության գնահատում՝ հաշվի առնելով կոնկրետ անձի կապը երեխայի հետ և նրա ազդեցությունը երեխայի խնամքի ու դաստիարակության պայմանների վրա։ Արդյունքում նույն ծավալի տվյալներ կարող են պահանջվել ինչպես երեխայի հետ մշտապես բնակվող և նրա խնամքին անմիջականորեն մասնակցող անձանց, այնպես էլ նույն հասցեում բնակվող, սակայն երեխայի առօրյա կյանքում փաստացի դեր չունեցող անձանց վերաբերյալ։ 
	41. Ընդունվել է ի գիտություն: ՀՀ ընտանեկան օրենսգրքի 112.1-ին հոդվածի 6-րդ մասի համաձայն՝ որդեգրել ցանկացող անձի համար սույն օրենսգրքի 116-րդ հոդվածի 1-ին մասի «գ»-«ե» կամ «թ»-«ժա» կետերով նախատեսված պայմաններն ու հանգամանքները վերաբերում են նաև որդեգրել ցանկացող անձի հետ համատեղ բնակվող բոլոր չափահաս անձանց: Այդ չափահաս անձանց մոտ սույն օրենսգրքի 116-րդ հոդվածի 1-ին մասով «գ»-«ե» կամ «թ»-«ժա» կետերով նախատեսված պայմանների ու հանգամանքների առկայության դեպքում որդեգրումը չի թույլատրվում:
Այս իրավական հիմքով ներկայացվել են նման պահանջներ:
Միաժամանակ, նույն 78-րդ կետը սահմանում է, որ այդ տեղեկությունները մասնագիտական համադրման փուլում աշխատակազմը ստանում է որդեգրել ցանկացող անձի միջոցով:

	42․ Կարգ 1-ի 79-րդ կետի համատեքստում առաջարկում ենք պարզաբանել, արդյոք Նախագծի 21-րդ կետի հետ հակասություն չի առաջանում, որով նախատեսում է տվյալների ինքնաշխատ ստացում պետական շտեմարաններից: Եթե համակարգը պետք է ինքնաշխատ ներբեռնի տվյալները, ապա անձի վրա նույն տեղեկանքը ներկայացնելու պարտականություն դնելը ավելորդ վարչարարություն է:
	42. Ընդունվել է ի գիտություն: Ինքնաշխատ կերպով ներբեռնվում է որդեգրել ցանկացող անձի մասին տեղեկությունը, իսկ 79-րդ կետը վերաբերում է նրա հետ համատեղ բնակվող չափահաս անձանց վերաբերվող տեղեկությանը, որը վերջիններս հավաքում են իրավասու մարմիններից ու տրամադրում որդեգրել ցանկացող անձին, ով ներբեռնում է դրանք տեղեկատվական համակարգ:

	43. Կարգ 1-ի 83-րդ կետում հստակեցման կարիք ունի «անհրաժեշտության դեպքում» ձևակերպումը՝ հատկապես մասնագիտական գրականության և ուղեցույցներ տրամադրելու մասով։ Մասնավորապես, անհասկանալի է՝ ինչ չափանիշների հիման վրա է որոշվում նման նյութերի տրամադրման անհրաժեշտությունը։ Միաժամանակ, հաշվի առնելով, որ մասնագիտական գրականությունն ու ուղեցույցները կարող են նպաստել որդեգրման գործընթացի պատշաճ ընկալմանը, երեխայի և ընտանիքի արդյունավետ համակեցության ապահովմանը, ինչպես նաև երեխայի լավագույն շահի իրացմանը, հիմնավորման կարիք ունի դրանց տրամադրումը միայն «անհրաժեշտության դեպքում» պայմանավորելը։
Ինչպես նաև պարզաբանել ինչ խորհրդատվություններ է տրամադրվում։
	43. Ընդունվել է: Կետը խմբագրվել է։

	44. Կարգ 1-ի 84-րդ կետի համաձայն՝ աշխատակազմը, իր լիազորությունների շրջանակներում կամ տարածքային կենտրոնի միջոցով հավաքագրում է Կարգ 1-ի 67-րդ կետում նախատեսված կարիքների բավարարման մասին ամբողջական տեղեկությունը՝ սույն Կարգ 1-ի 67-րդ կետի յուրաքանչյուր ենթակետի համար լրացնելով համապատասխան տվյալներ, որի արդյունքում որոշում է կայացնում Կարգ 1-ի 67-րդ կետի յուրաքանչյուր ենթակետի առնչությամբ ամբողջությամբ կամ մասնակի բավարարվելու են այդ կարիքները, թե չեն բավարարվելու ամբողջությամբ: Եթե Կարգ 1-ի 67-րդ կետի յուրաքանչյուր ենթակետի առնչությամբ հնարավոր չէ պարզել անհրաժեշտ տեղեկությունները, ապա նշվում է կոնկրետ կարիքի բավարարման անհնարինության մասին, ինչը ենթադրում է, որ այդ կարիքն ամբողջությամբ չի բավարարվելու: Որդեգրել ցանկացող Հայաստանի Հանրապետությունում մշտապես բնակվող Հայաստանի Հանրապետության քաղաքացին կարող է աջակցել աշխատակազմին Կարգ 1-ի 67-րդ կետով նախատեսված տեղեկությունների ձեռքբերմանը:
Հարկ է նկատել, որ վերոնշյալ կետում Կարգ 1-ի 67-րդ կետով նախատեսված կարիքների բավարարման մասին ամբողջական տեղեկությունը հավաքագրվում է աշխատակազմի կամ տարածքային կենտրոնի կողմից։ Սակայն Կարգ 1-ի 84-րդ կետում հստակեցված չէ, թե տեղեկությունների հավաքագրման պարտականությունը որ մարմնի վրա է դրված, իսկ եթե տարբերակված մոտեցում կա ըստ ոլորտի, ապա հստակեցման կարիք ունի, թե որ տեղեկությունները որ մարմնի կողմից պետք է հավաքագրվեն։ Հակառակ դեպքում, նման ձևակերպումը կարող է տարբեր մեկնաբանությունների առիթ հանդիսանալ և գործնականում խնդիրներ առաջացնել։
Բացի այդ, նախատեսվում է, որ որդեգրել ցանկացող Հայաստանի Հանրապետությունում մշտապես բնակվող Հայաստանի Հանրապետության քաղաքացին կարող է աջակցել աշխատակազմին Կարգ 1-ի 67-րդ կետով նախատեսված տեղեկությունների ձեռքբերման գործընթացում։ Այս առումով նշված աջակցության շրջանակին առնչվող դրույթները հստակեցման կարիք ունեն՝ նկատի ունենալով, որ պարզ չէ, թե ինչ բովանդակություն և սահմաններ կարող է ունենալ նման «աջակցությունը»։ Հետևաբար, առաջարկվում է վերանայել նշված կարգավորումը։
	44. Ընդունվել է:

	45. Հարկ է նշել, որ Կարգ 1-ի 87-րդ կետն ունի վերանայման կարիք՝ նկատի ունենալով, որ կիրառված տարբեր ձևակերպումներ առաջացնում են իրավական անորոշություն։ 
Մասնավորապես, անհասկանալի է «աշխատակազմը (...) տեղեկությունը պարբերաբար տեսնելուց հետո» ձևակերպման բովանդակությունը, հաշվի առնելով, որ հստակ չէ, թե ինչ է ենթադրում «պարբերաբար տեսնելը», ինչ հաճախականությամբ և ինչ նպատակով է դա իրականացվում։ Այս առումով, նպատակահարմար է հստակեցնել աշխատակազմի գործողությունների բովանդակությունը։
Միաժամանակ, «հանդիպումները սկսելուց հետո մինչև 1 ամիս հետո» ձևակերպումը նույնպես ժամկետային անորոշություն է առաջացնում, որը վերանայման կարիք ունի։ 
Բացի այդ, հիշյալ կարգավորմամբ նախատեսվում է, որ բազմամասնագիտական խորհուրդը նիստ հրավիրելու արդյունքում տալիս է որդեգրման հիմնավորվածության և երեխայի լավագույն շահերին համապատասխանության վերաբերյալ եզրակացություն։ Սակայն հարկ է նկատել, որ որդեգրման գործընթացի տարբեր փուլերում արդեն իսկ նախատեսվում է աշխատակազմի կողմից տարբեր բնույթի եզրակացությունների տրամադրում, այդ թվում՝ որդեգրման հնարավորության վերաբերյալ։ Նման պայմաններում հստակեցման կարիք ունի բազմամասնագիտական խորհրդի եզրակացության իրավական նշանակությունը և դրա հարաբերակցությունը նախկինում տրված եզրակացությունների հետ, քանի որ ներկայիս ձևակերպումից կարող է տպավորություն ստեղծվել, թե նույն հանգամանքների վերաբերյալ բազմակի եզրակացություններ են տրվում տարբեր փուլերում։ 
Նույն դիտարկումը վերաբերում է նաև Կարգ 1-ի 91-րդ կետին։ 
Նույն կետի 3-րդ ենթակետում նշվում է կայացվում է 	եզրակացություն` որդեգրման հիմնավորվածության և այդ որդեգրումը որդեգրվող երեխայի լավագույն շահերին համապատասխանելու մասին եզրակացություն տալու համար տեղեկության անբավարար կամ մասնակի լինելու մասին: Պարզ չէ, խոսքը ինչ դեպքերի մասին է խոսքը, քանի որ եթե տեղեկատվությունը թեր է ներկայացվել որդեգրել ցանկացող անձի կողմից կարգով արդեն իսկ հնարավորություն է տրվել  թերությունները վերացնելու համար։
	45. Ընդունվել է մասնակի: Երկու ենթակետերով ներկայացված առաջարկն ընդունվել է, իսկ բազմամասնագիտական խորհրդի եզրակացությունն անհրաժեշտ է, քանի որ այդ մարմինն է ամփոփում բոլոր տվյալները, համադրում աշխատակազմի ստացված տվյալները, երեխայի կարիքներն ու որդեգրել ցանկացող անձի հնարավորությունները, նրանց միջև տեղի ունեցած տեսակցությունների արդյունքներն ու այլ հանգամանքներ: բացի այդ, ՀՀ ընտանեկան օրենսգրքով համադրման մասնագիտական փուլը դրված է բազմամասնագիտական խորհրդի վրա:  
Ինչ վերաբերում է 91-րդ կետի 3-րդ ենթակետում նախատեսված եզրակացությանը` որդեգրման հիմնավորվածության և այդ որդեգրումը որդեգրվող երեխայի լավագույն շահերին համապատասխանելու մասին եզրակացություն տալու համար տեղեկության անբավարար կամ մասնակի լինելու մասին, ապա հարկ է նշել, որ նման եզրակացությունն անհրաժեշտ է այդ փուլում բացահայտված ցանկացած թերություն լրացնելու համար՝ որպեսզի ամբողջ գործընթացը կրկին չսկսվի և որդեգրել ցանկացող անձը բյուրոկրատական քաշքշուկից զերծ մնա: 

	46. Կարգ 1-ի 88-րդ կետում առաջարկվում է «կենտրոնի» բառից հետո լրացնել «կողմից» բառը, իսկ «գնահատման» բառից հետո լրացնել «եզրակացության» բառը՝ հաշվի առնելով, որ Կարգ 1-ի 22-րդ կետով նախատեսվում է տարածքային մարմնի կողմից ընտանիքի սոցիալական գնահատման եզրակացության տրամադրում՝ միաժամանակ ապահովելով տերմինաբանական միասնությունը։
	46. Ընդունվել է:

	47․ Կարգ 1-ի 89-րդ և 90-րդ կետերը առաջարկվում է տեղափոխել 87-րդ կետից հետո՝ իրավական ակտի բովանդակային մտքի հաջորդականությունը, կարգավորումների համակարգվածությունը և ամբողջականությունն ապահովելու համար։ 
Նույն կետում հստակեցման կարիք ունի «չբավարարող կամ մասնակի նշված տեղեկությունը» ձևակերպումը, հաշվի առնելով, որ ինչպես «բավարարող» այնպես էլ «մասնակի բավարարող» տեղեկությունները նույն տեղեկությունների ոչ ամբողջական լինելու իմաստն են արտահայտում։ 
	47. Ընդունվել է:

	48. Կարգ 1-ի 95-րդ կետում վերանայման կարիք ունի «որդեգրումը հատուկ վարույթի՝ քաղաքացիական դատավարության օրենսդրությամբ սահմանված կարգով հաստատելու համար» ձևակերպումը։ Մասնավորապես առաջարկվում է ձևակերպումը սահմանել հետևյալ կերպ. «(...) որդեգրումը քաղաքացիական դատավարության օրենսգրքով սահմանված՝ հատուկ վարույթի կարգով հաստատելու համար»: 
	48. Ընդունվել է:

	49. Կարգ 1-ի 97-րդ կետի համաձայն՝ աշխատակազմը, որդեգրման ենթակա երեխայի խնամակալի կամ հոգաբարձուի կամ երեխայի խնամքի հաստատության կամ կազմակերպության աշխատակազմի միջոցով երեխայի տարիքին և զարգացվածությանը համապատասխան տեղեկացնում է նրան՝ որդեգրել ցանկացող անձին դրական եզրակացություն տրամադրելու մասին, ինչի մասին կրկին ճշտվում է նաև որդեգրվող երեխայի կարծիքը և համաձայնությունն ու կազմվում է համապատասխան արձանագրություն՝ դատարանում գնահատվելու նպատակով:
Նշված կետում հստակեցման կարիք ունի «կրկին ճշտվում է նաև որդեգրվող երեխայի կարծիքը և համաձայնությունը» ձևակերպումը՝ հաշվի առնելով, որ պարզ չէ, թե նախապես որ փուլում և ինչ ընթացակարգով է արդեն իսկ ճշտվել երեխայի կարծիքը և համաձայնությունը, որի արդյունքում առաջանում է կրկին ճշտելու անհրաժեշտություն։
Հարկ է նշել, որ «Երեխայի իրավունքների մասին» օրենքով՝ Երեխայի կարծիքը կարող է ներկայացվել գրավոր, բանավոր կամ տեսաձայնագրությամբ: Երեխայի կարծիքը լսելիս կամ տեսաձայնագրությունը վերարտադրելիս խնամակալության և հոգաբարձության մարմինը, դատարանը կամ այլ մարմիններ և կազմակերպություններ, որոնք ապահովում են սեփական կարծիքն արտահայտելու երեխայի իրավունքը, կամ պետք է լսեն այդ կարծիքը, ներգրավում են մանկական հոգեբան կամ սոցիալական աշխատող, որի գրավոր կամ բանավոր կարծիքին ներկայացվող պահանջները սահմանում է սոցիալական պաշտպանության ոլորտի պետական լիազոր մարմինը:
	49. Ընդունվել է:

	50. Կարգ 1-ի 99-րդ կետում առաջարկվում է «առաջնային» բառը փոխարինել «առաջինը» բառով։
	50. Ընդունվել է:

	51. Կարգ 1-ի 100-րդ կետը վերանայման կարիք ունի՝ նկատի ունենալով, որ հստակեցման կարիք ունի, թե որ իրավական ակտով է սահմանվում օտարերկրյա որդեգրման ենթակա երեխաների ապանձնավորված տվյալների վերաբերյալ զեկույցները տրամադրելու կարգը։ 
Նույն դիտարկումը վերաբերում է նաև Կարգ 1-ի 108-րդ կետին։
	51. Ընդունվել է ի գիտություն: Դա բխում է ՀՀ ընտանեկան օրենսգրքի 113.1-ին հոդվածի 6-րդ մասից, սակայն կարգում հատուկ նորմը չի ցիտվել:

	52. Կարգ 1-ի 101-րդ կետի համաձայն՝ որդեգրել ցանկացող հաշվառված անձանց փաստաթղթերի ուսումնասիրության արդյունքում Աշխատանքային խումբը կատարում է համադրման տեխնիկական փուլը՝ այդ մասին առաջարկություններ ներկայացնելով Կենտրոնական մարմնին։ Միաժամանակ, Կարգ 1-ի 43-րդ կետի համաձայն՝ Կոնվենցիայի շրջանակում համագործակից պետություններում մշտապես բնակվող և Հայաստանի Հանրապետության քաղաքացի հանդիսացող երեխայի որդեգրել ցանկացող օտարերկրացու կամ Հայաստանի Հանրապետության քաղաքացու առկայության դեպքում՝ նրան որպես որդեգրել ցանկացող անձ հաշվառելու նպատակով Հայաստանի Հանրապետության Կենտրոնական մարմնին, ի թիվս այլնի, ներկայացվում է այն զեկույցի հերթական համարը, որով նկարագրված երեխային տվյալ անձը ցանկանում է որդեգրել։ Իսկ Կարգ 1-ի 48-րդ կետի համաձայն՝ Կենտրոնական մարմնի ղեկավարի հրամանով ստեղծված միջգերատեսչական աշխատանքային խումբը 10 աշխատանքային օրվա ընթացքում ուսումնասիրում է հաշվառման նպատակով ներկայացված փաստաթղթերը և Կենտրոնական մարմնին ներկայացնում առաջարկություններ՝ որդեգրել ցանկացող անձին հաշվառելու խոչընդոտների, իսկ 43-րդ կետով նախատեսված դեպքում՝ նաև նրա նշած զեկույցի հերթական համարի հիման վրա համապատասխան երեխայի հետ համադրման տեխնիկական փուլի արդյունքների վերաբերյալ։ 
Նկատի ունենալով, որ Կարգ 1-ի 43-րդ կետով նախատեսված անձանց դեպքում տեխնիկական համադրումն իրականացվում է հաշվառմանը զուգահեռ, առաջարկվում է Կարգ 1-ի 101-րդ կետի առաջին նախադասությունը սահմանել հետևյալ խմբագրությամբ՝ 
«Կոնվենցիայի անդամ պետությունում բնակվող որդեգրել ցանկացող անձանց դեպքում՝ նրանց հաշվառմանը զուգահեռ, իսկ այլ պետություններում բնակվող որդեգրել ցանկացող անձանց դեպքում՝ նրանց հաշվառումից հետո Աշխատանքային խումբը տվյալ անձանց փաստաթղթերի ուսումնասիրության արդյունքում կատարում է համադրման տեխնիկական փուլը՝ այդ մասին առաջարկություններ ներկայացնելով Կենտրոնական մարմնին։»։ 
	52. Ընդունվել է:

	53. Կարգ 1-ի 104-րդ կետում հստակեցման կարիք ունի «անհրաժեշտ այլ փաստաթղթերը ձևակերպումը՝ նկատի ունենալով, որ այն սահմանում է անորոշ և ոչ սպառիչ փաստաթղթերի շրջանակ։
	53. Ընդունվել է:

	54. Կարգ 1-ի 105-րդ կետով նախատեսվում է, որ Ոստիկանության տեղեկանքում բացասական կարծիք արտահայտվելու դեպքում Կենտրոնական մարմինը քննարկման արդյունքում կարող է կասեցնել որդեգրման գործընթացը։ 
Այսպես, Կարգ 1-ի 104-րդ կետով սահմանվում է, որ համադրման տեխնիկական փուլից հետո Կենտրոնական մարմինը երեխայի անձնական գործը և անհրաժեշտ այլ փաստաթղթերը տեղեկատվական համակարգի միջոցով անհապաղ հասանելի է դարձնում Ոստիկանությանը, որը համապատասխան ուսումնասիրություն է կատարում և արդյունքների վերաբերյալ տրամադրում է տեղեկանք։ Սակայն հարկ է նկատել, որ Կարգ 1-ի ինչպես 104-րդ, այնպես էլ 105-րդ կետով չի բացահայտվում, թե Ոստիկանությունն ընդհանուր առմամբ ինչ ուսումնասիրություն է կատարում, ինչ տեղեկություն է ստուգում և ինչ չափանիշների հիման վրա է ձևավորում իր կարծիքը։
	54. Ընդունվել է:

	55. Կարգ 1-ի 107-րդ կետի համաձայն՝ աշխատակազմն օտարերկրյա որդեգրման դեպքում համադրման մասնագիտական փուլն իրականացնում է սույն Կարգ 1-ի 5-րդ գլխի կարգավորումներին համապատասխան այն տարբերությամբ, որ որդեգրման ենթակա երեխայի և որդեգրել ցանկացող անձի միջև հանդիպումներ չեն իրականացվում մինչև համադրման ավարտը, բացառությամբ այն դեպքերի, երբ հանդիպման կազմակերպումը բխում է երեխայի լավագույն շահերից:
Հարկ է նշել, որ որդեգրման ողջ գործընթացի հիմքում դրված է երեխայի լավագույն շահի ապահովման սկզբունքը։ Նշված կետում առկա է ներքին հակասություն, քանի որ մի կողմից որպես ընդհանուր կանոն սահմանվում է օտարերկրյա որդեգրման դեպքում մինչև համադրման ավարտը երեխայի և որդեգրել ցանկացող անձի միջև հանդիպումներ չկազմակերպելը, իսկ մյուս կողմից նախատեսվում է բացառություն այն դեպքերի համար, երբ հանդիպման կազմակերպումը բխում է երեխայի լավագույն շահերից։
Այս առումով հստակ չէ, թե ինչու է նշված կետում հանդիպումների բացառումը սահմանվում որպես ընդհանուր կանոն և այնուհետև նշվում, որ կոնկրետ դեպքում հանդիպումը կարող է կայանալ, երբ բխում է երեխայի լավագույն շահերից։ Հետևաբար՝ նշված կարգավորումը վերանայման կարիք ունի՝ հաշվի առնելով, որ այն խնդրահարույց է և երեխայի լավագույն շահի ապահովման տեսանկյունից ռիսկեր է ներառում։
	55. Չի ընդունվել: Համադրման մասնագիտական փուլում երեխայի և օտարերկրյա որդեգրողի միջև հանդիպումների բացակայությունը բխում է երեխայի լավագույն շահերից, քանի որ նախապես նման հանդիպումները կարող են երեխայի մոտ սին հույսեր ստեղծեն որդեգրման առնչությամբ, այն դեպքում, երբ թե ոստիկանությունը, թե այլ պետության կենտրոնական մարմինները և այլ մարմիններ կարող են դադարեցնել որդեգրման գործընթացը: Բացառություն նախատեսված է այն դեպքերի համար, երբ երեխայի լավագույն շահերից ելնելով բխում է հակառակը՝ հանդիպում կազմակերպելը, օրինակ երեխայի տարիքային կամ հոգեբանական առանձնահատկություններով պայմանավորված նրա կարծիքը հաշվի առնելու համար:

	56․ Կարգ 1-ի 109-րդ կետի համաձայն՝ երեխա որդեգրելու հնարավորության մասին Կենտրոնական մարմնի դրական եզրակացությունը և երեխայի վերաբերյալ զեկույցը ստանալուց հետո օտարերկրյա պետության կենտրոնական մարմնի կամ հավատարմագրված կազմակերպության կամ դրա ներկայացուցչի կամ ներկայացուցչության կողմից որդեգրումն իրականացնելու նպատակահարմարության և որդեգրել ցանկացող անձի կողմից տվյալ երեխային որդեգրելու վերաբերյալ համաձայնություն ներկայացնելու դեպքում, իսկ Կարգ 1-ի 44-րդ կետով նախատեսված դեպքում՝ որդեգրել ցանկացող անձի կողմից տվյալ երեխային որդեգրելու վերաբերյալ համաձայնություն ներկայացնելու դեպքում Կենտրոնական մարմինն այդ մասին նշում է կատարում տեղեկատվական համակարգում, որն անմիջապես հասանելի է դառնում Լիազոր մարմնին։ Լիազոր մարմինն ապահովում է որդեգրման ենթակա երեխայի և որդեգրել ցանկացող անձի հանդիպումը՝ նախապես տեղեկացնելով հանդիպումների մասին որդեգրման ենթակա երեխայի խնամակալին կամ հոգաբարձուին կամ երեխայի խնամքի հաստատության կամ կազմակերպության աշխատակազմին։ Հանդիպման վերաբերյալ տեղեկանքները տեղեկատվական համակարգում հասանելի են դարձվում Կենտրոնական մարմնին։
Հարկ է նկատել, որ Կարգով չի սահմանվում երեխային հանդիպելուց հետո որդեգրել ցանկացող անձի կողմից որդեգրումից հրաժարվելու հնարավորություն, մինչդեռ գործնականում նման դեպքեր հնարավոր են, քանի որ մինչև երեխային հանդիպելը երեխայի հետ համադրելիության հետ կապված որոշ հանգամանքներ կարող են ամբողջությամբ հասկանալի չլինել որդեգրել ցանկացող անձին։ Ըստ այդմ, առաջարկվում է Նախագծում լրացնել որդեգրել ցանկացող անձի իրավունքը՝ որդեգրման ենթակա երեխային հանդիպելուց հետո եռօրյա ժամկետում հրաժարվելու որդեգրումից։ Միաժամանակ, առաջարկվում է լրացնել դրույթներ որդեգրման ենթակա երեխայի տարիքին և զարգացվածությանը համապատասխան նրանից որդեգրման վերաբերյալ կարծիք հարցնելու վերաբերյալ։
Բացի այդ, նշված կետում հարկ է հստակեցնել, թե հանդիպման վերաբերյալ տեղեկանքները ում կողմից են տեղեկատվական համակարգով տրամադրվում Կենտրոնական մարմնին։ 
	56. Ընդունվել է: Կարգ 1-ում լրացվել է ընդհանուր դրույթ՝ 135. Որդեգրել ցանկացող անձը որդեգրման ցանկացած փուլում իրավունք ունի հրաժարվել որդեգրումից, իսկ որդեգրման ենթակա երեխային հանդիպելու դեպքում հրաժարման մասին կարող է հայտնել հանդիպումից հետո երեք աշխատանքային օրվա ընթացքում։ 
Որդեգրման ենթակա երեխան համաձայնություն հայտնում է 97-րդ կետի համաձայն, և միակ բացառությունը նախատեսված է 98-րդ կետում, որի համաձայն՝ եթե մինչև որդեգրման համար դիմում տալը երեխան ապրել է որդեգրողի ընտանիքում և նրան համարում է իր ծնողը, ապա որդեգրումը բացառության կարգով կարող է կատարվել առանց որդեգրվող երեխայի համաձայնությունն ստանալու։
Տեղեկանքները տեղեկատվական համակարգում ձևավորվելուց հետո միանգամից հասանելի են լինելու Կենտրոնական մարմին:


	57. Կարգ 1-ի 112-րդ կետում առաջարկվում է «քաղաքացիական կացության ակտերի գրանցման մարմիններում» ձևակերպումը վերանայել՝ համապատասխանեցնելով «Քաղաքացիական կացության ակտերի գրանցման մասին» օրենքում կիրառվող ձևակերպումներին։
	57. Ընդունվել է:

	58. Կարգ 1-ի 113-րդ կետի համաձայն՝ Կենտրոնական մարմինը դիմումը ստանալուց հետո երեք աշխատանքային օրվա ընթացքում տրամադրում է միջպետական որդեգրումը հավաստող վկայական։ Նկատի ունենալով, որ վկայականի ձևը սահմանվելու է «Որդեգրման ենթակա երեխաների տվյալներն օտարերկրյա կենտրոնական մարմիններին կամ հավատարմագրված կազմակերպություններին տրամադրելու, նրանց որդեգրելու ցանկություն հայտնած որդեգրել ցանկացող անձանց հետ աշխատանքներն իրականացնելու, տվյալները հետ կանչելու կարգը սահմանելու մասին» Կառավարության որոշմամբ՝ առաջարկվում է Կարգ 1-ի 113-րդ կետում լրացնել, որ Կենտրոնական մարմինը տրամադրում է միջպետական որդեգրումը հավաստող վկայական՝ ըստ Հայաստանի Հանրապետության կառավարության սահմանած ձևի։  
	58. Ընդունվել է: Քանի որ վկայակոչված  որոշումը դեռ ընդունված չէ, դրա վավերապայմանները նշված չեն:

	59. Կարգ 1-ի 119-րդ կետի՝ 
1) 7-րդ ենթակետում «տվյալներ» բառից հետո առաջարկվում է լրացնել «(առկայության դեպքում)» բառերը․
2) 10-րդ ենթակետում հստակեցման կարիք ունի «այլ մերձավոր ազգականների հետ հարաբերությունների մասին» տեղեկություններ տրամադրելու պահանջը՝ հաշվի առնելով, որ նշված ձևակերպումն ընդհանրական է և չի բացահայտում այն անձանց շրջանակը ում հետ ունեցած հարաբերությունների մասին պետք է տեղեկություն տրամադրի որդեգրել ցանկացող անձը․
3) 15-րդ ենթակետը չի համապատասխանում Կարգ 1-ի 119-րդ կետի առաջին պարբերության տրամաբանությանը, որով նախատեսվում է որդեգրել ցանկացող անձի վերաբերյալ զեկույցի կազմումը և թե ինչ տեղեկություններ այն պետք է ներառի, մինչդեռ նշված ենթակետում սահմանվում է տեղեկությունների հավաքագրում որդեգրված երեխային Հայաստանի Հանրապետություն մուտք գործելու և բնակվելու թույլտվության մասին, ինչը վերաբերում է արդեն որդեգրված երեխայի կարգավիճակին։
	59. Ընդունվել է մասնակի:
1-ին և 3-րդ ենթակետերով նախատեսված առաջարկություններն ընդունվել են, իսկ 2-րդ ենթակետով նախատեսված առաջարկը՝ ոչ: «մերձավոր ազգականներ» եզրույթը կիրառվում է ՀՀ ընտանեկան օրենսգրքին համահունչ:

	60. Կարգ 1-ի 124-րդ կետի համաձայն՝ եթե որդեգրված երեխայի կենսաբանական ծնողի կողմից նախապես տրվել է գրավոր համաձայնություն որդեգրման և որդեգրման գործընթացի մասին տվյալները կենսաբանական երեխային հայտնելու մասին, ապա որդեգրված երեխան 18 տարին լրանալու դեպքում կարող է դիմել Լիազոր մարմնին, աշխատակազմին կամ մասնագիտացված սոցիալական աշխատողին՝ իր որդեգրման փաստի, ծննդավայրի և ժամանակի, ինչպես նաև կենսաբանական ծնողի անձնական տվյալների, այդ թվում` ազգության, արյան խմբի, հիվանդությունների վերաբերյալ տեղեկություններ ստանալու: 
Միաժամանակ, Կարգ 1-ի 125-րդ կետով նախատեսվում է, որ վերոնշյալ տեղեկությունները կարող են տրամադրվել միայն կենսաբանական ծնողի կողմից նախապես տրված գրավոր համաձայնության դեպքում։
Հարկ է նկատել, որ չեն կարգավորվում այն դեպքերը, երբ երեխան հաշվառվել է որպես որդեգրման ենթակա երեխա իր կենսաբանական ծնողների մահվան կամ մահացած ճանաչվելու արդյունքում։ Մասնավորապես, նման դեպքերում օբյեկտիվորեն բացակայում է կենսաբանական ծնողի կողմից նախնական գրավոր համաձայնություն տրամադրելու հնարավորությունը, ինչի պայմաններում անորոշ է մնում՝ արդյոք որդեգրված երեխան կարող է օգտվել իր ծագման վերաբերյալ տեղեկություններ ստանալու իրավունքից։ Հետևաբար՝ առաջարկվում է վերանայել նշված դրույթները։
Առաջարկվում է նաև Կարգ 1-ի 124-րդ կետում «ստանալու» բառից հետո լրացնել «համար» բառը։
	60. Ընդունվել է մասնակի: «ստանալու» բառից հետո լրացնել է «համար» բառը, իսկ մահացած ծնողների առնչությամբ փոփոխություն չի իրականացվել, քանի որ քննարկվող կարգավորումը բխում է ՀՀ ընտանեկան օրենսգրքի 128-րդ հոդվածից, որի համաձայն ծնողի գրավոր համաձայնությունը պարտադիր է։

	61․ Կարգ 1-ի 125-րդ և 127-րդ կետերով նախատեսվում է 18 տարին լրացած անձին իր որդեգրման փաստի, ծննդավայրի, ծննդյան ժամանակի, ինչպես նաև կենսաբանական ծնողի վերաբերյալ որոշ տեղեկությունների տրամադրում, իսկ կենսաբանական ծնողի համաձայնության բացակայության դեպքում՝ ապանձնավորված տեղեկության տրամադրում։
Առաջարկվում է տվյալ դրույթներում հստակեցնել, որ կենսաբանական ծնողի համաձայնության բացակայության դեպքում տրամադրվող ապանձնավորված տեղեկությունը չպետք է պարունակի այնպիսի տվյալներ կամ տվյալների համակցություն, որոնք կարող են հանգեցնել կենսաբանական ծնողի, երեխայի այլ ազգականների կամ որդեգրման գործընթացին առնչվող այլ անձանց անուղղակի նույնականացմանը։
Առաջարկվում է նաև սահմանել, որ նշված տեղեկությունների տրամադրման գործընթացում դիմողի ինքնությունը և իրավասությունը ստուգվում են նախքան տեղեկության տրամադրումը, իսկ տեղեկության տրամադրման փաստը պատշաճ արձանագրվում է։ 
	61. Ընդունվել է: Համապատասխան լրացումներ կատարվել են 124-րդ և 125-րդ կետերում:

	62. Կարգ 1-ի 9-րդ բաժնով ներկայացվում են եզրափակիչ դրույթները։ Հարկ է նշել, որ նախորդ բաժինը նույնպես համարակալված է որպես 9-րդ բաժին։ Հետևաբար՝ առաջարկվում է վերանայել Կարգ 1-ի բաժինների համարակալումը։
	62. Ընդունվել է:

	63․ Կարգ 1-ի 127-րդ կետով սահմանվում է, որ եթե մեկամսյա ժամկետում կենսաբանական ծնողը չի հայտնաբերվում կամ գտնվում է Հայաստանի Հանրապետությունից դուրս, ապա կիրառվում է նախկինում տրված գրավոր համաձայնությունը:
Միաժամանակ պարզ չէ, թե ինչու է կենսաբանական ծնողի՝ Հայաստանի Հանրապետությունից դուրս գտնվելու հանգամանքն ինքնին բավարար հիմք համարվում նախկինում տրված համաձայնությունը կիրառելու համար։ Ժամանակակից հաղորդակցության միջոցների պայմաններում արտերկրում գտնվելը դեռևս չի նշանակում, որ անհնար է կապ հաստատել անձի հետ և ճշտել նրա ընթացիկ դիրքորոշումը։ Ուստի նպատակահարմար է վերանայել նշված կարգավորումը կամ հստակեցնել, որ նախկինում տրված համաձայնությունը կիրառվում է միայն այն դեպքում, երբ ձեռնարկված ողջամիտ միջոցների արդյունքում հնարավոր չի եղել կապ հաստատել կենսաբանական ծնողի հետ և պարզել նրա ներկայիս կամքը։ 
	63. Ընդունվել է:

	64․ Կարգ 1-ի 131-րդ կետում առաջարկում ենք վերանայել «նախընտրելի չափանիշները» բառերը, հաշվի առնելով, որ Նախագծի այլ դրույթներում օգտագործվում է «ցանկալի չափանիշներ» հասկացությունը։ 
	64. Չի ընդունվել: Նախագծի այլ կետերում արդեն իսկ կիրառվում է «նախընտրելի չափանիշները» բառերը՝ Արդարադատության նախարարության առաջարկով:

	65. Կարգ 1-ի 135-րդ կետում առաջարկվում է «քաղաքացիական օրենսգրքի» բառերը փոխարինել «քաղաքացիական դատավարության օրենսգրքի» բառերով՝ նկատի ունենալով, որ Քաղաքացիական դատավարության օրենսգրքի 261-րդ հոդվածով է նախատեսվում, որ երեխա որդեգրելու վերաբերյալ դիմումը տրվում է որդեգրվող երեխայի հաշվառման, իսկ հաշվառման վայր չունենալու դեպքում՝ բնակության վայրի առաջին ատյանի դատարան: 
	65. Ընդունվել է:

	66. Կարգ 1-ում միաժամանակ կիրառվում են «քաղաքացիական կացության ակտերի գրանցման գործակալություն» և «քաղաքացիական կացության ակտերի գրանցման մարմին» ձևակերպումները։ Այս առումով հարկ է նկատել, որ «Նորմատիվ իրավական ակտեր մասին» օրենքի (այսուհետ՝ Օրենք) 15-րդ հոդվածի 2-րդ մասի համաձայն՝ նորմատիվ իրավական ակտում միևնույն միտքն արտահայտելիս կիրառվում են միևնույն բառերը, տերմինները կամ բառակապակցությունները` որոշակի հերթականությամբ: Հետևաբար՝ առաջարկվում է հստակեցնել նշված մարմնի անվանումը։ 
	66. Ընդունվել է:

	67. Կարգ 1-ի 137-րդ կետի համաձայն՝ երեխայի որդեգրումից հետո կամ որդեգրման հնարավորության մասին դրական եզրակացության ժամկետը լրանալուց հետո անձնական գործերն արխիվացվում են և պահվում Հայաստանի Հանրապետության օրենսդրությամբ սահմանված կարգով: 
Հարկ է նշել, որ չի հստակեցվում, թե երեխայի որդեգրումից հետո կամ որդեգրման հնարավորության մասին դրական եզրակացության ժամկետը լրանալուց հետո անձնական գործերի արխիվացումը որ մարմնի կողմից է իրականացվում։ Ուստի, առաջարկվում է վերանայել նշված կետը։ 
	67. Ընդունվել է: 

	68. Կարգ 1-ի 139-րդ կետով նախատեսվում է, որ Կենտրոնական մարմինը կարող է անհրաժեշտության դեպքում պահանջել երեխայի վերաբերյալ լրացուցիչ տեղեկատվության տրամադրում։ 
Հարկ է նշել, որ հստակեցման կարիք ունի, թե ինչպես է գնահատվելու «անհրաժեշտության» առկայությունը՝ հաշվի առնելով, որ Նախագծով այս հարցը չի կարգավորվում։
	68. Ընդունվել է:

	69. Նախագծի 2-րդ կետով նախատեսված Հավելված 2-ով հաստատվում է որդեգրման վերահսկողության իրականացման Կարգը (այսուհետ՝ Կարգ 2), որի 3-րդ կետում պարզ չէ, թե որոնք են «վերահսկողության փաստաթղթերը»։ Ուստի, առաջարկվում է վերանայել նշված ձևակերպումը և հստակեցնել այդ փաստաթղթերի շրջանակը։ Ինչպես նաև անհրաժեշտ է Կարգ 2-ում «վերահսկողությանն առնչվող այլ հարաբերություններ» ձևակերպումն վերանայել՝ սահմանելով :
	69. Ընդունվել է:

	70. Կարգ 2-ի 7-րդ կետի համաձայն՝ եթե որդեգրված երեխան տեղափոխվել է օտարերկրյա պետություն, ապա մասնագիտացված սոցիալական աշխատողի միջնորդության կամ հարցման դեպքում Հայաստանի Հանրապետությունում մշտապես բնակվող Հայաստանի Հանրապետության քաղաքացիների կողմից որդեգրված երեխայի խնամքի նկատմամբ վերահսկողությունն իրականացնում է Կենտրոնական մարմինը՝ օտարերկրյա պետությունից ստացված՝ երեխայի խնամքի իրականացման վերաբերյալ կազմված փաստաթղթերն ու տեղեկությունները փոխանցելով մասնագիտացված սոցիալական աշխատողին:
Նշված կետում չի տարանջատվում, թե կոնկրետ որ դեպքերում է մասնագիտացված սոցիալական աշխատողը ներկայացնում միջնորդություն կամ հարցում։ Մասնավորապես, հիշյալ կարգավորումից չի բխում նշված երկու գործողությունների տարբերությունը, դրանց կիրառման հիմքերը և իրավական նշանակությունը։ Հետևաբար՝ առաջարկվում է վերանայել նշված կարգավորումը։ 
	70. Ընդունվել է ի գիտություն: Ձևակերպումը բխում է ՀՀ ընտանեկան օրենսգրքի 128.1-րդ հոդվածի 1.1-ին մասից, իսկ որ դեպքում է լինելու միջնորդություն կամ հարցում որոշվելու է կոնկրետ դեպքերով անհատապես:

	71. Կարգ 2-ի 10-րդ կետով սահմանվում է, որ որդեգրողի ընտանիքում որդեգրված երեխայի խնամքի նկատմամբ վերահսկողություն իրականացնելիս մասնագիտացված սոցիալական աշխատողը չի հետապնդում պատժողական մոտեցումների կիրառում։
Նշված կարգավորման մեջ հարկ է հստակեցնել, արդյոք մասնագիտացված սոցիալական աշխատողն ունի պատժողական մոտեցումների կիրառման լիազորություններ։ Այնուամենայնիվ, գործող ձևակերպումից կարող է տպավորություն ստեղծվել, թե մասնագիտացված սոցիալական աշխատողն ունի նման լիազորություններ, սակայն դրանք տվյալ դեպքում չի իրականացնում։
	71. Ընդունվել է:

	72. Կարգ 2-ի 16-րդ կետով նախատեսվում է, որ երեխային որդեգրելու մասին դատարանի վճիռն օրինական ուժի մեջ մտնելուց հետո հինգ այցելություն կատարելուց հետո, եթե վերահսկող մարմինը երեխայի խնամքի, դաստիարակության, իրավունքների պաշտպանության որևէ խախտում չի հայտնաբերել, իսկ որդեգրված երեխայի զարգացումն իրականացվում է նրա տարիքին համապատասխան, ապա կարող է հետագա այցելությունները չիրականացնել՝ ելնելով երեխայի լավագույն շահերից:
Հարկ է նկատել, որ «կարող է հետագա այցելությունները չիրականացնել» ձևակերպումը վերահսկող մարմնին վերապահում է լայն հայեցողական լիազորություն՝ առանց համապատասխան չափանիշների և ընթացակարգային երաշխիքների սահմանման, ինչը կարող է հանգեցնել տարբեր մեկնաբանություններ։ Միաժամանակ, հստակեցված չէ նաև, թե ինչ հանգամանքների առկայության դեպքում երեխայի լավագույն շահերից կարող է բխել հետագա վերահսկողական այցելությունների դադարեցումը, հատկապես հաշվի առնելով, որ վերահսկողության նպատակը երեխայի իրավունքների շարունակական պաշտպանությունն է։
Միևնույն ժամանակ հարկ է նշել, որ ընտանեկան օրենսգրքի 128․1-ին հոդվածի 3-րդ մասի համաձայն՝ որդեգրողի ընտանիքում որդեգրված երեխայի խնամքի նկատմամբ վերահսկողությունն իրականացվում է որդեգրման մասին դատարանի վճիռն օրինական ուժի մեջ մտնելուց հետո՝ երեք տարվա ընթացքում: 
Ուստի այցելությունների քանակով պայմանավորված վերահսկողության դադարեցումը չի բխում օրենսգրքով ամրագրված իրավանորմերի բովանդակությունից։
	72. Ընդունվել է: Կետը շարադրված է հետևյալ խմբագրությամբ՝ Վերահսկող մարմինն առաջին այցելությունն իրականացնում է երեխային որդեգրելու մասին դատարանի վճիռն օրինական ուժի մեջ մտնելուց հետո մեկ ամսվա ընթացքում, դրանից հետո՝ առնվազն 6 ամիսը մեկ անգամ: 

	73. Կարգ 2-ի 22-րդ կետի 4-րդ ենթակետով նախատեսվում է, որ այցելություն կազմակերպվում է, եթե առկա են հիմնավոր պատճառներ որդեգրած ընտանիքում երեխայի վիճակը ռիսկային համարելու համար՝ երեխայի պաշտպանության դեպք վարելով։ Նշված ենթակետում անհասկանալի է պատճառների վերհանման ընթացակարգը, միևնույն ժամանակ ինչ չափանիշների հիման վրա է երեխայի վիճակը ռիսկային գնահատվում։ Ուստի, առաջարկվում է վերանայել Կարգ 2-ի 22-րդ կետի 3-րդ և 4-րդ ենթակետերը։
	73. Չի ընդունվել:
Որդեգրած ընտանիք այցելություններն իրականացնելու վիճարկվող կետերն են՝
....3) եթե առկա է ահազանգ որդեգրած ընտանիքում երեխայի իրավունքների խախտման, առողջական վիճակի վատթարացման, նրա խնամքի կամ դաստիարակության ոչ պատշաճ կատարման մասին.
4) եթե առկա են հիմնավոր պատճառներ որդեգրած ընտանիքում երեխայի վիճակը ռիսկային համարելու համար՝ երեխայի պաշտպանության դեպք վարելով:
3-րդ ենթակետը վերանայելու առնչությամբ որևէ հիմնավորում չի ներկայացվել, հետևաբար՝ ցանկացած նման ահազանգի դեպքում այցելության կատարումը լինելու է պարտադիր:
Ինչ վերաբերում է երեխայի պաշտպանության դեպքին, ապա «Երեխայի իրավունքների և երեխայի պաշտպանության համակարգի մասին» օրենքի 3-րդ հոդվածի 1-ին մասի 14-րդ կետի համաձայն՝ երեխայի պաշտպանության դեպք է երեխայի նկատմամբ բռնության, դրա ռիսկի կամ երեխայի ընտանիքում ապրելու իրավունքի իրացման խախտման դեպք, որը պահանջում է օրենսդրությամբ նախատեսված միջամտություն երեխայի պաշտպանության նպատակով: Ավելին, նույն օրենքի 28-րդ հոդվածի համաձայն այդ դեպքերի հայտնաբերումը, վարումը, կանխարգելումը և այլ գործողություններ մասնագիտացված սոցիալական աշխատողի լիազորություններից են, ինչն ինքը պարտավոր է իրականացնել՝ առավել ևս որդեգրված երեխայի դեպքում:

	74. Կարգ 2-ի 26-րդ կետի համաձայն՝ որդեգրած անձի և որդեգրված երեխայի հետ հանդիպումները և հարցազրույցներն իրականացվում են միմյանց ներկայությամբ, բացառությամբ այն դեպքերի, երբ միմյանց ներկայությամբ հանդիպումը չի բխում երեխայի լավագույն շահերից: 
Հարկ է նկատել, որ նշված կետը լրացուցիչ հիմնավորման և հստակեցման կարիք ունի՝ հաշվի առնելով, որ մի կողմից որպես ընդհանուր կանոն նախատեսվում է որդեգրած ծնողի և որդեգրված երեխայի ներկայությամբ իրականացնել հանդիպումները և հարցազրույցները, իսկ մյուս կողմից՝ երեխայի լավագույն շահերից ելնելով նախատեսվում է այդ կանոնից բացառություն։ Ըստ էության, կարգավորման մեջ կա ներքին հակասություն, քանի որ անհասկանալի է, թե արդյոք առաջին դեպքում՝ միմյանց ներկայությամբ հարցազրույցների իրականացումը, ինքնին համարվում է երեխայի լավագույն շահերից բխող մոտեցում, և եթե այո՝ ինչ հիմնավորումներով։ Միաժամանակ հստակ չէ, թե ինչ չափանիշների և գնահատման հիման վրա է որոշվում, որ կոնկրետ դեպքում երեխայի լավագույն շահերից չի բխում հանդիպումների կամ հարցազրույցների իրականացումը միմյանց ներկայությամբ։
	74. Չի ընդունվել: Որդեգրած անձի և որդեգրված երեխայի հետ հանդիպումները և հարցազրույցներն միմյանց ներկայությամբ իրականացնելու անհրաժեշտությունը բխում է այն փաստից, որ որդեգրողը համարվում է երեխայի ծնող, ով պարտականություն ու իրավունք ունի ներկա գտնվել իր երեխայի մասնակցությամբ կատարվող ցանկացած գործողություններին: Բացի այդ, որդեգրման գաղտնիքը երբեմն պահվում է նաև որդեգրված երեխայի առնչությամբ, ով իմանում է իր՝ որդեգրված լինելու մասին, միայն 18 տարեկանը լրանալուց հետո, հետևաբար առնվազն երեխայի համար տարօրինակ կլինի, որ երեխայի հետ հարցազրույց իրականացնի սոցիալական աշխատողը՝ ծնողի բացակայությամբ: Այն դեպքում, երբ առկա կլինեն հակառակ տվյալներ առ այն, որ որդեգրած անձի և որդեգրված երեխայի հետ հանդիպումները և հարցազրույցներն միմյանց ներկայությամբ վնասում է երեխային, մասնագիտացված սոցիալական աշխատողը կկարողանա արդյունավետորեն իրականացնել իր գործառույթները: Քանի որ նման դեպքերը հստակ ու սպառիչ սահմանել հնարավոր չէ, և անհամեմատ մեծ է վտանգը որևէ հանգամանք բաց թողնել, այդ իսկ պատճառով նման դեպքերը թողնված են գործնական քննարկման՝ առավել ևս, որ այցելությունների ու վերահսկողական միջոցների քանակը սահմանափակված չէ վերահսկող անձի համար: Բացի այդ, երեխայի լավագույն շահերի ապահովումը Երեխայի իրավունքների մասին կոնվենցիայով ու ՀՀ ընտանեկան օրենսգրքով երաշխավորված սկզբունքներից է, որը մասնագիտացված սոցիալական աշխատողը պարտավոր է ապահովել երեխայի հետ աշխատանքի ցանկացած դեպքում:

	75. Կարգ 2-ի 30-րդ կետի համաձայն՝ եթե վերահսկողության արդյունքում, վերահսկող մարմինը հայտնաբերում է երեխայի իրավունքների էական խախտում կամ որդեգրած ծնողը չի ապահովում որդեգրված երեխայի հիմնական պահանջմունքները, ներառյալ` սննդի, հագուստի, կոշիկի, հիգիենայի պարագաների, բնակության վայրի, բժշկական օգնության և սպասարկման, միջնակարգ կրթության, բնակարանային կոմունալ ծառայությունների, ապա վերահսկող մարմինը տրամադրում է 30 օր՝ բացահայտված թերությունները վերացնելու համար, բացառությամբ եթե երեխայի կյանքին և առողջությանն անմիջական վտանգ է սպառնում:
Նշված կետում հստակեցման կարիք ունի, թե ինչ հիմքերով է վերահսկող մարմինը երեխայի իրավունքների խախտումները տարբերակում «էականի» և «ոչ էականի»։ 
	75. Ընդունվել է: «էական» բառը հանվել է:

	76. Կարգ 2-ի 31-րդ կետով նախատեսվում է, որ երեխայի կյանքին կամ առողջությանը վտանգ սպառնալու դեպքում երեխան անմիջապես վերցվում է ընտանիքից։ 
Մինչդեռ, Կարգ 2-ի 30-րդ կետով նախատեսվում են այնպիսի հանգամանքներ, որոնք իրենց բնույթով ևս կարող են վտանգ ներկայացնել երեխայի կյանքին կամ առողջությանը (օրինակ՝ ծնողի կողմից չեն ապահովվում երեխայի հիգիենայի պարագաների, բնակության վայրի, բժշկական օգնության և սպասարկման և այլ պահանջմունքները), սակայն վերահսկող մարմինը նշված դեպքերում տրամադրում է 30 օր՝ բացահայտված թերությունները վերացնելու համար։ 
Հարկ է նկատել, որ նշված կարգավորումների միջև առկա է բովանդակային անհամապատասխանություն և իրավական անորոշություն, քանի որ հստակ չէ, թե ինչ չափանիշներով է որոշվում, թե որ դեպքերում է երեխայի կյանքին կամ առողջությանը սպառնացող վտանգը համարվում անմիջական՝ երեխային ընտանիքից անհապաղ վերցնելու համար, իսկ որ դեպքերում նույնաբնույթ հանգամանքների առկայության պայմաններում տրվում է 30-օրյա ժամկետ թերությունները վերացնելու համար։ Հետևաբար, առաջարկվում է հստակեցնել նշված կետը։
Ինչպես նաև առաջարկում ենք նշված կարգավորումը վերանայել ընտանեկան օրենսգրքի 58-րդ հոդվածի համատեքստում, ըստ որի  երեխայի կյանքը կամ առողջությունը վտանգող անմիջական սպառնալիքի դեպքում խնամակալության և հոգաբարձության մարմինն իրավասու է անմիջապես երեխային վերցնելու ծնողներից (նրանցից մեկից) կամ այն անձանցից, որոնց խնամքին է հանձնված երեխան: Երեխային վերցնելիս խնամակալության և հոգաբարձության մարմինը պարտավոր է անհապաղ ապահովել երեխայի ժամանակավոր տեղավորումը և յոթ օրվա ժամկետում դիմել դատարան` ծնողներին (նրանցից մեկին) ծնողական իրավունքներից զրկելու կամ նրանց ծնողական իրավունքները սահմանափակելու հայցով:
	76. Ընդունվել է: Կարգի 30-րդ կետի համաձայն՝ եթե վերահսկողության արդյունքում, վերահսկող մարմինը հայտնաբերում է երեխայի իրավունքների խախտում կամ որդեգրած ծնողը չի ապահովում որդեգրված երեխայի հիմնական պահանջմունքները, ներառյալ` սննդի, հագուստի, կոշիկի, հիգիենայի պարագաների, բնակության վայրի, բժշկական օգնության և սպասարկման, միջնակարգ կրթության, բնակարանային կոմունալ ծառայությունների, ապա վերահսկող մարմինը տրամադրում է 30 օր՝ բացահայտված թերությունները վերացնելու համար, բացառությամբ եթե երեխայի կյանքին և առողջությանն անմիջական վտանգ է սպառնում: 
Կարգի 31-րդ կետի համաձայն՝ երեխայի կյանքի կամ առողջությանը վտանգ սպառնալու դեպքում երեխան անմիջապես վերցվում է ընտանիքից:  30-րդ կետում նշված հանգամանքները, եթե հանգեցնեն 31-րդ կետում նշված սպառնալիքի, ապա  կիրառվելու


 է 31-րդ կետով նախատեսված կարգավորումը: համապատասխան լրացումը կատարվել է 30-րդ կետում:

	77. Կարգ 2-ի 38-րդ կետում հստակեցման կարիք ունի «դատապարտված անձի կողմից՝ հաստատված որդեգրման վերացման հայցով» ձևակերպումը։ 
	77. Ընդունվել է:

	78. Կարգ 2-ի 39-րդ կետի համաձայն՝ եթե որդեգրող ծնողը չարամտորեն խուսափում է ծնողական պարտականությունները կատարելուց, ապա այդ խուսափելու փաստը Ոստիկանության, դատարանի կամ այլ իրավասու մարմնի կողմից արձանագրելուց հետո՝ մեկ ամսվա ընթացքում, մասնագիտական սոցիալական աշխատողը դիմում է դատարան՝ որդեգրման վերացման հայցով:
Նշված կետում հստակեցման կարիք ունի, թե կոնկրետ որ մարմինների կողմից և ինչ ընթացակարգով է արձանագրում ծնողական պարտականություններից չարամտորեն խուսափելու փաստը։ 
	78. Ընդունվել է:

	79. Հարկ է նկատել, որ Կարգ 2-ի ուսումնասիրության արդյունքում պարզ է դառնում, որ Կարգ 2-ի 6-րդ կետով նախատեսվում է Կենտրոնական մարմնի կողմից վերահսկողության իրականացում օտարերկրացիների և Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների, երկքաղաքացիների կողմից որդեգրման դեպքում, եթե որդեգրողի ընտանիքը գտնվում է Հայաստանի Հանրապետությունից դուրս։ Այնուամենայնիվ, հարկ է նշել, որ Կարգում բաց են մնում օտարերկրյա որդեգրման դեպքում վերահսկողության իրականացման ընթացակարգային մանրամասները։
	79. Ընդունվել է ի գիտություն: Դա իրականացվում է ստանձնած միջազգային պարտավորությունների շրջանակում: Եվ ՀՀ կառավարության որոշմամբ չի կարող սահմանվել օտարերկրյա պետությունում վերահսկողություն իրականացնելու կարգ ու Կենտրոնական մարմինն իրականացնում է դա միջազգային փաստաթղթերի համաձայն:

	13. ՀՀ բարձր տեխնոլոգիական արդյունաբերությունների նախարարություն – երկրորդ պատասխան

	27.07.2026

	
	N 01/09.2/5225-2026 

	1. Պետական մարմիններից ստացվող տեղեկությունները դիմողի կողմից լուսապատճեններով ներկայացնելու պահանջ
Կարգի 19-րդ, 20-րդ, 21-րդ և 79-րդ կետերով մի շարք տեղեկություններ նախատեսվում է ստանալ դիմողի կողմից ներբեռնվող տեղեկանքների կամ պետական մարմինների պատասխանների լուսապատճենների միջոցով։ Մասնավորապես՝ նախատեսվում է դիմողի կողմից ներբեռնել դատական դեպարտամենտի, խնամակալության և հոգաբարձության մարմնի պատասխանները, ինչպես նաև դիմողի հետ համատեղ բնակվող չափահաս անձանց վերաբերյալ տեղեկանքները։ 
Այս մոտեցումը չի համապատասխանում պետական թվային ծառայությունների՝  տվյալների տրամադրման և տեղեկատվական համակարգերի փոխգործելիության մեկ հարցման սկզբունքներին։ Պետական շտեմարաններում առկա տվյալները պետք է նախալրացվեն կամ ինքնաշխատ ստացվեն, իսկ համակարգերի միջև փոխանակումը պետք է իրականացվի տվյալների փոխանակման շերտի միջոցով։
Առաջարկվում է սահմանել, որ պետական մարմինների տիրապետման տակ գտնվող տվյալները համակարգն ստանում է անմիջապես համապատասխան տեղեկատվական համակարգերից՝ տվյալների փոխանակման շերտի միջոցով։ Դիմողի կողմից փաստաթղթի ներկայացումը կարող է նախատեսվել միայն այն դեպքերի համար, երբ տվյալը պետական շտեմարանում առկա չէ։
	1․Ընդունվել է, անցումային դրույթներում լրացվել է նոր 143-րդ կետ հետևյալ բովանդակությամբ՝ 143․ Եթե սույն կարգի 19-21-րդ և 79-րդ կետերով հայցվող տեղեկատվությունը հնարավոր է դառնում ներբեռնել տեղեկատվական համակարգերից՝ տվյալների փոխանակման շերտի միջոցով ստանալու հնարավորության դեպքում, ապա աշխատակազմը որդեգրել ցանկացող անձից չի պահանջվում ներբեռնել հայցվող տեղեկատվությունը և ստանում է դրանք ինքնաշխատ, իսկ որդեգրել ցանկացող անձի հետ համատեղ բնակվող անձանց վերաբերող տեղեկատվության դեպքում՝ անհրաժեշտ է լինելու նրանց գրավոր համաձայնությունը սույն կարգով նրանց վերաբերյալ անհրաժեշտ տեղեկատվությունն ինքնաշխատ տեղեկատվական համակարգերից ստանալու համար։

	2. Հիմնարար տվյալների աղբյուրների և հակասող տվյալների կարգավորման հստակեցում
[bookmark: _Hlk236060992]«Հանրային տեղեկությունների մասին» ՀՀ օրենքով սահմանված «հիմնարար (սկզբնաղբյուր) տվյալ» հասկացությունից ելնելով, յուրաքանչյուր տվյալատեսակի համար պետք է նախատեսվի միակ հեղինակավոր տվյալների շտեմարան և պատասխանատու պետական մարմին։ Դիմողի և նրա ընտանիքի կազմի, նույնականացման և ժողովրդագրական տվյալների համար որպես հիմնարար տվյալների աղբյուր պետք է կիրառվի բնակչության պետական ռեգիստրը, իսկ բնակության հասցեի վերաբերյալ տվյալների համար՝ հասցեների շտեմարանը։
Նախագծում անհրաժեշտ է հստակեցնել, որ՝
· եթե տվյալը առկա է մի քանի համակարգում, իրավական ուժ ունեցող և ծառայության հիմք հանդիսացողը համարվում է հենց հիմնարար տվյալների շտեմարանից ստացված տարբերակը,
· տվյալների տարբերության կամ հնացած լինելու դեպքում կիրառվում է ճշտման և թարմացման ընթացակարգ, որտեղ հիմք է ընդունվում հիմնարար (սկզբնաղբյուր) տվյալը,
· դիմողը պետք է ունենա իրավական հստակ ընթացակարգ՝ պետական շտեմարանից ստացված սխալ կամ հնացած տվյալը վիճարկելու և ուղղելու համար՝ «Հանրային տեղեկությունների մասին» և վարչական վարույթի մասին օրենսդրությանը համապատասխան։
Միևնույն ժամանակ անհրաժեշտ է կարգավորել այն դեպքերը, երբ տվյալ համակարգը ժամանակավորապես անհասանելի է․ նման դեպքերում դիմումը չի կարող մերժվել միայն այն պատճառով, որ որևէ պետական տեղեկատվական համակարգ տվյալ պահին չի տրամադրել տվյալը, և պետք է սահմանվեն պահուստային ընթացակարգեր (օրինակ՝ հետաձգված ստացում, լրացուցիչ ստուգումներ)՝ առանց դիմողի իրավունքների սահմանափակման։
	2․Ընդունվել է, անցումային դրույթէներում լրացվել է նոր 3 կետեր՝ հետևյալ բովանդակությամբ՝
144․ Սույն կարգի համաձայն հավաքագրվող տեղեկատվության համար հիմնարար (սկզբնաղբյուր) տվյալ է համարվում բնակչության պետական ռեգիստրը, իսկ բնակության հասցեի վերաբերյալ տվյալների համար՝ հասցեների շտեմարանը։ Եթե սույն կարգի համաձայն հավաքագրվող տեղեկատվությունն առկա է տեղեկատվական տարբեր համակարգում, իրավական ուժ ունեցող և սույն կարգի իմաստով հավաստի հիմք հանդիսացող տվյալ համարվում է հիմնարար (սկզբնաղբյուր) տվյալների շտեմարանից ստացված տեղեկատվությունը։ Եթե սույն կարգի համաձայն հավաքագրվող տեղեկատվությունը տեղեկատվական տարբեր համակարգերում տարբեր է կամ հնացած, ապա կիրառվում են ճշտումներ և թարմացումներ՝ հիմք ընդունելով հիմնարար (սկզբնաղբյուր) տվյալը։
145․ Եթե որդեգրել ցանկացող անձը հայտնաբերում է իր կամ իր հետ համատեղ բնակվող անձի վերաբերյալ տեղեկատվության անճշտություն, ապա նա կարող է վիճարկել տեղեկատվական համակարգից ստացված սխալ կամ հնացած տվյալը և պահանջել ուղղել այն՝ «Հանրային տեղեկությունների մասին» և «Վարչարարության և վարչական վարույթի մասին» օրենքներին համապատասխան։ Մինչ սույն կետով նախատեսված ճշտումների և ուղղումների իրականացումը որդեգրման գործընթացը կասեցվում է և վերսկսվում է՝ ճշգրտված տվյալները որդեգրել ցանկացող անձի անհատական օգտահաշվում տեսանելի դառնալու օրվանից։
146․ Եթե տեղեկատվական համակարգը ժամանակավորապես անհասանելի է կամ խափանված, ապա որդեգրել ցանկացող անձի դիմումը չի կարող մերժվել մինչև համապատասխան տեղեկատվական համակարգերի խափանման վերացումը կամ տեղեկատըվական համակարգի հասանելի դառնալը, որից հետո դիմում ներկայացնելու գործընթացը շարունակվում է՝  առանց սահմանափակելու որդեգրել ցանկացող անձի  իրավունքները։

	3. Դիմումը տեղեկատվական համակարգից ինքնաշխատ ջնջելու պահանջ
47-րդ կետով, եթե լրացուցիչ փաստաթղթերը 60 օրվա ընթացքում չեն ներկայացվում, դիմումը նախատեսվում է ինքնաշխատ ջնջել տեղեկատվական համակարգից և թողնել առանց քննության։
Դիմումի ջնջումը և դրա նկատմամբ վարչական գործողության ավարտը տարբեր գործողություններ են։ Ամբողջական ջնջման դեպքում կարող են կորչել դիմումը ներկայացնելու փաստը, հետագա բողոքարկման կամ ծառայողական քննության համար անհրաժեշտ տեղեկությունները։
Առաջարկվում է «ջնջվում է» բառակապակցությունը փոխարինել գործընթացային կարգավիճակով, օրինակ՝ «կարճվում է»։ Կարճված գործը պետք է պահպանվի սահմանված ժամկետով՝ սահմանափակ հասանելիությամբ և ամբողջական գործողությունների պատմությամբ։ Նախքան գործի կարճումը նպատակահարմար է նախատեսել առնվազն մեկ հիշեցում և կարճման մասին վերջնական ծանուցում։
	3․ Ընդունվել է ի գիտություն։ Քննարկվող կետը խմբագրվել է ՀՀ արդարադատության նախարարության առաջարկի հիման վրա և ունի հետևյալ բովանդակությունը՝ 47. Կենտրոնական մարմինը 10 աշխատանքային օրվա ընթացքում ուսումնասիրում է որդեգրել ցանկացող հաշվառված անձի վերաբերյալ տվյալները և փաստաթղթերը, ներբեռնում դրանք տեղեկատվական համակարգ, իսկ անհրաժեշտության դեպքում հավատարմագրված կազմակերպությունից, դրա ներկայացուցչությունից կամ ներկայացուցչից կամ ընդունող պետության կենտրոնական մարմնից, իսկ սույն կարգի 44-րդ կետով նախատեսված դեպքում՝ դիմողից կամ նրա լիազորված անձից պահանջում է անհրաժեշտ, բայց չներկայացված փաստաթղթեր։ Եթե 60 օրվա ընթացքում անհրաժեշտ փաստաթղթերը չեն ներկայացվում, դիմումը թողնվում առանց քննության։ 

	4. Երեխայի որդեգրման գործընթացի կասեցման և կրկին ակտիվացման կանոնների բացակայություն
75-րդ կետով երեխայի նախնական ընտրությունից հետո կոնկրետ երեխայի որդեգրման գործընթացը կասեցվում է։ 102-րդ կետով օտարերկրյա որդեգրման դեպքում նույնպես կասեցվում է երեխայի տվյալների տրամադրումն այլ անձանց։ Սակայն հստակ նախատեսված չեն այն բոլոր դեպքերը և ժամկետները, որոնց դեպքում կասեցումը պետք է վերացվի։
Օրինակ՝ կարգավորված չէ, թե ինչ է տեղի ունենում, եթե որդեգրել ցանկացող անձը՝
· չի շարունակում գործընթացը,
· չի ներկայանում հանդիպումներին,
· սահմանված ժամկետում գործողություն չի կատարում,
· հրաժարվում է երեխային որդեգրելուց,
· ստանում է բացասական մասնագիտական եզրակացություն,
· կամ գործընթացը չի շարունակվում համակարգային սխալի պատճառով։
Առանց նման կանոնների երեխան կարող է համակարգում անորոշ ժամանակով մնալ «կասեցված» վիճակում և չմասնակցել այլ համադրումներին։
Առաջարկվում է սահմանել՝
· կասեցման առավելագույն ժամկետը,
· կասեցումը վերացնելու հիմքերը,
· յուրաքանչյուր դադարեցնող իրադարձության դեպքում կարգավիճակի ինքնաշխատ փոփոխությունը,
· պատասխանատու աշխատակցին ուղղվող հիշեցումները,
երեխայի գործընթացն այլ համադրումների համար կրկին բացելու կարգը։
	4․Ընդունվել է ի գիտություն։ Կասեցում իրականացվում է կոնկրետ հիմքով, որի վերացման դեպքում, եթե երեխան չի որդեգրվել կամ գործընթացը չի շարունակվում Կարգին համապատասխան՝ կասեցումը վերացվում է և երեխայի համադրումն իրականացվում է որդեգրել ցանկացող այլ անձանց հետ։ Հետևաբար կասեցումից հանելու հիմքեր ներկայացնելու կարիք չկա։ Ինչ վերաբերում է կասեցման ժամկետներին, ապա դա փոխկապակցված է հիմքերի հետ։ Օրինակ, հնարավոր է երեխայի հետ տեսակցությունները տևեն 2 շաբաթ, որից հետո որոշում կայացվի, որ այդ երեխայի որդեգրումը որդեգրել ցանկացող կոնկրետ անձի կողմից չի բխում այդ երեխայի լավագույն շահերից, այդ դեպքում կասեցումը կլինի երկշաբաթյան, բայց կարող են լինել այլ հիմքեր կամ այլ ժամկետներ կամ այլ պայմաններ, ինչից ելենելով հստակ ժամկետներ կարգում նախատեսելը նպատակահարմար չէ։

	5. Նույն գործընթացի վերաբերյալ մի քանի տեղեկատվական համակարգերում կրկնակի գրառումներ
103-րդ կետով Կենտրոնական մարմինը երեխայի կարգավիճակի փոփոխության մասին նշում է կատարում տեղեկատվական համակարգում, որից հետո լիազոր մարմինը նույն տեղեկության հիման վրա «հաշվառման տեղեկատվական համակարգում» կատարում է մեկ այլ գրառում։ Սա ստեղծում է տվյալների տարբերության, ուշացած թարմացման և ոչ միանշանակ հեղինակավոր գրառման ռիսկ։
Առաջարկվում է սահմանել տվյալ գործընթացի միակ հեղինակավոր գրառումը և ապահովել մյուս համակարգերի ինքնաշխատ թարմացումը փոխգործելիության հարթակի (տվյալների փոխանակման շերտի) միջոցով։
Եթե կիրառվելու են մի քանի համակարգեր, տվյալների սեփականատերերի, յուրաքանչյուր համակարգում պահվող տվյալների շրջանակի և հակասող տվյալների դեպքում կիրառվող կանոնների հարցերը չպետք է առանձին կարգավորվեն սույն կարգով, այլ պետք է համապատասխանեն պետական տվյալների շտեմարանների ստեղծման և վարման վերաբերյալ գործող կանոնակարգին, ինչպես նաև «Հանրային տեղեկությունների մասին» ՀՀ օրենքով սահմանված հիմնարար (սկզբնաղբյուր) տվյալների սկզբունքին։ Մասնավորապես՝
· յուրաքանչյուր համակարգի սեփականատերը և պատասխանատու մարմինը որոշվում են շտեմարանների կանոնակարգով,
· յուրաքանչյուր համակարգում պահվող տվյալների շրջանակը սահմանվում է նույն կանոնակարգով և չի կարող ստեղծել մրցակցող կամ կրկնակի հեղինակավոր աղբյուր,
· հակասող տվյալների դեպքում կիրառվում է հիմնարար (սկզբնաղբյուր) տվյալը՝ որպես միակ իրավական ուժ ունեցող տարբերակ։
Նույն տրամաբանությամբ 110-րդ կետով վարչապետի աշխատակազմին փաստաթղթերի փաթեթ ուղարկելու եղանակը պետք է հստակեցվի՝ բացառելով խիստ զգայուն փաստաթղթերի սովորական էլեկտրոնային փոստով կամ այլ չվերահսկվող եղանակով փոխանցումը։
	5․ Չի ընդունվել։ Արդարադատության և աշախատանքի և սոցիալական հարցերի նախարարությունները յուրաքանչյուրն իր գործառույթների շրջանակում են իրականացնում համապատասխան տվյալների գրառում, ինչը պայմանավորված է ազգային և օտարերկրյա որդեգրումների գործընթացներով։

	14. ՀՀ վարչապետի աշխատակազմի իրավաբանական վարչություն

	N 02/11.7/26632-2026

	1. Նախագծի 1-ին հավելվածի 6-րդ և 7-րդ կետերով սահմանվում են, թե ովքեր են հանդիսանում որդեգրման ենթակա երեխաներ (թվարկելով այն դեպքերը, երբ երեխաները ենթակա են որդեգրման):
Միաժամանակ Ընտանեկան օրենսգրքի (այսուհետ՝ Օրենսգիրք) 119-րդ հոդվածով սահմանվում են այն դեպքերը, երբ երեխային որդեգրելու համար նրա ծնողների համաձայնությունը չի պահանջվում, մասնավորապես նման համաձայնություն չի պահանջվում նաև այն դեպքերում, երբ` նրանք անհայտ են, կամ դատարանը ճանաչել է անհայտ բացակայող կամ նրանք դատարանով անհարգելի ճանաչված պատճառներով մեկ տարուց ավելի երեխայի հետ համատեղ չեն ապրում և խուսափում են նրան դաստիարակելուց ու ապրուստը հոգալուց, մինչդեռ՝ հիշյալ դեպքերը ներառված չեն վերոնշյալ ընդհանրական ցանկում:
	1․ Ընդունվել է։ Առաջարկով նշված կետերը հանվել են ՀՀ ԱՆ փորձագիտական եզրակացության հիման վրա, սակայն սույն առաջարկով նշված պայմանների վերաբերյալ կատարվել է համապատասխան լրացում՝ նոր կետի տեսքով։

	2. Նախագծի 1-ին հավելվածի 65-րդ կետի համաձայն՝ երկքաղաքացու հաշվառման ընթացակարգը որոշվում է հաշվի առնելով նրա մշտական բնակության վայրը, (…), որտեղ պարզաբանման և հստակեցման անհրաժեշտություն ունի, թե ինչպես (ընթացակարգով կամ իրավական ակտով) է որոշվելու երկքաղաքացու մշտական բնակության վայրը:
	2․ Ընդունվել է։ Կատարվել է համապատասխան լրացում՝ Սույն կետի իմաստով՝ երկքաղաքացու մշտական բնակության վայրը որոշելու համար տեղեկատվական համակարգի միջոցով ստացվում է երկքաղաքացու կողմից դիմումը ներկայացնելու օրվան նախորդող՝ Հայաստանի Հանրապետությունում գտնվելու ժամկետը՝ սահմանային էլեկտրոնային կառավարման տեղեկատվական համակարգի միջոցով։ Որպեսզի երկքաղաքացին համարվի Հայաստանի Հանրապետությունում մշտապես բնակվող՝ նրա կողմից դիմումը ներկայացնելու օրվա դրությամբ նա տարեկան կտրվածքով առնվազն պետք է հայաստանի Հանրապետությունը գտնվի  հանրագումարային 180 օր։

	3. Նախագծի 1-ին հավելվածի 83-րդ կետի համաձայն՝ որդեգրման ենթակա երեխայի ու որդեգրել ցանկացող ՀՀ-ում մշտապես բնակվող ՀՀ քաղաքացու և ընտանիքի համակեցությունն առավելագույնս ապահովելու համար որդեգրել ցանկացող անձին կամ ընտանիքին աշխատակազմը, կարող է տրամադրել մասնագիտական աջակցություն՝ կազմակերպելով որդեգրման ընթացակարգի վերաբերյալ խորհրդատվություններ, տրամադրելով մասնագիտական գրականություն, ուղեցույցեր կամ պարզաբանելով որդեգրել ցանկացող անձի համար անհասկանալի կարգավորումները, մինչդեռ, գտնում ենք, որ վարչարարություն իրականացնող մարմինների գործառույթների շրջանակը ենթաօրենսդրական նորմատիվ իրավական ակտերով պետք է սահմանվի սպառիչ, բացի այդ՝ վերոնշյալն օրինաչափորեն պետք է բխի աշխատակազմի հիմնական լիազորությունից:
	3. Ընդունվել է՝ կետը խմբագրվել է

	4. Նախագծի 1-ին հավելվածի 84-րդ կետի վերջին նախադասության համաձայն՝ որդեգրել ցանկացող ՀՀ-ում մշտապես բնակվող ՀՀ քաղաքացին կարող է օժանդակել աշխատակազմին սույն կարգի 67-րդ կետով նախատեսված տեղեկությունների ձեռքբերմանը կամ ինքնուրույն տրամադրել այդ տեղեկությունները, որտեղ պարզաբանման անհրաժեշտություն ունի նման օժանդակության կառուցակարգը, ինչպես նաև տրամադրվող տեղեկությունների հավաստիությունը (եթե հաշվի առնենք, որ նախապես տրամադրված փաստաթղթերով այն բավարար չափով չի հիմնավորվում):
	4․ Ընդունվել է։ 84-րդ կետն առհասարակ հանվել է։

	5. Նախագծի 1-ին հավելվածի 111-րդ կետում որոշակիացման անհրաժեշտություն ունեն այն հիմքերը, որոնց պարագայում Կառավարությունը ընդունելու է բացասական կամ դրական որոշումները: 
Միաժամանակ նախագծի հավելվածի 110-րդ կետում ներառված չէ ՀՀ կառավարության համապատասխան որոշման նախագիծը: 
	5․ Ընդունվել է։ Հավելված 1-ի 110-րդ կետում կատարվել է համապատախան լրացում։
Ինչ վերաբերում է Հավելված 1-ի 111-րդ կետով Հայաստանի Հանրապետության կառավարության կողմից որդեգրման թույլտվություն (նախնական համաձայնություն) տալու կամ այն մերժելու հիմքերի լրացուցիչ որոշակիացմանը, ապա հարկ է նկատի ունենալ, որ առաջարկվող կարգավորման հիմքում դրված է այն տրամաբանությունը, որ Կառավարությունը համապատասխան որոշումը կայացնում է՝ հիմք ընդունելով Կենտրոնական մարմնի կողմից որդեգրման վերաբերյալ տրված եզրակացությունը։
Այս մոտեցումը համահունչ է նաև Արդարադատության նախարարության կողմից մշակված՝ Կառավարության 2026 թվականի օգոստոսի 13-ի «Օտարերկրյա պետության քաղաքացու կողմից Հայաստանի Հանրապետության քաղաքացի համարվող և Հայաստանի Հանրապետության տարածքից դուրս ապրող երեխայի որդեգրման նախնական համաձայնության տրամադրման համար երեխայի որդեգրման գործն ուսումնասիրելու և Հայաստանի Հանրապետության կառավարության քննարկմանը ներկայացնելու կարգը սահմանելու մասին» թիվ 1208-Ն որոշմամբ որդեգրված մոտեցմանը: Մասնավորապես, նշված իրավական ակտի հիմքում ևս դրված է այն տրամաբանությունը, որ Կառավարությունը որդեգրման նախնական համաձայնության տրամադրման վերաբերյալ որոշումը կայացնում է՝ հիմք ընդունելով Կենտրոնական մարմնի եզրակացությունը։ Ընդ որում, քննարկվող Նախագծի 110-րդ կետով նախատեսվում է Կառավարության քննարկմանը ներկայացնել ոչ միայն Կենտրոնական մարմնի կողմից կազմված փաստաթղթերը, այլև Ոստիկանության կարծիքը, երեխայի և որդեգրել ցանկացող անձի վերաբերյալ զեկույցները, որդեգրման հնարավորության մասին դրական եզրակացությունը, երեխայի անձնական գործը, հաշվառման և հանդիպման վերաբերյալ տեղեկանքները։

	6. Նախագծի 1-ին հավելվածի 119-րդ կետում պարզաբանման անհրաժեշտություն ունի այն հարցը, թե որ իրավական ակտերից է բխում Կենտրոնական մարմնի  (ՀՀ արդարադատության նախարարություն) կողմից՝ որդեգրել ցանկացող անձի վերաբերյալ զեկույցում՝ ընտանի կենդանիների վերաբերյալ տվյալների ներառումը (առկայության դեպքում), ինչպես նաև այն, թե համանման այլ դեպքերում ինչո՞ւ նման տվյալների ներառմանը վերաբերող դրույթներ նախատեսված չեն: 
	6․ Ընդունվել է։ Անդրադառնալով այն հարցադրմանը, թե որ իրավական ակտերից է բխում նշված պահանջը, հարկ է նկատել, որ 1993 թվականի մայիսի 29-ին ընդունված (Հայաստանի Հանրապետության համար ուժի մեջ է մտել 2007 թվականի հունիսի 1-ից)` «Երեխաների պաշտպանության և օտարերկրյա որդեգրման բնագավառում համագործակցության մասին» Հաագայի կոնվենցիայի (այսուհետ՝ Կոնվենցիա) 15-րդ հոդվածի համաձայն՝ եթե ընդունող պետության Կենտրոնական մարմինը համոզվում է, որ դիմողները որդեգրելու իրավունք ունեն և կարող են դա անել, նախապատրաստում է զեկույց նրանց անձի, որդեգրում իրականացնելու իրավունքների և պիտանիության, կենսագրական տվյալների, բժշկական քարտի և ընտանիքի պատմության, սոցիալական շրջապատի, որդեգրման պատճառների, օտարերկրյա որդեգրում իրականացնելու ունակության, ինչպես նաև այն երեխաների բնութագրի վերաբերյալ, որոնց համար նրանք պետք է հոգ տանեն: Կոնվենցիայի դրույթներով հաստատված՝ նշված զեկույցի մոդելային ձևաթղթի համաձայն սոցիալական շրջապատի վերաբերյալ տեղեկությունների թվում պիտի ներառվեն նաև ընտանի կենդանիների վերաբերյալ տվյալները (մոդելային ձևաթուղթը հասանելի՝ https://assets.hcch.net/docs/f14993b7-2fa3-43a7-97c2-18ae696c8fab.pdf)։
Ինչ վերաբերում է դիտարկման այն հատվածին, թե համանման այլ դեպքերում ինչու նշված տվյալների տրամադրումը նախատեսված չէ, հարկ է նշել, որ Հայաստանի Հանրապետության օրենսդրությամբ չեն կարող սահմանվել այլ պետությունների իրավասու մարմինների կողմից մշակվող զեկույցին ներկայացվող պահանջներ։ 
Միաժամանակ, նշված տեղեկության ներառումը սկզբունքային բնույթ չի կրում, և հարկ է նշել, որ Նախագծից հանվել է Հավելված 1-ի 119-րդ կետով նախատեսված Կենտրոնական մարմնի (Արդարադատության նախարարություն) կողմից՝ որդեգրել ցանկացող անձի վերաբերյալ զեկույցում՝ ընտանի կենդանիների վերաբերյալ տվյալների ներառման (առկայության դեպքում) վերաբերյալ կարգավորումը։

	7. Նախագծի 1-ին հավելվածի 127-129-րդ կետերի կարգավորիչ նշանակությունը անհասկանալի է, մասնավորապես՝ եթե կենսաբանական ծնողը նախապես տվել է գրավոր համաձայնություն կարգի 124-րդ կետում նշված տեղեկության (գրավոր համաձայնություն որդեգրման և որդեգրման գործընթացի մասին տվյալները կենսաբանական երեխային հայտնելու մասին) տրամադրման վերաբերյալ (…), ապա որն է լրացուցիչ վարչարարություն իրականացնելու անհրաժեշտությունը (այն է՝ մասնագիտացված սոցիալական աշխատողը հայտնաբերում է նշված համաձայնությունը տված կենսաբանական ծնողին և պարզում նախկինում տրված գրավոր համաձայնության կիրառումը (…)` հաշվի առնելով այն հանգամանքը, որ կենսաբանական ծնողը գրավոր համաձայնությունը տալուց արդեն իսկ որոշում  կայացրել է որդեգրման գործընթացի մասին տվյալները կենսաբանական երեխային հայտնելու վերաբերյալ: 
	7․ Ընդունվել է ի գիտություն։ Նշված համաձայանությունը կարող է տրված լինել 18 տարի առաջ, ինչից ելնելով անձը կարող է նաև փոփոխած լինի իր դիրքորոշումը կամ այդ ժամանակահատվածում վերանայված լինեն որոշակի հանգամանքներ կամ հակառակը՝ վերանայված լինի արգելքը կամ համաձայնվի որոշակի փոփոխությունների, որոնց առկայությամբ այդ տվյալների տրամադրումը որդեգրված երեխային կարող է անձնական խնդիրներ առաջացնել ինչպես 18 տարին լրացած՝ որդեգրված անձի, այնպես էլ համաձայնություն հայտնած կենսաբանական ծնողի, այնպես էլ այդ կենսաբանական ծնողի այլ երեխաների կամ առհասարակ այլ անձանց համար։ Ելնելով այդ հանգամանքից ճշգրտումների իրականացումը՝ գիտակցված և կամային գործողության կատարման նախապայմաններ են։ Ավելին, անձին չհայտնաբերելու դեպքում՝ համաձայնությունը գործելու է փաստի ուժով։
Այս ընթացակարգով շտկվում է նաև հայցվող տեղեկության տրամադրման ծավալը:
Նման կարգավորումն անհրաժեշտ է նաև կենաբանական ծնողի և որդեգրված երեխայի իրավունքների հավասարակշռման տեսնկյունից, քանի որ կենսաբանական ծնողն ունի անձնական կյանքի իրավունք ու կարծիքը փոխելու, իսկ որդեգրված երեխան՝ իր ծագումնաբանությունն իմանալու։
Նման մտեցումը բխում է նաև գործնական անհրաժեշտությունից։

	 8. Նախագծի 1-ին հավելվածի 134-րդ կետը (Այլ անձանց, այդ թվում՝ երեխա որդեգրելու հնարավորության մասին դրական եզրակացություն ստացած և նրանց ներկայացուցիչներին՝ որդեգրման ենթակա երեխաների վերաբերյալ տեղեկությունները տրամադրման ենթակա չեն) հակասում է Օրենսգրքի 128-րդ հոդվածի 3.4-րդ մասին (Այլ անձանց, այդ թվում՝ երեխա որդեգրելու հնարավորության մասին դրական եզրակացություն չստացած, և նրանց ներկայացուցիչներին՝ որդեգրման ենթակա երեխաների վերաբերյալ տեղեկությունները տրամադրման ենթակա չեն):
	8․ Ընդունվել է, վրիպակը շտկվել է։

	[bookmark: _Hlk236918141]9. Նախագծի 1-ին հավելվածի 136-րդ կետը (Որդեգրել ցանկացող անձը ՀՀ քաղաքացիական դատավարության օրենսգրքի պահանջներին համապատասխան երեխայի որդեգրումը հաստատելու նպատակով դիմում է երեխայի բնակության կամ գտնվելու վայրի ընդհանուր իրավասության դատարան) համադրելի չէ ՀՀ քաղաքացիական դատավարության օրենսգրքի 261-րդ հոդվածի հետ (Երեխա որդեգրելու վերաբերյալ դիմումը տրվում է որդեգրվող երեխայի հաշվառման, իսկ հաշվառման վայր չունենալու դեպքում՝ բնակության վայրի առաջին ատյանի դատարան): Միաժամանակ հաշվի առնելով այն հանգամանքը, որ նշված  կանոնակարգումը դատավարական գործընթացին առնչվող է՝ առաջարկում ենք հարցի կանոնակարգումը թողնել քաղաքացիական դատավարության օրենսգրքին:
	9․ Ընդունվել է՝ խմբագրումը կատարվել է

	[bookmark: _Hlk236977703]10. Նախագծի 1-ին հավելվածի 141-րդ կետը (ՀՀ տարածքում գտնվող առանց ծնողական խնամքի մնացած՝ օտարերկրացի երեխաների հաշվառումը և նրանց որդեգրումը ՀՀ քաղաքացիների կողմից իրականացվում է սույն կարգին համապատասխան) համադրելի չէ Օրենսգրքի 150-րդ հոդվածի 1-ին մասի 3-րդ պարբերության հետ, որով սահմանվում են նաև այլ պահանջներ, մասնավորապես՝ ՀՀ տարածքում ՀՀ քաղաքացիների կողմից օտարերկրյա քաղաքացի երեխային որդեգրելիս անհրաժեշտ է ստանալ երեխայի օրինական ներկայացուցչի և այն պետության իրավասու մարմնի համաձայնությունը, որի քաղաքացին է համարվում երեխան, ինչպես նաև որդեգրման փաստի մասին տեղյակ երեխայի համաձայնությունը, եթե դա պահանջվում է նշված պետության օրենսդրությամբ։
	10․ Ընդունվել է, այդ կետում կատարվել են լրացումներ։

	11. Նախագծի 1-ին հավելվածի 142-րդ կետը (Այն դեպքում, երբ ՀՀ-ում մշտապես բնակվող օտարերկրացին նպատակ չունի որդեգրումից հետո փոխելու իր և հետագայում նաև որդեգրված երեխայի մշտական բնակության վայրը, Կոնվենցիայի դրույթները չեն կիրառվում նրա կողմից ՀՀ քաղաքացի երեխայի որդեգրման նկատմամբ և այդ որդեգրումն իրականացվում է ներպետական որդեգրման համար նախատեսված ընթացակարգով, բացառությամբ, որ ՀՀ իրավասու մարմիններին ոչ հասանելի անհրաժեշտ տեղեկությունները կարող են հայցվել օտարերկրյա պետության իրավասու մարմիններից) խնդրահարույց է իրավական որոշակիության սկզբունքի պահպանման տեսանկյունից, մասնավորապես՝
1) պարզ չէ, թե ՀՀ-ում բնակվող օտարերկրացու կողմից՝ իր և երեխայի բնակության վայրը փոխելու «նպատակ» ունենալ կամ չունենալը ինչով է հիմնավորվելու՝ նկատի ունենալով, որ որդեգրման գործընթացի ուղղությունը (օտարերկրյա կամ ներպետական) ամբողջությամբ փոխկապակցվում է հիշյալ հանգամանքի հետ.
2) պարզ չէ, թե ինչ է տեղի ունենալու, եթե օտարերկրացին «Երեխաների պաշտպանության և օտարերկրյա որդեգրման բնագավառում համագործակցության մասին» կոնվենցիայի անդամ պետության քաղաքացի չհանդիսացող է.
3) պարզ չէ օտարերկրյա պետության իրավասու մարմիններից հայցվելիք տեղեկությունների վերաբերելիությունը և ժամկետայնությունը:
	11․ Ընդունվել է։ Կետն առհասարակ հանվել է։

	12. Նախագծի 2-րդ հավելվածի 8-9-րդ կետերի (որոնցից մեկով՝ տվյալ դեպքում  բացահայտվում է վերահսկողության իրականացման ընթացակարգը, իսկ մյուսով՝ վերահսկողության նպատակը) սահմանման անհրաժեշտությունը բացակայում է, քանի որ 8-րդ կետը որևէ կարգավորիչ նշանակություն չի կրում վարքագծի պարտադիր կանոններ պարունակող ենթաօրենսդրական նորմատիվ իրավական ակտում, իսկ նպատակն արդեն իսկ սահմանված է Օրենսգրքով:
	12․ Ընդունվել է, 8-րդ և 9-րդ կետերը հանվել են։

	13. Նախագծի 2-րդ հավելվածի մի շարք կետեր խնդրահարույց են իրավական որոշակիության սկզբունքի պահպանման տեսանկյունից, մասնավորապես՝
1) 30-րդ կետի (Երեխայի կյանքի կամ առողջությանը վտանգ սպառնալու դեպքում երեխան անմիջապես վերցվում է ընտանիքից) իրականացման ընթացակարգը որոշակիացման անհրաժեշտություն ունի, մասնավորապես հստակեցման անհրաժեշտություն ունի, թե երեխային վերցնելիս Օրենսգրքի որ հոդվածներով են առաջնորդվելու,
2) 34-րդ կետով տրված «էական խախտման» սահմանումը ընդհանրական է, բացի այդ, օրինակ՝ 30-րդ կետից բխում է, որ որդեգրած ծնողի կողմից երեխայի իրավունքների խախտումը կամ որդեգրած ծնողի կողմից որդեգրված երեխայի հիմնական պահանջմունքները, ներառյալ` սննդի, հագուստի, կոշիկի, հիգիենայի պարագաների, բնակության վայրի, բժշկական օգնության և սպասարկման, միջնակարգ կրթության, բնակարանային կոմունալ ծառայությունների չապահովումը չի դիտարկվում որպես «էական խախտում», ինչը լրացուցիչ հիմնավորման անհրաժեշտություն ունի, այլ դիտարկվում է «թերություն», որոնց վերացման համար տրամադրվում է որոշակի ժամկետ:
	


1) [bookmark: _Hlk236978223]Ընդունվել է։ Հղում է կատարվել ՀՀ ընտանեկան օրենսգրքի 43-րդ հոդվածի 4-րդ մասին։


2) Ընդունվել է։ Կետը խմբագրվել է։

	14. Նախագծի 2-րդ հավելվածի 38-րդ կետի համաձայն՝ եթե որդեգրող ծնողը որդեգրված երեխայի նկատմամբ կատարում է հանցագործություն, (…) մասնագիտացված սոցիալական աշխատողը դիմում է դատարան՝ դատապարտյալի կարգավիճակ ունեցող՝ որդեգրած անձի կողմից՝ հաստատված որդեգրման վերացման հայցով, մինչդեռ՝ Օրենսգրքի 130-րդ հոդվածի 2-րդ մասի համաձայն՝ որդեգրումը վերացվում է, եթե որդեգրողը դատապարտվել է իր երեխայի դեմ ուղղված դիտավորյալ հանցագործության համար:
	14․ Ընդունվել է։ Լրացումը կատարվել է։

	15. Նախագծի 2-րդ հավելվածի 39-րդ կետի համաձայն՝ եթե որդեգրող ծնողը չարամտորեն խուսափում է ծնողական պարտականությունները կատարելուց, ապա (…) մասնագիտական սոցիալական աշխատողը դիմում է դատարան՝ որդեգրման վերացման հայցով, որտեղ պարզաբանման անհրաժեշտություն ունի այն հարցը, թե ինչու է որդեգրման վերացման հայցի մասով դիտարկվում միայն ծնողական պարտականությունները կատարելուց խուսափելու դեպքը, մինչդեռ՝ Օրենսգրքի 130-րդ հոդվածով սահմանված են երեխայի որդեգրումը վերացնելու այլ հիմքեր ևս: Միաժամանակ առկա է հակասություն վերոնշյալ հոդվածի հետ, քանի որ օրենսգրքով ամրագրվում է ծնողական պարտականությունները կատարելուց խուսափելու հանգամանքը, սակայն ոչ՝ «չարամտորեն» խուսափելը: 
	15․ Ընդունվել է, կետը խմբագրվել է Օրենսգրքի 130-րդ հոդվածին համահունչ

	16. Նախագծում առկա են նաև իրավական տեխնիկային առնչվող վրիպակներ, օրինակ, նախագծի հավելվածի 1-ին հավելվածի 13-րդ կետում հղում է կատարվում նույն կարգի 6-րդ կետի 8-րդ ենթակետին, մինչդեռ՝ 6-րդ կետի ենթակետերը 5-ն են:
	16․ Ընդունվել է, վրիպակը շտկվել է։

	15. ՀՀ վարչապետի աշխատակազմի սոցիալական հարցերի վարչություն

	     Նախագծի վերաբերյալ առկա են հետևյալ դիտարկումները.
     1. Նախագծի N 1 հավելվածի 16-րդ կետի 2-րդ ենթակետով նշվում է, որ աշխատակազմն առողջական վիճակի մասին եզրակացություն չի պահանջում և հետագայում նաև համադրում չի իրականացնում, եթե որպես երեխա որդեգրել ցանկացող անձ դիմում ներկայացնելու պահին կամ դրանից հետո՝ որդեգրել ցանկացող անձը գրավոր համաձայնություն է հայտնել ցանկացած հիվանդության բացահայտման դեպքում որդեգրել այդ երեխային: Գտնում ենք, որ տվյալ պայմանը չի կարող հիմք հանդիսանալ համադրում չիրականացնելու համար, քանի որ համադրումը որդեգրման ենթակա երեխայի կարիքները, ինչպես նաև որդեգրել ցանկացող անձի՝ որդեգրման ենթակա երեխայի կարիքները հոգալու հնարավորությունը գնահատելուն ուղղված գործունեություն է: Բացի այդ, ՀՀ ընտանեկան օրենսգրքի 112.1-ին հոդվածի 10-րդ մասի համաձայն՝ որդեգրման ենթակա երեխայի և որդեգրել ցանկացող անձի համադրում չի իրականացվում երեխայի խորթ հոր, խորթ մոր կամ ազգականի կողմից երեխային որդեգրելու դեպքում՝ ելնելով երեխայի լավագույն շահերից: 

	
1․ Ընդունվել է, վիճարկվող ենթակետը հանվել է։


	     2. Նախագծի N 1 հավելվածի 19-րդ կետով նշվում է, որ որդեգրել ցանկացող անձի ամուսնու նկատմամբ որոշ պայմաններ կիրառելի են քաղաքացիական կացության ակտերի գրանցման մարմնում գրանցված ամուսնության դեպքում: Լրացուցիչ պարզաբանման կարիք ունի, արդյոք նշված պայմանները կիրառելի են որդեգրել ցանկացող անձի ամուսնու նկատմամբ այն դեպքում, եթե ամուսնությունը գրանցված չէ քաղաքացիական կացության ակտերի գրանցման մարմիններում, և ինչպես է ստուգվելու վերջիններիս հավաստիությունը: 
	2․ Ընդունվել է ի գիտություն։ Նախագծով հստակ սահմանված է, որ նշված պայմանները կիրառելի են բացառապես քաղաքացիական կացության ակտերի գրանցման մարմնում գրանցված ամուսնության պարագայում, ուստի, հարկ է նկատել, որ նշված դրույթը տարընկալման տեղիք չի տալիս։ Եթե ամուսնությունը ՔԿԱԳ մարմիններում գրանցված չէ, ապա ՀՀ ընտանեկան օրենսգրքի համաձայն նրանք ամուսիններ չեն, իսկ եթե նրանք համարվում են ընտանիքի անդամ, որի հետ համատեղ որդեգրել ցանկացող անձն ապրում է, ապա նրանց նկատմամբ որոշ պայմաններ կիրառելի են քննարկվող կարգի 78-րդ կետով։ 

	     3. Նախագծի N 1 հավելվածի 21-րդ կետի 5-րդ ենթակետում անդրադարձ է արվում պետական եկամուտների կոմիտեի տեղեկատվական համակարգից ներբեռնված եկամուտների մասին տեղեկանքին, հարց է առաջանում, թե ինչպես է կարգավորվելու                 տվյալ հարցը, եթե օրինակ անձն ունի չգրանցված եկամուտ կամ ինքնազբազված է:                      Առաջարկում ենք ստանալ նաև պետական եկամուտների կոմիտեի կարծիքը տվյալ կարգավորման առնչությամբ:  
	3․ Ընդունվել է, ուղարկվել է և կատարվել են խմբագրումներ՝ առաջարկներն ընդունելով։

	     4. Նախագծի N 1 հավելվածի 24-րդ կետում անդրադարձ է արվում առնվազն 3 անձանց կողմից որդեգրել ցանկացող անձի վերաբերյալ բնութագիր-երաշխավորություն կազմելուն, մինչդեռ պարզ չէ, թե ովքե՞ր են այն անձինք, ում կողմից տրված բնութագրերը կամ երաշխավորագրերը դիտարկվելու են որպես ընդունելի կամ վստահելի:
	4․ Ընդունվել է ի գիտություն։ Որդեգրել ցանկացող անձն  ինքն է որոշում այն անձանց շրջանակը, ովքեր կարող են ներկայացնել երաշխավորություն։ Այդ երաշխավորությունները վստահելի կամ ընդունելի չեն ի սկզբանե, դրանք գնահատվելու են այլ տեղեկությունների հետ համատեղ և համադրման մասնագիտական փուլում կդիտարկվեն որպես որդեգրել ցանկացող անձի մասին տեղեկություններ պարունակող փաստեր, և կհամադրվեն նաև այլ փաստերի հետ։  
Դրանց մասով գնահատական կարող է հետագայում տալ նաև դատարանը։
Նաև 24-րդ կետում նշվել է, որ բնութագիր-երաշխավորությունները գնահատվելու են համադրման մասնագիտական փուլի ընթացքում։

	     5. Նախագծի N 1 հավելվածի 28-րդ կետով նշվում է, որ ամուսնության մեջ գտնվող անձանցից յուրաքանչյուրը պարտավոր է հաշվառվել որպես որդեգրել ցանկացող անձ և ստանալ որդեգրման հնարավորության մասին դրական եզրակացություն: Որդեգրումն արգելվում է, եթե ամուսնության մեջ գտնվող՝ որդեգրել ցանկացող անձանց որդեգրելու իրավունքը սահմանափակող կամ որդեգրումն արգելող նորմը կիրառելի է ամուսիններից առնվազն մեկի նկատմամբ: Լրացուցիչ պարզաբանման կարիք ունի հարցի կարգավորումը քաղաքացիական կացության ակտերի գրանցման մարմիններում ամուսնությունը գրանցված չլինելու դեպքում: 
	[bookmark: _GoBack]5․ Ընդունվել է ի գիտություն։ Տվյալ դեպքում, եթե ՔԿԱԳ մարմնում գրանցված ամուսնություն չէ, ապա այդ անձինք ՀՀ ընտանեկան օրենսգրքի համաձայն ամուսիններ չեն համարվում, ավելին որդեգրող հանդիսանալու է միայն այն անձը, ով հաշվառվել է որպես որդեգրել ցանկացող անձ։

	     6. Նախագծի N 1 հավելվածի 47-րդ կետում անդրադարձ է արվում կենտրոնական մարմնի կողմից որդեգրել ցանկացող հաշվառված անձի վերաբերյալ տվյալների և փաստաթղթերի ուսումնասիրությանը, նշվում է, որ եթե 60 օրվա ընթացքում անհրաժեշտ (չներկայացված) փաստաթղթերը չեն ներկայացվում, դիմումը թողնվում է առանց քննության: Լրացուցիչ պարզաբանման կարիք ունի դիմումն առանց քննության թողնելու և ոչ թե մերժելու նպատակահարմարության հարցը, կամ եթե օրինակ թերի փաստաթղթերը ներկայացվում են 65-րդ օրը, դիմումին ընթացք տրվելու՞ է թե ոչ:
	6․ Ընդունվել է, նշվել է, որ Կենտրոնական մարմինը տրամադրում է բացասական եզրակացություն, քանի որ դիմումը ներկայացվում է օտարերկրացու բնակության պետության կենտրոնական մարմին, իսկ Կենտրոնական մարմինը տալիս է եզրակացություններ։


	     7. Նախագծի N 1 հավելվածի 49-րդ կետով նշվում է, որ դասընթացի իրականացումը կազմակերպվում է սույն կարգի 3-րդ գլխով նախատեսված կարգով, մինչդեռ 3-րդ գլուխը վերաբերում է ՀՀ քաղաքացի հանդիսացող երեխա որդեգրել ցանկացող` ՀՀ-ում մշտապես բնակվող` ՀՀ քաղաքացիների հաշվառմանը, որտեղ բացի վերապատրաստման դասընթացներից ներկայացված են նաև այլ կարգավորումներ, իսկ բուն վերապատրաստման դասընթացներին անդրադարձ է արվում 25-34-րդ կետերում:
	7․ Ընդունվել է, նշվել են միայն 25-34-րդ կետերը։


	     8. Նախագծի N 1 հավելվածի 52-րդ կետի 3-րդ ենթակետում նշվում է, որ կենտրոնական մարմինը երեխայի որդեգրման մասին բացասական եզրակացություն տալիս է որդեգրման մասին խնդրանքը հիմնավորված չլինելու դեպքում, սակայն պարզ չէ, արդյո՞ք կան չափանիշներ, թե որ դեպքում է որդեգրման մասին խնդրանքը համարվում հիմնավորված և որ դեպքում՝ ոչ:    
	8․ Ընդունվել է։ Հավելված 1-ի 52-րդ կետի 3-րդ ենթակետի կարգավորումը նախատեսված է նաև գործող որդեգրման կարգով։ Հարկ է նշել, որ որդեգրման մասին խնդրանքի հիմնավորվածությունը գնահատվում է ոչ թե վերացական կամ առանձին չափանիշի հիման վրա, այլ Նախագծով նախատեսված որդեգրման ամբողջ գործընթացի, մասնավորապես՝ երեխայի և որդեգրել ցանկացող անձի համադրման և մասնագիտական գնահատման արդյունքների հիման վրա։ Նախագծով սահմանված են ինչպես երեխայի կարիքների գնահատման, այնպես էլ որդեգրել ցանկացող անձի և ընտանիքի գնահատման համապատասխան չափանիշները՝ ներառյալ անձի ֆիզիկական և հոգեբանական պատրաստվածությունը, որդեգրման շարժառիթը, կենսապայմանները, երեխայի և որդեգրել ցանկացող անձի էթնիկական, մշակութային և կրոնական ընդհանրությունները, ինչպես նաև կոնկրետ ընտանիքում երեխայի լավագույն շահերի ապահովման հնարավորությունը։
Նկատի ունենալով, որ նշված նորմը օտարերկրյա որդեգրման պրակտիկայում փաստացի չի կիրառվել՝ այն հանվել է Նախագծից։

	     9. Նախագծի N 1 հավելվածի 104-րդ կետով նշվում է, որ ոստիկանությունը բացասաբար բնութագրող հատկանիշների մասին ուսումնասիրության արդյունքների մասին 10 աշխատանքային օրվա ընթացքում տեղեկատվական համակարգում տեղեկանք է կազմում: 105-րդ կետով անդրադարձ է արվում ոստիկանության տեղեկանքում բացասական կարծիքի դեպքում կենտրոնական մարմնի կողմից որդեգրման գործընթացի կասեցմանը, իսկ 106-րդ կետով՝ ոստիկանության տեղեկանքում դրական կարծիքի դեպքում կենտրոնական մարմնի կողմից որդեգրման գործընթացի հետագա ընթացքի ապահովմանը: Լրացուցիչ պարզաբանման կարիք ունի նախագծի N 1 հավելվածի 104-րդ կետում միայն բացասաբար բնութագրող հատկանիշների մասին ուսումնասիրության արդյունքներին անդրադառնալու և ժամկետ սահմանելու նպատակահարմարության հարցը: Բացի այդ, պարզ չէ, թե որ դեպքերում է ոստիկանության տեղեկանքում տրվում բացասական կարծիք:
	9․ Ընդունվել է։ Ժամկետները խմբագրվել են, իսկ բացասական տեղեկանքի տրամադրումը կարգավորվում է ոստիկանության ներքին կարգավորումներով, ինչի մասին կրկին նշում է կատարվել։


	     10. Նախագծի N 1 հավելվածի 107-րդ կետով նշվում է, որ աշխատակազմն օտարերկրյա որդեգրման դեպքում համադրման մասնագիտական փուլն իրականցնում է սույն կարգի 5-րդ գլխի կարգավորումներին համապատասխան այն տարբերությամբ, որ որդեգրման ենթակա երեխայի և որդեգրել ցանկացող անձի միջև հանդիպումներ չեն իրականացվում մինչև համադրման ավարտը, բացառությամբ այն դեպքերի, երբ հանդիպման կազմակերպումը բխում է երեխայի լավագույն շահերից: Լրացուցիչ հիմնավորման կարիք ունի նման բացառություն սահմանելու նպատակահարմարության հարցը՝ հաշվի առնելով այն, որ երեխայի որդեգրման ողջ գործընթացի հիմքում դրված է հենց երեխայի լավագույն շահի ապահովման սկզբունքը:
	10․ Ընդունվել է ի գիտություն։ Համադրման մասնագիտական փուլում երեխայի և օտարերկրյա որդեգրողի միջև հանդիպումների բացակայությունը բխում է երեխայի լավագույն շահերից, քանի որ նախապես նման հանդիպումները կարող են երեխայի մոտ սին հույսեր ստեղծեն որդեգրման առնչությամբ, այն դեպքում, երբ թե ոստիկանությունը, թե այլ պետության կենտրոնական մարմինները և այլ մարմիններ կարող են դադարեցնել որդեգրման գործընթացը: Բացառություն նախատեսված է այն դեպքերի համար, երբ երեխայի լավագույն շահերից ելնելով բխում է հակառակը՝ հանդիպում կազմակերպելը, օրինակ երեխայի տարիքային կամ հոգեբանական առանձնահատկություններով պայմանավորված նրա կարծիքը հաշվի առնելու համար, կամ օրինակ, եթե որդեգրումն իրականացվում է խորթ հոր կամ խորթ մոր կողմից:

	     11. Նախագծի N 1 հավելվածի 110-րդ կետում անդրադարձ է արվում կենտրոնական մարմնի կողմից օտարերկրյա որդեգրման համար վարչապետի աշխատակազմ ներկայացվող փաստաթղթերին: Առաջարկում ենք տվյալ կետը ևս մեկ անգամ քննարկել արդարադատության նախարարության հետ՝ հաշվի առնելով վերջինիս կողմից շրջանառված և 20.07.2026թ. N 26.2/38286-2026 գրությամբ վարչապետի աշխատակազմ ներկայացված՝ «Օտարերկրյա պետության քաղաքացու կողմից Հայաստանի Հանրապետության քաղաքացի համարվող և Հայաստանի Հանրապետության տարածքից դուրս ապրող երեխայի որդեգրման նախնական համաձայնության տրամադրման համար երեխայի որդեգրման գործն ուսումնասիրելու և Հայաստանի Հանրապետության կառավարության քննարկմանը ներկայացնելու կարգը սահմանելու մասին» Կառավարության որոշման նախագծով առաջարկվող կարգավորումները: 
	11․ Ընդունվել է։ Առաջարկւյւնները քննարկվել են և երկու նախագծերով էլ փաստաթղթերը ներկայացվում են Վարչապետի աշխատակազմ։ Ներկայացվող փաստաթղթերի ցանկերի տարբերությունը պայմանավորված է համապատասխան գործընթացների առանձնահատկություններով։ Հարկ է նկատել, որ փաստաթղթերի ցանկը Կառավարության որոշման նախագծով լրացնելու մասին առաջարկությունն արդեն իսկ լրացվել է սույն նախագծում։


	     12. Նախագծի N 1 հավելվածի 111-րդ կետում անդրադարձ է արվում Կառավարության որոշմամբ որդեգրման թույլտվություն (նախնական համաձայնություն) տալուն կամ այն մերժելուն, սակայն անհրաժեշտ է հստակեցնել, թե ինչի հիման վրա է կայացվելու նախնական համաձայնություն տալու կամ մերժման որոշումը: Բացի այդ, պարզաբանման կարիք ունի որոշման հրապարակային կամ ոչ հրապարակային լինելու հանգամանքը, մասնավորապես՝ հաշվի առնելով այն, որ որդեգրման գործերը հրապարակման ենթակա չեն, իսկ սուրհանդակի միջոցով փաստաթղթերը վերադարձնելիս դրանք ակամա դառնում են հասանելի նաև սուրհանդակներին, էլեկտրոնային փաստաթղթաշրջանառության ժամանակ համակարգում զետեղված որոշ տվյալներ ևս հասանելի են դառնում աշխատակազմի ներսում, պարզաբանման կարիք ունի արդյո՞ք խախտվում է որդեգրման հրապարակային չլինելու պահանջը թե ոչ, կա արդյո՞ք սահմանում, թե որն է համարվում հրապարակային և որը՝ ոչ:     
	12․ Ընդունվել է։ Մերժման առնչությամբ տրվել է համապատասխան մեկնաբանություն։
Ինչ վերաբերում է որդեգրման գաղտնիության ապահովմանը, ապա տվյալ պարագայում, ինչպես ցանկացած այլ գաղտնագրված փաստաթղթերի դեպքում, պետական մարմինների միջև հաղորդակցությունն իրականացվելու է Հայաստանի Հանրապետության օրենսդրությամբ նախատեսված կապուղիներով՝ երաշխավորելով փաստաթղթերի չհրապարակումը։ Այդ մասին հատուկ կետ է լրացվել հետևյալ բովանդակությամբ նոր 147-րդ կետ՝
«147․ Սույն կարգով նախատեսված տեղեկության փոխանցումն կիրականացվում է պահպանելով որդեգրման գաղտնիությունը։ Որդեգրման գործընթացում ներգրավված մարմիններն ու կազմակերպությունները տեղեկատվության փոխանցումը կազմակերպում են այնպիսի եղանակով, որը կբացառի դրանց բովանդակության հասանելիությունը համապատասխան իրավասություն կամ գործառույթ չունեցող անձանց:»
Անդրադառնալով Հավելված 1-ի 111-րդ կետով նախատեսված որոշման հրապարակային կամ ոչ հրապարակային լինելու հանգամանքին՝ հարկ է նշել, որ ՀՀ ընտանեկան օրենսգրքի 128-րդ հոդվածով հստակ տարանջատված են որդեգրման և որդեգրման գործընթացի վերաբերյալ տեղեկությունների հրապարակումը և այդ տեղեկություններին որդեգրման գործընթացին մասնակցող մարմինների ու անձանց՝ իրենց իրավասության և գործառույթների շրջանակում հասանելիությունը։ Մասնավորապես, ՀՀ ընտանեկան օրենսգրքի 128-րդ հոդվածի 3.1-ին մասով համապատասխան տեղեկությունները հրապարակման ենթակա չեն, մինչդեռ նույն հոդվածի 3.2-րդ մասով ուղղակիորեն սահմանված է այն մարմինների և անձանց շրջանակը, որոնց այդ տեղեկությունները կարող են հասանելի լինել՝ ըստ նրանց իրավասության և գործառույթների շրջանակի։ Նույն հոդվածի 1-ին մասով որդեգրման և որդեգրման գործընթացի գաղտնիությունը պահպանելու պարտականություն է սահմանված նաև այն անձանց համար, որոնց համապատասխան տեղեկությունները հայտնի են դարձել մասնագիտական կամ ծառայողական պարտականությունների կատարմամբ պայմանավորված։ Հետևաբար՝ իրավասու մարմնի ներսում փաստաթղթերին ծառայողական անհրաժեշտությամբ հասանելիությունը կամ դրանց փոխանցումը իրավասու մարմինների միջև ինքնին չի հանդիսանում որդեգրման կամ որդեգրման գործընթացի գաղտնիքի հրապարակում։
Միաժամանակ, փաստաթղթերի փոխանցումը կազմակերպվելու է այնպիսի եղանակով, որը կբացառի դրանց բովանդակության հասանելիությունը համապատասխան իրավասություն կամ գործառույթ չունեցող անձանց:

	     13. Նախագծի N 1 հավելվածի 135-րդ նշվում է, որ որդեգրել ցանկացող անձը որդեգրման ցանկացած փուլում իրավունք ունի հրաժարվել որդեգրումից, իսկ որդեգրման ենթակա երեխային հանդիպելու դեպքում հրաժարման մասին կարող է հայտնել հանդիպումից հետո երեք աշխատանքային օրվա ընթացքում։ Լրացուցիչ պարզաբանման կարիք ունի, թե ի՞նչ է լինելու, եթե օրինակ որդեգրել ցանկացող անձը որդեգրման ենթակա երեխային հանդիպելուց 1 շաբաթ հետո է հայտնում համապատասխան մարմիններին որդեգրումից հրաժարման մասին, հատկապես, որ վերոնշյալ կետում նշվում է որդեգրել ցանկացող անձի կողմից որդեգրման ցանկացած փուլում որդեգրումից հրաժարվելու իրավունք մասին
	13․ Ընդունվել է, եռօրյա ժամկետը հանվել է, քանի որ ցանկացած պահին կարող է հրաժարվել՝ առանց ժամկետային սահմանափակման։


	     14. Նախագծի N 2 հավելվածի 6-րդ կետում անդրադարձ է արվում կենտրոնական մարմնի կողմից օտարերկրյա որդեգրումների վերահսկողությանը, 6-րդ կետի 1-ին ենթակետով նշվում է, որ վերահսկողությունն իրականացվում է Կոնվենցիայի շրջանակում որդեգրված երեխաների խնամքի նկատմամբ՝ օտարերկրյա պետության կենտրոնական մարմնի, հավատարմագրված կազմակերպության կամ դրա ներկայացուցչի կամ ներկայացուցչության հետ համագործակցության միջոցով, 6-րդ կետի 2-րդ ենթակետով նշվում է, որ վերահսկողությունն իրականացվում է Կոնվենցիային չանդամակցող պետություն որդեգրված երեխայի որդեգրման դեպքում՝ այդ երեխայի կյանքի պայմանների վերաբերյալ տեղեկություններ հավաքելու նպատակով դիմելով համապատասխան պետության իրավասու մարմնին կամ որդեգրողներին, ինչպես նաև արտաքին գործերի նախարարության միջոցով ՀՀ դիվանագիտական ներկայացուցչություններին, հյուպատոսական հիմնարկներին: Լրացուցիչ պարզաբանման կարիք ունի, թե ինչպես է իրականցվելու համագործակցությունը հավատարմագրված կազմակերպության ներկայացուցչության հետ, պարզապես հարցում անելու միջոցով, թե այլ տարբերակով ևս, ինչպես են հավաքագրվելու երեխայի կյանքի պայմանների վերաբերյալ տեղեկությունները և այլն: 
	14․ Ընդունվել է։ Կատարվելու են հարցումներ, տնայցեր, երեխայի մասին այլ տվյալների հավաքագրում և այլն։

	     15. Նախագծի N 2 հավելվածի 8-րդ կետով նշվում է, որ վերահսկողությունը                               ՀՀ օրենսդրության հիման վրա իրականացվող ընթացակարգ է, որով պարզվում է որդեգրած ընտանիքում որդեգրված երեխայի առողջության, ֆիզիկական, մտավոր, հոգեբանական, հոգևոր և բարոյական զարգացման, կրթության համար անհրաժեշտ պայմանների, խնամքի և դաստիարակության, կենսապայմանների, ինչպես նաև ծնողական այլ պարտավորությունների կատարման համապատասխանությունը ՀՀ ընտանեկան օրենսգրքի, այլ օրենքների և սույն որոշման պահանջներին: Լրացուցիչ հիմնավորման կարիք ունի, թե ի՞նչ է սպասվում այն դեպքում, եթե վերահսկողության ընթացքում պարզվի որ որդեգրած ընտանիքում որդեգրված երեխայի առողջության, ֆիզիկական և մտավոր զարգացման համար անհրաժեշտ պայմանները, կենսապայմանները և այլն չեն                համապատասխանում ՀՀ ընտանեկան օրենսգրքի, այլ օրենքների և սույն որոշման պահանջներին կամ ի՞նչ է լինելու վերոնշյալ պայմանների փոփոխության, վատթարացման դեպքում:     
	15․ Ընդունվել է ի գիտություն։ Նախագծի N 2 հավելվածի 8-րդ կետն առհասարակ հանվել է ՀՀ վարչապետի աշխատակազմի իրավաբանական վարչության առաջարկով, իսկ հնարավոր հետևանքների մասին նշումն առկա է հավելվածի 38-րդ կետում։

	16. Նախագծի N 2 հավելվածի 26-րդ կետով նշվում է, որ որդեգրած անձի և որդեգրված երեխայի հետ հանդիպումները և հարցազրույցներն իրականացվում են միմյանց ներկայությամբ, բացառությամբ այն դեպքերի, երբ միմյանց ներկայությամբ հանդիպումը չի բխում երեխայի լավագույն շահերից: Լրացուցիչ պարզաբանման կարիք ունի, թե ինչպե՞ս, ի՞նչ չափանիշների հիման վրա է որոշվելու, թե որ դեպքում երեխայի լավագույն շահերից չի բխում հանդիպումների և հարցազրույցների իրականացումը որդեգրած անձի և որդեգրված երեխայի ներկայությամբ: 
	16․ Ընդունվել է ի գիտություն։ Նման չափանիշները նախատեսվելու են առանձին ուղեցույցում։

	17. Նախագծում առկա տեխնիկական բնույթի վրիպակներն, որոնք շտկման կարիք ունեն, մասնավորապես՝ 
     - նախագծի N 1 հավելվածի 13-րդ կետում հղում է արվում կարգի 6-րդ կետի 8-րդ ենթակետի, մինչդեռ 6-րդ կետում 8-րդ ենթակետ առկա չէ.
     - նախագծի N 1 հավելվածի 52-րդ կետի 1-ին ենթակետում անդրադարձ է արվում կարգի 36-րդ կետով սահմանված ժամկետում պահանջվող փաստաթղթերի ամբողջականությունը չապահովելու և թերությունները չվերացնելու դեպքերին, մինչդեռ ժամկետը սահմանված է կարգի 37-րդ կետով. 
[bookmark: _Hlk236981644]     - նախագծի N 1 հավելվածի 97-րդ կետում նշվում է, որ աշխատակազմը երեխայի տարիքին և զարգացվածությանը համապատասխան տեղեկացնում է նրան՝ որդեգրել ցանկացող անձին դրական եզրակացություն տրամադրելու մասին: Առաջարկում ենք կիրառել «երեխայի տարիքին և հասունության մակարդակին համապատասխան» եզրույթը՝ վերջինս համապատասխանեցնելով ՀՀ ընտանեկան օրենսգրքի կարգավորումներին (ԸՕ 44-րդ հոդվածի 1.1-ին մաս և  121-րդ հոդվածի 1-ին մաս).
     - նախագծի N 2 հավելվածի 28-րդ կետում նշվում է, որ հարցազրույցի ընթացքում զրույց է իրականացնում որդեգրած ծնողի և որդեգրված երեխայի, իսկ անհրաժեշտության դեպքում նաև ընտանիքի այլ անդամների հետ, սակայն պարզաբանված չէ, թե ով է զրույց իրականացնողը:
	

· Ընդունվել է։ Վրիպակը շտկվել է։

· Ընդունվել է։ Վրիպակը շտկվել է։



· Ընդունվել է։ Վրիպակը շտկվել է։






· Ընդունվել է։ Վրիպակը շտկվել է։


	     18. Առաջարկում ենք նախագիծը համաձայնեցնել նաև արտաքին գործերի նախարարության հետ:   
	18․Ընդունվել է։ Արտաքին գործերի նախարարության կարծիքն  ընդունվել է։

	16. ՀՀ արտաքին գործերի նախարարություն

	06.08.2026

	
	N 1108-1/39048-2026 

	1. Նախագծի հավելված 1-ով հաստատված որդեգրման կարգի 45-րդ կետում «հյուպատոսական օրինականացման» բառերը փոխարինել «հյուպատոսական վավերացման» բառերով՝ «Հյուպատոսական ծառայության մասին» ՀՀ օրենքում և այլ իրավական ակտերում տվյալ գործառույթի համար կիրառվող ձևակերպմանը համապատասխանեցնելու նպատակով։
Միաժամանակ, առաջարկվում է նույն կետում նախատեսել նաև փաստաթղթերի ապոստիլով վավերացման հնարավորությունը՝ համապատասխան ձևակերպումը շարադրելով «հյուպատոսական կամ ապոստիլով վավերացման առկայության դեպքում» բառերով։
Նշված լրացումը նպատակահարմար է՝ հաշվի առնելով «Օտարերկրյա պաշտոնական փաստաթղթերի օրինականացման պահանջը չեղյալ հայտարարելու մասին» Հաագայի 1961թ. կոնվենցիայի կիրառման լայն շրջանակը և դրան անդամակցող պետությունների թիվը։ Այդուամենայնիվ, առաջարկվում է պահպանել ՀՀ միջազգային պայմանագրերով այլ կարգավորում նախատեսված լինելու վերաբերյալ վերապահումը։
	1․ Ընդունվել է։  

	2. Նախագծի հավելված 1-ով հաստատված որդեգրման կարգի 117-րդ կետով նախատեսվում է, որ դրական եզրակացություն տրամադրելու համար Կենտրոնական մարմինը, ի թիվս այլնի, դիմում է ՀՀ ԱԳՆ՝ ՀՀ մուտք գործելու համաձայնության կամ թույլտվության տրամադրման համար։
«Օտարերկրացիների մասին» ՀՀ օրենքով ՀՀ մուտքի վիզաների տրամադրման հիմնական իրավասությունը վերապահված է միգրացիայի և քաղաքացիության բնագավառում պետական կառավարման լիազոր մարմնին, իսկ օրենքով նախատեսված դեպքերում՝ նաև ազգային անվտանգության մարմիններին։ Արտաքին գործերի բնագավառում լիազորված պետական կառավարման մարմնի իրավասությունը սահմանափակվում է օրենքով ուղղակիորեն նախատեսված մուտքի վիզաների տեսակներով։
[bookmark: _Hlk236982512]Ուստի, առաջարկվում է 117-րդ կետում ՀՀ արտաքին գործերի նախարարության փոխարեն նախատեսել դիմում ՀՀ ներքին գործերի նախարարությանը կամ, օրենքով նախատեսված համապատասխան դեպքերում, ՀՀ ազգային անվտանգության ծառայությանը։
	2․Ընդունվել է։

	3. Նախագծի հավելված 2-ով հաստատված որդեգրման վերահսկողության իրականացման կարգի 6-րդ կետի 2-րդ ենթակետով նախատեսվում է Կոնվենցիային չանդամակցող պետություն որդեգրված երեխայի կյանքի պայմանների վերաբերյալ տեղեկություններ հավաքելու նպատակով դիմել համապատասխան պետության իրավասու մարմնին կամ որդեգրողներին, ինչպես նաև ՀՀ ԱԳՆ միջոցով՝ ՀՀ դիվանագիտական ներկայացուցչություններին և հյուպատոսական հիմնարկներին։
ՀՀ դիվանագիտական ներկայացուցչությունները և հյուպատոսական հիմնարկները, որպես կանոն, չեն տիրապետում որդեգրված երեխայի կյանքի պայմանների վերաբերյալ պահանջվող տեղեկատվությանը և այն ստանալու նպատակով, իրենց իրավասության շրջանակում, պետք է համապատասխան քայլեր ձեռնարկեն, այդ թվում՝ անհրաժեշտության դեպքում դիմեն նստավայր պետության իրավասու մարմիններին։
Հետևաբար, առաջարկվում է համապատասխան հատվածը շարադրել հետևյալ կերպ.
[bookmark: _Hlk236982617]«...ինչպես նաև արտաքին գործերի նախարարության միջոցով՝ Հայաստանի Հանրապետության դիվանագիտական ներկայացուցչություններին և հյուպատոսական հիմնարկներին՝ երեխայի կյանքի պայմանների վերաբերյալ անհրաժեշտ տեղեկություններ ստանալու ուղղությամբ նստավայր պետությունում համապատասխան քայլեր ձեռնարկելու նպատակով»։
	3․Ընդունվել է։

	Հայաստանի Հանրապետության պետական եկամուտների կոմիտեն քննարկել է «Որդեգրման և որդեգրման վերահսկողության իրականացման կարգը սահմանելու մասին» Հայաստանի Հանրապետության կառավարության որոշման նախագիծը որի վերաբերյալ հայտնում ենք, հետևյալը․
Նախագծով հաստատվող հավելված 1-ի 21-րդ կետի 5-րդ ենթակետի համաձայն` ինքնաշխատ կերպով տեղեկատվական համակարգում ներբեռնվում են հետևյալ տեղեկությունները, մասնավորապես` պետական եկամուտների կոմիտեի տեղեկատվական համակարգից ներբեռնված տեղեկանք եկամուտների մասին՝ անհատական օգտահաշիվ ստեղծելուն նախորդող երկու տարվա վերաբերյալ՝ ըստ ամիսների: Այդ կապակցությամբ հայտնում ենք, որ տեղեկանքի ինքնաշխատ կերպով ներբեռնումը ենթադրում է ծրագրային ապահովում, որի իրականացման համար անհրաժեշտ ժամանակահատվածի գնահատումը կիրականացվի որոշումը ընդունվելուց հետո:
Միաժամանակ, նույն ենթակետի համաձայն՝ որդեգրել ցանկացող անձի եկամուտը Հայաստանի Հանրապետության պետական եկամուտների կոմիտեի կողմից վարվող «Եկամտային հարկի, շահութահարկի և սոցիալական վճարի անձնավորված հաշվառման» համակարգի տեղեկատվական շտեմարանի միջոցով պարզելու անհնարինության դեպքում տեղեկատվական համակարգում ներբեռնվում են օրենսդրությամբ սահմանված կարգով նրա եկամուտները նույն ենթակետով նշված շտեմարանում չհաշվառելու պատճառով՝ գործատուի՝ երկու տարվա եկամուտների վերաբերյալ տեղեկանքի լուսապատճենը։
Վերոնշյալի հետ կապված հայտնում ենք, որ ՀՀ հարկային օրենսգրքի 156-րդ հոդվածի 1-ին մասի համաձայն՝ հարկային գործակալները մինչև յուրաքանչյուր ամսվան հաջորդող ամսվա 20-ը ներառյալ օրենսգրքի 53-րդ հոդվածով սահմանված կարգով հարկային մարմին են ներկայացնում եկամտային հարկի հաշվարկ, որտեղ ներառվում են տվյալ հարկային գործակալից եկամուտներ ստացող ֆիզիկական անձանց (բացառությամբ միայն պասիվ եկամուտներ ստացող, ինչպես նաև Հայաստանի Հանրապետությունում բնակության իրավունք (կացության կարգավիճակ) չունեցող օտարերկրյա քաղաքացիների ու քաղաքացիություն չունեցող ֆիզիկական անձանց) եկամուտների, այդ եկամուտներից հաշվարկված և պահված եկամտային հարկի, իսկ սոցիալական վճարներ կատարող ֆիզիկական անձանց մասով` նաև հաշվարկված և պահված սոցիալական վճարների վերաբերյալ անհատական տեղեկություններ, բացառությամբ նույն հոդվածի 3-րդ մասով սահմանված դեպքերի: Հետևաբար, գործատուի (անհատ ձեռնարկատիրոջ, նոտարի կամ կազմակերպության) մոտ աշխատանքային հարաբերությունների մեջ գտնվող ֆիզիկական անձանց վճարվող եկամուտների վերաբերյալ տեղեկատվությունը հարկային մարմնի տեղեկատվական բազայում առկա է և անհասկանալի է թե որ դեպքերում կարող է բացակայել այդ տեղեկատվությունը։
Հարց է առաջանում նաև, թե ինչպե՞ս պետք է ստուգվի գործատուի կողմից տրամադրվող՝ ֆիզիկական անձանց երկու տարվա եկամուտների վերաբերյալ տեղեկանքի արժանահավատությունը։
Հաշվի առնելով վերոգրյալը առաջարկում ենք խմբագրել նախագծով հաստատվող հավելված 1-ի 21-րդ կետի 5-րդ ենթակետը՝ այնտեղից հանելով գործատուի կողմից երկու տարվա եկամուտների վերաբերյալ տեղեկանքը տեղեկատվական համակարգում ներբեռնելու վերաբերյալ կարգավորումը։
	Ընդունվել է, վիճելի ձևակերպումը հանվել է։ 



